ఎమ్బీయస్‌ - గ్రేట్‌ ఆంధ్ర ఆర్కయివ్స్‌ ప్రాజెక్టు

**2009 Q4 అక్టోబరు - డిసెంబరు ఆర్టికల్స్‌**

**(పిడిఎఫ్‌ రూపంలో)**

**విషయసూచిక**

జగన్‌ వ్యూహం - 1, 2

ఆర్యుల జన్మస్థలం - 1 - 10

కెసియార్‌ దీక్ష

సోమవారం అసెంబ్లీ

కెసియార్‌ దీక్ష మానడం ఎలా?

రాష్ట్ర విభజనకు సోనియా సై అంటారా?

ఉద్యమంలో విద్యార్థులు

విద్యార్థులు - పోలీసులు

నిరాహారదీక్షలకు లొంగుతారా?

ఢిల్లీ నిమ్మళంగా కూర్చుందేం?

సరైన నిర్ణయం కాదు, సరైన సమయం అంతకంటె కాదు

రాష్ట్రం అంటే బర్త్‌డే కేక్‌ కాదు

ఇటాలియన్‌ వెర్సస్‌ ఇటాలియన్స్‌ ఆఫ్‌ ది యీస్ట్‌

రాజీనామా చేసేవాళ్లు హీరోలవుతారా?

మీరు హైదరాబాదులో వుండవచ్చు లెండి..

హైదరాబాదులో పెట్టుబడులు పెట్టాం...

స్పందన

టిడిపి సమైక్యవాదానికి కట్టుబడి వుండి వుంటే...

ఎడ్వాంటేజ్‌ - రాజగోపాల్‌

రాజగోపాల్‌ హీరో అయితే...

ఆ ముక్క లెక్కెట్టుకోడానికి ముందు చెప్పాలి...

సీమాంధ్ర అంటే...?

నిమ్స్‌ నిషిద్ధులు

ప్రకటన ఎలా రాబోతోంది..?

**What do you mean by “Andhra?”**

**KCR’s Oneupmanship**

అబ్బే, ఇదేం ప్రకటన ..?

తెలంగాణా సిఎంలు

పులిమీద స్వారీ

తెలంగాణాలో టిడిపి కుంపటి

జాయింట్ల ఏక్షన్‌ కమిటీ

బాబోయ్‌ ఫార్వార్డ్స్‌..

ప్రత్యేక ఉద్యమం వయసెంత..?

తెలంగాణాలో టిడిపి రోడ్‌మ్యాప్‌

ఎక్కడవున్నా ఏమైనా..

ఎమ్బీయస్‌ కబుర్లు 6-10-09

జగన్‌ వ్యూహం - 1

వైయస్‌ జగన్‌ క్యాంప్‌కు వ్యూహం అంటూ వుంటే అది బెడిసి కొట్టిందనే చెప్పుకోవాలి. ఒత్తిడి చేస్తే అధిష్టానం దిగి వస్తుందని వేసిన అంచనా తప్పింది. ఏ మాట కా మాట చెప్పుకోవాలంటే అధిష్టానం కావాలని దోబూచులాట ఆడలేదు. రోశయ్యను సిఎం చేసింది. రోశయ్య సిఎం అయితే ప్రమాణస్వీకారం చేయనని అన్న మంత్రుల మెడలు వంచి ప్రమాణస్వీకారం చేయించింది. ప్రమాణస్వీకారం ఏమీ అక్కరలేదని చెప్పిన వైయస్‌ కుటుంబమిత్రుడు వీరప్ప మొయిలీ చేతనే ప్లేటు ఫిరాయింపచేసింది.

జగన్‌ క్యాంపు రెచ్చిపోయి స్టేటుమెంట్లు యిస్తూ వుంటే ఎప్పుడో జవసత్త్వాలు వుడిగి మూలపడివున్న (సో కాల్డ్‌) సీనియర్లను గిల్లి వాళ్లకు వ్యతిరేకంగా ప్రకటనలు చేయించింది. వైయస్‌కు ఆత్మీయుడైన డిజిపిని, గనుల శాఖ కార్యదర్శిని మార్చేందుకు అనుమతించింది. ఆపద్ధర్మ ముఖ్యమంత్రి పదవి అనే పదవి లేదని అధికార ప్రతినిథి అభిషేక్‌ సింఘ్వీ చేత పదేపదే చెప్పించింది. ఢిల్లీ నుండి పిలుపు వస్తుందని జగన్‌ క్యాంపు ఆశలు పెట్టుకుంటూ వుంటే అసలు కెవిపి కి కూడా అపాయింట్‌మెంట్‌ యివ్వడం మానేసింది.

ఇంత చేసినా జగన్‌ క్యాంప్‌ కళ్లు తెరుచుకోలేదు. రోశయ్యకు సహాయనిరాకరణ చేసి, బలప్రదర్శన చేసి, అధిష్టానానికి పాఠం చెపుదామనుకున్నారు. మూడు రాష్ట్రాల ఎన్నికలు అయ్యేవరకు గడువు యిచ్చారు పాపం. అయినా అధిష్టానం నవ్వి వూరుకుంది. ఎన్నికలై పోయినా పిలవలేదు. అధిష్టానం జగన్‌ను పిలిచి ఎందుకు బుద్ధి చెప్పడం లేదు? అని మీడియా నానా హైరానా పడింది. ఇప్పుడు తెలిసింది కదా - అధిష్టానం జగన్‌ను మార్టియర్‌ను చేద్దామనుకోలేదు. అతనికి సానుభూతి పోగుపడకుండా చేద్దామనుకుని నాన్చింది. రమ్మనలేదు. ఢిల్లీ వచ్చి కూచుని వస్తానంటే పొమ్మనలేదు. నిన్ను చూడను, ఫో అని వుంటే జగన్‌పై సానుభూతి కలిగేదేమో, అది కలగకుండా చూసింది.

ఇంతకు ముందే పిలిస్తే జగన్‌ తన హిరణ్యాక్షవరాలన్నీ అప్పజెప్పేవాడేమో! 50 రోజులు పోయేసరికి కాస్త జావకారి వుండవచ్చు. ఈ లోపున తన అనుచరులు చేసిన ఓవరాక్షన్‌కు సంజాయిషీ చెప్పుకుంటూ డిఫెన్స్‌ లో పడి వుండవచ్చు. జగన్‌ సిఎం కావడం ఆలస్యమైన కొద్దీ అసహనంతో అతని అనుచరగణం చాలా తప్పులు చేశారు. స్థానిక కాంగ్రెస్‌ నాయకులను ధిక్కరించారు. సమయం గడిచినకొద్దీ వీళ్ల పొరబాట్లు పెరిగాయి. అధిష్టానం చేతికి మరిన్ని పాయింట్లు చిక్కాయి.

జగన్‌ దురదృష్టానికి వరదలు కూడా వచ్చాయి. ఓ పక్క కరువు మరో పక్క వరదలతో రాష్ట్రం అతలాకుతలమై పోతూ వుంటే యితనికి అర్జంటుగా సిఎం కుర్చీ కావలసి వచ్చిందా? అని ప్రజలు అనుకునే పరిస్థితి వచ్చింది. పైగా అతని అనుచరులైన మంత్రివర్యులు వరద సహాయక పనులకు పోకుండా పొలిటికింగ్‌లో మునిగిపోవడం జగన్‌ ప్రతిష్టను మసకబార్చింది. మరోపక్క రోశయ్య చూస్తే అంత వయసులోనూ రోజంతా పనిలో మునిగిపోతూ బోల్డంత జాలి కూడగట్టుకున్నారు. వరద పనులలో ప్రభుత్వ అలసత్వం ఎప్పుడూ విమర్శకు గురవుతుంది. ఈ సారి ఆ అలసత్వానికి మంత్రుల జగన్‌ నామ జపమే కారణం అనే రంగు పులమడంతో ఆ పాపం జగన్‌ నెత్తికి చుట్టుకుంది. ఇవన్నీ సోనియాతో భేటీలో జగన్‌ను ఆత్మరక్షణలోకి నెట్టివుంటాయి.

'నాకు ఫలానా పదవి కావాలని నేను నోరు తెరిచి ఎప్పుడూ అడగలేదు కదా' అని జగన్‌ వాదించివుండవచ్చు. కానీ 'అలా అడుగుతున్న నీ అనుచరులను వారించలేదు కదా' అని సోనియా ప్రశ్నించి వుండవచ్చు. దానికి జగన్‌ వద్ద సమాధానం లేదు. డియస్‌పై ఆయన అనుచరులు ఎటాక్‌ చేసినపుడే యీయన పబ్లిక్‌ స్టేట్‌మెంట్‌ యిచ్చివుంటే హుందాగా వుండేది. ఖమ్మంలో సోనియా పోస్టర్‌ చింపడం, పావురాలగుట్ట ప్రసంగంలో సోనియా ప్రస్తావన లేకపోవడం.. యిలాటి చిన్నా చితకా కలిసిి అధిష్టానం పొజిషన్‌ను బలోపేతం చేశాయి. చివరకు ఏ పిలుపూ లేకుండా జగన్‌ ఢిల్లీ వెళ్లవలసి వచ్చింది.

చివరకు మీటింగులో ఏం జరిగింది? 'నా కన్నీ తెలుసు. నాకు వదిలేయ్‌. నీ సంగతి నేను చూసుకుంటాను' అంది సోనియా. ఒక గాడ్‌మదర్‌గా బాధ్యత వహించిందన్న కలర్‌ యిస్తున్నా 'నేను ఏదైనా చేసేదాకా నువ్వు నోరెత్తవద్దు' అన్న ధ్వని కూడా వుంది ఆ మాటల్లో. భగవద్గీతలో కృష్ణుడి లెవెల్లో 'చేయించేది, చేసేది నేనే. నువ్వు నిమిత్తమాత్రుడివి. చూస్తూవుండడమే నీ పని.' అన్నట్టుంది అది. ఇక ఏమీ చేయలేని స్థితిలో జగన్‌ ఢిల్లీలో విధేయతా ప్రకటన చేసి హైదరాబాదు వచ్చేసారు.

అయితే హైదరాబాదు వచ్చి అనుచరులను కలిశాక ఆయన టోన్‌లో మార్పు వచ్చింది. వీళ్లు మళ్లీ ఎగేసి వుంటారు. మా నాన్నగారి ఆశయాలు సరిగ్గా జరిగేట్టు ప్రభుత్వంపై ఒత్తిడి చేస్తాట్ట! రోశయ్య పరిపాలనలో లోపాలు ఎత్తిచూపాడు. బోగస్‌ కార్డుల ఏరివేత నత్తనడకన నడుస్తోందిట. వరద బాధితుల జిల్లాలలో బోగస్సే కాదు, అసలు ఏ కార్డులూ లేకుండా సర్వం కొట్టుకుపోయింది. కరువు జిల్లాల్లో కార్డుల ఏరివేత మొదలుపెడితే చావగొడతారు. మిగతా జిల్లాలలో యంత్రాగాన్ని వరద జిల్లాలకు తరలించారేమో తెలియదు. ఏ పనైనా ప్రభుత్వం తాపీగానే చేస్తుంది, అచ్చం వైయస్‌ గారి జలయజ్ఞం పనుల్లాగానే!

జగన్‌కి అర్జంటుగా ప్రభుత్వంలో ఎల్లెడలా అసమర్థతే కనబడుతోంది. ఆ ప్రెస్‌మీట్‌లో ఆయన వెనక్కాల నిలబడిన ఏడుగురు మంత్రులు ఆ ప్రభుత్వానికే ప్రాతినిథ్యం వహిస్తున్నారు. డిజిపిని అదుపు చేయలేని హోం మంత్రి, డెంగ్యూను అదుపు చేయలేని ఆరోగ్యమంత్రి కూడా ముందుకు వచ్చి పనిలో పనిగా జగన్‌ మాటలకు తామే సజీవ సాక్ష్యమని చెప్పివుంటే పోయుండేది. జగన్‌ మాటలకు మరింత విశ్వసనీయత ఏర్పడేది.

2

పైగా రాష్ట్రంలోనే వుండి పనిచేయాలని తన కోరిక అని జగన్‌ ఢిల్లీలో చెప్పలేదు కానీ, హైదరాబాదు వచ్చినతర్వాత తన పేపర్లో రాయించుకున్నారు. ప్రెస్‌మీట్‌లో వాచ్యా చెప్పేశారు కూడా. ఇప్పుడు ఆ ప్రస్తావన ఎందుకు వచ్చిందంటారు? సోనియా అడిగి చూశారా? ఆలోచిస్తాను అని చెప్పి బయటకు వచ్చేసి యీ ప్రకటనల ద్వారా ఆవిడకు జవాబు యిస్తున్నారా?

దీనికి ఆవిడ కూడా త్వరలోనే జవాబు యిచ్చేస్తుంది. పులివెందులలో కాంగ్రెస్‌ కాండిడేట్‌ పేరు ప్రకటించినపుడు మనకూ తెలిసిపోతుంది. అది వైయస్‌ కుటుంబసభ్యులకే రిజర్వ్‌డ్‌ అని అందరికీ తెలుసు. భార్యకావచ్చు, కూతురు కావచ్చు, బావమరిది కావచ్చు, సోదరుడు కావచ్చు.. చివరకి సూరీడు కూడా కావచ్చు. కొడుక్కి యిస్తే మాత్రం సోనియా గాంధీ రాష్ట్రంలో రెండో అధికార కేంద్రం తెరిచినట్టే.

లెజిస్లేటర్‌గా ఎన్నికైతే జగన్‌ సిఎం క్యాంప్‌ ఆఫీసు వదలకపోవచ్చు. వైయస్‌ గతించి 50 రోజులైనా వదలలేదు. అక్కణ్నుంచే ప్రభుత్వ అసమర్థతపై వాగ్బాణాలు సంధించారు మొన్న. అది ఎంపీ హోదాలోనో, మాజీ ముఖ్యమంత్రి హోదాలోనో, లేక ప్రముఖ కాంగ్రెస్‌ నాయకుడి హోదాలోనే తెలియదు. ఆయన రాష్ట్ర రాజకీయాలకే అంకితమైతే ఆ క్యాంప్‌ ఆఫీసు యింకెన్ని తిరుగుబాట్లకు వేదిక అవుతుందో!

దీన్ని సోనియా అనుమతిస్తారా అన్నదే ప్రశ్న. ఆమెకు ఎన్నికల అనంతరం మహారాష్ట్రలో ముఖ్యమంత్రిని మార్చే అవకాశం వచ్చినా వినియోగించుకోలేదు. ఎంపీలుగా వున్న దేశ్‌ముఖ్‌, షిండే సిఎంగా వెళ్లడానికి వుబలాట పడినా వుత్సాహానికి అడ్డుకట్ట వేసి అశోక్‌ చవాన్‌ను కంటిన్యూ చేస్తున్నారు. హరియాణాలో తొందరపడి అసెంబ్లీ ఎన్నికలకు వెళ్లి బలాన్ని తగ్గించేసుకున్న హుండాను కూడా కంటిన్యూ చేస్తున్నారు తప్ప మరొకర్ని తీసుకురాలేదు. ఈవిడ ఇందిరా గాంధీ టైపు కాదు. ఒకసారి ఎంపిక చేశాక అట్టో పెట్టో తేల్చుకుని అప్పుడు తిరగేసే ధోరణి యీవిడది. జగన్‌ విషయంలో యీవిడ మినహాయింపు యిస్తుందనడానికి దాఖలాలు ఏమీ లేవు.

అయినా జగన్‌ ఎంపీగా ఎన్నికయ్యారు కదా, జాతీయ రాజకీయాలలో అనుభవం సంపాదించకుండా యిక్కడే కూరుకుపోవడం దేనికి? ఇప్పటిదాకా పార్లమెంటులో చక్కటి ప్రసంగం చేయలేదు. మొన్న ఢిల్లీ వెళ్లినపుడు కూడా ఇంగ్లీషు మీడియా ముందు సిగ్గుపడుతూ దణ్ణం పెట్టారు కానీ దబాయించి మాట్లాడలేదు. తెలుగు మీడియా ముందు చెప్పిన నాలుగు ముక్కలైనా వాళ్లకు చెప్పలేదు. మీడియాను యింప్రెస్‌ చేసే పద్ధతి అది కాదు. వైయస్‌లా ధాటీగా కనబడాలి. వినబడాలి. ప్రజాజీవితంలో ముందుకు సాగడానికి జగన్‌ కమ్యూనికేషన్‌ స్కిల్స్‌ బాగా పెంచుకోవాలనిపిస్తోంది.

గతకాలంలో యువరాజు గద్దె నెక్కడానికి ముందు దేశాటన చేయాల్సి వచ్చేది. మందీ మార్బలాన్ని వేసుకుని కాదు. మారువేషంలో సామాన్యుడిగా ఓ ఏడాది తిరిగేవారట. చిన్నప్పటినుండి తన లాగూ బొందు తను కట్టుకోనక్కరలేకుండా పెరిగినవాణ్ని గురుకులానికి పంపి అతని పనులు అతను చేసుకునేట్లా చేస్తారు. తర్వాత ఈ దేశాటన సమయంలో సామాన్య జనం కష్టసుఖాలు తెలుసుకోవడంతో బాటు, ఆపదలను ఒంటరిగా ఎదుర్కోవడం అభ్యాసమౌతుంది. అప్పుడే రాటు దేలతాడు.

జగన్‌ రాష్ట్రంలోనే వుంటే వెంట వందిమాగధులను తప్పించుకోవడం కష్టం. వాళ్లే ఆయన ప్రస్తుత స్థితికి కారకులు, అభివృద్ధికి నిరోధకులు. ఆ కంఫర్ట్‌ జోన్‌ నుండి జగన్‌ బయటకు రావాలి. ఢిల్లీలో అరణ్యంలో సాధించుకు రావాలి. అక్కడ వివిధ రాష్ట్రాల నాయకులతో సంబంధ బాంధవ్యాలు ఏర్పడతాయి. అవి తర్వాత గద్దె నెక్కిన తర్వాత వచ్చే యిక్కట్లను అధిగమించడానికి ఎంతో వుపయోగపడతాయి. అప్పుడు తన తండ్రి నీడనుండి బయటకు వచ్చి విడిగా నాయకుడిగా ఎదుగుతాడు. అప్పుడు జగన్‌ అంటే వైయస్‌ కొడుకు అనుకునే బదులు, వైయస్‌ అంటే జగన్‌ తండ్రి అనుకుంటారు.

మోతీలాల్‌ నెహ్రూ పెద్ద నాయకుడు. ఆయన కొడుకు జవహర్‌లాల్‌ తండ్రి వెంట తిరగలేదు. గాంధీ వెంట తిరిగి పెద్దవాడయ్యాడు. చివరికి మోతీలాల్‌ అంటే జవాహర్‌లాల్‌ నెహ్రూ తండ్రి అని పేరు బడేటంత గొప్పవాడయ్యాడు. అది ఏ తండ్రికైనా గర్వకారణం. జగన్‌ కూడా అలా అవ్వాలంటే కంఫర్ట్‌ జోన్‌ నుండి బయటకు రావాలి. తండ్రిలాగ ప్రతికూల పరిస్థితుల్లో పోరాడాలి. అప్పుడే నాయకత్వ లక్షణాలు బయటపడతాయి. నడకలో, మాట్లాడడంలో ఆత్మవిశ్వాసం తొణికిస లాడుతాయి.

ప్రస్తుతం జగన్‌ అర్‌హత ఏమిటి? దివంగత నాయకుడి ఏకైక పుత్రుడు. అంతేగా ?! సాక్షి పత్రిక, టీవీ నెలకొల్పి కాంగ్రెస్‌కు ఎన్నికలలో సహాయపడినవాడు. అంతకంటె ప్రజాజీవితంలో ఏమైనా గుర్తింపు వుందా? మొన్న వరదలలో జగన్‌ యువసేన అంటూ వాలంటీర్లగా ఎవరైనా దిగారేమో నాకు తెలియదనుకోండి. త్యాగాలు గట్రా చేసినట్టు మాత్రం ఎవ్వరూ చెప్పలేరు. మొన్న ఎన్నికలలో ప్రచారానికి వెళ్లినపుడు జనం చూడడానికి బాగా వచ్చారు అనవచ్చు. ఈ జనాన్ని నమ్మడానికి లేదు. చిరంజీవికి వస్తారు, జూనియర్‌ ఎన్టీయార్‌కి వస్తారు, రోజాకు వస్తారు, లక్ష్మీ పార్వతికి వస్తారు. ఓట్లు ఎవరికి వెయ్యాలనుకుంటారో వాళ్లకే వేస్తారు.

కేంద్రపదవి ఆఫర్‌ వస్తే జగన్‌ వెళ్లడమే మేలు. ఇక్కడ కూచుని పొలిటికింగ్‌ చేసే బదులు జ్యోతిరాదిత్య సింధియాలా, దయానిధి మారన్‌లా టెక్నాలజీతో ముడిపడిన మంత్రిత్వ శాఖ ఏదో తీసుకుని నేషనల్‌ మీడియా దృష్టిని ఆకర్షిస్తే, మన రాష్ట్రానికి పెట్టుబడులు తెస్తే చెప్పుకోవడానికి మనకూ దూరదృష్టి గల ఓ యువనేత దొరుకుతాడు. ఎన్నికలకు ఓ ఏడాది ముందు రాష్ట్రానికి వస్తే చాలు, పరదేశం జయించివచ్చిన యువరాజుకి యిచ్చే ఆహ్వానం దక్కుతుంది.

జగన్‌ వ్యూహకర్తలు యీ తరహాలో కూడా ఆలోచించి చూస్తారని ఆశిద్దాం.

ఎమ్బీయస్‌ కబుర్లు 02-10-09

ఆర్యుల జన్మస్థలం - 1

వైయస్‌ గురించి వ్యాసాలు రాస్తూ రాస్తూ ముస్లిములకు మక్కాకు, క్రిస్టియన్లకు జెరూసలేం వెళ్లడానికి రాయితీలు యిచ్చినట్టు హిందువులకు ఆర్యుల జన్మభూమి ఐన జర్మనీకి కూడా యివ్వవచ్చు కదా అని వెక్కిరిస్తూ రాశాను. అంతే! ఆర్యులు జర్మనీనుండి వచ్చారని ఎవరు చెప్పారంటూ కొందరు మెయిల్స్‌ దట్టించారు. విదేశీ రాతల వలలో పడవద్దనీ, కమ్యూనిస్టుల వ్యూహంలో చిక్కుకోవద్దనీ హెచ్చరించారు.

అసలక్కడ స్పిరిట్‌ ఆఫ్‌ ది స్టేట్‌మెంట్‌ ఏమిటి? క్రైస్తవులకు, ముస్లిములకు యిస్తున్న రాయితీలలో అనౌచిత్యాన్ని ఎత్తి చూపడం! వాళ్లని జెరూసలేం పంపించావు కాబట్టి, నన్ను జర్మనీ పంపమని మారాం చేయడం! కావాలంటే మానస సరోవరం అనవచ్చు. కానీ ఫారిన్‌ ట్రిప్పు ఫారిన్‌ ట్రిప్పే! ఆ వెక్కిరింత మాట ఎలా వున్నా, వీళ్లు నా వెంటపడ్డారు. తప్పు సవరించుకో, సవరించుకో అంటూ. ఈ సీరీస్‌ అవనీండి. తర్వాత వాటి గురించి నా అభిప్రాయాలు చెపుతానన్నాను. ఇప్పుడు యీ సీరీస్‌ మొదలెట్టాను.

దీనిలో ఆర్యుల గురించి మాత్రమే రాసి వూరుకోను. చారిత్రక విషయాలపై మన దృక్పథం, మన దృష్టిలో లోపాలు, మన చుట్టూ వున్న మతవాతావరణం, పత్రికల వైఫల్యం, యితరత్రా అనేక సంబంధిత విషయాలూ రాస్తాను. దేని గురించీ పూర్తిగా రాయను. ఎందుకంటే ఒక్కో టాపిక్‌పై ఒక్కో ఉద్గ్రంథం రాసేటంత సమాచారం వుంది. అందుకని కాస్త కాస్త చెప్పి మీలో ఆసక్తిని రేకెత్తించి వదిలేస్తా. ఇంకా లోతుగా పరిశోధించవలసినది మీరే.

నేను వ్యాసం రాసిన టైములోనే సిసిఎంబి వారు సగటు యిండియన్ల మూలాల గురించి డిఎన్‌ఏ ద్వారా విశ్లేషించి ఫలితాలు వెల్లడించారు. దానికి ఒక్కో పేపరూ ఒక్కోలా శీర్షిక పెట్టి వార్త ప్రచురించింది. అవి కొన్ని నాకు పంపి, చూశావా, తప్పు రాశావ్‌! అన్నారు కొందరు. ఇక్కడ జర్నలిస్టుల గురించి నాలుగు మాటలు చెప్పాలి. ఇది చదివి 'జర్నలిస్టువై యుండి నీ వృత్తిపై నీకే గౌరవం లేదా?' అంటూ మెయిల్స్‌ కురిపించకండి. నేను జర్నలిస్టును కాను. ఏ జర్నలిస్టు సంఘంలోనూ సభ్యుణ్ని కాను.

బై ది వే, కొందరు 'మీ నేపథ్యం తెలుసుకొందామనుకుంటున్నాం, రాయండి' అంటూ రాస్తున్నారు. ఎమ్బీయస్‌ కబుర్లు ప్రారంభించినపుడు మొదటి వ్యాసంగా అదే రాశాను - 'ఇకపై రోజూ...' అనే పేరుతో. అది నా ఫోటో కింద వుండే ఆర్కైవ్స్‌లో 'ఇతరాలు' కింద కనబడుతుంది. అది రాశాక, గత ఏడాదిగా యింకో ఏక్టివిటీ పెరిగింది. వనితా టీవీలో 'ఇదీ అసలు కథ' అని కార్యక్రమానికి స్క్రిప్టు, వాయిస్‌ ఓవర్‌, యాంకరింగ్‌ నాదే! ఇంగ్లీషు, హిందీ, బెంగాలీ, తమిళం, మలయాళం... సినిమాలు, నవలలు.. నుండి కథను ఎడాప్ట్‌ చేసుకున్నపుడు మన తెలుగు సినిమాలు రచయితలు ఏ విధంగా యింప్రోవైజ్‌ చేశారో చెప్తాను ఆ కార్యక్రమంలో!

మన జర్నలిస్టుల్లో చాలామందికి ఏదీ లోతుగా తెలియదు. హోం వర్క్‌ చేయరు. స్వంత లైబ్రరీ మేన్‌టేన్‌ చేయరు. ఏ ఒక్క రంగంలోనూ నిష్ణాతులు అయ్యే వుత్సాహం చూపరు. వీళ్లలో చాలామందికి వచ్చినదేమిటంటే - ఇంగ్లీషు వ్యాసాలు తీసుకుని తెలుగులో తర్జుమా చేయడం. హిందీ వంటి వేరే భాషలు వచ్చినవారు అతి తక్కువ. ఇంగ్లీషు వ్యాసాల్లో తెలియని పదాలుంటే వూహించి రాసేస్తారు తప్ప, తరచి చూడరు.

ప్రాపర్‌ నేమ్స్‌ (పేర్లు స్పెల్లింగ్‌ బట్టి వూహించేస్తారు తప్ప వాటిని ఎలా ఉచ్చరించాలో తెలియదు) సాల్మన్‌ రుష్దీ అని తక్కిన భాషాపత్రికలు రాస్తాయి. మన తెలుగువాళ్లలో మొదటిగా రాసిన మహానుభావుడు రష్దీ అన్నాడు, దాంతో అంతా రష్దీ రష్దీ అని రాస్తారు. సత్యజిత్‌ రే అని రాస్తారు. రే అనే యింటిపేరు బెంగాలీలలో వుందా? లేదా అని చూడరు. ఆయన స్పెల్లింగ్‌ ఆర్‌ ఏ వై అని రాస్తాడు కదా అని వాదిస్తారు. మనలో కొంతమంది రావు అనే పేరును ఆర్‌ ఏ ఓగా రాస్తారు, మరి కొందరు ఆర్‌ ఏ యూ రాస్తారు. ఆర్‌ ఏ యూ రాసిన వాళ్ల పేరు 'రౌ' అని ఉచ్చరిస్తే ఎంత అందంగా వుంటుంది!?

మన జర్నలిస్టుల్లో స్పెషలైజేషన్‌ లేదు. 'హాసం' పత్రిక నడిపే రోజుల్లో హాస్యం, సంగీతం అనే అంశాలపై కృషి చేసినవారి కోసం తెగ వెతికాం. వేళ్లమీద లెక్కించదగినంత మంది మాత్రమే తారసిల్లారు. వాళ్లయినా జర్నలిజం వృత్తిగా పెట్టుకున్నవారు కారు. వేరే వుద్యోగం చేసుకుంటూ హాబీగా విషయం సేకరించినవారు. ఫుల్‌టైమ్‌ పని చేయడానికి వారు ముందుకు రారు. నిజానికి నేను బ్యాంక్‌లో పనిచేసే రోజుల్లో కొంతకాలం జర్నలిస్టు నవుదామని చాలా వూగాను. జర్నలిస్టునై పోయి సంఘంలో అన్యాయాలను చీల్చి చెండాడేసి, అందర్నీ చైతన్యవంతుల్ని చేసి... యిలా చాలా కలలు కన్నాను.

2

భారతీయ విద్యాభవన్‌ వారి జర్నలిజం స్కూలులో సాయంకాలపు కోర్సుల్లో చేరడానికి డబ్బు కట్టబోతూ వుండగా ఓ మిత్రుడు హితోపదేశం చేశాడు - 'నాయనా, పాతకాలం రోజులు కావివి. జర్నలిస్టులకు జీతాలు తక్కువ. పోనీ డబ్బు కోసం కాదంటావా. కనీసం పేరైనా రావాలి కదా. ఈనాడు ఇంత పేరున్న పత్రిక. ఎడిటర్‌ ఎవరో తెలుసా? రామోజీరావుగారి పేరుంటుంది. కానీ అన్ని వ్యాపారాలు చేసే ఆయన రోజంతా ఆఫీసులో కూచుని ఎడిటర్‌షిప్‌ చేస్తూ కూచోరని అందరికీ తెలుసు. అయితే ఫలానా ఎడిటోరియల్‌ టీమ్‌ ఆయనకు సహాయపడుతోందని ఎవరికైనా క్రెడిట్‌ యిస్తారా? ఇవ్వరు. పోనీ వేరే వేరే వూళ్లనుండి చక్కటి కథనాలు రాసి పంపే రిపోర్టర్లకు క్రెడిట్‌ యిస్తారా? ఇవ్వరు. 'హిందూ' అనగానే జి కె రెడ్డి, బతుక్‌ గఠానీ, ఎన్‌.రవి.. యిలా పేర్లు కనబడతాయి. ఇండియన్‌ ఎక్స్‌ప్రెస్‌ అంటే అరుణ్‌ శౌరీ.. యిలా పేర్లు కనబడతాయి.

''తెలుగులో అలాటి సంప్రదాయమే లేదు. ఇక్కడంతా పబ్లిషర్లే ఎడిటర్లుగా చెప్పుకుంటారు. మనలాటి వాళ్లను 'మా ఢిల్లీ ప్రతినిథి', 'మా లండన్‌ ప్రతినిథి' అంటారు. నువ్వు యిక్కడ మానేసి యింకో పేపరు కెళితే ఇప్పటిదాకా నీ కంట్రిబ్యూషన్‌ ఏమిటి? అంటే చెప్పుకోవడానికి ఏమీ వుండదు. నువ్వు క్లెయిమ్‌ చేసినది వాళ్లు నమ్మాలని లేదు. అందుకని జర్నలిస్టుగా వెళ్లడం శుద్ధ బుద్ధితక్కువ. నీ ఉద్యోగం బుద్ధిగా వెలగబెట్టి ఓపికుంటే కాలమ్స్‌ రాసుకో. అప్పుడయితే క్రెడిట్‌ యిస్తారు.' అన్నాడు. నేను అదే అవలంబించాను.

మా ఫ్రెండులాటి వాళ్లు చాలామందికి తగిలే వుంటారు. అందుకనే లాగుంది - జర్నలిస్టుల్లో పది శాతం మంది మాత్రమే విషయపరిజ్ఞానం వున్నవాళ్లు కనబడతారు. వాళ్లలో కూడా పొలిటికల్‌ జర్నలిస్టులు ఎక్కువ. శాస్త్రీయ విషయాలపై, ఆర్థికవిషయాలపై, క్రీడల వంటి ఎక్స్‌క్లూజివ్‌ అంశాలపై సాధికారంగా రాయగలిగిన జర్నలిస్టులు బహుతక్కువ. అందుకనే పత్రికలు సైన్సు లెక్చరర్ల చేత, చార్టెర్డ్‌ అకౌంటెంట్ల చేత, ఆటగాళ్ల చేత శీర్షికలు రాయించి వేస్తూంటారు. వాటిని ఇన్‌హౌస్‌ రాయించే సత్తా వున్న పత్రికలు దాదాపు లేనట్టే. పిన్నవయసులోనే జర్నలిస్టు వృత్తిలోకి వచ్చిన వ్యక్తి జ్ఞానం సంపాదించాలంటే కావలసినది - మంచి లైబ్రరీ. ఒక్క ఈనాడు సంస్థకు తప్ప తక్కిన వేటికీ మంచి లైబ్రరీ లేదు. ఫ్రీ లాన్సర్‌గా మనం ఏదైనా ఆర్టికల్‌ రాసి పట్టుకెళితే 'ఆ వ్యక్థికి సంబంధించిన ఫోటోలు కూడా మీరే సంపాదించి యివ్వాలండి' అని నిర్మొహమాటంగా చెప్తారు.

అందువలన శీర్షికలు రాసేవాళ్లు ఏదో కండూతి కొద్దీ (ఆర్థికంగా కిట్టుబాటు వ్యవహారం కాదు కాబట్టి) యివన్నీ రాసి విజువల్స్‌ సప్లయి చేయాలి తప్ప లేకపోతే ప్రత్యేక అంశాలపై రాయడానికి సాధారణ జర్నలిస్టులు నోరు వెళ్లబెడతారు. అయితే శీర్షిక రాయించడానికి టైము పడుతుంది. ఈలోపున వార్తలు హాటుహాటుగా వచ్చిపడతాయి. శీర్షికా రచయిత రాసేంతవరకూ ఆగకుండా ఏదో ఒకటి రాయాలని జర్నలిస్టులు తమకు అర్థమైనంతవరకూ వాటిని గిలుకుతారు. దాంతో పొరబాట్లు దొర్లుతాయి. దాన్ని గాస్పెల్‌ ట్రూత్‌గా పొరబడితే అది మన బుద్ధితక్కువ. మీకు కొన్ని ఉదాహరణలు యిస్తాను.

రామసేతు గురించి గొడవ తెలుసు కదా. దాన్ని కూల్చకూడదని వేసిన వ్యాజ్యంలో కోర్టువాళ్లు 'రామసేతు అని పిలవబడే వంతెన రాముడు కట్టించినట్టు సాక్ష్యం వుందా?' అని కేంద్రప్రభుత్వాన్ని అడిగారు. ప్రభుత్వం తరఫున ఆర్కియాలిజీ శాఖ అధినేత 'రామసేతుని రాముడు కట్టించినట్టు ఆర్కియాలజీ ప్రకారం ఆధారాలు లేవు' అని స్టేటుమెంటు యిచ్చాడు.

దానిపై పత్రికలు, టీవీలు విరుచుకుపడ్డాయి. 'రాముడు మిథ్య.. సేతువు మిథ్య' అంటోంది ప్రభుత్వం. అంటూ కాప్షన్స్‌. కుహనా లౌకికవాదుల ప్రభుత్వం, క్రైస్తవురాలైన సోనియా చేరి హిందువులను అవమానపరచారని వార్తలు, వ్యాఖ్యలు. ఆ స్టేటుమెంటు యిచ్చిన అధికారిని సస్పెండ్‌ చేయబోతున్నామని ప్రభుత్వం ప్రకటించేదాకా మీడియా వార్‌ ఆగలేదు. (చేశారో లేదో మళ్లీ పేపర్లో రాలేదు. వీళ్లతో యిదే చిక్కు. ఫాలో అప్‌ వుండదు)

అసలు ఆయన స్టేటుమెంటులో తప్పేముంది? హత్య జరిగివుండవచ్చు. కానీ ఫలానావాడు చేశాడన్న సాక్ష్యం దొరకలేదు అని పోలీసు అధికారి సాక్ష్యం చెప్పడం తప్పా? ఆర్కియాలజీ ప్రకారం ఓ నిర్ణయానికి రావడానికి ఓ పద్ధతి (మెథడాలజీ) వుంటుంది. ఆ ప్రకారం చూస్తే ఆధారం లేదు అని ఆయన చెప్పాడు. పురాణాల ప్రకారం వుండవచ్చు. అదే వేరే విషయం. ఆర్కియాలజీ ప్రకారం లేదు అని కూడా చెప్పకూడదా?

నిజానికి శాంతంగా ఆలోచించండి. రాముడు వంతెన కట్టించాడనడానికి ఆధారం ఏమిటి? రామాయణం. దానిలో ఏం రాశారు? హనుమంతుడు నూరు యోజనాల దూరంలో వున్న లంకకు ఎగిరాడని. యోజనం అంటే ఎనిమిది (తొమ్మిది కూడా అంటారు) మైళ్లు. ఆ లెక్కన 800 మైళ్లు. అంటే రామసేతు కూడా 800 మైళ్లు వుండి వుండాలి. ఇప్పుడు ఆడమ్స్‌ బ్రిజ్‌ లేదా రామసేతు అని పిలవబడే వంతెన పొడుగు 30 మైళ్లు. అంటే రాముడు కట్టించినది యిది కాదన్నమాట!

'అబ్బే, అప్పట్లో లంక 800 మైళ్ల దూరంలో వుండేది. కాలక్రమేణా భౌగోళికంగా వచ్చే మార్పుల వల్ల దగ్గరకు వచ్చేసింది' అని వాదించవచ్చు. హిమాలయాలు అక్కడెక్కడో వుండేవని, కాలక్రమేణా యిప్పుడున్న చోటికి వచ్చాయని అంటారు. భారతదేశం వుత్తరధృవం వైపు యీదుకుంటూ పోతోందని అంటారు. దాని స్పీడు కూడా వందేళ్లకు అర సెంటిమీటరో ఏదో (నాకు సరిగ్గా తెలియదు) చెప్తారు. అప్పుడు కూడా భారత్‌ కంటె లంక అతి స్పీడుగా యీదుకుంటూ దగ్గరకు వచ్చేయాలన్నమాట. అప్పుడు బ్రిజ్‌ ముక్కలైపోదూ? అదేం ఎలాస్టిక్‌ రబ్బరు బ్రిజ్‌ కాదుగా సాగడానికీ, కుంచించుకుపోవడానికీ.. ఎలా లెక్కవేసి చూసినా 800 మైళ్లు బొత్తిగా 30 మైళ్లు అయిపోదు కదా.

నేనేమీ టెక్నికల్‌గా రాయటం లేదు. సంబంధిత వ్యక్తులతో చర్చిస్తే తప్ప యీ చెదురుమదురు ఆలోచనలకు (స్ట్రే థాట్స్‌)కు ఒక రూపం రాదు. 'రాముడు మిథ్య, సేతువు మిథ్య' అని కాప్షన్స్‌ పెట్టి రాసేసిన జర్నలిస్టుల్లో ఒక్కళ్లు యీ పని చేశారా? వీళ్లకు వచ్చినదల్లా కవిత్వాలు అల్లడం. లోపల వార్త ఒకటీ, పైన శీర్షిక మరొకటి. ప్రాసకోసం, పదాలతో కసరత్తు ('పన్‌')కోసం వార్త స్వభావాన్ని సైతం మార్చేస్తారు. విషయ అధ్యయనం కంటె శీర్షికలలో వొలికించాల్సిన కవిత్వం కోసమే ఎక్కువ సమయం వెచ్చిస్తారు.

3

అంతకుముందు ఓ వార్త వచ్చింది - కృష్ణుడు, ద్వారక మునగడం వాస్తవాలని నాసా అంగీకరించిందని. ఎవరో ఏదో వెబ్‌సైట్‌లో రాశారట. అది పట్టుకుని ఆంధ్రజ్యోతిలో రాసేశారు. నాసాకు భారత, భాగవతాలతో ఏం పని? అది సైన్సుకి సంబంధించిన సంస్థ. అంతరిక్షంనుండి ఫోటోలు తీసి ద్వారక అని పిలవబడే నగరం ఒకటి సముద్రంలో మునిగి వుంది అని మాత్రమే చెప్తుంది. (రామసేతు గురించి అదే చెప్పింది. దీన్ని ఫలానా పేరుతో పిలుస్తారు. ఆడమ్స్‌ బ్రిజ్‌ కూడా అంటారు. ఇది ఫలానా చోట వుంది అని. రాముడు చెప్పగా నీలుడు రాళ్లు వేయగా కట్టారు అని నాసా చెప్పలేదు. పురాణమథనం వాళ్ల పని కాదు) కానీ మనవాళ్లు ఆ వాస్తవాన్ని సాగదీసి కృష్ణుడు గురించి కూడా నాసా చెప్పిందని అబద్ధాలు రాసేశారు. ఇంకా నయం! 'మాయాబజారు'లో సెట్టింగ్‌లాగానే వుందని చెప్పిందని కూడా రాయలేదు. ఈ కథనం రాసే జర్నలిస్టుకు నాసా చేసే పనులేమిటో తెలియవన్నమాట.

ఇలాటి జర్నలిస్టుల రాతలు చదివి మనవాళ్లు కొందరు ఉద్రేకపడతారు - 'నాసాయే ఒప్పుకోగా లేనిది, యీ కుహనా లౌకికవాదులు 'రాముడు లేడు, కృష్ణుడు లేడు' అంటారు. ఇలాటివాళ్లను క్రైస్తవులలో, ముస్లిములలో అయితే నరికి పోగులు పెడతారు. మనం కనీసం వీళ్లని తన్ని తగిలేయాలి.' అని. క్రైస్తవులలో, ముస్లిములలో యిటువంటి భావప్రకటనాస్వేచ్ఛ లేకపోతే అది వాళ్ల కర్మ. ఈ విషయంలో వాళ్ల నుండి నేర్చుకోవలసినది, అనుకరించవలసినది ఏమీ లేదు. హిందూమతం తర్కాన్ని నేర్పుతుంది, ప్రోత్సహిస్తుంది, ప్రశ్న-జవాబుల ద్వారానే జ్ఞానాన్ని నేర్పుతుంది. అందువలన తర్కబద్ధంగా, హేతుబద్ధంగా చెప్పి ఒప్పించి వలసిన బాధ్యత సిద్ధాంత ప్రతిపాదకులదే.

రామజన్మభూమి విషయంలో అడ్వానీ యిలాటి కప్పదాటే వేశారు. అది రాముడి జన్మభూమి అనడానికి ఆధారం ఏది? (సాధారణంగా పిల్లలు అమ్మమ్మ గారింట్లో పుడతారు. రాముడి తల్లిది కోసల రాజ్యం కాబట్టి అక్కడ పుట్టి వుండవచ్చు) అని కోర్టు అడిగితే 'అది నా విశ్వాసం, దానిపై చర్చించడానికి వీల్లేదు' అన్నారు అడ్వానీ. నేను అడ్వానీ యిల్లు ఆక్రమించుకుని 'ఇది నాదేనని నా విశ్వాసం' అంటే ఒప్పుతుందా? డాక్యుమెంట్లు చూపించవద్దా?

ఇప్పుడు రామసేతు విషయంలో సుబ్రహ్మణ్యస్వామి యిలాటి వాదనే చేస్తున్నాడు. రామసేతు పూజనీయ స్థలమా? అక్కడ ప్రజలు ఎప్పుడైనా పూజలూ, జాతరలూ చేసిన దాఖలాలు వున్నాయా? అని కోర్టు అడిగితే 'నేను ప్రతీ ఏడాదీ వెళ్లి చేస్తూ వుంటాను' అన్నాడు అబద్ధం ఆడడానికి వెరవని స్వామి. 'ఏమిటి బోటులో వెళ్లి చేస్తావా?' అని జడ్జిలు ఫక్కున నవ్వారు. తాను గతంలో పూజ చేసినట్టు ఫోటో వంటి ఆధారం ఒక్కటీ చూపించలేకపోయాడు స్వామి. అసలు ఆధారం, ప్రమాణం అనేది తర్కంలో అతి ముఖ్యమైనవి. అవి వదిలిపెట్టి పబ్లిసిటీ కోసం చేసే వేషాలు యివన్నీ. వీటిని జర్నలిస్టులు బయటపెట్టాలి. కానీ దురదృష్టవశాత్తూ యివేమీ చేయరు వాళ్లు.

ఇంతకీ సిసిఎంబి యిచ్చిన రిపోర్టు ఏమిటి? 'నేచర్‌' పత్రిక ఆన్‌లైన్‌ ఎడిషన్‌లో సిసిఎంబి, మూడు అమెరికన్‌ సంస్థలు కలిసి చేసిన అధ్యయనం చేసి సమర్పించిన రిసెర్చి పేపరు వేశారు. దీని వివరాలు నేను సెప్టెంబరు 24, 2009 నాటి హిందూ పత్రికలో 'సైన్సు అండ్‌ టెక్నాలజీ' సెక్షన్‌లో సైన్సు విషయాలపై వ్యాసాలు రాసే శ్రీ ఆర్‌.ప్రసాద్‌ అనే ఆయన యిచ్చిన రిపోర్టునుండి సేకరించాను. జనరల్‌ డెస్క్‌లో పనిచేస్తూ సైన్సు ప్రావీణ్యత లేనివారు రాసేవి మనం పట్టించుకోనవసరం లేదు. ఆర్‌. ప్రసాద్‌ వంటి స్పెషలైజ్‌డ్‌ వ్యాసరచయితలే సరిగ్గా విశదీకరించగలరు.

ఈ వార్త ప్రకారం అధ్యయనం రెండు గ్రూపులపై చేశారు. 15 రాష్ట్రాలలో నివసిస్తూ ఆరు భాషలు మాట్లాడే 25 గ్రూపులకు చెందిన 132 మంది డిఎన్‌ఏలు పరీక్షించారు. వాళ్లను రెండు గ్రూపులుగా విభజించారు. ఏన్‌సెస్టరల్‌ నార్త్‌ ఇండియన్‌ (ఎఎన్‌ఐ) అని ఒకటి ఏన్‌సెస్టరల్‌ సౌత్‌ ఇండియన్‌ (ఎఎస్‌ఐ) అని మరొకటి. ఈ మొదటి గ్రూపులో 40-80% మందికి యూరోపియన్లతో, మధ్యప్రాచ్యవాసులతో, మధ్య ఏసియావాసులతో జెనటిక్‌ ఎఫినిటీ వున్నట్టు తేలింది. కానీ రెండో గ్రూపులోని వారికి భారతదేశం వెలుపల వున్నవారితో ఎటువంటి ఎఫినిటీ వున్నట్టు తేలలేదు.

అంటే ఏమిటన్నమాట దక్షిణాది వాసులపై యితర దేశవాసుల ప్రభావం తక్కువ. ఉత్తరాదివారిపై ఎక్కువ. సహజమే కదా. విదేశీ దండయాత్రలన్నీ మనకు కైబర్‌, బొలాన్‌ కనుమల ద్వారానే జరిగాయి. హూణులు, కుషానులు, యవనులు, అరబ్బులు, మంగోలులు.. చరిత్ర పుస్తకం తిరగేస్తే బోల్డు పేర్లు గుర్తుకు వస్తాయి. హూణులంటే స్కాండినేవియా వాళ్లు. ఎప్పటివాళ్లో వాళ్లు... వాళ్లంతా యిక్కడికి దండయాత్రకు వచ్చారు. కొన్ని యుద్ధాలు జరిగాయి. కొన్నిట్లో స్థానికులు, కొన్నిట్లో దండెత్తి వచ్చినవాళ్లు గెలుస్తారు. గెలిచినవాళ్లు ఓడినవాళ్ల స్త్రీలపై అత్యాచారాలు చేస్తారు. ప్రపంచమంతా జరిగేదే అది. అప్పట్లో 'మార్నింగ్‌ ఆఫ్టర్‌' పిల్స్‌ లభ్యత లేదు కాబట్టి స్థానిక స్త్రీలు ఆ విదేశీ బీజాన్ని గర్భంలో మోసి పిల్లలు కన్నారు. వాళ్లు స్థానికులే అవుతారు.

ఇదే విషయాన్ని ''నేచర్‌'' పత్రిక లీడ్‌ (వ్యాసానికి ముందు రాసేది) లో రాసింది. అయితే టైమ్స్‌ ఆఫ్‌ యిండియా ఎఎన్‌ఐలకు, యూరోపియన్లకు వున్న సంబంధం మాట వదిలేసి, ''65 వేల సంవత్సరాల క్రితం అండమాన్‌లోనూ, దక్షిణాదిన జనావాసం వుందని, 40 వేల సంవత్సరాల క్రితం ఉత్తరాదిన ఏర్పడిందని, తర్వాతి కాలంలో యిద్దరూ కలిసిపోయి కొత్త జాతి ఏర్పడిందనీ' రాసింది.

4

రూపవిలాసాలు చూసినా మనకు పంజాబీలకు, కశ్మీరీలకు, ఆఫ్గన్లకు, ఇరానియన్లకు, పఠాన్లకు, టర్కీవారికి పోలికలు కనబడతాయి. డిఎన్‌ఏ పరీక్షలైతే లోతుగా పరీక్ష చేసి శాస్త్రీయంగా ప్రకటించారు. దీన్ని బట్టి మనకు తేలేది ఏమిటి? ఉత్తరాది భారతీయులకు, ఐరోపావాసులకు జన్యుసంబంధమైన సంబంధాలు వున్నాయని. అంటే వీళ్లు అక్కడికైనా వెళ్లి వుండాలి, వాళ్లు యిక్కడికైనా వచ్చి వుండాలి. దేనికి ఎక్కువ అవకాశం వుంది?

ఇక రెండో అంశం - కాలక్రమేణా ఉత్తరాదివాళ్లు వచ్చి దక్షిణాది వాళ్లతో కలిశారని. ఇద్దరూ కలిసి కొత్తజాతి ఆవిర్భవించడానికి కారకులయ్యారని. ఉత్తరాదిన వున్నవాళ్లు యూరోపియన్లతో సంపర్కం వున్న జాతి (ఆర్యన్లు అనుకుందాం) వాళ్లకంటె 25 వేల సంవత్సరాల క్రితమే ఆఫ్రికా నుండి, అండమాన్‌ నుండి వచ్చేసిన దక్షిణాదిన వున్నవాళ్ల (ద్రావిడులు అనుకుందాం) తో కలిశారని ఒప్పుకోవాలి. ఉట్టినే వచ్చి కలిశారా? లేక యుద్ధాల్లో గెలిచి కలుపుకున్నారా? అన్నది తర్వాత చూద్దాం.

ఈ రెండు అంశాలు వాస్తవంగా తెలుసుకోవాలి అంటే వుండే అవరోధాలు ఏమిటి? మన మానసిక స్థితి. చుట్టూ వున్న వాతావరణం. శాస్త్రజ్ఞులలో కూడా పక్షపాతాలు వుండడం.

రామసేతు పొడుగు గురించి నేను రాసినదానిపై కొందరు నాపై దండయాత్ర చేశారు. 100 యోజనాలు దూరమని నీకెలా తెలుసు? అన్నారు. ఏ రామాయణం ఆధారంగా రాముడు వారధి కట్టాడని నమ్ముతున్నామో అదే రామాయణంలో ఆ ముక్క వుంది. వాళ్లు చూడకపోతే నేనేం చేయను?

ఉంటే మాత్రం అతిశయోక్తి కావచ్చు కదా! అన్నారు. అది అతిశయోక్తి అని ఒప్పుకుంటే శాస్త్రీయ ఆధారం ఎలా అవుతుంది? దాన్ని పట్టుకుని యిప్పుడున్నది రామసేతు అని ఎలా అనగలం? ఇంకొకాయన ఇంకో ప్రతిపాదన చేశారు. హనుమంతుడు 800 మైళ్లు ఎగిరి వుండవచ్చు. తర్వాత దగ్గరిదోవ చూసి 30 మైళ్ల దూరం వుండేటట్టు వంతెన కట్టించి వుండవచ్చు అని. ఒక్కసారి మ్యాప్‌ ముందు పెట్టుకుని చూస్తే భారతదేశం నుండి, శ్రీలంకలోని ఫార్దెస్ట్‌ పాయింట్‌ 800 మైళ్లు వుందో లేదో చూడవచ్చు కదా. అలా చూసి అప్పుడు వాదించవచ్చు కదా. అబ్బే! ముందే ఒక నిర్ణయానికి వచ్చేసి, దానికి వ్యతిరేకంగా వున్న వాదనలన్నీ తిరస్కరిస్తూ వుంటారు. అదీ ట్రాజెడీ!

కొందరు కరుణానిధి వ్యాఖ్యలను ప్రస్తావించి నన్ను విమర్శించబోయారు. కరుణానిధి వాచాలతకు నాకు సంబంధం ఏముంది? 'రాముడు ఇంజనీరా? ఏ యింజనీరింగ్‌ కాలేజీలో చదివాడు?' వంటి కువ్యాఖ్యలకు యింత ప్రాధాన్యత యివ్వాలా? రాముడు వారధి కట్టించాడు అన్నారు కానీ స్వయంగా కూచుని కట్టాడు అని రామాయణంలో లేదు కదా! ఆ మాటకొస్తే తమిళనాడులో వున్న వందలాది గుళ్లకు యింజనీర్లు ఎవరు? పోనీ కరుణానిధి రథం బహూకరించిన వాళ్ల వూరిలోని గుడికి ఇంజనీరు ఎవరు? అతనికి సివిల్‌ యింజనీరింగ్‌ పట్టా వుందా? అది బోగస్సా? ఆ వర్సిటీకి యుజిసి రికగ్నిషన్‌ వుందా? ఇలాటి జోకులను సీరియస్‌గా తీసుకోవడమే పొరబాటు. రాజకీయంగా యిబ్బందుల్లో పడినప్పుడల్లా కరుణానిధి యిలాటి ప్రేలాపన చేయడం, ప్రజల దృష్టిని మళ్లించడం చేస్తూనే వుంటాడు.

నేను మతవిశ్వాసాలను దెబ్బ తీస్తున్నానని కొందరు వాపోయారు. రామాయణం జరగలేదని కాని, రాముడు వారధి కట్టలేదని కాని నేననలేదు. ఇప్పుడు చూపిస్తున్న రామసేతు అలనాటి రాముడు కట్టినది కాకపోవచ్చేమో అన్న ఆలోచన మన జర్నలిస్టులకు రాలేదని మాత్రమే అన్నాను. పగడాల గుట్టలతో అలా ఏర్పడిందంటున్నారు. ప్రపంచంలో అలా ఏర్పడినవి యింకా వున్నాయా? అలాటివాటిల్లో యిది కూడా ఒకటా? ఇలాటి సందేహాలు జర్నలిస్టులకు రావాలి. వాళ్లు పరిశోధించి మనకు తెలియపరచాలి. అలా చేయకుండా అరొకర జ్ఞానంతో సెన్సేషనలైజ్‌ చేసి, మసాలా అద్ది మనకు వండిస్తున్నారు. అది పట్టుకుని మనం ఎమోషనల్‌ ప్రవాహంలో కొట్టుకుపోతూ తర్కబద్ధమైన ఆలోచన వస్తే తిరస్కరిస్తున్నాం.

బైదివే నేను హూణులు స్కాండినేవియా వాళ్లని రాసినది తప్పు. తప్పు ఎత్తి చూపిన అమరనాథ్‌ గారికి కృతజ్ఞతలు. ఓల్గా, డాన్యూబ్‌, హంగరీ ప్రాంతాల వాళ్లనవచ్చు. తూర్పు యూరోప్‌వాసులంటే సరిపోతుందేమో!

నిజానికి దేని గురించి యితమిత్థమని చెప్పడం కష్టం. అందుకనే పరిశోధన నిరంతరం సాగుతూనే వుంటుంది. ఈనాడు సిసిఎంబి పరిశోధన సరిగ్గా జరగలేదని హార్వర్డ్‌ వర్సిటీవాళ్లు గతంలో చేసిన పరిశోధన భేషుగ్గా వుందనీ ఒకాయన రాశారు. పరిశోధనకు శాంప్లింగ్‌ సరిగ్గా తీసుకున్నారో లేదో, విధానాలు సరిగ్గా అవలంబించారో లేదో మనలాటి సాధారణ జనాభాకు తెలియదు. అసలు కార్బన్‌ డేటింగ్‌ విధానం ప్రకారం కాలనిర్ణయం చేయడమే తప్పని ఒకచోట చదివాను.

శాస్త్రీయ పరిశోధనలు కూడా నిత్యం జరుగుతూ వుంటాయి. గతంలో ఫైనల్‌ అనుకున్నవి హఠాత్తుగా మారిపోతూ వుంటాయి కూడా. మన మైండ్‌ ఓపెన్‌గా పెట్టుకుంటేనే ఎప్పటికప్పుడు రిఫ్రెష్‌ చేసుకోగలం. తలుపులు బిడాయించుకుని కూచుంటే ఏ కొత్త ఆలోచనా రాదు. నేను యివాళ రాసిన విషయాలు ఐదేళ్ల తర్వాత మళ్లీ రాయవలసి వస్తే మార్చవలసి రావచ్చు. కాలం చలనశీలం. ఒకే నదిలో రెండుసార్లు కాలిడలేవు అంటాడు గ్రీకు ఫిలాసఫర్‌ జెనో. అంటే కాలు పెట్టి తీసేలోపున ఆ పాత నీళ్లు కొట్టుకుపోయి కొత్తవి వస్తాయి.

5

ఇది మన పూర్వీకులు గుర్తించారు కాబట్టి ఎప్పటికప్పుడు తాత్వికపరంగా కొత్త కొత్త సిద్ధాంతాలతో ముందుకు వచ్చారు. ఉపనిషత్తులన్నిటిలోనూ సందేహాలు, ప్రశ్నలు, వాటికి జవాబులు కనబడతాయి. కొత్త సిద్ధాంతం ప్రతిపాదించినపుడు పాత సిద్ధాంతం అవలంబించేవారితో వారాల తరబడి చర్చలు జరిగేవి. కొత్త సిద్ధాంతం సబబుగా కనబడితే వాళ్లు పాతది వదిలేసి కొత్తదానివైపు మొగ్గేవారు. ఆదిశంకరుడి గురించి వ్యాసాలు రాయబోతున్నాను అప్పుడు చెప్తాను ఆ కాలంలో వాదోపవాదాల తీరు ఎలా వుండేదో, వాటికోసం వాళ్లు ఎంతెంత శ్రమించేవారో! ఎందుకిదంతా జ్ఞానం ఏదో తెలుసుకోవడానికి వాళ్లు కష్టపడేవారు. అవ్యక్తమైనదాన్ని వ్యక్తం చేసుకోవడానికి సర్వం ఒడ్డేవారు.

ఇప్పుడు అదంతా కానరావటం లేదు. మొదటే ఒక తీర్మానం చేసేసుకుని కూచుంటాం. మరొక రకమైన ఆలోచన చేసినవాణ్ని దూషిస్తాం. ఆ మధ్య మెకాలే రాసిన ఉత్తరం అంటూ ఓ ఫార్వార్డ్‌ వచ్చింది. ఎవరో మహానుభావులు దాన్ని సర్క్యులేషన్‌లో పెట్టారు. ఆంగ్లేయులు భారతదేశానికి వచ్చిన కొత్తలో యిక్కడున్న విద్యాసంపద చూసి మూర్ఛపోయిన మెకాలే ఎలాగైనా వీళ్లని దెబ్బ కొట్టాలంటే వీళ్ల చదువులు నాశనం చేసి, ఆంగ్లవిద్యను ప్రవేశపెట్టాలి అంటూ బ్రిటన్‌లోని తన ప్రభుత్వానికి రాసిన లేఖట అది. అది నిజమైనదో, బోగస్‌దో ఫార్వార్డ్‌లు పంపేవాళ్లు సరి చూసుకోలేదు. ఫలానా చోటినుండి దీన్ని తీసుకున్నామని క్రింద రాసి లేదు.

అయినా దాన్ని మెకాలే రాశాడని నమ్మేశారు కొందరు, ఆవేశపడిపోయారు కూడా. అసలు మెకాలే ఇంగ్లీషు ఎలా వుంటుందో తెలుసుకుంటే, ఆనాటి అఫీషియల్‌ కమ్యూనికేషన్‌ ఎటువంటి భాష (జార్గన్‌)లో వుండేదో తెలుసుకుంటే ఆ వుత్తరం అతను రాసి వుండకపోవచ్చని సందేహం కలిగేది. ఆ ప్రయాస పడకుండా, ఇంగ్లీషు వాళ్లు దుర్మార్గులని వాళ్లు మన దేశానికి వచ్చేపాటికి యిక్కడ చదువుసంధ్యలతో, జ్ఞానంతో మన ప్రజలందరూ విలసిల్లారని అనుకుని ఆ వుత్తరం నమ్మేస్తూంటే ఎలా చచ్చేది?

నిజంగా అప్పట్లో మన విద్యావ్యవస్థ ఎలా వుండేది? జనాభాలో ఎంత శాతం మంది చదువుకునేవారు? చదువుకున్నవారు పక్కరాష్ట్రంలోనైనా చలామణీ అవగలిగేవారా?చదువుకున్నవారు చదువుకునే అవకాశం లేనివారిని చులకన చేయలేదా? మోసగించలేదా? అసలు దేశజనాభాను కలిపే కామన్‌ లాంగ్వేజి ఏది? కొన్ని కావ్యాలు, కొంత గణితం వస్తే చదువు పూర్తయినట్లేనా? ఆ నాటి సిలబస్‌లో లేని చరిత్ర, భూగోళం, సైన్సు యివన్నీ అనవసరమేనా? గురువులు చదువు చెప్పే విధానం ఎంత క్రూరంగా వుండేది? బడికి తీసుకెళ్లడానికి గంజీ కావడి వేసి ఎందుకు తీసుకెళ్లేవారు? మెకాలే విధానంలో 11 వ తరగతి వరకు మాతృభాష మీడియంలోనే చదువు సాగలేదా? - ఇలా ప్రశ్నలు వేసుకుని చూసుకుని మెకాలే విధానం వలన మనకు మేలు జరిగిందో, కీడు జరిగిందో ఆలోచించుకుంటే మెకాలేని నిందిస్తూ వచ్చిన ఆ మెయిల్‌ను నమ్మాలో లేదో తెలుస్తుంది.

ఇటువంటి ఫార్వార్డ్‌లు పుట్టించేవాళ్లు, గతమెంతో ఘనమని ప్రచారం చేసేవాళ్లు హిందూత్వవాదులనే పేరుతో చలామణీ అవుతారు. అక్కడికేదో వీళ్లే హిందూ మతానికి పట్టుగొమ్మలైనట్లు, తక్కినవాళ్లు కానట్లు. హిందూమతంలో గొప్పతనం ఏమిటంటే అది బహుళత్వం (ప్లూరాలిటీ)ని ఆమోదిస్తుంది. అందరూ ఒకేలా ఆలోచించాలని ఒత్తిడి చేయదు. శివుడూ, విష్ణువు యిద్దరూ హిందూ దేవతలే. శివుణ్ని అంగీకరించని శ్రీవైష్ణవులు హిందువులే. విష్ణువు పొడగిట్టని వీరశైవులు హిందువులే.

హిందూ మత విశ్వాసాలు కూడా ఒక్కో ప్రాంతంలో ఒక్కోలా వుంటాయి. లక్ష్మీ, సరస్వతి మనకు అత్తాకోడళ్లు. బెంగాల్‌లో అక్కాచెల్లెళ్లు. వాళ్లూ రైటే, మనమూ రైటే. కార్తికేయుడు (కుమారస్వామి) బెంగాల్‌లో మహారాష్ట్రలో బ్రహ్మచారి. తమిళనాడులో ఇద్దరు భార్యలు. వినాయకుడు తమిళనాడులో బ్రహ్మచారి, మహారాష్ట్రలో యిద్దరు భార్యలు. మేనరికాలు ఒకచోట ఒప్పు, మరో చోట తప్పు...ఇలా బోల్డు చెప్పుకోవచ్చు. ఏది ఎలా వున్నా హిందూమతం అన్నిటినీ ఆమోదిస్తుంది. ఆల్‌ ఎన్‌కంపాసింగ్‌ అంటాం చూశారా, అలాటిది.

అసలు హిందూమతం మతమే కాదు. మన మతానికి హిందూ అన్న పేరే లేదు. అది విదేశీయులు పెట్టినది. సింధు నది దాటాక వచ్చే ప్రాంతాన్ని సింధ్‌ అనీ, అక్కడవారు అవలంబించే మతం అన్న అర్థంలో సింధుమతం అన్నారు పారశీకులు గట్రా. వాళ్లు 'స'ను 'హ'గా పలుకుతారు కాబట్టి మన దేశాన్ని హింద్‌ అనీ మన మతాన్ని హిందూ అని అన్నారు. దానికి వ్యుత్పత్తి అర్థం చెప్పలేక మన సంస్కృత పండితులు కొందరు హీనం దూష్యతి యితి హిందూ.. హీనమైనదానిని దూషిస్తుంది కాబట్టి హిందూ మతం అని ఏదో అర్థం చెప్పబోయారు. అసలు హిందూ ఫిలాసఫీ దేన్నీ తక్కువగా చూడదు, నిందించదు. అన్ని రకాల జాతులను, వారి అభిప్రాయాలను, అభిమతాలను తనలో కలుపుకుంది. అందుకే మన మతంలో అంత వైవిధ్యం.

నిజానికి భారతీయులు తొలినుంచి నమ్మినది 'ధర్మం'. ఇది కమ్మెచ్చుల్లో పోసినట్టు ఒకలాగ వుండి తీరాలన్న నిబంధనలతో పెరగలేదు. ధర్మం అనేది ఎలా వుంటుందో అనేక కథలలో చెప్పారు. ధర్మవ్యాధుడి కథలో మాంసం కొట్టే వాడు కూడా నిందనీయుడు కాదని చూపారు. భగవద్గీత మొత్తమంతా ధర్మమీమాంసే. అలవికాని ఆజన్మబ్రహ్మచర్యం హిందూపద్ధతి కాదు. ప్రకృతి నియమాలకు దగ్గరగా, ఆచరణయోగ్యంగా రూపు దిద్దుకున్నది హిందూమతం. ప్రశ్నించడం నేర్పేది హిందూమతం. హిందూమతం పేరు మీద కొందరు తమ మూర్ఖపుటాలోచనలను ప్రచారం చేస్తూండడం, విదేశీ మీడియా దాన్ని యావత్తు హిందువులు అభిప్రాయంగా పొరబడడం మన దౌర్భాగ్యం.

6

అందువలన వీళ్లని హిందూత్వ వాదులనడం నా కిష్టం లేదు. వీళ్లను జాత్యహంకారులంటాను. మన అజ్ఞానానికి కారణం అహంకారం. జ్ఞానసముపార్జనకు అడ్డుగోడగా నిలిచేది అహంకారం. నేను పుట్టిన వంశం గొప్పది, మా అమ్మ గొప్పది, నేను పుట్టిన నేల గొప్పది, నేను పుట్టిన కులం గొప్పది, నేను మాట్లాడే భాష గొప్పది - వీటన్నిటికీ ఆధారమైన ఆధారశిల ఒక్కటే! - నేను గొప్పవాణ్ని, నాకు సంబంధించిన ప్రతీదీ గొప్పది. నా వుద్దేశంలో ఏ ప్రాణీ న్యూనతగా ఫీలవవలసిన అవసరం లేదు. అదే సమయంలో ఎదుటివాడు హీనుడని అనుకోవలసిన పనీ లేదు.

మనలో వేదాలు చదివినవాళ్లు అతి.. కాదు.. అత్యంత తక్కువ. కానీ వేదాల గురించి మనకు గర్వం. అంతవరకు బాగానే వుంది. వేదాల్లో ఏముంది తెలియదు కానీ ఆటంబాంబు తయారీ విధానం నుండి సెల్‌ఫోన్‌ టెక్నిక్‌ దాకా అందులోనే వుందని మనలో కొంతమందికి నమ్మకం. నా చిన్నప్పుడు వినేవాణ్ని - ఇద్దరు కోనసీమ పండితుల్ని జర్మన్‌వాళ్లు తీసుకుని పోయి వేదాల అర్థం చెప్పించేసుకుని ఆటం బాంబు తయారు చేయించుకునేవారని! అబ్బో, అబ్బో అని చెప్పుకుని మురిసిపోయేవాళ్లం.

పెద్దయ్యాక అనుమానాలు వచ్చాయి - భారతదేశానికి స్వాతంత్య్రం వచ్చాక బార్క్‌లో వేదపండితులను పెట్టుకునే పరిశోధనలు చేస్తున్నారా? అని. మన అణుబాంబుల తయారీలో వేదాలకు పాత్రేమీ లేదెందుకు? అని. ఇప్పుడు మన దేశంలోని అనేక లాబ్స్‌లో సైంటిస్టులు వాళ్ల తంటాలేవో వాళ్లు పడి పరిశోధనలు చేస్తున్నారు కానీ వేదాలను పెట్టుకుని చేయడం లేదు కదా! అసలు వేదాలు అపౌరుషేయాలు (మానవమాత్రులు రాసినది కాదు) అనడమే ఆశ్చర్యం! వేదాల్లో ఒక్కోసూక్తంలోనూ అది చెప్పిన ఋషి పేరు వుంటుందిట. అయినా అవేమీ ఆకాశంనుండి వూడిపడవు కదా.

మహానుభావులు కొత్త విషయాలు కనుగొన్నారంటే ఎంతో పరిశోధన చేసి, కష్టపడి కనుగొంటారు. నాలుగు స్త్రోత్రాలు, మంత్రాలు చదివితే సరస్వతి ప్రత్యక్షమై ఇదిగో లీలావతీ గణితం అని చేతిలో పెట్టదు కదా. భాస్కరుడు, ఆర్యభట్టు, శుశ్రుతుడు, చరకుడు, పతంజలి... వీళ్లంతా వాళ్ల వాళ్ల రంగాల్లో అష్టకష్టాలు పడి ప్రావీణ్యత సంపాదించినవారు. వాళ్ల ప్రతిభను ఏ వేదాలకో, ఉపనిషత్తులకో కట్టబెట్టడం అన్యాయం. ఒకవేళ వీళ్లు కనిపెట్టాక సూత్రాలుగా వేదాలలో చేర్చారేమో కూడా తెలియదు. మన పూర్వీకుల గొప్పను మనం విస్మరించకూడదు.

అదే సమయంలో యిలాటి కృషి లోకంలో వేరే చోట కూడా జరిగివుంటుందని ఒప్పుకోవాలి. సింధు నాగరికత గొప్పదే. కానీ ప్రపంచంలో యితర ప్రాంతాల్లో కూడా అదే కాలంలో నాగరికత పరిఢవిల్లింది కదా. చైనా, మెసపొటేమియా, గ్రీస్‌, దక్షిణ అమెరికా.. పరిశోధనలు సాగుతున్న కొద్దీ యింకెన్ని బయటపడతాయో! హరప్పా, మొహంజదారో బయటపడేవరకూ మన ప్రాచీనతకు ఆధారాలు లేవు. దరిమిలా లోథల్‌ బయటపడింది. కాలం సాగేకొద్దీ యింకా యింకా కొత్త విషయాలు తెలుస్తాయి. మానవవికాసం కానీ, బుద్ధి కుశలత కానీ ఒక ప్రాంతానికే పరిమితం అనే అనే సంకుచిత భావాన్ని వదలి వాటిని స్వీకరించే విశాలహృదయం మనకు వుండాలంతే!

కానీ యీ జాత్యహంకార వాదులు అలా ఆలోచించరు. యావత్తు ప్రపంచానికి నాగరికతను మనమే ఎగుమతి చేసినట్టు చెప్తారు. ఎవరైనా గొప్పవారుంటే యిక్కణ్నుంచే వెళ్లి వుంటారు అనేస్తారు. ఒక తమాషా విషయం చెప్తాను - రోమ్‌కీ, భారతదేశానికి వ్యాపార లావాదేవీలుండేవి. అందుకే రోమన్‌ నాణాలు అనేకం మన దేశంలో తవ్వకాల్లో దొరికాయి. రోమ్‌లో తవ్వకాల్లో మన నాణాలతో బాటు ఓ శివలింగం దొరికిందనుకోండి, మనవాళ్లు కొందరు హిందూమతం రోమ్‌ వరకు వ్యాపించింది అని రాసేస్తారు.

ఇక్కణ్నుంచి వెళ్లిన హిందూ వ్యాపారి తనతో బాటు శివలింగాన్ని పట్టుకెళ్లి వుండవచ్చు అన్న ఆలోచనే పోదు వారికి. ఒక కాలంలో ప్రపంచంలో చాలా చోట్ల జననాంగాల పూజలు జరిగేవని తాపీ ధర్మారావుగారు రాశారు. అలాగ ఆ దేశంలో పురుష జననాంగాన్ని ఏదో పేరుతో, ఏదో దేవుడికి ప్రతీకగా పూజించారనుకోండి, మనం యిక్కడ దాన్ని శివలింగం పేరుతో పూజించాం. అంత మాత్రాన హిందూమతం అక్కడ పాటించేవారు అని వాదించగలమా? రోమన్‌ మత చిహ్నం మన వద్ద తవ్వకాల్లో దొరికితే ఆ మతం యిక్కడ పాటించారంటే వూరుకుంటామా?

అలాగే అఖండ భారత్‌ నినాదం. ఎప్పుడో ఆఫ్గనిస్తాన్‌ను మనం పాలించాం, బర్మాను మనం పాలించాం, శ్రీలంకను పాలించాం అంటూ అవన్నీ కలిపి అఖండ భారత్‌ చేద్దామంటే కుదురుతుందా? 1947-71 మధ్య దేశం మూడు ముక్కలైంది. పాకిస్తాన్‌, భారత్‌, బంగ్లాదేశ్‌ అంటూ. కాస్త జాగ్రత్తగా వుండకపోతే అటు పంజాబ్‌, యిటు నాగాలాండ్‌ జారిపోయేవి. కశ్మీర్‌ మనతో వుందంటే వుంది, లేదంటే లేదు. ద్రవిడనాడు అని 1960ల్లో కాస్త హడావుడి జరిగింది. ఇలా ఉన్నవి కాపాడుకోలేక ఛస్తూ వుంటే ఎప్పుడో మనం కొద్దికాలం పాలించామన్న కారణంగా మనలో కలుపుకుందామంటే ఏమైనా న్యాయంగా వుందా? మొఘల్స్‌ భారతదేశాన్ని చాలాకాలమే పాలించారు. వాళ్లది సమర్‌ఖండ్‌ అనుకుంటా. ఆ ప్రాంతం వాళ్లు వచ్చి యిప్పుడు మనదేశాన్ని వాళ్లలో కలుపుకుంటామంటే వూరుకుంటామా? అంతెందుకు ఇంగ్లీషు వాళ్లు వచ్చి యిది మాదే అంటే పట్టుకుని తన్నమూ?

7

అలాగే చరిత్ర పరిశోధనల గురించి కొంత చెప్తాను. విశ్వనాథ సత్యనారాయణ గారు పురాణవైర గ్రంథమాల అని కొన్ని హిస్టారికల్‌ ఫిక్షన్‌ నవలలు రాశారు. అంటే మన పురాణాలకు వ్యతిరేకంగా రాశారనుకోవద్దు. మన రాజవంశాల గురించి, వాటి కాలమానం గురించి విదేశీ చరిత్రకారులు చెప్తూ వస్తున్నదాన్ని వ్యతిరేకిస్తూ రాశారు. విదేశీయులు మన చరిత్రలో కొన్ని వేల ఏళ్లు ఎగరగొట్టేసారని ఆయన వాదన. చిన్నపుడు చాలా ఎక్సయిటింగ్‌గా వుండేది అది. పోను పోను సందేహాలు వచ్చాయి. ఎందుకంటే విశ్వనాథ వారు మధ్యలో ఓ పుస్తకంలో నేలటూరి వెంకటరమణయ్యగారిని కోట్‌ చేసి తన వాదన బలపరచుకున్నారు.

తర్వాత ఈ నేలటూరి వారి పుస్తకం ఒకటి చదివాను. నిజానికి యీయన శాసనాలు అవీ చదవడంలో దిట్ట. చరిత్ర పరిశోధకుడిగా పెద్ద పేరుంది. అయితే నేను చదివిన ఆ పుస్తకంలో ఆయన త్రిమతాచార్యుల గురించి రాసినది నాకు నమ్మబుల్‌గా లేదు. త్రిమతాచార్యులు అంటే ఆదిశంకరుడు (కేరళలో పుట్టారు), రామానుజాచార్యులు (తమిళనాడు), మధ్వాచార్యులు (కర్నాటక). వీళ్లలో ఎవరూ తెలుగుదేశంలో పుట్టకపోవడం నేలటూరి వారికి నచ్చలేదు. ముగ్గురూ తెలుగువాళ్లే అని నిరూపించబోయారు.

అదెలాగ అంటే ఆదిశంకరుడి కుటుంబం పరశురాముడి కాలంలో తెలుగుదేశం నుండి వెళ్లిందట. పరశురాముడు సముద్రం నుండి కేరళను వెలికిదీసి దేశంలోని అన్ని ప్రాంతాలనుండి కొన్ని బ్రాహ్మణ కుటుంబాలను తీసుకెళ్లి వాళ్లకు నంబూద్రిలని పేరుపెట్టి నియమనిష్టలతో జీవించమని శాసించాడని ఐతిహ్యం. దీనిమాట ఎలా వున్నా దేశంలోని ఏ బ్రాహ్మణులకూ లేనన్ని ఆచారాలు నంబూద్రిలకు వున్నాయి. ఆదిశంకరుడు నంబూద్రి కుటుంబంలోనే పుట్టాడు. అంతవరకూ కరక్టే. కాని ఆయన కుటుంబం తెలుగుదేశం నుండే వెళ్లిందనడానికి ఆధారం ఎక్కడుంది?

ఇక రామానుజాచార్యులు పుట్టిన శ్రీ పెరంబుదూరు ఒకప్పుడు తెలుగుప్రాంతమేట. చిత్తూరులో తమిళకుటుంబం వుందనుకోండి. 1953లో రాష్ట్రం విడిపోయి అది ఆంధ్రకు వచ్చినంత మాత్రాన వాళ్లు తెలుగువాళ్లు అయిపోతారా? రామానుజాచార్యులు ప్రచారమంతా తమిళంలోనే చేశాడు. తెలుగుప్రాంతాల్లో కూడా తమిళపద్ధతినే ప్రవేశపెట్టాడు. ఆయన్ని తెలుగువాడని ఎలా అంటాం?

ఇక మధ్వాచార్యుల విషయంలో మరీ అన్యాయం. ఆయన పేరులో భట్టు అని వుందట. తెలుగు బ్రాహ్మణులలో భట్టు అని వుంటుందట. అందువలన మధ్వాచార్యులు తెలుగువాడట. భట్టు అనే యింటిపేరు మంగుళూరులో, గుజరాతీల్లో, కశ్మీరీల్లో - చాలామందిలో చూడవచ్చు. అంతమాత్రాన వాళ్లందరూ తెలుగువాళ్లా?

అంటే ఓ పరిశోధకుడు కూడా ప్రాంతీయ అభిమానానికి లొంగాడన్నమాట. ఇక ఆయన నిష్పాక్షికత ఎక్కడుంది? ఆయన మాటలను ఆధారం చేసుకుని విశ్వనాథవారు వాదిస్తే ఎలా నమ్మగలం?

ఎంతవరకు వాస్తవం చెబుతున్నారు? ఎంతవరకు స్వజాతిపై అభిమానంతో చెప్తున్నారు? అన్నది విడదీసి చూడవలసి వస్తుంది. ఆ మధ్య నేను తెలంగాణానుండే కోస్తా, రాయలసీమవాళ్లు అనేకమంది వెళ్లారు అని కొన్ని యింటిపేర్లు సాక్ష్యంగా చూపితే ఒకాయనకు నచ్చలేదు. కమ్మవారు మాత్రం అలా రాలేదు అంటూ గుంటూరు జిల్లా కమ్మవారి యింటిపేర్లు ఓ పది చెప్పి వాటికి ఆధారభూతమైన వూళ్లు ఆ జిల్లాలోనే వున్నాయని చూపించారు.

ఆ ఊళ్లపేర్లలో మూడు తెలంగాణాలో కూడా వున్నాయని చూపించాను నేను. కాకతీయులు తెలంగాణావారు కదా, వాళ్లు కమ్మవారని అంటారు కదా, తెలంగాణాలో కమ్మవారు లేరంటే కాకతీయులు కమ్మవారు కారా? అని కూడా అడిగాను. చర్చ అక్కడితో ఆగిపోయింది. నిజానిజాలు నాకూ తెలియవు, ఆయనకీ తెలియవు. ఒక ప్రతిపాదన వస్తుంది, దాన్ని నిష్పక్షపాతంగా తరచి చూసి వాస్తవాలు తేల్చుకోవాలి.

ఈ రోజు తెలంగాణా, రాయలసీమ ఆర్థికంగా వెనుకబడి వున్నాయి కాబట్టి మనకు తెలిసిన ఆదికావ్యం మహాభారతం రాజమండ్రిలో పుట్టింది కాబట్టి కోస్తా ప్రాంతంలోనే నాగరికత వుండేదని కొందరు అనుకుంటారు. శాతవాహనులు తెలంగాణావారని ఆరుద్రగారు రాశారు. అంతేకాదు, తెలుగు ప్రాచీనతను నిరూపించే రేనాటి శాసనాలన్నీ రాయలసీమలోనే దొరికాయి. ప్రాంతీయంగా చిన్నచూపు చూసి చరిత్రను మన భావాలకు అనుగుణంగా మలచుకోవాలని చూడడం ధర్మం కాదు. అంతెందుకు? మహాభారతం తెలిగింపజేసిన రాజరాజ నరేంద్రుడి తల్లి, భార్య తమిళులే! ఈ విషయం మనలో ఎంతమందికి తెలుసు?

సింధు నాగరికతపై పరిశోధన చేస్తున్నవారిలో ఇరావతం మహదేవన్‌ అని ఒకాయన వున్నారు, యిప్పటికీ. ఆయన తమిళుడు కాబోలు. సింధు లిపికి తమిళానికి ముడి పెట్టేయాలని నిశ్చయించేసుకున్నాడు. అప్పుడప్పుడు ఆయన ఆర్టికల్స్‌ పడుతూ వుంటాయి - సింధుభాష, ప్రాచీన తమిళ భాషకు లింకులున్నాయని.

నిజానికి ఆరుద్రగారు సమగ్ర ఆంధ్ర సాహిత్య చరిత్ర మొదటిభాగంలో రాశారు - ద్రవిడ భాషలన్నిటికీ మూలాలు మధ్య ఆసియాలో వున్నాయని. ఒక మ్యాప్‌ కూడా యిచ్చారు. కొన్ని ఉత్తర ద్రావిడ భాషలు - సింధు ప్రాంతంలో వున్నాయి, మన తెలుగు మధ్య ద్రావిడ భాషల్లోకి వచ్చింది. మన భాషా కుటుంబానికి చెందిన భాషలు అసాం, ఒరిస్సా ప్రాంతాల్లో వున్నాయి. తమిళం దక్షిణ ద్రావిడ భాషల్లోకి వచ్చింది. దీని ప్రకారం తమిళం ఎంత ప్రాచీనమో, మనదీ అంతే ప్రాచీనం. అయినా తమిళులు సమస్త భాషలూ తమిళంలోంచి వచ్చాయని డప్పు కొట్టేస్తూంటారు. ఈ మహదేవన్‌గారు అలాటి బాపతే అని నాకు చెడ్డ అనుమానం. ప్రఖ్యాతి పొందిన పరిశోధకులే రాగద్వేషాలకు అతీతం కాకపోతే ఎలా ఛస్తాం చెప్పండి

8

మన భారతదేశవాసులకు చరిత్ర అంటే గౌరవం లేదు. కశ్మీర రాజవంశాల గురించి రాసిన కలహణుడు ఒక్కడు రాజతరంగిణి రాశాడు. తక్కినవాళ్లందరూ చరిత్ర పద్ధతిలో రాయలేదు. రాజు నాశ్రయించుకుని వుంటారు కాబట్టి నువ్వు యింతటివాడివి, అంతటివాడివి అని కావ్యాలు రాసి పడేశారు. పాతవాళ్లే ఎందుకు తిరుపతి వెంకట కవుల కాలం నాటి 'నానారాజ సందర్శనం' చూడండి. పెద్దాపురం సంస్థానానికి వెళ్లి 'సముద్రం అంచుదాకా వున్న నీ సామ్రాజ్యం చూసి విష్ణువు అసూయపడుతున్నాడు' లెవెల్లో పద్యాలు చెప్పడం.

పక్కనే వున్న పిఠాపురం సంస్థానానికి వెళ్లి ఆ మోడల్‌ పద్యమే చెప్పడం, కాస్సేపటికి సామర్లకోటలో... తాలూకా అంత కూడా లేని సంస్థానాలు, వాళ్లని అతిశయోక్తులతో వీళ్లు పొగడడాలు.. నూరేళ్ల క్రితమే యిలా వుంటే వేలాది సంవత్సరాల క్రితం, రాజు గారు తలచుకుంటే తలలెగిరిపోయే రోజుల్లో నువ్వు సూర్యవంశపు రాజువి, చంద్ర వంశపు రాజువి అని పొగడక ఛస్తారా?

రోమ్‌లో యిలాటి 'యానల్స్‌' అని శుబ్భరంగా రాజుల, చక్రవర్తుల లోపాలతో సహా అన్నీ గ్రంథస్తం చేసిపడేశారు. మన చరిత్ర తెలుసుకోవాలన్నా గ్రీసువాడు రాసినదీ, పోర్చుగీసువాడు రాసినదీ, చైనావాడు రాసినదీ, మరోడు రాసినదీ చూడాల్సిందే. వీళ్లంతా మన జాతిని తొక్కేయడానికి అబద్ధాలు కల్పించి రాశారు, వాటిని పట్టించుకోవద్దు అని అంటారు జాత్యహంకారులు. ఏం? అంటే మన జాతికి ఆత్మగౌరవం పెరగకూడదని మనను తొత్తులుగా చేసుకోవడానికి యిది వాళ్లు పన్నే కుట్ర అంటారు.

ఆ తాపత్రయం ఇంగ్లీషువాడికి వుందనుకున్నా, తక్కినవాళ్ల మాటేమిటి? వాళ్లెప్పుడూ దాడి చేయలేదు కదా. చైనా వాళ్లయినా ఈ మధ్య దాడి చేసారు తప్ప అప్పట్లో భారతదేశమంటే ఆరాధించినవారే కదా! వాళ్లు మిగతాదేశాల గురించి ఎలా రాశారో చూస్తే అప్పుడు వాళ్ల క్రెడిబిలిటీ తెలుస్తుంది కదా. దానితో బాటు క్రాస్‌ రిఫరెన్సులు చూస్తే సరి! కుషాన్లు వున్నారనుకోండి. వాళ్ల దాడికి గురైన అరడజను దేశాలున్నాయి కదా. వాళ్ల వాళ్ల చరిత్రలు చూస్తే అప్పుడు నిజమేదో బయటకు వస్తుంది.

అదేమీ చేయకుండా మనకు మనమే గొప్ప అనుకుంటే ఎలా? మనదంతా అతిశయోక్తులు అని చెప్పుకున్నాం కదా. భారతయుద్ధం జరిగిన చోటంటూ మనకు కురుక్షేత్రం చూపిస్తారు. అక్కడ 18 అక్షౌహిణుల సైన్యం పట్టడం యింపాజిబుల్‌ అంటూ ఒకాయన వ్యాసం రాశాడు. విశ్వనాథ వారి లెక్కప్రకారం భారతయుద్ధం జరిగి ఐదువేల ఏళ్లయింది. అది కలియుగారంభంలో! అంటే రాముడు త్రేతాయుగం జరిగి ఎన్ని వేల ఏళ్లయిందో లెక్కవేయండి. రామరావణ యుద్ధం జరిగినచోటు అంటూ శ్రీలంకలో చోటు చూపించి చూడండి మట్టి ఎఱ్ఱగా వుందని చూపిస్తారట.

అసలు ఇంగ్లీషు పరిశోధకులు మనకు వ్యతిరేకంగా రాస్తారని ఎందుకు అనుకోవాలి? పండితులు వేరు, పాలకులు వేరు. ఇంగ్లీషువాడు ప్రతీవాడూ మనకు వ్యతిరేకి కాదు. ఆంధ్రలో కాంగ్రెస్‌ ప్రభుత్వం నడుస్తోంది కాబట్టి మనమందరమూ కాంగ్రెస్‌ వాదులమా? బెంగాల్‌లో 30 యేళ్లుగా కమ్యూనిస్టు ప్రభుత్వం నడుస్తోంది కాబట్టి ప్రతీ బెంగాలీ కమ్యూనిస్టా? 1977లో కాంగ్రెస్‌ దేశమంతా ఓడి యిక్కడ గెలిస్తే నార్త్‌ ఇండియా వాళ్లు సౌత్‌ ఇండియన్స్‌ ఎమర్జన్సీని సమర్థించారని అల్లరి చేశారు. ఎన్టీయార్‌ గెలిస్తే వీళ్లంతా సినిమాపిచ్చి గాళ్లని గేలి చేశారు.

అమెరికా వియత్నాంలో అనవసరంగా యుద్ధం చేసింది. అమెరికన్లందరూ వియత్నాంకు వ్యతిరేకమా? యుద్ధం వద్దని వాళ్ల ప్రభుత్వంపైననే వాళ్లు గొడవ చేయలేదా? సిక్కింమీద దండెత్తి మనదేశంలో కలుపుకోమని మనమంతా ఇందిరా గాంధీని కోరామా?

పాలకులు కుతంత్రాలు చేయవచ్చు. కానీ పండితుడికి అవేమీ వుండనక్కరలేదు. నిజానికి చూస్తే మన సంస్కృతిని కాపాడినవారు ఇంగ్లీషువారు. మన మత కలహాల్లో మెజారిటీవాళ్లు మైనారిటీ వాళ్ల మతగ్రంథాలను కాల్చేశారు తప్ప ఇంగ్లీషువాళ్లు అందరివీ భద్రపరిచారు. ఆర్కియాలజీ, మ్యూజియంలో పెట్టడం యిదంతా వారి భిక్షే! తాళపత్రాల నుండి ఎన్నో పురాతన గ్రంథాలను సేకరించి, ముద్రింపించారు. అప్పుడే జ్ఞానం అందరికీ అందుబాటులోకి వచ్చింది.

మనం ఏ కాపాడుకున్నాం చెప్పండి? తెలుగులో నన్నయగారి భారతం మొదటి పుస్తకం కావడానికి ఛాన్సుందా? అంతకుముందు దాకా ఏమీ లేకుండా ఒక్కసారిగా అంతలావు గ్రంథం వచ్చిపడుతుందా? భారతానికి పూర్వం వున్న రచనలు ఏవి? దొరకవ్‌. అన్నీ పారేశాం. అందుకే తెలుగు ప్రాచీన భాష అని చెప్పుకోవడానికి ఆధారాలు దొరక్క చస్తున్నాం.

తవ్వకాల్లో విగ్రహం దొరికితే యింగ్లీషు వాడు అది ఏ కాలంది అని అంచనా వేసి మ్యూజియంలో భద్రపరచాడు. అదే మనం ఐతే పూజలంటూ ఆరతులు యిచ్చేసి స్వర్ణకమలం సినిమాలోలా అది తొండమో, తోకో తెలియకుండా మసిపూసేస్తాం.ఇంగ్లీషు పరిశోధకులను అనుమానించడం అనవసరం. వాళ్లు మన జాతిని ఆర్యులు, ద్రావిడులుగా విడదీసి పాలిద్దామని చూశారని అనడం శుద్ధ అనవసరం.

విడగొట్టుకోవడానికి మనకు ఆర్యులు, ద్రావిడులు దాకా ఎందుకు, గోదావరి ఆ దరి వున్నవాళ్లు యీ దరి వున్నవాళ్లను నమ్మరు, పిల్ల నిచ్చేవారు కారు - ఒకే కులమైనా సరే! వింధ్యకు యివతలివాళ్లంతా ద్రావిడులను అనుకుందాం, మాటవరసకి. అలా అని దక్షిణాది వాళ్లంతా ఏకమయ్యామా? మనకు అరవ్వాళ్లని చూస్తే మంట, వాళ్లకు మలయాళం వాళ్లను చూస్తే మంట! పోనీ ఆర్యులందరూ ఏకమై పోయారా? బెంగాలీవాడు ఒడియా వాళ్లను దగ్గరకు రానిచ్చాడా? యుపి వాడు పంజాబీని వాటేసుకున్నాడా?

9

హిందువులు, ముస్లిములు కలిసి ఇంగ్లీషు పాలకులను ఎదిరించినపుడు ముస్లిములది వేరే జాతి, హిందువులది వేరే జాతి వాళ్లిద్దరూ కలిసి వుండలేరని వాదించి స్వాతంత్య్రం యివ్వడానికి నిరాకరించిన మాట వాస్తవం. కానీ ఆర్యులు వేరే ద్రావిడులు వేరే అని ద్విజాతి సిద్ధాంతం ముందుకు తేలేదు వాళ్లు. ఆ మాటకొస్తే ఇంగ్లీషువాళ్లలో మాత్రం సాగ్జన్స్‌, నార్మన్స్‌ వున్నారుగా. వాళ్లంతా కాలక్రమేణా కలిసి యిప్పటి జాతి పుట్టుకొచ్చింది. అలాగే ఆర్యులు, ద్రావిడులూనూ. వేలాది సంవత్సరాలలో సంకరం జరిగి ఎవరు ఆర్యులో, ఎవరు ద్రావిడులో చెప్పలేని స్థితి.

రామస్వామి నాయకర్‌ ద్రవిడ ఉద్యమం లేవనెత్తి మేం ద్రవిడులం అని వాదన లేవనెత్తడానికి కారణం ఏమిటో తెలుసా? తమిళ బ్రాహ్మలు! వాళ్లు తామే ఆర్యులమంటూ బ్రాహ్మణేతరులను ద్రావిడులంటూ చులకనగా మాట్లాడేవారట. దానికి ప్రతిగా రామస్వామి నాయకర్‌ 'అవును మేం ద్రావిడులం. మాది ద్రవిడభాష' అంటూ అందుకున్నాడు. నిజానికి తమిళ బ్రాహ్మణులు, బ్రాహ్మణేతరులు అందరూ మాట్లాడేది తమిళమే! ఇలా మన భారతీయులు మనలో మనమే కొట్టుకుని చచ్చేటప్పుడు ఇంగ్లీషు వాళ్లు వచ్చి ఆర్య-ద్రావిడ సిద్ధాంతం అంటూ పెట్టి విడగొట్టారని అనుకోవడం అవివేకం.

భాషలను కుటుంబాలుగా విడగొట్టినపుడు వాటిమధ్య సామ్యం బట్టి ఆర్యభాషలనీ, ద్రావిడ భాషలనీ ఐడెంటిఫై చేశారు. సింధుప్రాంతంలో కూడా ఉత్తర ద్రావిడ భాషలున్నాయని ఆరుద్రగారు చూపారు. అందువలన వింధ్యకు కింద వున్న ప్రాంతాలే ద్రవిడభాషలని అనుకోవడం పొరబాటు. ఇక ఆర్య శబ్దం మర్యాదావాచకమే తప్ప, జాతివాచకం కాదని కొందరు వాదిస్తారు.

కొందరు అనుకునేది ఏమిటంటే ఆర్యులభాష సంస్కృతం, ఆర్యుల పుట్టినిల్లు భారతదేశం, వాళ్లు యిక్కణ్నుంచే యితర దేశాలకు పాకారు తప్ప వేరే ఎక్కణ్నుంచీ రాలేదు అని. ఇక్కణ్నుంచే వెళ్లారు అని అనుకునేవాళ్లు నాకు తెలిసి ఆధారాలు చూపలేదు. ఆర్యత్వం అంటే గొప్పది అనుకుని అదేదో మన దగ్గిరే పుట్టి వుంటుంది అని అనుకుంటే ఒప్పదు.

మనకు యింకో దురూహ ఏమిటంటే ఎల్లభాషలకు జనని సంస్కృతము అనేది. తమిళులైతే సంస్కృతం కూడా తమిళంలోనుండి పుట్టింది అని చెప్పేస్తారు. సంస్కృతము అనే పేరులోనే వుంది - 'బాగుగా చేయబడినది' అని. అంటే ఒక రకమైన భాష వుంటే దాన్ని సంస్కరించి, స్టాండర్డయిజ్‌ చేస్తే సంస్కృతం తయారైంది. అదే భారతదేశంలోని ప్రాంతాలన్నిటికీ లింక్‌ లాంగ్వేజిగా వుండేది. శాస్త్రాలన్నిటినీ దానిలో రాశారు. పండితులు మాట్లాడే భాష అది. ఆ రిఫైనింగ్‌ ప్రాసెస్‌కు ముందు వుండే భాష ఏది? ప్రా-కృతము. (చేయబడినదానికి ముందు వున్నది, ప్రీ-ప్రాసెస్‌ అన్నమాట). ఇది సామాన్యులు మాట్లాడుకునేది.

ద్రావిడులు కానీయండి, తర్వాత ఆర్యులు కానీయండి వాళ్లు వచ్చేసరికే ఆ యా ప్రాంతాల్లో కొందరు వుంటారు కదా. ఎబోరిజన్స్‌ అంటారు కదా, అలాటివాళ్లు. వాళ్ల భాష ఏదో వాళ్లు మాట్లాడుకుంటూ వుంటారు. మొదట ద్రావిడులు వచ్చి వాళ్ల భాష రుద్ది వుంటారు. దాన్నీ, దీన్నీ కలిపి మాట్లాడతారు కొంతకాలం. ఆ తర్వాత ఆర్యులు వచ్చి వాళ్ల భాష రుద్ది వుంటారు. దాన్నీ కలుపుకుంటారు.

ఇలా మాటలు చేరుతూ పోయి భాష స్వరూపం మారుతూ పోతుంది. ప్రాంతాల మధ్య రాకపోకలు పెరిగిన కొద్దీ భాష పెరుగుతూ పోతుంది. ఈ ప్రాసెస్‌ లోనే బ్రాహ్మీ, దక్షిణ బ్రాహ్మీ, ప్రాకృతం, ఆ తర్వాత సంస్కృతం యిలా యివాల్వ్‌ అయి వుంటాయి తప్ప దేవభాష కదాని ఓ రోజు ఆకాశం నుండి సంస్కృతం వూడిపడి, తర్వాత దాంట్లోంచి పిల్లలు పుట్టినట్టు భాషలన్నీ పుట్టవు. అందువల్ల ఎల్లభాషలకు జనని సంస్కృతము అన్న మాటే తప్పు.

తెలుగులో రాసే కంటే యింగ్లీషులో రాస్తే రీడర్‌షిప్‌ బాగుంటుంది కాబట్టి ఇంగ్లీషులో రాద్దామని యిప్పుడెలా అనుకుంటామో, మాతృభాష ఏదైనా అప్పట్లో సంస్కృతంలో రాశారు పండితులందరూ. సంస్కృత నాటకాలు రాసినపుడు హీరో హీరోయిన్ల సంభాషణలు సంస్కృతంలో రాసినా పనివారి సంభాషణలు ప్రాకృతంలో రాశారుట, నేచురాలిటీ కోసం. గుణాఢ్యుడు కథా సరిత్సాగరాన్ని (అరేబియన్‌ నైట్స్‌ వంటిది) సంస్కృతం కాని పైశాచీ భాష (ఓ రకమైన ప్రాకృతం అనుకుందాం) లో రాసి చూపించాడు.

తెలుగు చక్రవర్తి అయిన హాలుడు ప్రాకృతంలో గాథాసప్తశతి (700 కథలు) రాశాడు. తెలుగుభాష ప్రాకృతానికి దగ్గరగా వుంటుందట. చదువు పెరిగినకొద్దీ సంస్కృతంతో సంపర్కం పెరిగి సంస్కృతపదాలు ఎక్కువగా పడ్డాయి. ఇప్పుడు చదువుకున్నవాడు తెలుగు ధారాళంగా మాట్లాడలేక ఇంగ్లీషు పదాలు చొప్పించినట్టే అప్పట్లో చదువుకోనివారు అచ్చ తెలుగు మాటలు మాట్లాడితే పండితులు సంస్కృతం రంగరించి మాట్లాడేవారు. కవులు కొందరు ఆ బాట పడితే, కొందరు యీ బాట పట్టారు. తెలుగు సాహిత్యం అధ్యయనం చేసినవారికి యీ తేడాలు బాగా అర్థమవుతాయి.

ఎక్కడెక్కడికో వెళ్లిపోయాం కదూ. ఇంతకీ నేను సూటిగా ఏ సమాధానం చెప్పలేదు కదూ. చెప్పను కూడా. 'చెప్పడం సులభమేమీ కాదు. ఇది అంతులేని సాగరం. మీరే దిగి ఆణిముత్యాలు వెతుక్కోండి. ఇదిగో యివీ అవరోధాలు. ఓపెన్‌ మైండ్‌తో ఎప్రోచ్‌ అయితే కొన్ని విషయాలు తట్టవచ్చు.' అని చెప్పడమే నా వుద్దేశం. 'సరే మీరీపాటికి ఎంతో కొంత కష్టపడ్డారు కదా, మీకు తట్టినదేమిటి?' అని మీరనవచ్చు. చెప్తాను. కానీ అదే అల్టిమేట్‌ అని నేననను. రేపు కొత్త సాక్ష్యం, ఆధారం ఏదైనా దొరికితే దాన్ని మార్చుకోవడానికి నేను వెనుకాడను.

10

నా వుద్దేశంలో ప్రపంచంలో ప్రతీ చోటా ఎంతో కొంత పరిణామంలో జనాభా వుంటూనే వచ్చింది. ఆఫ్రికానుండి 65 వేల ఏళ్ల క్రితం వచ్చారు అంటే సముద్రమార్గం ద్వారా వచ్చేకంటే భూమార్గంద్వారా రావడం యీజీ కాబట్టి ఉత్తరాదినుండే వచ్చి వుంటారు. ఆ తర్వాత వారిలో వారో, లేక యితరులో వచ్చి యుద్ధాలు చేస్తే ఓడిపోయినవార్ని తరిమేసి వుంటారు. పాండవులు ఇంద్రప్రస్థం కట్టుకున్నట్టు వీళ్లు కూడా దక్షిణం వైపు వస్తూ జనావాసాలు ఏర్పాటు చేసుకుంటూ వుండవచ్చు.

సముద్ర తరంగాల్లా ఒక జాతి తర్వాత మరొక జాతి వచ్చిపడుతూనే వుంటుంది. వాళ్లు పాతవాళ్లను ఓడించడం, లేదా ఓడించబడడం, రెండు జాతులూ సంగమించడం (విజేతలు విజితుల స్త్రీలను చెరచడం) సంపర్కం వలన కొత్త జాతి ఉద్భవించడం జరుగుతూ వుంటుంది. అందువల్ల ఏదీ ప్యూర్‌ జాతి కింద మిగలదు. వీళ్లు కలిసిపోయి మళ్లీ కొత్తగా వచ్చినవాళ్లని ఎదిరిస్తారు. మళ్లీ వాళ్లతో కలుస్తారు. అందుకే భారతదేశంలో యింత వైవిధ్యం. కొత్త ఔషధాలను పరీక్షించడానికి నిర్వహించే క్లినికల్‌ ట్రయల్స్‌ అనువైన దేశంగా భారతదేశాన్ని ఔషధ కంపెనీలు ఎంచుకుంటున్నాయని మనం యీ సందర్భంలో గుర్తుంచుకోవాలి.

యుద్ధాలు లేకపోయినా సంస్కృతి కారణంగానో, కరువు కాటకాల కారణంగానో వలసలు వుంటాయి. గుజరాతీ బ్రాహ్మణులలో ఒక శాఖ వుంది. అగ్యారహ్‌ సౌ ఔదీచ్‌ అని. అంటే 1100 మంది ఔధ్‌ (అవధ్‌)వారు అని అర్థం. అంటే ఏదో ఒక కాలంలో అవధ్‌ (లక్నో ప్రాంతం) నుండి గుజరాత్‌కి తరలి వచ్చిన 1100 బ్రాహ్మణ కుటుంబాలకు చెందినవారన్నమాట.

అలాగే గుజరాత్‌లోని కచ్‌ ఎడారి ప్రాంతం నుండి కరువువలన వలస వచ్చి తమిళనాడులో స్థిరపడినవారిని సౌరాష్ట్రీయులు అంటారు. వారి భాషను సౌరాష్ట్ర అంటారు. తమిళ గాయకుడు టిఎం సౌందరరాజన్‌ మాతృభాష అదే! గుజరాత్‌లో లోహణ అనే కులం వుంది. వారు ఒకానొకప్పుడు యవనులో, శకులో (సరిగ్గా గుర్తురావటం లేదు) అని ఎక్కడో చదివాను.

ఇలాటి పరిస్థితుల్లో ఆర్యులు ఎక్కణ్నుంచో వచ్చారని నమ్మడానికి నాకు ఎలాటి అభ్యంతరమూ లేదు. ఆర్యపదం గౌరవవాచకమే తప్ప జాతి వాచకం కాదని అనేవారు హిట్లర్‌ ఆ పదాన్ని ఉపయోగించాడో చెప్పగలగాలి. మన కావ్యాల్లో హీరోయిన్‌ హీరోని 'ఆర్యపుత్ర' అని సంబోంధించడం చూశా!? ఆర్యుల భాష సంస్కృతం అనను కానీ దానికి మూల భాష ఏదో (రిఫైన్‌మెంట్‌ తర్వాత సంస్కృతం ఏర్పడిందని చెప్పాను కదా). దానికీ జర్మన్‌ భాషకీ పోలికలున్నాయని అంటారు.

తండ్రిని పితృ అని సంస్కృతంలో అంటే అక్కడ పేటర్‌ ఏదో అంటారుట. అలాగే మాతృపదానికి అక్కడ మేటరో ఏదో లింకుంది. జర్మన్‌ ఎయిర్‌లైన్సుని లుఫ్త్‌ హన్సా అంటారు కదా. (లుఫ్త్‌ అంటే వాయు, హన్సా అంటే హంస) హంస పదం సంస్కృతంలోనూ వుందిగా. హిట్లర్‌ వాడిన ఆర్యుల గుర్తు స్వస్తిక మన హిందూమతంలో కూడా వాడతాం కదా.

ఆర్యులు యిక్కడే పుట్టి యిక్కణ్నుంచి అక్కడవాళ్లను జయించి ఆర్యసామ్రాజ్యం స్థాపించారని నమ్మేవాళ్లు అక్కడివాళ్ల చరిత్రలో ఆధారాలు చూపించగలగాలి. నామోషీ కొద్దీ వాళ్లు చెప్పరనవద్దు. ఇంగ్లండు వాళ్లు నార్మండీ వాళ్లు వాళ్లని జయించి నార్మన్స్‌గా అక్కడ స్థిరపడ్డారని రాసుకోలేదా?

అందువలన ఆర్యులు అక్కణ్నుంచి యిక్కడికి రావడానికే ఆస్కారం వుంది. ఇక్కడకు వచ్చాక యిక్కడి జాతులను ఓడించి తమ సంస్కృతిని ఎస్టాబ్లిష్‌ చేశారనడాని చెప్పవచ్చు. పరాజితుల కల్చర్‌నుండి కొంత గ్రహించిన మాట వాస్తవమే కానీ ఆర్యత్వమే గొప్పది అని అడుగడుగునా చెప్పారు. వాళ్ల విజయగాథలే రికార్డు చేశారు.

మొన్నటికి మొన్న జరిగిన రెండవ ప్రపంచ యుద్ధంమీద సినిమాలు చూడండి. అన్నీ ఎల్లయిడ్‌ ఆర్మీస్‌ (మిత్రపక్షాలు) విజయాన్ని చాటి చెప్పేవే! ఆరేళ్లపాటు సాగిన యుద్ధంలో అక్షరాజ్యాలు అసలు విజయాలు సాధించలేదా? ఏ సినిమా ఐనా దాని గురించి వచ్చిందా? అబ్బే, నవలలు, సినిమాలు అన్నీ మిత్రపక్షాల విజయాలను చూపించేవే వచ్చాయి. అలాగే ద్రవిడ విజయాలను చూపించే సాహిత్యం లేకుండా చేశారు.

ఇంద్రుడు ఆర్యుల దేవుడు. అతను పురహరుడు. అంటే ద్రవిడుల పురాలను నాశనం చేసినవాడు. తర్వాత కృష్ణుడు గోవర్ధనగిరిని ఎత్తే కథలో ద్రవిడుడైన కృష్ణుడు ఆర్యుడైన యింద్రుడి ఆధిపత్యాన్ని నిరసించి అతని పూజలు ఆపించాడం కనబడుతుందంటారు. ఇలాటి విషయాలు ముక్కామల నాగభూషణం గారి 'శతావతారాలు' పుస్తకంలో చాలా వున్నాయి. అలాగే రాహుల్‌ సాంకృత్యాయన్‌ 'ఓల్గానుండి గంగ వరకు' అనే పుస్తకంలో ఆర్యుల ప్రస్థానాన్ని కథలు కథలుగా చెప్పారు. వీళ్లందరి అభిప్రాయాలతో ఏకీభవించి తీరాలని నేను అనను. కానీ అవి చదివితే మన ఆలోచనా విస్తృతి పెరుగుతుంది.

అప్పుడు మీరే చెపుదురు గాని - ఆర్యుల జన్మభూమి ఏదో!

ఇప్పటికే చాలా అప్రస్తుత ప్రసంగం చేశానని అనుకుంటున్నారు కదూ. టైము వేస్టయిందని తిట్టుకోకండి. ఈ వూకదంపుడు ఎప్పుడో ఒకప్పుడు మీకు ఏదో రకంగా వుపయోగపడవచ్చు. ఈ సీరీస్‌కు యింతటితో స్వస్తి.

- ఎమ్బీయస్‌ ప్రసాద్‌

01-12-09 కెసియార్‌ దీక్ష

కెసియార్‌ దీక్ష వాతావరణాన్ని వేడెక్కిస్తోంది. అయితే ఈ వేడి ఆయన కోరిన ప్రత్యేక రాష్ట్రాన్ని తెస్తుందా అన్నదే ప్రశ్న. ఆంధ్రప్రదేశ్‌ ఆవిర్భవించిన నవంబరులోనే దాని విచ్ఛిత్తి జరగాలని ఆయన సంకల్పించారు. అది జరగలేదు. నవంబరు దాటి పోయింది. కనీసం విచ్ఛిత్తికి విత్తనం వేసిన తృప్తి అయినా ఆయనకు దక్కుతుందో లేదో భవిష్యత్తే చెప్పాలి.

కెసియార్‌ ఆరోగ్యం గురించి పుకార్లు తెగ వ్యాపిస్తున్నాయి. పుకార్లలో ఆయన్ను యిప్పటికే మూడుసార్లు చంపేశారు. శాంతిభద్రతల పరిరక్షణ దృష్ట్యా చావువార్తను దాచి పెట్టారని, వూరు మాటుమణిగాక ఏ అర్ధరాత్రో ఎనౌన్సు చేస్తారని, మూడు రోజులుగా వింటున్నాం. ఇటువంటి పుకార్ల వలన ఆయుర్దాయం పెరుగుతుందని ఓ నమ్మకం వుంది. అది నిజమై ఆయన దీర్ఘాయువులవుతారని ఆశిద్దాం. ఆయన బిపి, సుగర్‌, పల్స్‌ అన్నీ నార్మల్‌గానే వున్నాయని డాక్టర్లు మాటిమాటికీ చెపుతున్నా యీ పుకార్లు వస్తూనే వున్నాయి. ఆయన ఐసియు కాబిన్‌లో ఓ సిసి టివి పెట్టేసి ఛానెల్స్‌కు కనెక్ట్‌ చేసేస్తే సరి. అది వేరే ఏ ఛానెల్‌కో యిచ్చేబదులు కెసియార్‌ పెడదామనుకుందా మనుకుంటున్న తెలంగాణా ఛానెల్‌కు డ్రై రన్‌గా ఉపయోగించుకుంటే ఆటోమెటిక్‌గా ఛానెల్‌కు పబ్లిసిటీ వస్తుందికూడా.

కెసియార్‌కు లివర్‌ క్యాన్సరని కొందరంటే, లంగ్‌ క్యాన్సరని కొందరంటున్నారు. ఆర్నెల్లకి మించి బతకవని డాక్టర్లు చెప్పారని, ఎలాగూ పోతున్నాం కదాని ఉద్యమం పేరుతో పోతే అమరజీవి కావచ్చనే లెక్కతో కెసియార్‌ అర్జంటుగా నిరాహారదీక్ష మొదలు పెట్టారని తెగ చెప్పేసుకుంటున్నారు. నేనైతే యిది నమ్మను. నిజంగా ఆయన ఆరోగ్యం అంత విషమంగా వుంటే ఏ అమెరికాయో వెళ్లి ఆఖరినిమిషం వరకూ చికిత్స చేయించుకుంటారు తప్ప యిలా ప్రాణత్యాగం చేయరు. నిజానికి యిన్నాళ్లనుంచీ చూస్తున్నాను. ఆమరణ దీక్షలో ప్రాణాలు పోగొట్టుకున్నవారెవరూ లేరు.

పొట్టి శ్రీరాములు లేరా? అనకండి. ఆయన రాజకీయ నాయకుడు కాదు. ఓ గాంధేయవాది అయిన కార్యకర్త. అందుకనే ఆయన వారసులెవరూ ఆయన పేరు చెప్పుకుని రాజకీయాల్లోకి రాలేదు. మొన్న నెల్లూరు జిల్లాకు ఆయన పేరు జోడించినప్పుడైనా 'ఇప్పటికైనా మా తాతగారి స్మృతికి న్యాయం జరిగింది' లాటి స్టేటుమెంటు యివ్వలేదు. ఇప్పుడు ఆయన విగ్రహాలు బద్దలు కొడుతూంటే ఖండిస్తూ ప్రకటనలు కూడా చేయలేదు. పొట్టి శ్రీరాములు గారు చావుదాకా తెచ్చుకోవడానికి ఓ కారణం వుంది. ఆయనకు ముందు తెలుగువారికి రాష్ట్రం గురించి స్వామి సీతారాం అనే ఆయన నిరాహారదీక్ష మొదలుపెట్టి మధ్యలో మానేశాడు. ఈయనా అలాగే మానేస్తాడని ఎవరూ పట్టించుకోలేదు. అందువలన యీయన పట్టుదలగా చేసుకుంటూ పోయాడు. పైగా ప్రకాశంగారు, బులుసు సాంబమూర్తిగారు (ఆయన యింట్లోనే యీయన దీక్ష చేశారు) అదిగో రాష్ట్రం వస్తోంది, యిదిగో వస్తోంది అంటూ వూరిస్తూ పోయారని అంటారు. ఏది ఏమైనా ఒక నిస్వార్థ ప్రజాసేవకుడు పోయారు. అటువంటి త్యాగమూర్తులు మళ్లీ మళ్లీ పుడతారని ఆశించడం అత్యాశే!

కెసియార్‌కు సెలైన్‌ వాటర్‌ ఎక్కిస్తున్నారు కదా, యింకేం నిరాహారదీక్ష అని కొందరు అంటున్నారు. మరి అప్పుడు పొట్టి శ్రీరాములు గారు 58 రోజులు ఎలా వుండగలిగారా అనుకుంటూండేవాణ్ని. నవంబరు 28 ఆంధ్రజ్యోతిలో ఆయన నిరాహారదీక్ష సమయంలో రోజూ ఎలా చేసేవారో ఆయన జీవిత చరిత్రనుండి ఎత్తి రాశారు. ఉదయం 5 గం||కు, మధ్యాహ్నం 3.30కు పొత్తికడుపుకు 15 ని||ల పాటు మట్టి పట్టీ వేసేవారు. ఉదయం 6 గం||లకు, మధ్యాహ్నం 12 గం||లకు రాత్రి 7 గం||లకు తేనె, సోడా ఉప్పుతో ఒక గ్లాసు నిమ్మరసం. ఉదయం 9 గం||లకు తేనె, సోడా ఉప్పు కలిపిన నీరు. సాయంత్రం 4 గం||లకు టేబుల్‌ సాల్ట్‌ కలిపిన నిమ్మకాయ ముక్కలు చప్పరించడం.. యిలా సాగేదట. ఇది హిందువులు ఉపవాసదీక్ష చేసే పద్ధతిట. గాంధీగారు కూడా యిలాగే చేసేవారేమో! అందుకే నెలల తరబడి చేయగలిగేవారు.

ఏది ఏమైనా గాంధీ గారు కానీ, పొట్టి శ్రీరాములుగారు గానీ ఒక నియమబద్ధమైన యోగిజీవితానికి అలవాటు పడినవారు. శరీరాన్ని అదుపులో పెట్టుకోగలిగినవారు. కెసియార్‌ జీవనవిధానం అది కాదు. చైన్‌ స్మోకింగ్‌, మద్యపానం వంటి వ్యసనాలున్నాయి. ఎబియన్‌ టీవీ చర్చలో వీటిగురించే ఎక్కువ చర్చ జరిగింది. ఆరోగ్యాన్ని నిర్లక్ష్యం చేసిన వ్యక్తిలాగ అనిపించారు. ఆయన బరువు 42 కిలోలంటే ఎంత అండర్‌వెయిటో చూడండి. అందుకే ఆరురోజులకే కెసియార్‌ యింత క్షీణించిపోయారు.

నిరాహారదీక్షను త్వరగా ముగించకోకపోతే కెసియార్‌ ఆరోగ్యం నిజంగా దెబ్బ తినవచ్చు. ఏదైనా కాంప్లికేషన్‌ వచ్చి దీర్ఘకాలికమైన దుష్ప్రభావం పడవచ్చు. తక్కిన అందరి కంటె కెసియార్‌కే యీ విషయం బాగా తెలుసు. ఢిల్లీలో ఆయన కొన్నేళ్ల క్రితం చేసిన నిరాహారదీక్ష కూడా కొన్ని గంటలలో ముగిసింది. ఈ దీక్ష కూడా పాపం త్వరగానే ముగించారు. సింబాలిక్‌గా చేశాం చాల్లే అనుకున్నారు. అయితే మధ్యలో విద్యార్థుల గొడవ వచ్చిపడింది. సరైన హామీ ఏదీ లేకుండా ముగిస్తే వాళ్లు వూరుకునేట్టు లేరు. మానేశారనగానే కెసియార్‌ శవయాత్ర నిర్వహించేశారు. అది వినగానే ఆయన కంగారు పడ్డారు.

ఎంతైనా కెసియార్‌ పౌరుషం వున్న మనిషి. అందుకే దీక్ష మళ్లీ మొదలెట్టారు. గట్టి హామీ ఏదీ లేకపోతే ఆయన దీక్ష మానలేని పరిస్థితి వచ్చింది. కెసియార్‌ పులి నెక్కేరన్నది వాస్తవం. క్షేమంగా ఎలా దిగుతారో వేచి చూద్దాం.- ఎమ్బీయస్‌ ప్రసాద్‌

డిసెంబరు 02, 2009 సోమవారం అసెంబ్లీ

సోమవారం అసెంబ్లీ సమావేశం వుంటుందని ప్రకటించి రోశయ్య ప్రస్తుత ఆందోళన పట్ల తన దృక్పథాన్ని తెలియబరచారు. డిసెంబరు 6 బాబ్రీ బ్లాక్‌ డే, తెలంగాణా బంద్‌ కలిసి వచ్చాయి. లిబర్‌హాన్‌ కమిషన్‌ రిపోర్టు యీ మధ్యే వచ్చింది కాబట్టి ముస్లిములు బిజెపి నాయకుల ఫోటోలు చించివేేయడమో, దిష్టిబొమ్మలు తగలేయడమో, బిజెపి ఆఫీసుల ముందు ధర్నాలు చేయడమో చేస్తారని భయపడినవాళ్లు వూపిరి పీల్చుకున్నారు. నిజానికి కమీషన్‌ రిపోర్టు రాగానే కూడా యీ పనులు చేయలేదు. బాబ్రీ బ్లాక్‌డే నాడూ చేయలేదు. శాంతియుతంగా నడిచిపోయింది.

ఇక బంద్‌ గురించి మీడియా చేస్తున్న హడావుడి చూసి రాష్ట్రంలో పరిస్థితి నిజంగా అలాగే వుందని అనుకునేవారు సోమవారం అసెంబ్లీ సమావేశం పెట్టడంలో రోశయ్యను విజ్ఞతను ప్రశ్నించవచ్చు. తెలంగాణాలో నివసిస్తున్నవారికి ఆ నిర్ణయం ఆశ్చర్యం కలిగించదు. అక్కడక్కడ కొద్ది సంఘటనలు తప్ప పరిస్థితి మామూలుగానే వుంది. ఆదివారం బంద్‌ ప్రశాంతంగానే జరిగిపోయింది. ఆదివారం బంద్‌ పిలుపు నిచ్చినవారి తెలివితేటల్ని మనం మెచ్చుకోవాలి. ఆ రోజు ఎలాగూ చాలా షాపులు మూసేస్తారు. ఇక సోమవారం బంద్‌ సమయంలో కాస్త అలజడి జరపవచ్చు.

కానీ ప్రభుత్వం దానికి రెడీ అయినట్టుంది. విశ్వవిద్యాలయాల్లో పోలీసులను మోహరించి విద్యార్థులను గడప దాటనీయకుండా చేస్తే చాలు, పరిస్థితి కంట్రోలు చేయవచ్చన్న ధైర్యంతో వుంది ప్రభుత్వం. సమాజంలో అనేక వర్గాలు వేచి చూసే ధోరణిలోనే వున్నాయి తప్ప యాక్టివ్‌గా పాత్ర తీసుకోవడం లేదు. స్థానిక రాజకీయ పక్షాలు కూడా ఏవీ ముందుకు రావటం లేదు. కెసియార్‌ ఎవరి వద్దకూ వెళ్లలేదు. ఎవర్నీ తమతో చేయి కలపమని అడగలేదు. పైగా ఆయన ఎవరితో ఎంత సేపు వుంటాడో, ఎప్పుడు మెచ్చుకుంటాడో, ఎప్పుడు బూతులు వర్షిస్తాడో తెలియదు కాబట్టి రాజకీయ నాయకులందరూ దూరదూరంగానే మసలుతున్నారు. మొన్న దీక్ష మొదలుపెట్టినపుడు మంద కృష్ణ మాదిగ తప్ప ఎవరూ రాలేదు. మాదిగ దండోరా బలమెంతో మొన్న అసెంబ్లీ ఎన్నికలు చాటి చెప్పాయి.

కాంగ్రెసేతర రాజకీయ పక్షాలన్నీ తెలివిగా వ్యవహరిస్తున్నాయి. చంద్రబాబు అర్జంటుగా ఢిల్లీ వెళ్లిపోయి కూచున్నారు. మైనింగ్‌ మాఫియాకు వ్యతిరేకంగా జాతీయనాయకులందర్నీ జాగృతం చేయడానికట. ఇది యివాళ్టికివాళ పుట్టుకొచ్చిన సమస్య కాదు. పైగా రాష్ట్రప్రభుత్వం మైనింగ్‌ ఆపించేసింది. సిబిఐ విచారణకై రాసింది. ఏకపక్షంగా ఒప్పందాల్ని రద్దు చేసేసి, టెండర్లు పిలిచేసి, గాలి జనార్దనరెడ్డికి అరదండాలు వేసేసి... యివన్నీ డిమాండ్‌ చేయడం యీజీయే కాని, చట్టరీత్యా అమలు చేయడం కష్టం. అడుగడుగునా కోర్టులు అడ్డు తగులుతాయి. ఇవన్నీ తెలిసే బాబు ఢిల్లీలో మకాం పెట్టి తెలంగాణా గురించి ప్రశ్నలు తప్పించుకున్నారు.

అయినా మనవాళ్లు అడిగారు. 'మా తీర్మానంలో మార్పు లేదు' అన్న సింపుల్‌ స్టేటుమెంట్‌ తప్ప మరోటి రాలేదు. ఆ తీర్మానం గురించి కడియం శ్రీహరి ఉద్ఘాటించబోతే బాబు ఆపారట, మరీ అంత దూకుడు వద్దు కాంగ్రెస్‌ కందకు లేని దురద మన కత్తిపీటకెందుకు? అని. తెరాసతో తెగతెంపులు చేసుకుని, టిడిపి మళ్లీ సమైక్యవాదానికే నిలబడుతోందన్న అభిప్రాయం కలగడంతో మొన్ననే గ్రేటర్‌ ఎన్నికలలో శివారు ప్రాంతాలవారందరూ టిడిపికి ఓట్లేశారు. ఇప్పుడు తొందర పడితే వున్నది వూడ్చుకుపోతుందన్న జాగ్రత్త టిడిపిది.

ఇక బిజెపి 'ఒక ఓటు, రెండు రాష్ట్రాలు' అన్నా అసెంబ్లీ ఎన్నికలలో ఓట్లు పడలేదు. అటే కాదు, యిటు తెలంగాణాలోనూ పడలేదు. ఈ టైములో ప్రత్యేకవాదానికి జై కొడితే కెసియార్‌కే లాభం తప్ప తమకు లాభం లేదని తెలిసిన బిజెపి ఉద్యమంలో పాలుపంచుకోవడానికి కదలడం లేదు. ప్రత్యేకరాష్ట్రం గురించి పార్లమెంటులో మేమే తీర్మానం పెడతామని బిజెపి అందని వార్తలు వచ్చాయి. తర్వాత అబ్బే మేం పెట్టం, కాంగ్రెస్‌ పెడితే సరేనంటాం అన్నారు.

అసెంబ్లీలో మా స్టాండూ అదే అంటోంది టిడిపి. రాష్ట్రం ముక్కలు కావడం మంచిదని వాళ్లు అనుకుంటున్నారట. అయినా దాన్ని ఆచరణలో పెట్టడానికి వాళ్లు ముందుకు రారట. ఉద్యమం చేయరట, బిల్లు పెట్టరట. వేరే ఎవరైనా ఆచరిస్తే వాళ్లూ 'మమ' అంటారట. చిరంజీవిగారూ అలాటి మాటే చెప్పారు. మన రాష్ట్ర సమస్యల గురించి పార్లమెంటులో యితర రాష్ట్రనాయకులందరూ కలిసి చర్చించి ఓ బిల్లు పెట్టి రాష్ట్ర విభజన చేసి పాడేస్తే యీయన సరేనంటాడట. 'మాకు కావలసినది సామాజిక తెలంగాణా' అంటారాయన. ఆయన చాలా నినాదాల్లాగానే నాకు యిదీ అర్థం కాలేదు. బిసిలకు సామాజిక న్యాయం జరిగే తెలంగాణా అనా?తెలంగాణా విడిపోకపోతే సామాజిక న్యాయం చేయనక్కరలేదా? సామాజిక న్యాయానికి, రాష్ట్రవిచ్ఛిత్తికి లింకేమిటి? 'వీళ్లందరూ అడుగుతున్నది కాంగ్రెస్‌ను. కాంగ్రెస్‌ ఎలాగూ ఎటూ తేల్చకుండా నానుస్తుంది. ఆ పాపం ఏదైనా వుంటే అది కాంగ్రెస్‌కే పోనీ' అని వీళ్ల లాజిక్‌.

కాంగ్రెస్‌ ధోరణి యిదిగో యిలా వుంది. అసెంబ్లీ వాయిదా వేస్తే ఆందోళనకు బెదిరినట్టు కనబడుతుంది కాబట్టి మేము పోరాటానికి రెడీ అన్న సంకేతం యిచ్చింది ఎసెంబ్లీ సమావేశం పెట్టి. అవేళ వైయస్‌ సంతాప తీర్మానమే వుంటుంది. వివాదాస్పదమైన తెలంగాణా అంశం ఎలాగూ చర్చకు రాదు. అందువలన కాంగ్రెస్‌ తన వైఖరి తెలియబరిచే అవసరమూ పడదు. అన్ని పార్టీలూ తెలంగాణాపై తమ తమ వాదనలు వినిపించాక మా వైఖరి చెప్తామంటూ మర్నాడు, మూడోనాడు కూడా లాగించేయవచ్చు. ఈ లోగా ఓబుళాపురం గురించి టిడిపి ఏదో ఆందోళన చేయకమానదు. స్పీకరు నలుగుర్ని బహిష్కరించి సభను నిరవధికంగా వాయిదా వేసేసినా ఆశ్చర్యపడనక్కరలేదు. - ఎమ్బీయస్‌ ప్రసాద్‌

డిసెంబరు 03, 2009

కెసియార్‌ దీక్ష మానడం ఎలా?

కెసియార్‌ నిరంతరంగా నిరాహారదీక్ష చేయలేరు. చేయకూడదు కూడా. ఎవరో ఒకరు వచ్చి పళ్లరసం యిచ్చి మాన్పించాలి. ఎవరు రావాలి? రాష్ట్రస్థాయిలో ఆ స్థాయి వున్నవారెవరు? చంద్రబాబా? బాబును అడ్డమైన తిట్లూ తిట్టి ఆయనతో పొత్తు పెట్టుకోవడం నేను చేసిన అతి పెద్ద తప్పు అని మొన్ననే అన్న కెసియార్‌ ఆయన చేతులమీదుగా నిమ్మరసం పుచ్చుకుని మానేస్తారా? అబ్బే! లెఫ్ట్‌ సంగతి సరేసరి. తోక పార్టీలని తనే యీసడించి పారేసిన పార్టీలు. ప్రజారాజ్యం పార్టీని ఓ పార్టీగా గుర్తించలేదు కెసియార్‌. అందువల్ల చిరంజీవి వచ్చినా, బాబులాగే పలకరింపులతో సరి.

రోశయ్య యిస్తే మానేస్తారా? రోశయ్య హామీ యిచ్చేదేముంది? హై కమాండ్‌ ఏం చెప్తే అదే చేస్తాం అని పాట పాడేవాళ్లు వ్యక్తిగతంగా యివ్వగలిగే హామీ ఏముంది? సోనియాకు గట్టిగా చెప్పండి అని కెసియార్‌ అంటే 'ఆవిడ సంగతి మాకంటే మీకే బాగా తెలుసు కదయ్యా' అని రిటార్టు యిస్తున్నారు పైగా. రోశయ్య ఉత్తుత్తి హామీపై దీక్ష మానేస్తే అభాసుపాలై పోతుంది. సోనియా గట్టిగా ఏదీ మాట్లాడడం లేదు. సరైన సమయం అంటూ కాలయాపన చేస్తూనే వుంది. విభజనోద్యమాల తేనెతుట్టను కదపడం ఎందుకు? అని చూస్తోంది.

నిజానికి ప్రత్యేకవాదంపై ఏ యితర పార్టీ గట్టిగా మాట్లాడకపోవడానికి కారణం యిదే. ఆంధ్రప్రదేశ్‌ విభజనను సమర్థిస్తే వాళ్లు పాలించే రాష్ట్రంలో యిలాటి మరో ఉద్యమం రావచ్చు. బిజెపి మూడు రాష్ట్రాలు యివ్వలేదా? అంటే వాటిల్లో రాష్ట్రప్రజలందరూ కోరారు. రాష్ట్ర ఎసెంబ్లీలో తీర్మానాలు పాస్‌ అయ్యాయి. విడిపోతామన్న ప్రాంతాలు రాష్ట్ర రాజధానికి దూరంగా వున్నాయి. పాలనాఫలితాలు అందటం లేదన్న ఫిర్యాదు వుంది. ఇక్కడి పరిస్థితి వేరు. రాజధానే యిక్కడ వుంది. రాష్ట్రంలో అత్యుత్తమంగా అభివృద్ధి చెందిన హైదరాబాదు, దాని పరిసరాలూ యిక్కడే వున్నాయి. ఇతర జిల్లాల సంగతి చూసినా, ఇక్కడి జిల్లాల కంటె వెనుకబడిన ప్రాంతాలు రాష్ట్రంలో యితర ప్రాంతాలలోనూ కనబడుతున్నాయి. మరి ఏ హేతుబద్ధమైన కారణం చూపి రాష్ట్రాన్ని విభజిస్తారు? ఇక ఏమీ తోచక సెంటిమెంటు అంటారు. సెంటిమెంటు మీదనే ఆధారపడితే అయోధ్యలో రామాలయం కట్టలేదేం? అని అడుగుతారు బిజెపిని.

ఇక మిగిలినది బిజెపి. ప్రత్యేక రాష్ట్రంపై మొదట్నించీ సానుభూతి కనబరుస్తున్నది బిజెపియే. మొన్న ఆ వాదానికి ఓట్లు రాలకపోయినా యింకా ఆ పాట వదలకుండా వేళ్లాడుతున్న పార్టీ అదే. వాళ్ల తరఫున ఎవరైనా వచ్చి పళ్లరసం యిస్తే దీక్ష విరమించడం భావ్యమే. అయితే తెరాస వాళ్లు వెళ్లినపుడు స్థానిక నాయకులు ఏమాత్రం వుత్సాహం చూపించ లేదట. ఉద్యమం మొదలు పెట్టినపుడు మేం కనబడలేదా? మమ్మల్ని లుపుకోకుండా క్రెడిటంతా మీరే కొట్టేద్దామని చూశారుగా అన్న ధోరణిలో వుందట వాళ్ల స్పందన. నిజానికి కెసియార్‌ కాస్త ప్రేమాభిమానాలు చూపించినది వాళ్ల పార్టీ మీదనే. లెఫ్ట్‌తో కలిసి 2009 ఎన్నికలలో పోటీ చేసినా, ఫలితాలు కూడా రాకుండానే ఎన్‌డిఏ కూటమిలో చేరిపోయారు కెసియార్‌. అయినా వీళ్లు కరగడం లేదు. ఇప్పుడు తెలంగాణా వస్తే కెసియార్‌కే పోతుంది ఘనత అని వాళ్ల కాలిక్యులేషన్‌.

బిజెపి జాతీయస్థాయి నాయకులతో కెసియార్‌ సంబంధాలు బాగానే వున్నాయి కాబట్టి ఏ అడ్వానీగారో వచ్చి ఓ హామీ యిచ్చి దీక్ష విరమింపజేస్తారేమో ననుకుంటున్నాను. నిజానికి కెసియార్‌ను ఖమ్మంనుండి హైదరాబాదుకి తరలించినప్పుడు ఎందుకా అని ఆలోచిస్తే జాతీయ నాయకుల సౌకర్యం కోసమేమో అనిపించింది. ఢిల్లీనుండి వచ్చే నాయకులను హైదరాబాదు దాకా విమానంలోనూ, ఆ తర్వాత ఖమ్మంకు కారులోనూ రమ్మనమంటే యిబ్బంది కదా, హైదరాబాదులోనే కెసియార్‌ వుంటే వాళ్లు యిలా వచ్చి అలా జ్యూస్‌ యిచ్చేసి మళ్లీ పార్లమెంటు సమావేశాలకు వెళ్లిపోవచ్చు. తెరాస టీము శరద్‌ పవార్‌ెని కలిసినపుడు ఆయన్ని లాక్కుని వస్తున్నారని అనుకున్నా. తీరా చూస్తే ఆయన హోం మంత్రిని కలవండి అని ఓ ఉచిత సలహా పడేసి పంపించేశాడు.

ఇక ప్రత్యేక తెలంగాణాకు వత్తాసు పలికే పెద్ద లీడరు మాయావతి వుంది. ఆవిడతో అంటకాగితే సోనియాకు మరింత కోపం వస్తుందేమో! సోనియాకు కెసియార్‌మీద కోపం వుండి వుండవచ్చు. దేవతా అన్నాడు, దెయ్యమూ అన్నాడు, ఇంకా యింకా చాలా చాలా అన్నాడు. ఇవన్నీ అనువదింపబడి ఆవిడకు చేరేసేవాళ్లుంటారు. అనువాదం జరిగినపుడు కాస్త ఉప్పూ, కారం కూడా అద్దే అందించివుంటారు. సోనియమ్మ ఎంత చీర కట్టి హిందీ మాట్లాడినా పుట్టుకతో ఇటాలియన్‌ వనిత. కక్షలూ, కార్పణ్యాలూ తరాలపాటు సాగించే మాఫియాకు పురిటిగడ్డ - ఇటలీ!

ములాయంతో సోనియా సమీకరణం చూస్తూనే వున్నాం కదా. తను ప్రధాని పదవి కోరుకున్నపుడు దక్కనీయకుండా చేశాడని ములాయంపై సోనియాకు తెగ కోపం. మొన్న అణుఒప్పందం విషయంలో మన్‌మోహన్‌ ప్రభుత్వాన్ని కాపాడినా ఆవిడకు కోపం తగ్గలేదు. 2009 పార్లమెంటు ఎన్నికల నాటికి 'మీకు మీరే, మాకు మేమే' అనేసింది. మొన్నటికి మొన్న ఉపయెన్నికలో సాక్షాత్తూ ములాయం కోడల్ని ఓడగొట్టించేసింది. అటువంటి సోనియా కెసియార్‌ ఫేస్‌ సేవింగ్‌ గురించి ఆలోచిస్తుందా? నాకు అనుమానమే! నిమ్మకు నీరెత్తినట్టు కూచుని ఎప్పుడో యిక తప్పకపోతే ఏదైనా నిర్ణయం తీసుకోవచ్చు.

ఈలోగా ఏ ప్రతిపక్ష నాయకుడూ పూనుకోకపోతే ఏ చుక్కా రామయ్య గారిలాటి వారో, పొత్తూరి వెంకటేశ్వరరావుగారిలాటి వారో పళ్లరసం ఆఫర్‌ చేయవచ్చు. 'వారి మాటపై గౌరవం వుంచి తీసుకున్నాను' అని కెసియార్‌ చెప్పుకోవచ్చు. ఆయన ఏం చేసినా చెల్లుతుంది. తను ఏం చేసినా దానిని సమర్థించుకోవడం ఆయనకు బాగా వచ్చు. గట్టిగా ఎవరైనా తార్కికంగా విమర్శించబూనితే 'ఈ దిక్కుమాలిన వాదనలు...' అని కొట్టి పారేయగలడు.- ఎమ్బీయస్‌ ప్రసాద్‌

డిసెంబరు 04, 2009

రాష్ట్ర విభజనకు సోనియా సై అంటారా?

తెలంగాణా విషయంపై టీవీ చర్చావేదికలలో కాంగ్రెస్‌ వారిని ఎందుకు పిలుస్తారో, వారెందుకు వస్తారో నాకు అర్థం కాదు. 'మాది జాతీయ పార్టీ, అన్ని విషయాలూ కూలంకషంగా చర్చించి నిర్ణయం తీసుకోవాలి, అయినా మేం నడిపేది సంకీర్ణ ప్రభుత్వం, సోనియా గారికి అన్నీ తెలుసు, సరైన సమయంలో సరైన నిర్ణయం తీసుకుంటారు' - ఈ మాటలే కదా, ఎన్నిసార్లు అటూ యిటూ తిప్పి చెప్పినా! ఆ కాడికి పిలవడం దేనికి? వాళ్లను యిరుకున పెట్టామని ఆనందించడం దేనికి?

నిర్ణయం వాయిదా వేయడానికి కాంగ్రెస్‌ వద్ద కారణాలన్నీ అయిపోయాయి. ప్రణబ్‌ కమిటీకి ఫలానా ఫలానావాళ్లు ఉత్తరం పంపలేదని అంటూ చాలాకాలం కాలక్షేపం చేసింది. ఇదీ మా వైఖరి అని యిప్పటికైనా కుండ బద్దలు కొట్టాలి. కానీ బద్దలు కొట్టడం లేదు. కొట్టడం కాంగ్రెస్‌ నైజం కాదు. 1969లో, 1972లో నెలల తరబడి నడిచిన ఉధృతమైన వుద్యమాల సమయంలో కూడా కాౖంగ్రెస్‌ తన విధానాన్ని స్పష్టంగా చెప్పలేదు. ఆందోళనకారులు కాలరు పట్టుకున్నపుడు మేము మీతోనే వున్నాం అంటారు. ఢిల్లీ వెళ్లి పరిస్థితులు స్వయంగా వివరిస్తాం అంటూ చెక్కేస్తారు. అయిపూ అజా వుండదు.

అప్పట్లో యిందిరా గాంధీ ప్రధాని కాబట్టి ఆవిడ సమైక్యవాది, మొండిది కాబట్టి వేర్పాటు ఉద్యమాలను అణిచివేసింది అన్నారు. ఇప్పుడు ప్రధాని కాకపోయినా అధికారం సోనియా చేతిలోనే వుంది. ఆవిడ విచక్షణమీదనే రాష్ట్రవిభజన ఆధారపడి వుంది. ప్రస్తుతానికి ఆవిడా సమైక్యవాదేనని అర్థమౌతోంది. వైయస్‌ సమైక్యవాదం వెనుక ఆవిడ నిలిచిందన్న మాట యిప్పుడు స్పష్టంగా తెలుస్తోంది. వైయస్‌ బతికున్నంతకాలం తెలంగాణాకు వైయస్సే అడ్డం అని ఆడిపోసుకున్నారు. నేను అడ్డమూ కాదు, నిలువూ కాదు అని వైయస్‌ మొత్తుకున్నా వినలేదు. కాకాలు, కూకూలు తెగ స్టేటుమెంట్లు దంచేశారు. ఇప్పుడు వైయస్‌ లేడు. అయినా తెలంగాణా రాలేదేం? వైయస్‌ మాటమీదనే సోనియా యిన్నాళ్లూ ఆగివుంటే కెసియార్‌ దీక్ష ప్రకటించగానే 'సరే, పట్టుకుపోండి' అని వుండాలి. అనలేదంటే అర్థమేమిటి? రాష్ట్రం విడిపోవడం సోనియాకు యిష్టం లేదు అని!

తన కిష్టం లేనిదాన్ని ఆవిడ సాగనిస్తుందా? నివ్వదు. సందేహాలేమైనా వుంటే జగన్‌ ఎపిసోడ్‌ ఒక్కసారి రీలు తిప్పి చూసుకోండి. జగన్‌ను ముఖ్యమంత్రి చేయాలని సంతకాలు పెట్టి పంపారు, రాజీనామాలు చేస్తామన్నారు (ఒకామె రాజీనామా లేఖ ఏకంగా గవర్నరుకే పంపేసింది) రాష్ట్రాన్ని అగ్నిగుండం చేస్తామన్నారు, అసలు అధిష్టానం ఎవరో ఏమిటో మాకు తెలియదు పొమ్మన్నారు, కాంగ్రెస్‌ సభ్యత్వ నమోదు చేయడానికి జనం వద్దకు వెళితే జగన్‌ని సిఎం చేయందే మా వద్దకు రావద్దన్నారు, అందుకని నమోదు చేయం అని మొండికేశారు, పిసిసి అధ్యక్షుడి సభలో అల్లర్లు చేశారు, ఫ్లెక్సిలు చింపేశారు, సిఎల్పీ మీటింగు పెడితే అల్లకల్లోలం చేసేస్తామన్నారు. అయితే ఆవిడేమైనా బెదిరిందా? అబ్బే!

పోనీ గెట్‌ లాస్ట్‌ అందా? అదీ లేదు. ఓపిక పట్టింది. సీఎల్పీ మీటింగు పెట్టి పోయిన ముఖ్యమంత్రికి సంతాపం కూడా తెలియజేయలేని పార్టీ అదొక పార్టీయా అని ఎద్దేవా చేసినా పడింది. ఈ సిఎం సజావుగా గద్దె నెక్కలేదు అని కోర్టులో కేసు వేస్తే, దానిపై కోర్టు తర్జనభర్జనలు చేస్తూ వుంటే వూరుకుంది. ఢిల్లీ రమ్మనేదాకా నేను అటు వెళ్లనే వెళ్లను జగన్‌ భీష్మిస్తే సహించింది. రోశయ్యను కాబినెట్‌ కొలీగ్స్‌ పట్టించుకోకుండా తిరుగుతూంటే వాళ్లపై చర్య తీసుకోలేని అధిష్టానం ఎందుకు అని యీసడించినా ఓర్పు వహించింది. జగన్‌ ఇరవైమంది తన అనుచరులతో రోశయ్య ప్రభుత్వాన్ని కూల్చేస్తాడని పుకార్లు చెలరేగినా చలించలేదు.

అన్నీ అయ్యాక క్రమక్రమంగా వుచ్చు బిగించింది. జగన్‌కు అన్ని దారులూ మూసేసింది. తను చెప్పినది తూచ తప్పకుండా వినడం తప్ప వేరే గత్యంతరం లేని పరిస్థితి కల్పించింది. అసెంబ్లీయే నా రంగస్థలం, పులివెందులలో నేను తప్ప మా వాళ్లెవరూ పోటీ చేయరని మొండికేసిన జగన్‌ మెడలు వంచి, నాకు సీటు వద్దు మొర్రో అంటున్న విజయలక్ష్మిగారిని ఏకగ్రీవంగా నెగ్గించి మరీ అసెంబ్లీకి పంపుతోంది సోనియా. ఈ మొత్తం ప్రాసెస్‌లో ఎక్కడా కఠినమైన పదజాలం వుపయోగించలేదు, కళ్లెర్ర చేయలేదు. కావలసినది మాత్రం సాధించింది. మధ్యలో చిరంజీవి పార్టీతో పొత్తు విషయంలో మాత్రం తత్తరపడింది. జగన్‌ అంత తీవ్రంగా వ్యతిరేకిస్తున్నపుడు ముందుకు వెళితే అతన్ని రెచ్చగొట్టినట్టు వుంటుంది అనుకుని వెనుకంజ వేసింది.

ఇలాటి సోనియా తెలంగాణా విషయంలో ఎలా ప్రవర్తిస్తుంది అన్నదే వేచి చూడవలసిన విషయం. జగన్‌ వ్యవహారమైతే అంతర్గత వ్యవహారం. కావాలంటే అణచగలదు. తెలంగాణా ఐతే వేరే పార్టీతో వ్యవహరించవలసిన అంశం. ఇక్కడ తను అనుకున్నట్టు చేయగలదా అన్నది మన సందేహం. ప్రత్యేకవాదానికి ఓట్లు ఎక్కువ పడివుంటే ఆవిడ తప్పకుండా గట్టిగా ఆలోచించేదే. కానీ 2009 ఎన్నికలలో సమైక్యవాదమే గెలిచిందని స్పష్టంగా కనబడుతోంది. గ్రేటర్‌ హైదరాబాదు ఎన్నికలలో టిడిపి తెలంగానాన్ని అటకెక్కించడం, తెరాస అసలు ఎన్నికలలో పాల్గొనే సాహసం చేయకపోవడం ఆవిడ నమ్మకాన్ని మరింత దృఢ పరిచి వుంటాయి. ప్రత్యేక తెలంగాణా యిచ్చినా యివ్వకపోయినా ప్రజలకు ఒకటే అయినపుడు యివ్వడం ఎందుకు, కోరి యితర రాష్ట్రాల్లో అగ్గి రాజేయడం ఎందుకు? అనుకోవచ్చు.

రాజకీయాల్లో కావలసినది ఓర్పు, సహనం. అది సోనియా వద్ద పుష్కలంగా కనబడుతోంది. తెలంగాణా విషయంలో కూడా ఆవిడ ఆ ఓర్పు కనబరచవచ్చు. కొంపలంటుకునేదాకా ఆగి చూసి, అంటుకుంటే అప్పుడే ఆర్పవచ్చు అనుకోవచ్చు. - ఎమ్బీయస్‌ ప్రసాద్‌

డిసెంబరు 05, 2009 ఉద్యమంలో విద్యార్థులు

అసలు విద్యార్థుల్ని ఉద్యమంలోకి తేకూడదనే కెసియార్‌ అనుకున్నారు. ఇన్నాళ్లూ వాళ్ల జోలికి వెళ్లలేదు. వాళ్లతో వ్యవహారం నిప్పుతో చెలగాటం వంటిది. ఎత్తుకున్నంత సేపు ఎత్తుకుంటారు, కుదేసినప్పుడు కుదేస్తారు. వాళ్ల ఆశలు నెరవేర్చడం ఎవరి వల్లా కాదు. రాజకీయపరమైన వ్యవహారాల్లో యిచ్చిపుచ్చుకోవడాలుంటాయి. గుమ్మడికాయ అడిగి తాటికాయ పుచ్చుకుని సంతోషపడతారు. కానీ యువత అలాగ కాదు, రాజీ పడడం అంటే తలతీసేసినట్టు ఫీలవుతారు. కడదాకా పోరాడాల్సిందే అంటారు. ప్రాణాలు తృణప్రాయం అంటారు. వయసు పెరుగుతున్నకొద్దీ జీవితం మీద ఆశ పెరుగుతూ పోతుంది. చావుకు దగ్గరపడుతున్న కొద్దీ జీవితేచ్ఛ విపరీతం అయిపోతుంది. కుర్రవాళ్లను రెచ్చగొట్టడం యీజీ కానీ చల్లార్చడం మహా కష్టం. అది తెలిసే కెసియార్‌ వాళ్లను వుద్యమంలో యిన్వాల్వ్‌ చేయలేదు.

కానీ క్రమేపీ తెరాస సానుభూతిపరులు తగ్గిపోతూ వచ్చారు. సమాజంలో ఏ వర్గమూ సాలిడ్‌గా వారి పక్షాన నిలవటం లేదు. అందుకే గ్రేటర్‌ హైదరాబాదు ఎన్నికలలో పోటీ చేసే సాహసం చేయలేదు. మరి యిది ఎందుకు మొదలెట్టినట్టు? దానిపై ఓ కథనం వినిపిస్తోంది - తెలంగాణా ప్రాంతం నుండి వెళ్లిన ఎన్నారైలు తెరాసకు విరివిగా విరాళాలు యిచ్చారు. ఎవరికి వాళ్లు వాళ్ల వూరిని అభివృద్ధి చేసుకోవడానికి ఓ బడో, ఆసుపత్రో కట్టించడానికి ఆ నిధులు వెచ్చించి వుంటే బాగుండేది. ప్రత్యేకరాష్ట్రం వస్తే గుడులూ, బడులూ ఆటోమెటిక్‌గా వచ్చేస్తాయని కెసియార్‌ చెప్పినది వాళ్లకు నచ్చి తెరాసకు విరాళాలు పంపారు.

అయితే కెసియార్‌ యాగాల మీద తప్ప వేరే దేనిమీదా ఖర్చు పెట్టినట్టు తోచటం లేదు. తెలంగాణా భవన్‌ ఒకటి మాత్రం పటిష్టంగా కనబడుతోంది. 2009 అసెంబ్లీ ఎన్నికలలో మనస్ఫూర్తిగా పనిచేయలేదు. మునిసిపల్‌ ఎన్నికలలో దిగనైనా దిగలేదు. మనం పంపిన నిధులు సద్వినియోగం జరగడం లేదనిపించిన ఎన్నారైలు నిరాశపడ్డారు. అమెరికా రెసిషన్‌ ప్రభావంవలన వీలైతే ఆ నిధులు వెనక్కి పంపేయమని కూడా అడిగారట. ఏదో ఒక కార్యకలాపం మొదలుపెట్టకపోతే తన యిమేజికి భంగం కలిగేట్టుందని కెసియార్‌ యీ దీక్ష మొదలుపెట్టారట.

దీనిలో నిజానిజాలు ఎలా వున్నా, కారణాలు ఏమైనా నిరాహారదీక్ష ప్రారంభించడానికి ముందు గత్యంతరం లేని పరిసి్థతిలో ఉస్మానియా, కాకతీయా వర్శిటీ విద్యార్థుల వద్దకు వెళ్లి ఉద్యమాన్ని మీరే నడిపించాలని అడిగారు. అన్నట్టుగానే ఆయన అరెస్టు కాగానే విద్యార్థులు ఉద్యమంలోకి ఉధృతంగా వచ్చేశారు. అయితే కెసియార్‌ దీక్ష విరమించారనగానే అంతే ఉధృతంగా ఆయనకు వ్యతిరేకం అయిపోయారు. కెసియార్‌కు ఏమీ పాలుపోలేదు. విద్యార్థులతో పెట్టుకుంటే యింతే అనుకుని ఏమైతే అది అయిందనుకుని నిరాహారదీక్షతో ముందుకు వెళ్లడానికే నిశ్చయించుకున్నారు. రేదర్‌ నిశ్చయించుకోబడ్డారు.

కెసియార్‌ యిప్పటివరకూ అనేక కార్యక్రమాలు ఎనౌన్సు చేశారు. దేన్నీ లాజికల్‌ కన్‌క్లూజన్‌కు తేలేదు. ఊరూరా తెలంగాణా తల్లి విగ్రహాలన్నారు. బస్సు యాత్రన్నారు. పల్లెల్లో పడుక్కుంటానన్నారు. మీడియా ఎనౌన్సుమెంటుతో సరిపెట్టారు. వాళ్ల వూరికి వచ్చి పడుక్కోలేదని ప్రజలు అలగలేదు. ఈ సారి మాత్రం అంత సులభంగా వదలదు. ఉద్యమం చేయకపోతే విద్యార్థులు వూరుకునేట్టు లేరు. జిందాబాద్‌ అన్న నోటితోనే మురదాబాద్‌ అనడం వాళ్లకు అతి సులభమైన పని. రాజకీయ కార్యకర్తలైతే వాళ్లకు ఆశలు చూపించవచ్చు, డబ్బు చూపో, పదవి చూపో వూరించవచ్చు. కానీ స్టూడెంట్స్‌కు ఆశలేముంటాయి? ఆశయాల వెల్లువలో పడి కొట్టుకుపోవడం తప్ప!

విద్యార్థులలో కొందరు టీవీ కెమెరాల ఎదుట కాస్త స్పాన్సర్డ్‌ అల్లర్లు చేసి వుండవచ్చు. కిరోసిన్‌, పెట్రోలు ఒంటిపై పోసుకుని టీవీ కెమెరాల ముందు నృత్యం చేసినవారిలో చాలామంది అగ్గిపుల్ల జోలికి వెళ్లినట్టు లేదు. అంటే టీవీలో పడాలన్న యావ ఎక్కువ వున్నట్టుంది. టీవీ కెమెరాలు లేకపోతే యింత విధ్వంసం జరిగేది కాదేమో అనిపిస్తోంది. పెట్రోలు బంక్‌ని దుడ్డుకఱ్ఱతో బాదుతున్న యువకుణ్ని అది పగిలి పెట్రోలు చిందితే నీకే ప్రమాదం అని హెచ్చరించడం పోయి, అతనికి ఒళ్లు కాలితే పిక్చరైజ్‌ చేసి 'ఎక్స్‌క్లూజివ్‌' అని ప్రసారం చేయాలని చూసే టీవీ ఛానెల్‌ కంటె ఘోరమైనది మరోటి లేదు.

చిత్తశుద్ధి వున్న కొందరు విద్యార్థులు లేకపోలేదు. వారు ఆత్మహత్యలు చేసుకున్నారు, లేదా ఆత్మహత్యాప్రయత్నాలు చేశారు. వారిని చూస్తే, వారి తలిదండ్రులని తలచుకుంటే చాలా జాలి వేస్తుంది. ఒక ప్రాణిని భూమిమీదకు తీసుకురావడం ఎంత కష్టమో సంతాన సాఫల్యకేంద్రం వరండాలో పడిగాపులు పడుతున్న ఏ జంటను కదిలించినా తెలుస్తుంది. తలిదండ్రులు ఎన్ని నోములు నోస్తారో, ఎన్ని దేవుళ్లకు మొక్కుతారో, ఒక బిడ్డ పుడతాడు. అతని ఆరోగ్యాన్ని పరిరక్షించి, విద్యాబుద్ధులు చెప్పించి, బాధ్యత గల చక్కటి పౌరుడిగా, పుత్రుడిగా ఎదుగుతాడని వారు నమ్ముతారు. వాళ్ల ఆశలు వమ్ము చేసి, అర్ధాంతరంగా ప్రాణాలు తీసుకోవడం ఎంత ఘోరం!

1969లో ప్రాణాలు పోగొట్టుకున్నవారి కథ చూసైనా వీళ్లు తెలివి తెచ్చుకోవడం లేదు. అప్పుడు పోయినవారిలో ఒక్కరి పేరైనా మనం తలుస్తున్నామా? అసలు ఎంతమంది పోయారన్నది కూడా - 300 నుండి 600 దాకా- ఒక్కోళ్లు ఒక్కో లెక్క చెపుతున్నారు. అందరికీ కలిపి ఒక స్తూపం కట్టి సరిపెట్టారు. పోయినవారి లక్ష్యమైనా నెరవేరిందా? వాళ్లు పోయి 40 యేళ్లయింది. ఇప్పటిదాకా వారి స్వప్నం స్వప్నంగానే మిగిలిపోయింది కదా. ఇప్పుడు ఉసురు తీసుకుంటున్నవారి తలరాత మాత్రం వేరేలా వుండబోతోందా? ఏమో!- ఎమ్బీయస్‌ ప్రసాద్‌

డిసెంబరు 06, 2009 విద్యార్థులు - పోలీసులు

కెసియార్‌ ఆరోగ్యంతో బాటు ఇప్పుడు ఫోకస్‌ అంతా విద్యార్థులపై, పోలీసులపై పడింది. విద్యార్థులను అన్యాయంగా కొట్టేస్తున్నారని అన్ని పార్టీలవాళ్లు గగ్గోలు పెట్టి పోలీసులకు శాపనార్థాలు పెడుతున్నారు. తెల్లారిలేస్తే పోలీసు ప్రొటెక్షన్‌ లేనిదే కాలు గడప బయట పెట్టని యీ నాయకులు పోలీసులను నిందిస్తూంటే ఫన్నీగా లేదూ!?

విజయశాంతి గారు ఉస్మానియా విద్యార్థులను చూడడానికి వెళతానంటే వద్దు తల్లీ అని చెప్పారు పోలీసులు. నానా గోల చేసి వెళ్లింది. వెళ్లాక వాళ్లు ఆమెపై విరుచుకుపడ్డారు. అప్పుడు మళ్లీ ఆవిడకి పోలీసులే దిక్కు, సురక్షితంగా బయటకు తీసుకురావడానికి. తెరాస ఎమ్మెల్యేలు దీక్షాశిబిరానికి వెళతానన్నారు. వద్దు అరెస్టు చేస్తామన్నారు వీళ్లు. కాదూ కూడదని వాళ్లు వెళ్లడం, వీళ్లు అరెస్టు చేయడం జరిగాయి. దానిపై హోం మంత్రిగారి అలక, టఫ్‌ గై గా పేరుబడ్డ స్టీఫెన్‌ రవీంద్ర బదిలీ. జెడ్‌ క్యాటగిరీ హోదాలో చుట్టూ పోలీసులను తిప్పుకునే హోం మంత్రిగారే పోలీసువారి మొరేల్‌ దెబ్బ తీస్తూంటే యిక పోలీసులకు దిక్కేమిటి?

విద్యార్థులపై లాఠీ ఝుళిపించినందుకు పోలీసులను దండించాల్సిందే అంటారు. మరి విద్యార్థులు ప్రయివేటు ఆస్తులను తగలబెడుతున్నారే, ధ్వంసం చేస్తున్నారే అంటే అబ్బే వారు వీరిలో చొరబడిన అసాంఘిక శక్తులు అంటారు. అసాంఘిక శక్తులను చొరబడనిచ్చిన విద్యార్థులు వారితో బాటు తన్నులు తినడం సహజమే కదా. పోలీసులు విద్యార్థుల యిళ్లలోకి వచ్చి అరెస్టు చేయడం లేదు కదా! పోలీసులు యిటువంటివాళ్లను కొట్టడం న్యాయమో కాదో తార్నాక జంక్షన్‌లోనూ, నేషనల్‌ హైవే మీదా కార్లు నాశనమైనవాళ్లని, పెట్రోలు బంక్‌వాళ్లను అడిగితే వాళ్లు కరక్టుగా చెప్తారు. ప్రభుత్వ ఆస్తులు ధ్వంసం చేయడమనేది ఒక యాక్సెప్టబుల్‌ క్రయిమ్‌ అయిపోయింది. ఇలా ప్రయివేటు ఆస్తులను నాశనం చేసే హక్కు వీళ్లకు ఎవరిచ్చారు?

విద్యార్థులు కామ్‌గా ర్యాలీలు చేసుకుంటే యీ పరిస్థితి వచ్చేది కాదు కదా అనుకోవచ్చు మనం. కానీ విద్యార్థులు హింసకు దిగడంలో ఓ లాజిక్‌ వుంది. విద్యార్థి దశలో సహజంగా ప్రస్తుత పరిస్థితులపై ఓ అసంతృప్తి, అసహనం వుంటుంది. ఎస్టాబ్లిష్‌మెంట్‌తో రాజీ పడలేక, దాన్ని మార్చలేక ఒక విధమైన కసి పెంచుకుంటారు. ఎస్టాబ్లిష్‌మెంట్‌కు ప్రాతినిథ్యం వహిస్తున్న తలిదండ్రులపై వైరం పూనతారు. అందువలననే ఎడోలసెంట్‌ ఏజ్‌లో, టీనేజిలో పిల్లలు పెద్దల్ని ఎదిరించడం కనబడుతుంది. ఈ దుర్భర పరిస్థితులనూ, అసమానత్వాన్ని మీరెలా సహిస్తున్నారు? మీ విలువలను ఎందుకు మాపై రుద్దుతున్నారు? మేం దీన్ని ఒప్పుకోం. ప్రస్తుతం వున్న లోకాన్ని ధ్వంసం చేసి, కొత్త లోకాన్ని మాకు అనువుగా నిర్మించుకుంటాం అని వాదిస్తారు. ఆదర్శాల వెల్లువలో కొట్టుకుపోతారు. కాలం గడిచేకొద్దీ యీ ఎస్టాబ్లిష్‌మెంట్‌ను జయించడం కష్టం అని అర్థమౌతుంది. దానితో రాజీ పడతారు. వాళ్లూ వ్యవస్థలో భాగమై పోయి, దీనికి కొమ్ము కాస్తూ, ఎదిరించేవాళ్లను యీసడిస్తూ నిరసిస్తారు. వీళ్ల పిల్లలు గతంలో వీళ్లు వల్లించినవే వీళ్లకు అప్పజెబుతూ వుంటే వాళ్లను కన్విన్స్‌ చేయడానికి నానా తంటాలూ పడతారు.

విద్యార్థి దశలో మాత్రం తమలో దాగి వున్న అశాంతిని, పెంటప్‌ ఫీలింగ్స్‌ను రిలీజ్‌ చేయడానికి చూస్తారు. అందుకనే కాలేజీల్లో వుత్తిపుణ్యానికి గొడవలు అవుతూ వుంటాయి. కాంటీన్‌ వద్దనో, అమ్మాయిల విషయంలోనో, ఆటల మైదానంలోనో గ్రూపులుగా విడిపోయి రక్తాలు కారేట్టు కొట్టుకుంటూ వుంటారు. ఇక యిలాటి ఆదర్శం రంగరించిన వుద్యమం అయితే చెప్పనే అక్కర్లేదు. హుషారుగా దిగిపోతారు. అందుకే విద్యార్థులు ఆందోళన మార్గం పడితే వాళ్లను మరలించడం కష్టం. వాళ్లకు ఎప్పుడు ఆపాలో తెలియదు. వాళ్లు ఉత్తమాదర్శాలతో మొదలుపెట్టిన ఉద్యమాన్ని రాజకీయ నాయకులు హైజాక్‌ చేస్తూంటే ఎలా అడ్డుకోవాలో తెలియదు. వాళ్లకు తెలిసినదల్లా కొత్తకొత్త పద్ధతుల్లో నిరసన తెలపడం. క్రియేటివిటీ బాగా వుంటుంది కదా. మంచి స్లోగన్స్‌ కనిపెడతారు. ప్రాణాలకు తెగించి సాహసాలు చేస్తారు. హింసకు పాల్పడతారు. సందట్లో సడేమియా అన్నట్టు పోకిరీవాళ్లు, అలగా జనం అందరూ వీళ్లలో దూరతారు. యుక్తాయుక్తవిచక్షణ జ్ఞానం నశించి అంతా కలిసి అసాంఘిక కార్యకలాపాలకు తెగబడతారు. విద్యార్థులు ఓ పక్క షాపులు ధ్వంసం చేస్తూ వుంటే వాళ్లు మరో పక్క షాపులు లూటీ చేస్తారు.

కానీ వ్యవస్థ యిది చూస్తూ వూరుకోదు. హింసను హింసతోనే అణుస్తుంది. విద్యార్థుల ఆందోళన ప్రారంభం కాగానే కాలేజీలకు సెలవులు ప్రకటిస్తారు. హాస్టళ్లు మూసేస్తారు. ఇక విద్యార్థులు ఒకచోట గుమిగూడడం తగ్గిపోతుంది. వేరే వూళ్లనుండి వచ్చినవాళ్లు యిళ్లకు వెళ్లవలసి వస్తుంది. ఇంట్లో తలిదండ్రులు యింట్లో కూచోమని ఒత్తిడి చేస్తారు. బయటకు వెళితే ప్రమాదమంటారు. ఫీజులు కట్టమని బెదిరిస్తారు. బాధ్యతలను గుర్తు చేస్తారు. విద్యార్థులు తమలో తాము కలవడం ఎప్పుడైతే తగ్గిపోతుందో ఉత్సాహం తగ్గుతుంది. ఇంతలో తాము నెత్తిన పెట్టుకుని మోసిన నాయకుడు రాజకీయ కారణాల వలన రాజీ పడ్డాడన్న వార్త తెలియగానే వీళ్లు హతాశులవుతారు. తక్కినవాళ్లు అది సహజపరిణామంగానే తీసుకుంటారు కానీ వీళ్లు పాపం ఎంతో ఆశిస్తారు కాబట్టి ఆశాభంగం చెందుతారు. అందర్నీ తిట్టుకుంటూ మళ్లీ చదువుల్లో పడతారు.

ఇప్పుడు ప్రస్తుత వుద్యమంలో విద్యార్థులతో బాటు, హైదరాబాదులో పుష్కలంగా వున్న అసాంఘిక శక్తులు చేరడంలో ఆశ్చర్యం ఏమీ లేదు. మావోయిస్టులు, ఐయస్‌ఐ ఏజంట్లు, బంగ్లాదేశీయులు, కశ్మీర్‌ ఉగ్రవాదులు, గూండాలు, రౌడీషీటర్లు, ఫ్యాక్షనిస్టులు.. ఎవరు లేరు మన భాగ్యనగరంలో? పనిలో పనిగా పాతకక్షలు తీర్చేసుకోవచ్చు. పోలీసులు కూడా పాత ఖాతాలు తేల్చేసుకోవచ్చు. అంతా తెలంగాణా పేరుమీదా, విద్యార్థుల పేరు మీదా చెల్లిపోతోంది. ఇప్పుడు సెంట్రల్‌ ఫోర్సులను కూడా తెస్తున్నారు. వాళ్లు కొట్టడమంటే వీరకొట్టుడే. వాళ్లకు ప్రాంతీయభేదాలు లేవు, జాలి లేదు. పట్టుకుని చావగొట్టిన తర్వాత ఎన్ని ఖండనమండనలు చేస్తే ఏం లాభం? కావాలని ఉద్యమాన్ని బద్‌నామ్‌ చేస్తున్నారని ఒకరిపై మరొకరు నిందలు వేసుకుంటే విద్యార్థులకు తగిలిన గాయాలు మానతాయా? విరిగిన కాళ్లు, చేతులు అతుక్కుంటాయా? వాళ్ల తలిదండ్రులకే తెలుస్తుంది ఆ ఆవేదన ఎలాటిదో!- ఎమ్బీయస్‌ ప్రసాద్‌

డిసెంబరు 07, 2009

నిరాహారదీక్షలకు లొంగుతారా?

కెసియార్‌ ఆరోగ్యం బాగా క్షీణించిందనీ, యిప్పటికైనా ఆయన నిరాహారదీక్ష మానకపోతే మాటదక్కకపోవచ్చనీ డాక్టర్లు నిర్మొగమాటంగా చెప్పేశారు. ఓ పక్క నిర్విరామంగా సెలైన్‌ ఎక్కిస్తూనే వున్నా ఆయన పరిస్థితి యిలా తయారైందంటే యిన్నాళ్లూ ఆయన తన దేహాన్ని ఎంత నిర్లక్ష్యం చేశారో తెలుస్తోంది. ప్రజాజీవితంలో వున్నవారు ఆరోగ్యంపై శ్రద్ధ వహిస్తారు. అందుకే 80 యేళ్లు వచ్చినా వాళ్లు శారీరకంగా, మానసికంగా చురుకుగా వుంటారు. ఎక్కడెక్కడి కార్యకర్తలనూ పేర్లతో సహా గుర్తు పెట్టుకుని పలకరిస్తారు. కెసియార్‌ రూటే సెపరేటులా వుంది.

డాక్టర్ల యీ స్టేటుమెంటులో ఢిల్లీలో కదలిక వచ్చిందని, రేపో మాపో ఢిల్లీనుండి ఓ సంకేతం రాబోతోందని వార్తలు వెలువడుతున్నాయి. ఓ పక్క మొయిలీ అర్జంటుగా ఏ నిర్ణయం తీసుకోమని అంటున్నాడు. సోనియా తన వద్దకు వచ్చిన ఎంపీలపై చికాకు పడుతూనే వుంది. కాంగ్రెస్‌ అధికార ప్రతినిథి 'సరైన సమయం' అంటూనే వున్నాడు. అయినా 'అధిష్టానం సానుకూలమైన నిర్ణయం తీసుకోబోతోందని' అభిజ్ఞవర్గాల భోగట్టా అంటూ పేపర్లు వేస్తున్నాయి. నా అనుమానం - స్థానిక కాంగ్రెస్‌ నాయకులే మొహం చెల్లడానికి యిలా రాయిస్తున్నారని!

నిరాహారదీక్ష చేస్తానంటే బెదిరిపోతే యింకెక్కడి నాయకత్వం? ఇవాళ కెసియార్‌ నిరాహారదీక్ష చేసి ప్రత్యేక తెలంగాణా సాధించుకుంటే రేపు కొండా సురేఖ నిరాహారానికి కూచోవచ్చు - జగన్‌ను సిఎం చేయకపోతే నేను అన్నం ముట్టనంటూ. ఇప్పుడే మావోయిస్టులు చేయి చేసుకుంటున్నారని విన్నాం. ఆవిడకైతే మరింత హుషారుగా వస్తారు, పాత మిత్రులు కదా! అందునా వరంగల్‌!

ఇక ఎస్సీ క్లాసిఫికేషన్‌ యిస్యూపై మంద కృష్ణ మాదిగ కూచుంటాడు. ఆయనది కెసియార్‌ లాటి బాడీ కాదు. మంచి దృఢంగా వుంటాడు. కావాలంటే యింకో వారం ఎక్కువ కూచోగలడు. మంద కృష్ణ అనుచరులతో పోలిస్తే కెసియార్‌ అనుచరులు మొహమాటస్తులు, పిల్లకాకులు. వాళ్లు చావగొట్టి చెవులు మూసే రకాలు. వీళ్లు తమమీద కిరోసిన్‌ పోసుకునే రకాలైతే వాళ్లు ఎదుటివాళ్లమీదా, రాజీచర్చలకు వచ్చిన మంత్రుల మీదా కూడా పోయగల ఉద్దండులు. తమ వెనక్కాల పదిమందే వున్నా, వందమంది వున్నారని రాయకపోతే పత్రికల వాళ్లమీద దాడి చేయడానికి సంకోచించనివారు.

కమ్యూనిస్టులైతే సరేసరి. భూములిస్తాం, భవంతులిస్తాం, ఎఱ్ఱజండా పాతితే చాలు చార్మినారూ మనదే, ఫలక్‌నుమా ప్యాలెసూ మనదే, జూబిలీ హిల్స్‌ మనదే అంటే చాలు తండోపతండాలుగా జనాలు వచ్చి పడతారు. అన్నపానాదులు లేకపోవడం కెసియార్‌కు కొత్త కానీ ఆకలిదప్పులు వాళ్లకు కొత్తకాదు. చాలాకాలం మన్నుతారు.

ఒకవేళ ఒకే యిస్యూపై పోటాపోటీగా నిరాహారదీక్షకు కూచున్నారనుకోండి. అప్పుడేం చేయాలి? అంటే ఎస్సీ వర్గీకరణ చేయాలని మాదిగ సభ, చేయకూడదని మాలసభ ఒకేసారి నిరాహారదీక్షకు కూచున్నాయనుకోండి. అప్పుడు ఎవరెక్కువ రోజులు కూచుంటే వారి పంతం చెల్లించాలా? లేక ఎవరి మనుష్యులు ఎక్కువ విధ్వంసం సృష్టిస్తే వాళ్ల మాట వినాలా?

అనుకున్నది సాధించడానికి నిరాహారదీక్ష చేయడం గాంధీగారు నేర్పినదే. ఉద్యమం తప్పుదారి పట్టి హింస చెలరేగితే దీక్ష మానేయడమూ ఆయన నేర్పినదే. మన నాయకులు మొదటిపాఠం మాత్రం నేర్చుకున్నారు లాగుంది. గాంధీగారు దీక్ష పట్టారంటే ప్రజలంతా ఆయన పక్షాన వుండేవారు. అప్పట్లో బ్రిటిష్‌వారు ప్రజాస్వామ్య హక్కులు యివ్వలేదు కాబట్టి లక్ష్యసాధనకు యీ మార్గం పట్టారు గాంధీగారు. పిల్లవాడు అన్నం తిననని మారాం చేస్తే అతడి క్షేమం కోరే తలిదండ్రులు అతని కోర్కెను సాధ్యమైనంతవరకు మన్నిస్తారు కదా, అదే పద్ధతిని ఆయన సత్యాగ్రహం పేర అమలు చేశాడు.

ఇప్పుడైతే ప్రజాస్వామ్యం పూర్తిస్థాయిలో వుంది. కెసియార్‌ తన ఉద్యమానికి ఎంత బలం వుందో, తన వెంట ఎంతమంది వున్నారో ప్రజాస్వామ్య పద్ధతిలోనే నిరూపించుకోవచ్చు. ఏడాదికో సారి ఏదో రకమైన ఎన్నికలున్నాయి. ప్రత్యేకవాదంతో ఎన్నికలలో నిలబడడం, చూశావా నా కెంత బలం వుందో అని చెప్పుకోవచ్చు. కానీ ఆయన 2004లో గానీ, 2009 లో గానీ స్వంతబలం మీద ఎప్పుడూ పోటీ చేయలేదు. ఎవరో ఒకరితో పొత్తు పెట్టుకుంటున్నారు.

అక్కడే ఆయన వాదానికి ఆయన క్లెయిమ్‌ చేస్తున్నంత మద్దతు లేదని తెలిసిపోయింది. ఆ తర్వాత రిజైన్‌ చేసి మళ్లీ ఎన్నికలకు వెళ్లినప్పుడల్లా బలం సగానికి సగం క్షీణించిపోతోంది. నానాటికి తీసికట్టు నాగం భొట్లూ.. అన్నట్టు. గ్రేటర్‌ హైదరాబాదు తెలంగాణాలో భాగమే అని క్లెయిమ్‌ చేస్తున్న తెరాస గ్రేటర్‌ హైదరాబాదు ఎన్నికలలో పోటీ చేయకపోవడం ద్వారా తనకు శక్తి వుడిగిపోయిందని చాటుకున్నట్టయింది.

హైదరాబాదులో వున్న మహారాష్ట్రులు, మార్వాడీలు, గుజరాతీలు, కోస్తావారు, రాయలసీమవారు.. అంటూ యిలా పెద్ద లిస్టు చదివి వీరెవరూ ప్రత్యేకరాష్ట్రానికి వ్యతిరేకం కాదు అంటూ ఉద్ఘాటిస్తున్నారు - టీవీ చర్చావేదికల్లో తెరాస అభిమానులు! వీరెవరినైనా వెళ్లి అడిగిన పాపాన పోయారా? రిఫరెండం ఎక్కడైనా జరిగిందా?

ప్రత్యేకవాదాన్ని నిజాయితీగా అంటిపెట్టుకున్న పార్టీ తెరాస ఒక్కటి మాత్రమే. తక్కిన పార్టీలు ఓట్లకోసం ఏ రోటి వద్ద ఆ పాట పాడుతున్నాయి. వాళ్లకు వచ్చిన ఓట్లు ప్రత్యేకవాదం ఖాతాలో వేయడానికి లేదు. తెరాస బలమే ప్రత్యేకరాష్ట్ర వాదన బలం. కానీ తెరాసలో బలం కంటె బలహీనతలే ఎక్కువ కనబడుతున్నాయి. ఆ పార్టీలోనుండి బయటకు పోయే నాయకులే తప్ప వచ్చేవాళ్లు కనబడడం లేదు. ఇలాటి పరిస్థితిలో ప్రజల్లో, నాయకుల్లో ప్రత్యేకవాదానికి బలం వుందని ఎలా వాదించగలరో నాకు అర్థం కాదు. ఒప్పించి సాధించలేనిదాన్ని చచ్చి సాధిస్తానని కెసియార్‌ అనడం, ఆయన అలా అనగానే జాతీయ నాయకత్వం బెదరడం జరిగితే అంతకంటె దురదృష్టం మరోటి వుండదు. - ఎమ్బీయస్‌ ప్రసాద్‌

డిసెంబరు 08, 2009

ఢిల్లీ నిమ్మళంగా కూర్చుందేం?

తెెలంగాణాప్రాంతపు మంత్రులు సోనియా వద్దకు వెళదామని తయారయ్యారు - 'కెసియార్‌ మారాం చేస్తున్నాడు కదా, ఆయన అడిగినది యిచ్చేస్తే పోలా?' (ఇక్కడ తనలో అని చేర్చవలసినది ఒకటుంది - ప్రత్యేక రాష్ట్రం ఏర్పడితే యిప్పుడున్న పదవుల కంటె మెరుగైన పదవులు మాకు వస్తాయి కదా!) అని అడగడానికి! రోశయ్య దగ్గరకు వెళ్లి చెప్తే 'నిక్షేపంలా వెళ్లి రండి, కానీ ఆవిడ అడిగే ప్రశ్నలకు సమాధానాలు రెడీ చేసుకుని మరీ వెళ్లండి' అన్నారటాయన. వీళ్లు జావ కారారు.

'మేం ఉద్యమాన్ని ఎదుర్కోలేని అసమర్థులం, ప్రజలకు నచ్చచెప్పుకోవడం చేతకానివారం' అని సోనియాకు చెప్పుకుంటే 'మీకు అనవసరంగా టిక్కెట్టిచ్చాను, రిజైన్‌ చేసేయండి, యీసారి సమర్థుల కెవరికైనా యిస్తాను' అనగలదు ఆవిడ. అందువలన మనసులో ఎంత వుబలాటం వున్నా కాంగ్రెస్‌వారు ఆవిడ వద్దకు వెళ్లి గట్టిగా మాట్లాడగలగడం కల్ల. 'ఊరికే పలకరించి పోదామని వచ్చాం. ఏదో ఒకటి చేయండి, మీరు ఏం చేసినా మాకు శిరోధార్యమే' అని చెప్పేసి రాగలరు వాళ్లు. అంతకుమించి ఏమీ ఆశించలేము.

సోనియా ధోరణి మనం తరచి చూడబోతే ఒకటి రెండు అంశాలు కనబడతాయి. అర్జంటుగా తన పిల్లల్లో ఎవరో ఒకరిని ప్రధాని చేసేయాలని తొందర పడటం లేదామె. దేశ ఆర్థిక పరిస్థితిని ఒక తోవకు తెచ్చేదాకా మన్‌మోహన్‌ను కూచోబెట్టి ఆ తర్వాత రాహుల్‌ని కూచోబెట్టవచ్చు. అది ఎన్నాళ్లు పట్టినా, ఎన్నేళ్లు పట్టినా ఫర్వాలేదు అనుకుంటోందామె. ఈ లోపున రాహుల్‌కి గట్టి ట్రెయినింగ్‌ యిస్తోంది. కాంగ్రెస్‌కు ఉప్పూ పత్రీ లేని యుపిలో తిరిగి అక్కడ నెగ్గుకు రా అంది.

కావాలనుకుంటే గ్యారంటీగా నెగ్గే ఢిల్లీ, ఆంధ్ర వంటి రాష్ట్రాలనుండి అతన్ని రాజ్యసభ మెంబర్‌గా తెప్పించేసుకోవచ్చు. అలాటి 'రాజ'మార్గం వదలి, గతుకుల రోడ్డుమీద ప్రయాణించి గద్దె చేరమంటోంది. యుపిలో నెగ్గడం అంటే మర్చిపోయిన కాంగ్రెస్‌ క్యాడర్‌లో ఆత్మవిశ్వాసాన్ని నింపి వాళ్లలో ఫైటింగ్‌ స్పిరిట్‌ కొని తెచ్చినవాడు రాహుల్‌. ములాయంగారి 'సైకిల్‌' ఎక్కి హాయిగా తిరగవలసినవాడు ఒంటరి పోరాటం చేస్తున్నాడు. ఫలితాలూ సాధిస్తున్నాడు. రేపు కరుణానిధి అధికారంలోంచి దిగాక తమిళనాడులో కూడా రాహుల్‌ కాంగ్రెస్‌ పునరుజ్జీవనానికి ప్రయత్నించవచ్చు. రాహుల్‌ కష్టం కొన్ని రాష్ట్రాలలో ఫలిస్తోంది, కొన్నిటిలో ఫలించడం లేదవీ. అయినా కష్టపడుతున్నాడనేది మాత్రం వాస్తవం.

స్వంత కొడుకునే అలా కష్టాలపాలు చేసే సోనియా మన తెలంగాణా కాంగ్రెస్‌ వాళ్లను చంక నెక్కించుకుని మోస్తుందా? 'మేం ఏదో ఒకటి సానుకూలంగా చెప్పకపోతే నియోజకవర్గంలో తిరిగే పరిస్థితి లేదు' అని చెప్పుకుంటే 'ఎన్నికలలో నా బొమ్మ పెట్టుకుని, మేం నిధులిస్తే గెలిచారు. మరి మీరు ఉద్ధరించేది యింకేముంది? ఇబ్బందులు వచ్చినపుడు కూడా నేనే పరిష్కరించాలంటే ఎలా? నచ్చచెప్పుకోవడం రాకపోతే ఏ గోవాయో వెళ్లి కూచోండి' అనగలదు.

కెసియార్‌ విషయంలో ఆవిడ చావో, రేవో తేల్చుకుందాం అనుకుంటున్నట్టుంది. జగన్‌ విషయంలో ఆవిడ ధైర్యం చూడండి - ససేమిరా కేంద్రానికి వెళ్లనని భీష్మించుకుని కూచున్నవాణ్ని యిప్పుడు కేంద్రంలో సహాయమంత్రి చేయబోతోందట. అంటే రాష్ట్రంలో సమాంతర ప్రభుత్వాన్ని నడిపే ఛాన్సు లేకుండా చేస్తోంది. రోజూ తెల్లవారగానే జగన్‌ యింటి చుట్టూ తిరిగే కాబినెట్‌ మంత్రులు యిప్పుడు ఢిల్లీ ఎయిర్‌పాస్‌ తీసుకోవలసినదే! రోశయ్యను తను కూచోబెట్టింది. వైయస్‌ లాటి వాళ్లు స్వతహాగా నాయకులు. రోశయ్య బ్యాక్‌స్టేజి మనిషి. ఆయన్ని తెరమీదకు తెచ్చాక సజావుగా నడిచే వాతావరణం కల్పించడం తన బాధ్యతగా తీసుకుంది. దారిలో ముళ్లు ఏరేస్తోంది.

ఇప్పుడు కెసియార్‌ అనే ముల్లును కూడా తీసేయవచ్చు. అందుకే- గద్దర్‌ మాటల్లో - ఢిల్లీ నుండి సందేశం కాదు, సైన్యం వస్తోంది. మొదలే మావోయిస్టులను ఏరేసేందుకు వ్యూహం సిద్ధం చేసి ఎప్పుడెప్పుడా అని కూచున్నారు. ఈ ప్రత్యేక తెలంగాణా వుద్యమంలో మావోయిస్టులు కూడా పెద్ద సంఖ్యలో వున్నారంటున్నారు కాబట్టి ఆ ఏరివేత యిక్కణ్నుంచే మొదలుపెట్టవచ్చనుకుంటారు. ఆబూజ్‌మఢ్‌ అయితేనేం, వరంగల్‌ అయితేనేం? మావోయిస్టులు ప్రత్యేక రాష్ట్రం ఏర్పాటు కావాలని తహతహ లాడుతున్నారన్నది బహిరంగ రహస్యం. 2004 ఎన్నికలలో వాళ్లు ప్రత్యేకవాదులకు మద్దతు యిచ్చారన్నది కూడా అందరికీ తెలుసు. ఛత్తీస్‌గఢ్‌ ఏర్పాటు చేసి, చేతులు కాల్చుకుని, మావోయిస్టులతో వేగుతున్న కేంద్రప్రభుత్వం మరో మావోయిస్టు ప్రాబల్యప్రాంతాన్ని చేతులారా తయారు చేసుకుంటుందా? సాధ్యమైనంతవరకూ నిరోధిస్తుంది.

ఈ క్రమంలో సమాజంలో కొన్ని వర్గాలు వారికి దూరమవుతాయంటారా? కానీయండి. ఇప్పట్లో ఎన్నికలు లేవు. వాళ్లు ఆందోళన చేస్తారంటారా? అది దేశంలో ఎక్కడో అక్కడ రోజూ జరిగేదే. ఇవాళ గుజ్జర్లు అయితే రేపు గూర్కాలు. ఆ మర్నాడు అస్సాం వాళ్లు. కశ్మీరు వాళ్లయితే నిత్యమూ చేస్తూనే వుంటారు. ఈ సమస్య ఎంత గంభీరమైనదో తెలుసుకోవాలంటే నేషనల్‌ న్యూస్‌ చూడాలి. మొత్తం న్యూస్‌ కవరేజిలో కెసియార్‌ దీక్షకు యిస్తున్న టైమెంతో చూడాలి. లోకల్‌ మీడియా చూసి కంగారు పడకూడదు. మనకు టీవీ ఛానెల్స్‌ ఎక్కువై పోయాయి. దేశ విదేశ వార్తలు యివ్వగలిగే సత్తా లేదు వీళ్లకు. ఎంతసేపూ లోకల్‌ న్యూసే. అందుకని యిది తప్ప వేరే సమస్య లేదన్నట్టు హడావుడి చేస్తున్నాయి. ఇక పత్రికల సంగతి సరేసరి. ఒక్కోరిది ఒక్కో ఎజెండా. నేషనల్‌ న్యూస్‌ పేపరు తిరగేస్తే కెసియార్‌ ఏ పేజీలో వున్నారో చూస్తే అప్పుడు తెలుస్తుంది - దేశం దీనికి ఎంత ప్రాముఖ్యత యిస్తోందో!

అప్పుడు అర్థమవుతుంది - కాంగ్రెస్‌ హై కమాండ్‌ యీ విషయంలో ఎందుకంత కూల్‌గా వుందో! - ఎమ్బీయస్‌ ప్రసాద్‌

డిసెంబరు 09, 2009

సరైన నిర్ణయం కాదు, సరైన సమయం అంతకంటె కాదు

గత ఐదేళ్లగా సోనియా అనగానే నాకు గుర్తుకు వచ్చే పదబంధం - 'ఆవిడకు తెెలంగాణాప్రాంతపు సమస్యలు అన్నీ తెలుసు, సరైన సమయంలో సరైన నిర్ణయం తీసుకుంటారు' అని.

నిన్నరాత్రి 11.30 కు వెలువడిన నిర్ణయం నా దృష్టిలో సరైన నిర్ణయం కాదు. తెలంగాణా యిచ్చే వుద్దేశం వుంటే యిన్నాళ్లు జాప్యం చేయవలసినది కాదు. రాష్ట్ర విభజనకు పూర్వం జరగవలసిన కసరత్తు ఎంతో వుంటుంది. అది కెసియార్‌కు మాట యిచ్చినప్పుడే, అంటే ఐదేళ్ల క్రితమే మొదలు పెట్టవలసింది. రెండో ఎస్సార్సీ అనో, వేరే కమిషన్‌ అనో ఒకటి ఏర్పాటు చేస్తే అది అందరి అభిప్రాయాలూ కనుక్కుంటూ వుండేది. లిబర్‌హాన్‌ కమిషన్‌ లాగ దశాబ్దాలు పట్టించకపోయినా, ఐదారేళ్లు తీసుకునేది. రాజకీయ అత్యవసర పరిస్థితి తోసుకువచ్చినపుడు గబుక్కున ఏదైనా నిర్ణయం తీసుకోవాలంటే ఆ కమిషన్‌ ఫైండింగ్స్‌ అక్కరకు వచ్చేవి.

ఇప్పుడు యీ నిర్ణయం తీసుకోవడం వెనుక అలాటి కసరత్తు ఏం జరిగింది? రాత్రి 9 గం||ల వరకు ప్రత్యేకవాదానికి డిమాండ్‌ లేదని, వుండి వుంటే కాంగ్రెస్‌ అసెంబ్లీ ఎన్నికలలో గెలిచేది కాదనీ, తెరాస గ్రేటర్‌ ఎన్నికలకు దూరంగా వుండేది కాదనీ వాదిస్తూనే వున్నారు. ఇంతలో ఏం జరిగిందో ఏమో, తెలంగాణా ఏర్పాటు ప్రక్రియను ప్రారంభిస్తున్నామనీ, తగిన తీర్మానం అసెంబ్లీలో ప్రవేశపెడుతున్నామనీ చిదంబరం చేత ప్రకటింపజేశారు. గంటా, గంటన్నరలో వారికి చేరిన అదనపు సమాచారం ఏమిటో అర్థం కావటం లేదు.

తెలంగాణా జిల్లాలలో సైతం ప్రత్యేక తెలంగాణాను కోరేవారి కంటె సమైక్యవాదాన్ని కోరేవారు మెజారిటీలో వున్నారనీ అనేక విధాలుగా ఋజువు అవుతోంది. ప్రత్యేకవాదానికి చిత్తశుద్ధిగా కట్టుబడిన తెరాసకు రెండు, రెండున్నర జిల్లాలలో మాత్రమే బలముందని అనేకసార్లు నిరూపితమైంది. అయినా వారి వాదన విని ఏకపక్షంగా నిర్ణయం ఎలా తీసుకున్నారో మరి! కాంగ్రెస్‌లో వున్న తెలంగాణా వాదుల్లో సైతం కూచుంటే లేవలేని పడక్కుర్చీ మేధావులే ఈ జపం చేస్తున్నారని కూడా అందరికీ తెలుసు. రాష్ట్రంలో తక్కిన ప్రాంతాలు విభజన గురించి ఏమనుకుంటున్నాయన్న సర్వే కూడా జరపలేదు. ఆ విధంగా యీ నిర్ణయం తొందరపాటు చర్య.

ఇక సమయం గురించి - కెసియార్‌ నిరాహారదీక్ష పక్వానికి వస్తున్న సమయంలో ఆయన వాదానికి లొంగడం అత్యంత తెలివితక్కువ పని. ఐదేళ్లగా ఆయనను తిప్పించి, ఆడుకుని, చివరకు యిప్పుడు యివ్వడమంటే అర్థం - యిలాటి బెదిరింపులకే లొంగుతాం అని చెప్పుకున్నట్టు! ప్రజాబలం పూర్తిగా పోగొట్టుకుని, విశ్వసనీయత కోల్పోయి, అనుచరులను కనుమరుగై పోయి, గ్రేటర్‌ హైదరాబాదు రంగం నుంచి పారిపోయిన కెసియార్‌ నిరాహారదీక్ష అనగానే బెదిరిపోతే యిక కేంద్రప్రభుత్వం వున్నదెందుకు?

విద్యార్థుల అసెంబ్లీ ముట్టడి గురించి భయమా? సెంట్రల్‌ ఫోర్సులు తెప్పించినదెందుకు? విద్యార్థుల రూపంలో ప్రొఫెషనల్‌ గూండాలు దిగారు, వారిని అరికట్టబోతున్నామని అని ఓ పక్క అనూరాధగారు ప్రకటనలు యిస్తూనే వున్నారు. ఈ లోపున కేంద్రం భీరువులా తలవొగ్గడమా? కనీసం అసెంబ్లీ ముట్టడిని విఫలం చేసి, ప్రభుత్వానికి శాంతిభద్రతలు కాపాడే శక్తి వుందని సామాన్యప్రజకు విశ్వాసాన్ని కల్పించి తర్వాత యీ నిర్ణయం తీసుకున్నా అదో పద్ధతి. కెసియార్‌ శాంతియుతంగా ఏళ్ల తరబడి వుద్యమం చేసినా చలించని ప్రభుత్వం విద్యార్థులు దౌర్జన్యానికి దిగగానే దిగి వచ్చిందన్న సంకేతం వెళ్లడం ఎంత ప్రమాదం?

విద్యార్థులపై కేసులు ఎత్తేయమని వాళ్ల తలిదండ్రులు ఎవరైనా కోరారా? ప్రయివేటు ఆస్తులు తగలబెట్టినందుకు విద్యార్థులు క్షమాపణ చెప్పారా? ఎందుకంత హడావుడి? ఇవాళ తక్కిన యూనివర్శిటీవాళ్లు దౌర్జన్యానికి దిగి ప్రభుత్వ ఆస్తులు తగలబెడుతూంటే ఆ పాపం ఎవరిది? సోనియాది కాదూ? శాంతిభద్రతల సమస్యను ఎదుర్కోవడానికి పోలీసులు సిద్ధపడి అన్ని ఏర్పాట్లూ చేస్తూ వుంటే మధ్యలో యిలాటి ప్రకటన వెలువరించి వారి మానసిక స్థయిర్యాన్ని దెబ్బ తీయడం పాలకులకు తగునా?

అసలు హైకోర్టులు కూడా ఎలాటి తెలివితేటలు ప్రదర్శిస్తున్నాయో చూడండి. హాస్టళ్లలో విద్యార్థులు వుంటే కంట్రోలు చేయడం కష్టమని ఖాళీ చేయిస్తుంటే హైకోర్టులు కలగజేసుకుని వాళ్లను ఖాళీ చేయించకండి అని ఆర్డర్లు వేయడం. అక్కణ్నుంచి అందరూ కలిసి హైకోర్టుకు వెళ్లి కోర్టు రికార్డులు తగలెడితే అప్పుడు కోర్టు ఏం చేస్తుంది? పోలీసులకు అక్షింతలు వేస్తుంది. 'మేము హాస్టళ్లు తెరవమన్నాం కానీ వాళ్లని కంట్రోలు చేయద్దన్నామా?' అని.

ఇక మానవహక్కుల కమిషన్‌ - కెసియార్‌కు సెలైన్‌ యిస్తూ వుండండి, నిరాహారదీక్ష మాన్పించకండి అని ఆదేశాలు యివ్వడాలు, విద్యార్థులపై విరుచుకుపడిన పోలీసులను దండించడాలూ.. విద్యార్థుల చేతిలో రాళ్ల దెబ్బలు తిన్న పోలీసులు కమిషన్‌ దృష్టిలో మనుష్యులు కారా? వాళ్ల చేతిలో బద్దలైన అద్దాల షాపుల యజమానులు మనుషులు కారా? తగలడిన కార్ల స్వంతదారులు మనుషులు కారా?

ఇక కాకతీయ వర్శిటీ సిబ్బంది సంగతి చెప్పనే అక్కరలేదు. వారి వ్యక్తిగత భావాలు ఎలా వున్నా ప్రభుత్వ ఆదేశాలు పాలించవలసినదే. లేకపోతే మెదక్‌ డియస్పీలాగ రిజైన్‌ చేయాలి. అంతేగానీ ప్రభుత్వజీతాలు తీసుకుంటూ 'ప్రభుత్వం చెప్పినా మేము వారి ఆదేశాలు పాటించం. విద్యార్థులను పంపించం' అనడం గురువులకు పరువు కాదు. ఇలాటి గురువుల వద్ద పాఠాలు నేర్చిన విద్యార్థుల గతి... చెప్పేదేముంది?

ఇలాటి యిబ్బందుల మధ్య రాష్ట్రప్రభుత్వం యీదుకుంటూ వస్తూంటే వెన్నుదన్నుగా నిలవడం పోయి కేంద్రం అల్లర్లకు లొంగిపోవడం సిగ్గుచేటు. . - ఎమ్బీయస్‌ ప్రసాద్‌

డిసెంబరు 10, 2009 రాష్ట్రం అంటే బర్త్‌డే కేక్‌ కాదు

చిదంబరం స్టేటుమెంటు గురించి తనకు ముందుగా చెప్పనైనా చెప్పలేదని రోశయ్య ఉవాచ. పుట్టినరోజు యింకో గంటలో వెళ్లిపోతోందనగా సోనియాగారికి పొద్దుటినుండీ కేక్‌ కోయలేదని గుర్తుకు వచ్చి వుంటుంది. కేక్‌ అందుబాటులో లేక ఆంధ్రప్రదేశ్‌ రాష్ట్రాన్ని కోసేశారని జోక్‌ వేస్తున్నారు కొందరు.

నెహ్రూ గారి వారసత్వం కొంత వచ్చినట్టుంది సోనియాకు. పొట్టి శ్రీరాములు గారు నిరాహారదీక్ష చేస్తూ వుంటే రాజాజీ నెహ్రూకు రిపోర్టులు పంపేవాట్ట. ఆయన మూలికల రసం తాగుతున్నాడు, యిప్పట్లో ఏం చావడు అని. నెహ్రూగారు అది నమ్మి కూచున్నాడు. చివరకు ఆయన పోవడం, దానికి ప్రతిగా ఆంధ్రలో భారీ స్థాయిలో అల్లర్లు జరగడంతో వెంటనే ఆంధ్రరాష్ట్రం ప్రకటించవలసి వచ్చింది. ఇప్పుడు సోనియా సమైక్యవాదుల సంఖ్యను, సత్తాను తక్కువగా అంచనా వేసింది.

తెలంగాణా డిమాండ్‌ వస్తున్నా సమైక్యవాదుల యిన్నాళ్లూ నోరు విప్పలేదు. వాళ్లని దొంగలన్నా, గూండాలన్నా ప్రతిఘటించినవారు లేరు. పైగా జోగయ్య లాటి జోకర్లు ప్రత్యేక ఆంధ్ర కావాలి అంటూ వుంటే ప్రత్యేక తెలంగాణా వాదులు 'అదిగో వాళ్లు కూడా విడిపోదామని కోరుకుంటున్నారు' అని అడ్డగోలు వాదనలు చేస్తూ వుంటే జోగయ్య మాట వినేదెవడిక్కడ? అని ఎవరూ అనలేదు. కోస్తా, సీమల నాయకత్వం చేవచచ్చినట్టుగానే వున్నారు. జెసి దివాకరరెడ్డి, లగడపాటి వంటి అతి కొద్దిమంది మాత్రం విభజన జరిగితే జరిగే పర్యవసానాలపై ధైర్యంగా మాట్లాడుతూ వచ్చారు.

సమైక్యవాదానికి కట్టుబడి వున్న టిడిపి నాయకుల నోరు చంద్రబాబు కట్టేశారు. 'కాంగ్రెస్‌ తెలంగాణా యిస్తామని చెప్పి ఆటలాడుతూనే వుంటుంది. చెడ్డపేరు వస్తే వాళ్లకి వస్తుంది. మనం యిస్తామని చెప్తాం కానీ యివ్వవలసిన అవసరమే పడదు' అని కన్విన్స్‌ చేశారు. అందుకే మొన్న అఖిలపక్షం పెట్టినపుడు కూడా 'మీరు అసెంబ్లీ తీర్మానం పెడితే మేం బలపరుస్తాం' అని ధైర్యంగా చెప్పేశారు. కాంగ్రెస్‌ నిజాయితీ(?)పై అంత నమ్మకం వాళ్లకు. తెలంగాణా వాళ్లను కాంగ్రెస్‌ వాళ్లు ఎలాగూ ఏమారుస్తారు. విలన్లుగా మిగులుతారు. మనకు పోయేది ఏదీ లేదు అనుకుని.

ఆయన్ను చూసి చిరంజీవి అదే డ్రామా. ఏదీ తేల్చి చెప్పకుండా అత్తతో అమ్మి కోడలితో కొనబోయారు. ఇప్పుడు సోనియా నిర్ణయం ధర్మమాని వాళ్లందరి గేమ్స్‌ కట్టయ్యాయి. టిడిపి, పీఆర్పీ ఎమ్మెల్యేలు కూడా రిజైన్‌ చేయడం మొదలెట్టడంతో నాయకత్వం బెంబేలెత్తి పోతోంది. నిర్ణయం కాంగ్రెస్‌ది కదా అంటే 'ఇన్నాళ్లూ యిదంతా వుత్తుత్తినే అని చెప్పి వూరుకోబెట్టావు. ఇప్పుడు నిజంగా పోయేట్టుంది.' అని ధిక్కరిస్తున్నారు. చెప్పేదానికి, చేసేదానికి పొంతన లేకపోవడం వలన యిలాగ జరుగుతుంది. మనసులో సమైక్యవాదం వుంటే అదే చెప్పాలి, ఎన్టీయార్‌ లాగ. ఏ రోటి దగ్గర ఆ పాట పాడదామంటే యిలాగే జరుగుతుంది.

ఇక కాంగ్రెస్‌ హై కమాండ్‌కు దిమ్మ తిరిగి వుంటుంది, బకరాల వంటి వారు యీనాడు ఎదురు తిరిగేసరికి. జగన్‌ విషయంలో ఎంత అల్లరి చేసినా, హై కమాండ్‌కి లోబడ్డారు. అలాగే యిదీనూ అనుకున్నారేమో. కానీ వీళ్లు వెళ్లి స్పీకర్‌కు రాజీనామాలు అందించేశారు, ప్రజాగ్రహం తట్టుకోలేక! కెసియార్‌ నిరాహారదీక్షకు సోనియా యిలాగ లొంగడం ప్రజలు జీర్ణం చేసుకోలేకపోయారు. రేపు పొద్దున్న ఐయస్‌ఐ ఏజంట్లను పోలీసులు పట్టుకుంటే వాళ్లూ నిరాహారదీక్ష అంటారు. రాష్ట్రవిభజనలో హైదరాబాదు తెలంగాణాకు యివ్వకపోతే కెసియార్‌ మళ్లీ నిమ్స్‌ అంటారు. నేర్పేరుగా - ఏం చేస్తో దిగి వస్తారో! అందుకని పిడుక్కీ, బియ్యానికీ అందరూ యిదే మంత్రం వాడతారు. తెలుగునాట మాత్రమే కాదు, అన్ని రాష్ట్రాలలోనూ యీ జాడ్యం అంటుతుంది - అని వాళ్ల భయం.

అబ్బే, యిదంతా కాంగ్రెస్‌ ఆడిస్తున్న నాటకం అని కూడా అనేవాళ్లున్నారు. జై ఆంధ్రలో చేశారుగా, అటూ వాళ్లే యిటూ వాళ్లే. చివరకు ఉద్యమాన్ని చల్లార్చేశారు. ఇప్పుడు సమైక్యవాదులకు బలం లేదని వాదిస్తున్న తెలంగాణా కాంగ్రెస్‌వాదులకు, రాష్ట్రంలో సమైక్యవాదం ఎంత బలంగా వుందో చూపించి వాళ్లకు అడ్డు కట్టవేయడానికి హై కమాండ్‌ చేస్తున్న ప్రయత్నం యిది అంటున్నారు. కెసియార్‌ దీక్ష సాగుతున్నంత సేపూ సమైక్యవాదులు ఏమీ చేయలేదు కదా. (ఆఖరి రెండు రోజుల్లో ఆంధ్ర వర్సిటీవాళ్లు ర్యాలీలు చేశారంతే) అందుకే వాళ్లకు భావోద్వేగాలు లేవన్న సంకేతాలు వెళ్లినట్టున్నాయి. అవి ఎంత లోతుగా వున్నాయో యివాళ ఒక్క రోజులో తెలిసిపోయింది. మూడు పార్టీలకు చెందిన నూరుమంది ఎమ్మెల్యేలు ఒక్కరోజులో రిజైన్‌ చేయడం ఏ రాష్ట్రంలోనైనా యిదే తొలిసారి కావచ్చు.

కాంగ్రెస్‌ హై కమాండ్‌ ఎంతమందిని అణచగలదో వేచి చూడాలి. వెంటనే దిద్దుబాటు చర్యలు చేపట్టకపోతే రోశయ్య మినిస్ట్రీ పడడం ఖాయం. (ఆంధ్రా ఎంపీలు తలుచుకుంటే అక్కడ మన్‌మోహన్‌ సర్కారుకు కూడా ఎసరు పెట్టగలరు) రాష్ట్రవిభజన తర్వాత ఇటు తెలంగాణాలో ఎటూ అధికారంలోకి రాదు. (కెసియార్‌ వలననే యీ కదలిక వచ్చింది కాబట్టి కనీసం మొదటిసారి ఎన్నికలలో తెరాసని గెలిపిస్తారు) అటు కోస్తా, సీమల్లో కూడా రాదు - వైయస్‌ సమైక్యవాదం విని ఓట్లేస్తే యిలా దగాపడ్డమన్న ఆక్రోశంతో వుంటారు కాబట్టి.

ఇవన్నీ చూసి సోనియా బర్త్‌డేనాడు కేక్‌ తెప్పించి కోసినా సరిపోయి వుండేది అనుకోవచ్చు. - ఎమ్బీయస్‌ ప్రసాద్‌

డిసెంబరు 11, 2009 ఇటాలియన్‌ వెర్సస్‌ ఇటాలియన్స్‌ ఆఫ్‌ ది యీస్ట్‌

తెలుగుని 'ఇటాలియన్‌ ఆఫ్‌ ది ఈస్ట్‌' అంటారు కాబట్టి తెలుగువారిని 'ఇటాలియన్స్‌ ఆఫ్‌ ది ఈస్ట్‌' అనడం తప్పు లేదేమో! ఆ ఇటాలియన్స్‌ జీవితాలతో ఇప్పుడు ఆడుకుంటున్న ఇటాలియన్‌ వనిత ఎవరో అందరికీ తెలుసు!

చాలా విషయాల్లో రాజకీయ విజ్ఞత చూపిన సోనియా ప్రస్తుత సమస్యను ఎందుకింత మెసప్‌ చేసిందో దేవుడికే తెలియాలి. చంద్రబాబును ఎలాగైనా ఓడించాలని ప్రత్యేక తెలంగాణా నినాదంతో ఏర్పడిన తెరాసతో చేతులు కలిపింది. రెండో ఎస్సార్సీ అని కాంగ్రెస్‌, మొదటి ఎస్సార్సీ అని తెరాస పట్టుబడుతుంటే ప్రణబ్‌ గారు మాయలమారి పదజాలంతో డ్రాఫ్ట్‌ చేసిన 'మొదటి ఎస్సార్సీని గౌరవిస్తూ రెండో ఎస్సార్సీని ఆహ్వానిస్తాం' అనే అర్థంపర్థం లేని అగ్రిమెంట్‌ రహస్యంగా రాసుకుని ఎన్నికలలో దిగారు. కెసియార్‌ అతి తెలివిగా దానిపై నరేంద్ర చేత సంతకం చేయిస్తే కాంగ్రెస్‌వాళ్లు యింకా తెలివిగా దాని వూసు ఎత్తకుండా ప్రచారంలోకి దిగారు. ఇద్దరూ కలిసి ఎవరి వాదం వాళ్లదే అంటూ ఎన్నికలలో నాటకం ఆడేశారు. సవాలక్ష కారణాలతో చంద్రబాబు ఘోరంగా ఓడిపోయిన తర్వాత తెరాసతో పొత్తు అనవసరం అనిపించింది కాంగ్రెస్‌కు.

కానీ యిచ్చినమాటకు కట్టుబడ్డాం అని చూపించుకోవడానికి జాతీయస్థాయి నాటకం మొదలెట్టారు. కాన్సెన్సస్‌, ఎప్రాప్రియేట్‌ టైమ్‌.. యిలాటి పదాలు గుప్పించి సిఎంపిలో చేర్చారు. ప్రణబ్‌ కమిటీ వేశారు. దాన్ని నిర్వీర్యం చేశారు. మేం తెలంగాణాకు కట్టుబడ్డాం అంటూనే వాళ్లు వుత్తరం యివ్వలేదు, పైగా యివ్వలేదంటూ ఇంకోళ్లని తప్పుబట్టారు. ఈ నాటకాలు చూసి చూసి తటస్థంగా వున్నవారికి కూడా కోపం వచ్చింది. వీళ్ల నాటకాలు చూసి యిన్‌స్పయిరైన టిడిపి 2009లో అదే డ్రామా ఆడింది. కెసియార్‌ ఆటలు సరేసరి. ప్రత్యేక తెలంగాణా అక్కరలేనివాళ్లకు కూడా 'అందరూ కలిసి మమ్మల్ని ఏమారుస్తున్నార్రా' అన్న ఉక్రోషం కలిగేట్లా చేశారు.

ఉన్నట్టుండి మొన్న తెలంగాణా ఏర్పాటు ప్రక్రియ ఆరంభం అని స్టేటుమెంటు యిచ్చేశారు. రోశయ్యకు చూపించలేదు. ఆయనకు వేరేది చూపించి విమానం ఎక్కించి, అర్ధరాత్రి చిదంబరం చేత చదివించేశారు. మొత్తం రాష్ట్రానికి ప్రాతినిథ్యం వహించే పెద్దమనిషికి యిచ్చిన విలువ అలా వుంది! పోనీ రాష్ట్రవిభజనలో అనేక అంశాలు ముడిపడివుంటాయి కాబట్టి అందర్నీ సంప్రదించాలని సోనియాకు తోచలేదు. అన్నిటికీ హై కమాండ్‌ యిష్టం అంటారు కాబట్టి దీనికీ అనేస్తారు అనుకుంది. కాంగ్రెస్‌ పార్టీలో సిఎంగా ఎవరుండాలి, పిసిసి ప్రెసిడెంటుగా ఎవరుండాలి? అన్న విషయం వాళ్ల అంతర్గత వ్యవహారం. హై కమాండ్‌ పేరుతో వాళ్ల నెత్తిమీద నిర్ణయం రుద్దవచ్చు. కానీ యిది 8 కోట్ల రాష్ట్రవాసులను ఏదో ఒక విధంగా ప్రభావితం చేసే అంశం. అన్ని వర్గాల వారి వాదనలూ వినవద్దా?

గట్టిగా మాట్లాడితే యిది మన రాష్ట్రవాసులనే కాదు, దేశంలోని పలు రాష్ట్రవాసులను ప్రభావితం చేస్తుంది. ఎందుకంటే వేర్పాటు వుద్యమాలు యింకా బోల్డు రాష్ట్రాల్లో వున్నాయి. ఆ యా రాష్ట్రాలలో బలంగా వున్న పార్టీలు - అవి యుపిఏ భాగస్వాములు కావచ్చు, కాకపోవచ్చు - అడగాల్సింది కదా. ఎన్‌సిపి వాళ్ల భాగస్వామి. తెలంగాణా యిస్తే విదర్భ డిమాండ్‌ బయటకు వస్తే శరద్‌ పవార్‌కు యిబ్బందేమో కనుక్కోవద్దా? కాబినెట్‌ మీటింగ్‌ పెట్టనక్కరలేదా? కాన్సెన్సస్‌ అంటూ ఐదేళ్లు గడిపిన వారు యిప్పుడైనా అఖిలపక్షాలను పిలిచి వారేమంటారో అడగవద్దా? అదేమీ లేకుండా ఏకపక్షంగా నిర్ణయం తీసుకుని రాష్ట్రం నెత్తిన రుద్దేస్తే ఎలా?

సోనియా తొందరపాటు వలన కోస్తా, సీమల్లో పోరాట జ్వాలలు ప్రజ్వరిల్లాయి. హై కమాండ్‌ నందంటే నంది, పందంటే పంది అని జోహార్లు కొట్టినవారే తిరగబడి తొక్కలో హై కమాండ్‌ అంటూ రాజీనామాలు చేస్తున్నారు. వాళ్ల ఒత్తిడికి లొంగి తెలంగాణా తీర్మానాన్ని తిరగతోడితే యిటు అదే పరిస్థితి వస్తుంది. ప్రత్యేక రాష్ట్రం ఇస్తే పుచ్చుకుందాంలే అని మెదలకుండా కూచున్నవారికి సైతం ఆగ్రహం కలుగుతుంది. స్థానిక ఎమ్మెల్యేలు, ఎంపీలపై రాజీనామా చేయమని ఒత్తిడి పెరుగుతుంది. 'హై కమాండ్‌ మాట వింటానని చెప్తూ వచ్చి మీకు ప్రతికూల నిర్ణయం రాగానే ధిక్కరిస్తారేం?' అని యిప్పుడు కోస్తా, సీమ నాయకులను వుడికిస్తున్న తెలంగాణా ఎమ్మేల్యేలు అప్పుడు అదే పని చేస్తారు.

కరవమంటే కప్పకు కోపం, విడవమంటే పాముకు కోపం. మంచో చెడో మాట యిచ్చేశాను. ఇక వెనుదిరిగే ప్రశ్నే లేదు అని మాఫియా స్టయిల్లో మన సోనియమ్మ భీష్మించిందంటే అక్కడ తలకాయ నొప్పి. ఏది ఏమైనా ఇటాలియనమ్మ మన యింటికి చిచ్చు పెట్టింది. కుటుంబం పెద్దదవుతున్నకొద్దీ అన్నదమ్ములు విడిపోవలసినదే. కుటుంబపెద్ద యిద్దరికీ సమాన న్యాయం జరిగేట్లా చూసి అనునయంగా విడగొట్టాలి. ఇలా పక్షపాతంగా వ్యవహరించి, ఏకపక్ష నిర్ణయం తీసుకుని మీరంతా నా మాట విని తీరాలి అని మూర్ఖిస్తే ఎలా?

ఎవరైనా ఆమె మాట ఎందుకు వింటారు? ఎన్నికలలో పరోక్షంగా గెలిపిస్తుంది కాబట్టి. ప్రత్యక్షంగా ఎన్నుకోవలసిన ప్రజలకు నచ్చచెప్పే అవకాశం యివ్వకుండా 'మీ నాయకులంతా చవటలు. నోరెత్తకుండా పడి వుండవసినవారు. మాతో చర్చించదగిన మనుష్యులు కారు.' అనే మెసేజి యిస్తే ఏ నాయకుడు సహిస్తాడు చెప్పండి. మీతోనే వున్నామని ప్రజలకు నమ్మకం కలిగిస్తే యిది కాకపోతే మరో పార్టీ ద్వారా ఎన్నికవచ్చు అని వాళ్ల ఆశ. మేం వున్నాం, మీ హక్కుల గురించి పోట్లాడుతాం అని హామీ లిచ్చి వుత్తుత్తివో, గట్టిగట్టివో రాజీనామా లేఖలు - ఇది రాసేటప్పటికి 130 - పంపిస్తూంటే ఏడిశారులే అన్నట్టు పిళ్లె గారి చేత ఓ స్టేటుమెంటు యిప్పించింది - తెలంగాణా ప్రక్రియ ప్రారంభమై పోయింది. హైదరాబాదే తెలంగాణాకు రాజధాని కావచ్చు అని. రెండు గంటల తర్వాత చచ్చీచెడి శాయంగల విన్నపములై దానిలో సగభాగాన్ని వెనక్కి తీసుకోనేట్లా చేసినా యీ లోపుగా జరగవలసిన డామేజీ జరిగిపోయింది. 'ఇన్నాళ్లూ కబుర్లు చెప్పి ప్రత్యేకవాదులను జెల్లకొట్టినట్టు యిప్పుడు సమైక్యవాదులను కొడుతున్నార్రా' అని. దాంతో వాళ్లు మరింత రెచ్చిపోతున్నారు.

వంశీ భాషలో చెప్పాలంటే - అంతా పెంట పెంటయిపోయింది. - ఎమ్బీయస్‌ ప్రసాద్‌

డిసెంబరు 12, 2009 ఎమ్బీయస్‌ - రాజీనామా చేసేవాళ్లు హీరోలవుతారా?

కోస్తా, సీమ ప్రాంతాల ఎమ్మెల్యేలు, ఎమ్మెల్సీలు, కౌన్సిలర్లు... వారూ వీరని ఏల? సమస్తజనం పార్టీల కతీతంగా రాజీనామాలు యిచ్చేసి పేపర్ల కెక్కేస్తున్నారు. ప్రజాభీష్టాన్ని మన్నించి పదవులను తృణప్రాయంగా వదిలేస్తున్నామని ప్రకటనలు గుప్పిస్తున్నారు. వీళ్లు నిజంగా హీరోలేనా?

ఇవాళ కోస్తా, సీమలో రాజీనామాల పర్వం సాగుతోంది. రేపు కాంగ్రెస్‌ తెలంగాణాపై వెనుకంజ వేయగానే (ఇవాళ్టి పేపరు చూస్తే వీర పిల్లిమొగ్గలు కనబడుతున్నాయి) తెలంగాణాలోనూ యిదే పర్వం ప్రారంభమవుతుంది. అందువలన యిది అన్ని ప్రాంతాల వారికీ వర్తిస్తుంది. హై కమాండ్‌ ఏం చెపితే అది వింటాం అనడమే తప్ప ప్రజల అభిప్రాయాల గురించి పట్టించుకోని నాయకులు(?) వీరు. కాంగ్రెస్‌ అనే కాదు, టిడిపి అనే కాదు, మొన్న వచ్చిన పీఆర్పీలో కూడా అదే ధోరణి.

ప్రత్యేక రాష్ట్రం అని ఎవరో ఒక వాదం మొదలుపెట్టవచ్చు. ప్రత్యేకం మనకో రాష్ట్రం అనగానే ఏం వస్తుంది? ఏ షరతులతో వస్తుంది? దానివలన లాభమేమిటి? నష్టమేమిటి? అన్న అవగాహన సామాన్య ప్రజానీకానికి లేకపోవచ్చు. ఉద్రేకాలు రెచ్చగొట్టదలచుకున్న ఉద్యమపార్టీ అవన్నీ విపులంగా చెప్పదు. 'మనకు రాష్ట్రం ఏర్పడగానే అవతలివాళ్లను తరిమేస్తాం, వాళ్ల ఆస్తులు లాక్కుని మీకు పంచిపెట్టేస్తాం, వాళ్లు యిక్కడ వ్యాపారం చేయనీయకుండా చట్టం చేస్తాం, ఉద్యోగాలకై వచ్చినవాళ్లని రానీయం, పెట్టుబడులు పెట్టేవాళ్లని మాత్రం రానిచ్చి వాళ్ల వద్ద మీకు ఉద్యోగాలు యిప్పిస్తాం' అని చెపుతుంది. అది విని పేదవారు ఆశలు పెంచుకుంటారు.

'అబ్బే, అదేం జరగదు. అన్నీ మన చేతిలో లేవు. రాజ్యాంగబద్ధంగా కొన్నిటికి కట్టుబడాల్సిందే. ప్రత్యేక రాష్ట్రం ఆషామాషీగా ఏర్పడదు. మనకు కొన్ని రావాలంటే కొన్ని పోగొట్టుకోవాలి.' అని విశదంగా ప్రజలకు చెప్పవలసిన బాధ్యత యీ సాంప్రదాయక పార్టీలకు వుంది. వీళ్లు అదేమీ చేయలేదు. దేశస్వాతంత్య్ర పోరాటంలో పాల్గొన్న హిందూ మహాసభ ఇంగ్లీషువాళ్లు వెళ్లిపోయాక హిందూరాజ్యం తెస్తానని ప్రామిస్‌ చేసింది. ముస్లిం లీగ్‌ ముస్లింలకు ప్రత్యేక నియోజకవర్గాలు యిప్పిస్తామని, తూర్పు, పశ్చిమ పాకిస్తాన్‌లకు ఇండియా ద్వారా ఓ ముస్లిం కారిడార్‌ సాధిస్తామని నమ్మించింది. కమ్యూనిస్టులు కార్మికరాజ్యం వస్తుందని వూరించారు. కాంగ్రెస్‌వాళ్లు ఆఖరి నిమిషం దాకా దేశం విడిపోనివ్వమని మభ్యపెడుతూనే వున్నారు.

చివరకు ఇంగ్లీషు వాళ్లు వెళ్లాక ఏం జరిగిందో అందరికీ తెలుసు. అలాగ రేపు ప్రత్యేక తెలంగాణా కానీ, ప్రత్యేక ఆంధ్ర కానీ ఏర్పడితే వీళ్లు చెప్పేవన్నీ జరుగుతాయని అనుకోవడం భ్రమ. అంతెందుకు? రాయలసీమ నాయకులు ప్రకాశం జిల్లా, నెల్లూరు జిల్లాలను లుపుకుని గ్రేటర్‌ రాయలసీమకై ఉద్యమిస్తామంటున్నారు. వారితో ప్రకాశం, నెల్లూరు జిల్లా వాసులు గొంతు కలుపుతున్నారా? మీరు యివాళ్టి బర్త్‌డే బేబీ కత్రినా కైఫ్‌తో డిన్నర్‌ చేద్దామని అనుకోవచ్చు, ఆమె కూడా అనుకున్నప్పుడే కదా అది సాధ్యపడేది.

ఇవన్నీ వుద్యమం వెల్లువలో పడి కొట్టుకుపోతున్న వారికి ఓపిగ్గా చెప్పాలి. కానీ వీళ్లు చెప్పారా? లేదు. 'ప్రజల్లో తెలంగాణా సెంటిమెంటు వుంది. అది దశాబ్దాలుగా వున్న చిరకాల వాంఛ. అది తీర్చకపోతే నియోజకవర్గంలో తిరిగే పరిస్థితి లేదు' అంటూ వాపోవడం తప్ప వీళ్లు చేసినదేముంది? 1969లో ప్రత్యేక తెలంగాణా ఉద్యమం, 1972లో ప్రత్యేక ఆంధ్ర వుద్యమం మాత్రమే బలంగా నడిచాయి. ఆ తర్వాత మరుగున పడ్డాయి. మంత్రిపదవి దక్కక కెసియార్‌ రోడ్డు ఎక్కేవరకూ ప్రత్యేక తెలంగాణా వుద్యమం స్తబ్దుగానే వుంది. (ఇటు ప్రత్యేక ఆంధ్ర వుద్యమం యిప్పటిదాకా మళ్లీ లేవలేదు) 35 ఏళ్ల తర్వాత ఓ డిమాండ్‌ - అదీ రెండు రెండున్నర జిల్లాలలో నిద్ర లేస్తే - తెలంగాణా అంతా యిన్నేళ్లూ నిరంతర విభజనా వాంఛతో రగిలిపోతున్నట్టు ఎలా చెప్తారు?

తెలంగాణా సెంటిమెంటు ఎంత వుందో, ప్రత్యేక రాష్ట్రం ఏర్పడితే చోటు చేసుకోబోయే ఇంప్లికేషన్స్‌ (నాన్నకు పెళ్లవుతోందన్న సంబరమే తప్ప, సవతి తల్లి వస్తోందన్న స్పృహే లేదు అని సామెత) గురించి ప్రజలకు ఎంత అవగాహన వుందో తెలుసుకునే ప్రయత్నాలు ఏమీ చేయలేదు. ఎద్దు యీనింది అనగానే దూడను కట్టేయి అన్నట్టుగా ఆ ప్రత్యేకరాష్టమేనా అది మేమూ యిస్తాం అని ఎగబడ్డారు. కాంగ్రెస్‌, టిడిపి, పీఆర్పీ, సిపిఐ నాయకులు. ఈ విషయం ప్రజలకు చెప్పి ఓట్లు తెచ్చుకోండి అని ఎమ్మేల్యేలకు చెప్పేశారు. ఏం వస్తుందని చెప్పమంటారు? ఏం పోతుందని చెప్పమంటారు? అని వీళ్లు అడగలేదు. తెలంగాణా కాండిడేట్లకు యిలాగ చెప్పిన పార్టీ అధ్యక్షులు కోస్తా, సీమల్లో కాండిడేట్లకు 'తెలంగాణా యిచ్చే పరిస్థితే రాదు, ఏం ప్రామిస్‌ చేసినా అదంతా బోగస్సే.' అని చెప్పారు. ఆ కాండిడేట్లయినా - యిక్కడ కానీ అక్కడ కానీ - మా ప్రాంతంలో యిది అక్కరలేదంటున్నారు అని ఫీడ్‌బ్యాక్‌ కూడా యివ్వలేదు. మీరు మరీ ఒత్తిడి చేస్తే నేను ఒప్పుకోను అని మొరాయించనూ లేదు. ఎలాగోలాగ ప్రజలను మభ్యపెట్టి గద్దె నెక్కేస్తే చాలు తర్వాత చూసుకోవచ్చు, ఏదైనా వస్తే మా పార్టీ అధ్యక్షుడే చూసుకుంటాడు అనుకున్నారు, పాపభీతి ఏ మాత్రం లేని యీ వీరులు.

ఇప్పుడు కొంపమునిగిన తర్వాత మీరు చేసిన నిర్వాకం యిదా అని ప్రజలు తంతారేమోనని భయపడి రాజీనామా చేస్తున్నారు. పార్టీ అధ్యక్షుడు గడ్డం పట్టుకుని బతిమాలినా వినడం లేదు. ఈ చిత్తశుద్ధి లేని వాళ్లు యిప్పుడు రాజీనామాలు చేసినంతమాత్రాన హీరోలు అయిపోరు. - ఎమ్బీయస్‌ ప్రసాద్‌

డిసెంబరు 13, 2009 ఎమ్బీయస్‌ - మీరు హైదరాబాదులో వుండవచ్చు లెండి...

చిదంబర ప్రకటన తర్వాత రాజీనామాలు చేస్తున్న లెజిస్లేటర్లకు తెలంగాణా ప్రాంతపు కాంగ్రెస్‌ నాయకులు హామీలు గుప్పిస్తున్నారు. 'హైదరాబాదు వదిలిపోవాల్సి వస్తుందన్న భయం ఎందుకు? అన్నదమ్ముల్లా కలిసివుందాం. మీ ఆస్తులు ఎక్కడికీ పోవు. గుజరాతీలు, మార్వాడీలు, మరాఠీలు వుండడం లేదా?' అని.

ఇంత కాండిసెండింగ్‌గా (ఔదార్యం తొణికిసలాడేట్లా) మాట్లాడుతున్నవారు మొన్నటిదాకా ఏం చేస్తున్నారుట? 'ఆంధ్రావాలే భాగో' అని కెసియార్‌ అన్నప్పుడు ఒక్కడైనా ఆయనకు యిది తప్పని చెప్పారా? ఆ గుజరాతీ ఎట్సెట్రాల గురించి కెసియార్‌ ఒక్కమాట వ్యతిరేకంగా మాట్లాడాడా? తుంగ సత్తయ్య (బట్టల దుకాణం)ను తుంగలో తొక్కి బొమ్మన, చందన పైకి వచ్చేస్తున్నాయని ఆక్రోశించిన కెసియార్‌ జనరల్‌ బజార్‌ను ఏలుతున్న మార్వాడీల గురించి ఏమైనా అన్నాడా? తెలుగుతల్లి దయ్యం అంటే మనందరి భాషా తెలుగే కదా, అలా అనవచ్చా? అని కెసియార్‌కు బుద్ధి గరపారా?

'దేశంలో ఎవరైనా ఎక్కడైనా వుండవచ్చు. వ్యాపారాలు చేసుకోవచ్చు. మనవాళ్లు యితర రాష్ట్రాలలో, యితర దేశాల్లో స్థిరపడలేదా? వ్యాపారాలు చేసుకోవటం లేదా?' అని యిప్పుడు యీ తెలంగాణా కాంగ్రెస్‌ నాయకులు హితోక్తులు వల్లిస్తున్నారు. 'కోస్తా వాళ్ల కాలేజీలు మూయించేస్తాం. గుంటూరు భోజనం అని పెట్టిన బోర్డు పెట్టిన హోటల్‌ను కూల్చేస్తాం' అని రంకెలేసిన కెసియార్‌కు యీ సుద్దులు ఎందుకు చెప్పలేదట? అప్పటికీ యిప్పటికీ రూల్సేమైనా మారిపోయాయా? దేశంలో ఎక్కడైనా వ్యాపారాలు చేసుకుంటున్న కోస్తా ప్రాంతీయులు కానీ, తెలంగాణా వారు గానీ (ఇతర రాష్ట్రాలలోఉద్యోగాలు, వ్యాపారాలు చేసుకుంటున్న తెలంగాణావారు లక్షల సంఖ్యలో వున్నారు) యిలాటి నినాదాలు ఎదుర్కొన్నారా? అంతెందుకు కెసియార్‌కు మద్దతు పలుకుతూ టివీల్లో కనబడిన ఎన్నారై తెలంగాణావార్ని అక్కడివారు తెలంగాణావాలే భాగో అన్నారా? ఇండియన్‌ కఫే అని బోర్డు పెట్టుకుంటే వచ్చి తగలబెట్టారా?

కెసియార్‌ తెలుగు, సంస్కృతభాషల్లో పండితుణ్ని అని చెప్పుకుంటున్నారు కదా. తెలుగు, ఆంధ్ర పదాలు సమానార్థకాలని ఆయనకు తెలియదా? తెలంగాణాలో నైజాంకు వ్యతిరేకంగా జరిగిన పోరాటం ఆంధ్రమహాసభ పేరుతో జరిగిందని, భాషోద్యమం ఆంధ్ర సారస్వత పరిషత్‌, కృష్ణదేవరాయ ఆంధ్రభాషానిలయం పేరుతో జరిగిందని వీరందరికీ తెలియదా? ఇప్పుడు ఆంధ్ర పదం బూతుపదం అయిపోయిందా? ఆంధ్ర కనబడిన చోటల్లా మార్చిపారేయడమేనా? ఆంధ్రా బ్యాంక్‌ పేరు తెలంగాణా బ్యాంక్‌గా మార్చడమేమిటి? అది కొందరు ఆకతాయి విద్యార్థులు చేశారు, మాకు సంబంధం లేదు అనవచ్చు. కానీ వీళ్లు దాన్ని ఖండించారా? లేదే! ఎన్‌ జి రంగా వర్సిటీ పేేరు మారిస్తే అలా మార్చకూడదని ప్రకటన యిచ్చారా?

అసలు సెటిలర్లు అన్న పదం ఉపయోగించడమేమిటని వీళ్లలో ఒక్కరైనా అడిగారా? కొన్నాళ్లు పోతే ప్రవాసులు, కాందిశీకులు, శరణార్థులు అని కూడా అంటారేమో! కెసియార్‌ ఒక్కడే కాదు, మధు యాష్కీది కూడా అదే భాష. 'వలసవాదులు' అని. ఇవేమీ ఎబ్బెట్టుగా తోచలేదా? అధికారుల్లో ఫలానావారు పక్షపాతం చూపారని ఎత్తి చూపించి నిందించినా అదో అందం. మొత్తం అందరినీ కట్టకట్టి ఆంధ్ర అధికారులు దొంగలనీ, మరోటనీ తిడుతూ వుంటే యిది పద్ధతి కాదు అని వారించారా? ఏ టిజి వెంకటేషో 'ఆంధ్రా వాలే భాగో' అన్నదానికి అభ్యంతరం చెపితే అతనికి వత్తాసు పలికారా? ప్రతిఘటన చూసి బెదిరిన కెసియార్‌ 'ఆంధ్రావాలే భాగో' అంటే 'ఆక్రమణలు చేసే ఆంధ్రావాలే భాగో' అని మడతమాటలు మాట్లాడితే 'అయితే ఆక్రమణలు చేసే తెలంగాణావాళ్లను భాగో అనవా?' అని లాజికల్‌గా అడిగి నోరుమూయించారా?

సినిమాల్లో హాస్యపాత్రకు, విలన్‌ పాత్రకు తెలంగాణా యాస పెట్టారని పెద్ద ఫిర్యాదు చేసి, అదో పెద్ద యిస్యూ చేస్తారు మాట్లాడితే. చాలా సినిమాల్లో విలన్‌లకు రాయలసీమ యాస పెట్టారు. గోదారి యాస పెట్టారు. హిందీ యాస కావాలని పెట్టకపోయినా అమ్రిష్‌ పూరీ, సయాజీ షిండేలాటి వాళ్లని పెడితే ఆటోమెటిక్‌గా హిందీ యాసే పలుకుతోంది. ప్రకాష్‌ రాజ్‌ది అదో రకం యాస. హాస్యగాళ్లకు నెల్లూరు యాస పెట్టారు, ఉత్తరాంధ్ర యాస పెట్టారు, గోదారి యాస పెట్టారు. రాయలసీమ వాళ్లందరినీ తెల్లారి లేస్తే నెత్తురు పుక్కిలించి పళ్లు తోముకునేవారిగా చూపిస్తున్నారు. దానికి వారు అభ్యంతర పెడుతున్నారు. అంతే కానీ యీ కారణం చెప్పి ప్రత్యేకరాష్ట్రం కోరడం లేదు. తెలంగాణా మేధావులని చెప్పుకునే వారు కూడా యిలాటి సిల్లీ రీజన్స్‌ చర్చావేదికల్లో చెపుతూంటే నవ్వాలో, ఏడవాలో తెలియటం లేదు. ధనార్జన కోసం సినిమావాళ్లు అన్నా చెల్లెలి పాత్రలను కూడా అసభ్యంగా, తండ్రినీ, గురువునీ కూడా హీనంగా చూపిస్తారని అందరికీ తెలుసు. వాళ్లని అని ప్రయోజనం లేదు. అలాటివి భరించేవారే ఆ సినిమాలకు వెళతారు.

కానీ ప్రజాధనంతో జీతభత్యాలు పొందుతున్న యీ ఎమ్మెల్యేలు, ఎంపీలు యిలాటి భాష వుపయోగించడమేమిటి? ఇలాటి భాష ఉపయోగించే పార్టీ రాజ్‌ ఠాక్రేది కనబడుతోంది కళ్లెదురుగుండా. అమితాబ్‌ తండ్రి యుపివాడు, తల్లి పంజాబీ. భార్య బెంగాలీ. కోడలు కర్నాటకది. బొంబాయి వచ్చి తన స్వంత యిల్లు చేసుకుని ఎదిగాడు. బొంబాయిలో ఆస్తులు కొనుక్కుని స్థిరపడ్డాడు. అతని బంధువులు, స్నేహితులు అందరూ బొంబాయిలో వున్నారు. ఇప్పుడు రాజ్‌ ఠాక్రే ఎలా బెదిరిస్తున్నాడో చూస్తున్నాం. తెరాస, తెలంగాణా కాంగ్రెస్‌ నాయకులలో కొందరు అదే బాటలో వెళ్లరని గ్యారంటీ ఏముంది? అని కోస్తా, సీమ వాళ్లు బెదరడంలో ఆశ్చర్యం ఏముంది?

వీళ్లందరూ ఏడ్చేదానికి మొగుడొస్తే నాకు వస్తాడన్న పద్ధతిలో కెసియార్‌ను భరించారు. కెసియార్‌ అరిచి, అరిచి బద్‌నామ్‌ అయి ప్రత్యేక తెలంగాణా రాష్ట్రం తెచ్చియిస్తే చీమలు పెట్టిన పుట్టలు పాములు ఆక్రమించినట్టు ఆక్రమిద్దామని గోతికాడ కాచుకున్న నక్కలు. అందుకే ధర్మాధర్మ విచక్షణ చూపకుండా, న్యాయాన్యాయాలు చెప్పకుండా వేడుక చూస్తూ కూచున్నారు. ఈ రోజు కోస్తా, సీమవాసులకు హామీ లిచ్చే నైతికబలం వీళ్లకు లేదు. అప్పుడు పాటించిన మౌనమే యిప్పుడూ పాటిస్తే మంచిది.- ఎమ్బీయస్‌ ప్రసాద్‌

డిసెంబరు 14, 2009 ఎమ్బీయస్‌ - హైదరాబాదులో పెట్టుబడులు పెట్టాం...

రాజీనామాలు యిచ్చిన కోస్తా, సీమ నాయకులు యిదోటి మొదలెట్టారు. 'హైదరాబాదు రాజధాని కదాని పెట్టుబడులు పెట్టాం. ఇప్పుడు రాష్ట్రం విడగొట్టేసి పొమ్మంటే మాకు కాంపెన్సేషన్‌ కావాలి' అని. 'ఇన్నాళ్లూ ఏలుతున్న ప్రభుత్వం రాష్ట్రంలోని అన్ని జిల్లాలనుండి వచ్చిన ఆదాయాన్ని హైదరాబాదులో పెట్టుబడి పెట్టింది. ఇప్పుడు ప్రభుత్వ సంస్థలను హైదరాబాదు వెలుపలికి అన్ని ప్రాంతాలకూ సమానంగా తరలించాల'ని అడిగితే ఓ అర్థం వుంది. ప్రయివేటు సంస్థలను తరలించడం ప్రభుత్వం చేతిలో పని కాదు కాబట్టి వారికి రాయితీలు ఆపేసి తక్కిన ప్రాంతాలకి వెళితేనే రాయితీలు కంటిన్యూ చేస్తామని చెప్పాలి అని అడగడంలో సబబు వుంది. అంతేగానీ మేము భూములు కొన్నాం, యిళ్లు కొన్నాం, షాపులు పెట్టాం మాకు పరిహారం యిమ్మనమని అడగడంలో అర్థం, పర్థం ఎంతమాత్రం లేదు.

ప్రభుత్వం ఫలానా చోట పరిశ్రమలు పెట్టమని ఆహ్వానిస్తుంది తప్ప, వచ్చి స్థలాలు కొని లాభం చేసుకోండని ఎన్నడూ ఆహ్వానించదు. అది నీ స్వంతలాభం కోసం నువ్వు చేసుకున్నది. నువ్వు అనుకున్న రీతిలో రేటు పెరిగితే నీకు లాభం వస్తుంది. లేకపోతే నష్టం వస్తుంది. దానికీ ప్రభుత్వానికీ సంబంధం ఏముంది? మద్రాసులో, బెంగుళూరులో తెలుగువాళ్లు స్థలాలు కొనడం లేదా? మహారాష్ట్రలో, మధ్యప్రదేశ్‌లో అనేక వూళ్లల్లో, కోస్తా, సీమల వాళ్లే కాదు, తెలంగాణావారు కూడా స్థలాలు, యిళ్లు కొనడం లేదా? వ్యాపారాలు పెట్టుకోవడం లేదా? రేపు అక్కడేదైనా రాజకీయ సంక్షోభం జరిగి ధరలు పడిపోతే ఆ యా ప్రభుత్వాలను నష్టపరిహారం అడుగుతారా? ఇదెక్కడి న్యాయం?

కోస్తా, సీమల నుండే కాదు, తెలంగాణాలోని యితర జిల్లాల నుండి కూడా అనేకమంది వచ్చి హైదరాబాదులో పెట్టుబడి పెట్టారు. వాళ్ల వాళ్ల వూళ్లను విస్మరించి అసలు హైదరాబాదులో ఎందుకు పెట్టినట్టు? హైదరాబాదుమీద ప్రేమా? అబ్బే! హైదరాబాదులో రికార్డులు సరిగ్గా వుండవని, ఎవడైనా ఎన్నేళ్ల తర్వాతైనా వచ్చి మనం కొన్న స్థలాన్ని క్లెయిమ్‌ చేసే పరిస్థితి వుందని తెలుసు. స్థలాలు ఆక్రమించే సంస్కృతి విపరీతంగా వుందని (కెసియార్‌ మాటలు విని 'రాయలసీమ లుంగీ గుండాలు' వచ్చాకనే కబ్జాలు మొదలయ్యాయని అనుకోవద్దు. ఇది ఎన్నో దశాబ్దాల రివాజు అది) తెలుసు. అయినా రిస్కు తీసుకుని ఎందుకు కొన్నట్టు?

ఎందుకంటే ధర పెరుగుతుందన్న ఆశ కొద్దీ! గోల్డ్‌ రష్‌లా గత పదేళ్లగా అందరూ హైదరాబాదు రియల్‌ ఎస్టేటుపై పడ్డారు. విపరీతంగా రేట్లు పెంచేశారు. ఈ నెలలో కొనడానికి వెళితే గజం 5 వేలు చెప్తారు. మళ్లీనెల వెళితే 6 వేలంటారు. ఈ లోపున ఆ స్థలం కింద లంకెబిందెలు ఏమైనా బయటపడ్డాయా? పెట్రోలు పడిందా? అంటే ఏమీ లేదంటారు. మరి రేటు ఎందుకు పెరిగింది అంటే డిమాండ్‌! అంటారు. రాష్ట్రంలోని అన్ని జిల్లాల వాళ్లే కాదు, యితర రాష్ట్రాల వారు, ఎన్నారైలు కూడా పోటీపడి రేట్లు పెంచేశారు. ఇదివరకు రియల్‌ ఎస్టేటు బ్రోకర్లు ఎవరో కొందరు వుండేవారు. భారీగా లావాదేవీలు జరుగుతూండడంతో ఇంజనీరింగ్‌ చదువులు చదువుకున్నవారు సైతం దీనిలో జొరబడ్డారు. ఇతరత్రా ఆస్తులు అమ్మి, 5,6 రూ||ల వడ్డీకి అప్పులు తెచ్చి యీ బిజినెస్‌లో పెట్టేశారు.

ఎం సత్యనారాయణరావుపై పోటీ చేసి కెసియార్‌ కరీంనగర్‌లో నెగ్గడంతో యీ ధోరణికి బ్రేక్‌ పడింది. అప్పటినుండీ హైదరాబాదు రియల్‌ ఎస్టేటువాళ్లు కెసియార్‌ను తిట్టుకోవడం మొదలెట్టారు. విజయవాడ వైజాగ్‌ రియల్‌ ఎస్టేటువాళ్లు ఆరాధించడం మొదలెట్టారు. రాష్ట్రవిభజన అయ్యాక హైదరాబాదు కేంద్రపాలితం అవుతుందని, అప్పుడు మిగిలే తెలంగాణాకు వరంగల్‌ రాజధాని అవుతుందని చెప్పి వరంగల్‌ రియల్‌ ఎస్టేటు వ్యాపారాలు కాస్త హంగామా చేశారు. ఆ ప్రచారం నమ్మి ఎవరైనా కోస్తావాళ్లు అక్కడ భూములు కొనేసి యిప్పుడు పిళ్లయిగారు తెలంగాణాకు హైదరాబాదు రాజధాని అన్నాడు కాబట్టి మేం నష్టపోయాం పరిహారం యిమ్మంటే ఎంత హాస్యాస్పదంగా వుంటుంది?

వ్యాపారం అన్నాక లాభనష్టాలు రెండూ వుంటాయి. మెయిన్‌రోడ్డు కదాని బోల్డంత ఖర్చు పెట్టి ఓ దుకాణం కొన్నారు మీరు. అంతలో అక్కడ ఫ్లయిఓవర్‌ వేశారు. మీ దుకాణం సరిగ్గా ఫ్లయిఓవర్‌ కిందకు వచ్చింది. లేదా మీ రోడ్డుని వన్‌ వే చేశారు. మీ షాపుముందు 'నో పార్కింగ్‌ జోన్‌' పెట్టారు. మీరు నష్టపోతారు. దానికి ఎవర్ని నిందించగలరు? అంతెందుకు షేర్లలో పెట్టుబడి పెట్టినవాడు దాని ధర పడిపోతే ఎవర్ని వెళ్లి అడుగుతున్నాడు? రియల్‌ ఎస్టేటు ఇంత గేలపింగ్‌ రేటులో పెరుగుతున్నప్పుడే యిది గుఱ్ఱప్పందెంలా వుందన్న గ్రహింపు వుండాలి. ఇలా పరుగులు పెట్టినది ఎప్పుడో ఒకప్పుడు చతికిలపడుతుందన్న యింగితం వుండాలి. పెరిగేదానిలో పెట్టుబడులు పెట్టి లాభపడదామని చూశారు తప్ప, పెట్టుబడులు పెట్టి వూరిని పెంచలేదు అన్న గ్రహింపు వుండాలి.

హైదరాబాదు పెరిగిందంటే దానికి కారణం దానిలో నివాసం వుంటున్నవారి జీవనశైలి. ఇతరత్రా కష్టపడి సంపాదించినది తిండిపై, విలాసాలపై, వాహనాలపై, బంగళాలపై, సినిమాలపై ఖర్చు పెట్టడం వలన డబ్బు చలామణీ ఎక్కువ స్థాయిలో అయి వూరు పెరిగింది. హైదరాబాదును వృద్ధి చేసిన క్రెడిట్‌ కోస్తా, సీమ వారు మాత్రమే తీసుకోవడం తప్పు. రాష్ట్రంలోని అన్ని జిల్లాలవారితో బాటు యితర రాష్ట్రాలనుండి వచ్చి నివసిస్తున్నవారందరూ కలిసి హైదరాబాదు స్థాయి పెంచారు.

తాజా సంక్షోభం వలన హైదరాబాదులో స్థలాల రేట్లు పడిపోయి విలపించేవారిని విలపించనీ. నా దృష్టిలో కేంద్రం తన నిర్ణయాన్ని అమలు చేసినా, వెనక్కి తీసుకున్నా హైదరాబాదు పూర్వస్థాయిని అందుకోలేదు. రేట్లు మరింత పడిపోక తప్పదు. అది శుభపరిణామమే. ఇన్నాళ్లూ సామాన్యులను వూరిస్తూ వచ్చిన స్థలాలు, ఫ్లాట్లు యిప్పుడు వారికీ అందుబాటులోకి వస్తాయి. 15 ఏళ్ల క్రితంనాటి పరిస్థితి (రేట్ల దృష్ట్యా కాదు) నెలకొంటుందని నా ఆశాభావం.- ఎమ్బీయస్‌ ప్రసాద్‌

డిసెంబరు 15, 2009

ఎమ్బీయస్‌ - స్పందన

ప్రస్తుతం రాస్తున్న నా వ్యాసాలు చదివి పాఠకులలో కొందరు నేను ఏ ప్రాంతం వాణ్నని, విభజనపై నా వ్యక్తిగత అభిప్రాయం ఏమిటని అడుగుతున్నారు. నేను ఏ ప్రాంతం వాణ్ననేది అప్రస్తుతం. ఫలానా చోట పుట్టాం కాబట్టి ఆ ప్రాంతపు రాజకీయనాయకులకు వత్తాసు పలకాలన్న అభిప్రాయం ఎవరికీ వుండదు. నాకూ లేదు. మన తెలుగువాళ్లలో ఫలానా దుర్లక్షణం వుంది అని అనుకోవటం లేదా? అలాగే మా జిల్లావాళ్లలో ఫలానా చెడ్డ వుందని మనకు తెలియదా? నేను పుట్టడం చేత జిల్లా అంతా, ఆ ప్రాంతం అంతా పునీతం అయిపోయిందని, వాళ్లమీద యీగ వాలనీయకూడదనీ నేను అనుకోను. తక్కిన ప్రాంతాలన్నీ కొట్టుకుపోయినా మాది మాత్రమే నిలిచిపోవాలని అనుకోను.

ఇక విభజనపై నా అభిప్రాయం ఏమిటో చాలా రోజుల క్రితమే 'రాష్ట్రవిభజన' అనే వ్యాసపరంపర రాశాను. ప్రత్యేక వుద్యమాలు నడిచిన తీరు గురించి, సమస్యల గురించి చెపుతూ వచ్చి చివర్లో పరిష్కారం కూడా చూపాను.

అవి చదివే తీరిక లేనివారికోసం క్లుప్తంగా మళ్లీ చెబుతున్నాను - 1) ప్రస్తుత పరిస్థితుల్లో రాష్ట్రవిభజన మంచిది కాదు. హైదరాబాదు వివాదాలకు కేంద్రం అవుతుంది. 2) జనాభా పెరిగిపోతోంది కాబట్టి ఎప్పటికైనా విడిపోక తప్పదు. అన్నదమ్ముల మధ్య ఆస్తి పంచుదామనుకునే తండ్రి మొదట ఆస్తులు పెంచుతాడు. ఒక ఆవు వుంటే రెండు చేస్తాడు - పంపకాల్లో తేడాలు రాకుండా. ఇప్పటివరకూ హైదరాబాదు మీదనే పెట్టుబడులు పెట్టారు. పెట్టుబడులను అన్ని ప్రాంతాలకూ తరలించి రాష్ట్రంలో కనీసం 5,6 ముఖ్య కేంద్రాలుండేట్లా చేయాలి. దీనికి సమయం పడుతుంది. 3) జనాభా 10 కోట్లకు చేరిన తర్వాత 5 కోట్ల జనాభా గల (పరిపాలనా సౌలభ్యం వుంటుంది) రెండు రాష్ట్రాలుగా చీల్చాలి. దాన్ని తెలంగాణా, సీమ, సాగరాంధ్ర వంటి ప్రాంతీయభేదాలతో కాకుండా రాష్ట్రాన్ని హారిజాంటల్‌గా చీల్చి ఉత్తరాంధ్ర ప్రదేశ్‌, దక్షిణాంధ్ర ప్రదేశ్‌ అనాలి. దాని వలన రెండూ ప్రాంతాలలో కొన్ని అభివృద్ధి చెందిన జిల్లాలు, చెందవలసిన జిల్లాలు కొన్నీ వస్తాయి. రెండు రాష్ట్రాలకూ సముద్రతీరం అందుబాటులో వుంటుంది. భవిష్యత్తులో నౌకాయానం (చవుక కాబట్టి) సౌకర్యాలు వున్న రాష్ట్రాలే అభివృద్ధి చెందుతాయి. ప్రస్తుతరూపంలో తెలంగాణా రాష్ట్రం ఏర్పడితే సముద్రతీరం లేకుండా పోతుంది.

ఇక కొందరు ప్రత్యేకవాదులు రాస్తున్నారు - మాకు కోస్తా, సీమ వాసులతో కలవదండి, కలిసి వుండలేం. వారి తిండి వేరు, యాస వేరు అని. తిండి గురించి చెప్పాలంటే - ఏ యింటి వంట ఆ యింటిదే. శాకాహారం మాంసాహారంలోనే పెద్ద తేడా వుంది. మీరు శాకాహారి అయి పక్కన కూచున్నవాడు మాంసాహారి అయితే వాడితో కలిసి భుజించడం మీకు ప్రాణసంకటమే. జొన్న సంకటి లొట్టలు వేసుకుంటూ తినే కడప జిల్లా వాళ్లను చూస్తే పక్కనే వున్న నెల్లూరు జిల్లావాళ్లకు ఆశ్చర్యం! పలనాడువాళ్ల కారం కృష్ణా జిల్లా వాళ్లకే కాదు, గుంటూరు జిల్లాలోని తక్కిన ప్రాంతాల వాళ్లకే కళ్లనీళ్లు తెప్పిస్తుంది. అత్తా కోడలూ ఒకే జిల్లా వాళ్లయినా ఒకరి వంటలు మరొకరు ఆమోదించరు. ఇలా ఎవరి రుచి వారిదే. అయినా కలిసే వుంటారు. మీ భార్య చేసే వంటలు ఎప్పటికీ మీ అమ్మ చేతి రుచులను మరిపించలేవు. అయినా ఆమెతో కలిసి కాపురం చేస్తున్నారు. మీ యింటిపక్కవాడు ఏ జిల్లా వాడయితే మీకేం? ఇంగువ పప్పు తింటేం మీకేం? పరగడుపునే లివర్‌ తింటే మీకేం? రోజూ వాడింటికి భోజనానికి పిలవడు కదా! విందుకు పిలిచినప్పుడు ఎలాగూ కేటరర్‌ని పిలుస్తాడు. లేదా హోటల్‌కి తీసుకెళ్లి పెట్టిస్తాడు. వాడు అందరి రుచులకూ సరిపడేట్లాగానే వండుతాడు. వేరే ప్రాంతం వాళ్లనే పెళ్లి చేసుకుని జీవితాంతం వారి వంట తింటున్న యీ రోజుల్లో.. ఎక్కడో మెక్సికోకు, ఆస్ట్రేలియాకు, స్విజర్లండ్‌కు కూడా వెళ్లి అనేకమంది జాతులతో కలిసి మెలసి ఒకే కాలనీలో వుంటున్న యీ రోజుల్లో... యిలాటి సిల్లీ కారణాల కారణంగా యిరుగుపొరుగున కూడా వుండలేమనడం హాస్యాస్పదం.

ఇక యాస గురించి - ప్రత్యేక తెలంగాణా ఏర్పడ్డాక ఖమ్మం వాళ్ల యాసలో కోస్తాయాస వుందని, ఆదిలాబాద్‌ వారిలో మరాఠీ యాస వుందనీ, మెదక్‌ వాళ్లలో కన్నడ యాస వుందనీ వాళ్లను కూడా విడగొట్టేస్తారా? ప్రతి రెండు జిల్లాలకు యాస మారుతూనే వుంటుంది. భాషావేత్తలనడిగితే సరిగ్గా చెప్తారు - ప్రతీ 80 కి.మీ.ల్లో ఏమో ఆ దూరంలో మారుతూ పోతుందట. యాస మారగానే అక్కడో ప్రత్యేకరాష్ట్రం యిస్తూ వుంటే సరి. అడుగడుగున గుడి వుంది అన్నట్టు, ఆంధ్రప్రదేశ్‌లో అడుగడుగున రాష్ట్రం వుంది అని పాడుకోవచ్చు. అమెరికా, కెనడా వంటి దేశాల్లో ఇంగ్లీషు మాట్లాడేవారిలో ఎన్ని రకాల యాసలు పలుకుతాయో చూడండి. ఒక్కోదేశం వారిది ఒక్కో యాస. మన దేశంలోనే తెలిసిపోతుంది. యాస బట్టి ఫలానా రాష్ట్రం వాడని. హిందీ కూడా చచ్చేటన్ని యాసలు. అయినా భావం తెలుస్తోంది కదా. మీ స్వంత వూర్లోనే చదువుకున్నవాడిది ఒక యాస, చదువుకోని వాడిది ఒక యాస. పట్నం వెళ్లివచ్చిన వాడిది ఒక యాస, అక్కడే వున్నవాడిది మరో యాస. పై కులం వాడిది ఒక యాస, నిమ్నకులం వాడిది మరో యాస. అందర్నీ వేరు వేరు రాష్ట్రాలుగా విడగొట్టుకుంటూ పోతారా? హౌ రిడిక్యులస్‌!

ఉస్మానియాలో గొడవలు జరిగినప్పుడు విద్యార్థులు, పోలీసులు గురించి నేను రాసినది కోస్తా, సీమ విద్యార్థులకు కూడా వర్తింపజేస్తానా అని అడుగుతున్నారు కొందరు. తప్పకుండా! అందులో సందేహం లేదు. ఏ ప్రాంతం వారైనా సరే - విద్యార్థులు శాంతియుతంగానే నిరసన తెలపాలని, అల్లర్లకు తెగబడినపుడు పోలీసులు వారిని శిక్షించాలని, ఉపాధ్యాయులు ప్రభుత్వ ఆదేశాలను మన్నించి విద్యార్థులను హాస్టల్‌ నుండి పంపేయాలని, ప్రయివేటు, పబ్లిక్‌ ఆస్తులు వేటినీ ధ్వంసం చేయకూడదనీ, ఆత్మహత్యలు చేసుకోకూడదని, ఆత్మహత్యాప్రయత్నాలు చేస్తామని బెదిరించకూడదనీ - పోలీసులు తమ విధులను నిర్వర్తించకుండా కోర్టులు, హ్యూమన్‌ రైట్స్‌ కమిషన్‌ వారు అడ్డుకోకూడదనీ ఘంటాపథంగా చెపుతున్నాను. - ఎమ్బీయస్‌ ప్రసాద్‌

డిసెంబరు 16, 2009 టిడిపి సమైక్యవాదానికి కట్టుబడి వుండి వుంటే....

రాజీనామాల వలన వచ్చిన సంక్షోభం పరిష్కరించడానికి కాంగ్రెస్‌లో అప్పుడే ప్రయత్నాలు మొదలయ్యాయి. స్పీకరు గారు విడిగా పిలిచి మాట్లాడడం ఎలా వున్నా రోశయ్యగారు మంత్రులతో మంతనాలు మొదలెట్టారు. వాళ్లు తక్కినవాళ్లని కన్విన్స్‌ చేయడం ప్రారంభించారు. ఢిల్లీనుండి ఏ అనామకుడైనా వచ్చి ఇప్పుడేం కొంప మునిగిపోలేదు అని చెప్తే చాలు, రాజీనామాలు వుపసంహరించుకుంటాం అంటున్నారు కొందరు ఎమ్మెల్యేలు. రాష్ట్రవిభజన ప్రక్రియ ప్రారంభమైందని ప్రకటించేది - సాక్షాత్తూ హోంమంత్రి! ఫైళ్లు కదలడం మొదలెట్టాయని, ఆ ప్రతిపాదిత ప్రత్యేక తెలంగాణాకు హైదరాబాదును ఎలాట్‌ చేస్తున్నామని తెలిపేది - రాజకీయ క్రీడలు తెలియని హోం శాఖ సీనియర్‌ అధికారి ! ఇప్పుడు ఉత్తుత్తి హామీ యిచ్చేది ఏ వీరప్ప మొయిలీయో, అభిషేక్‌ సింఘ్వీయో అవుతాడు. అది చాలు వీళ్లకి.

ఎమ్మెల్యేలు యింతమంది రిజైన్‌ చేశారు కదా, వాళ్ల తాలూకు ఎంపీలు చేశారా? అబ్బే, పార్లమెంటు సెషన్‌లో వుంది. ఢిల్లీలో వుంటూ సోనియాగారిని ఫేస్‌ చేయాలి. రిజైన్‌ చేస్తే ఆవిడ కళ్లెర్ర చేస్తుంది. అందుకని వీళ్లకు భయం. అందుకే 'అబ్బేం ఏం లేదు, యిదంతా ఓ కమిషన్‌ వేసి వూరుకోవడానికి సన్నాహాలే అని మన్‌ మోహన్‌ చెప్పారు' అని తెలుగు టీవీల్లో చెప్పి వూరుకుంటున్నారు. ఇలాటి కబుర్లు సోనియాను కలిసి వచ్చినప్పుడల్లా కెసియార్‌ చెప్పేవారు - ఆర్నెల్లలో యిస్తానంది, మూణ్నెళ్లలో యిస్తానంది అంటూ. వీళ్లు చెప్పే ముక్కలు మన్‌మోహన్‌ చెప్పినప్పుడే వాటికి విలువ.

1972లో ప్రత్యేక ఆంధ్ర వుద్యమం ప్రారంభించినది విద్యార్థులు, తెన్నేటి విశ్వనాథం, గౌతు లచ్చన్న వంటి ప్రతిపక్ష నాయకుల నాయకత్వంలో! దానిలోకి అధికార కాంగ్రెస్‌ నాయకులు చొరబడి వాళ్లను నెట్టేశారు. ప్రభుత్వంలోనూ వాళ్లే, ప్రభుత్వాన్ని ఎదిరించి ఉద్యమం నడిపే నాయకత్వమూ వారిదే! అయిదారు నెలలు ఉద్యమం నడిపి చివరకు వాళ్ల నాయకురాలు ఇందిరా గాంధీ చెప్పినమేరకు నాటకం కట్టేశారు. ఉద్యమానికి ఉద్వాసన పలికారు. నెలల తరబడి చదువులు, జీతాలు, వ్యాపారాలు, కూలీ డబ్బులు పోగొట్టుకున్న జనాలు వుసూరుమన్నారు.

వాళ్లందరూ ఈ రోజు అంటున్నారు - 'ఈ విభజన అప్పుడే చేసి వుంటే హైదరాబాదుకోసం యిప్పుడు జరిగే పోరాటం జరగకపోయేది కదా. ఆ రోజు స్వచ్ఛందంగా హైదరాబాదు వదులుకున్నాం కదా. పైగా యిప్పుడున్న సీమ, ఉత్తరాంధ్ర డిమాండ్లు అప్పుడు లేవు కదా.' అని.

1972 డ్రామాయే యిప్పుడూ జరుగవచ్చు. ప్రజాగ్రహాన్ని చల్లార్చడానికి కాంగ్రెస్‌ నాయకులు రాజీనామాలు చేశారు. మళ్లీ సోనియమ్మ 'ధిక్కారము సైతునా' అని హుంకరించగానే ఉపసంహరించుకుంటారు. మొన్ననేగా బోల్డంత ఖర్చు పెట్టి ఎన్నికయ్యాం. ఆర్నెల్లలోనే పోగొట్టుకుంటే ఖర్చు రాబట్టడమెలా? పైగా మళ్లీ ఎన్నికలు జరిగితే కాంగ్రెస్‌పై కోపంతో జనాలు ఓడించి పారేస్తే.. ఉన్నదీ, వుంచుకున్నదీ రెండూ పోయినట్టేగా! అని వాళ్ల కాలిక్యులేషన్‌.

1972లో ప్రతిపక్షం నామమాత్రమే. ఇప్పుడు బలమైన ప్రతిపక్షం టిడిపి వుంది. సమైక్యవాదం నినాదంతో పుట్టిన టిడిపిని ప్రత్యేకవాదంవైపు నడిపిన అపకీర్తి చంద్రబాబుదే. అధికారం దూరమైనప్పుడల్లా ప్రాంతీయవాదాన్ని లేవనెత్తే కాంగ్రెస్‌కు ఏమాత్రం తీసిపోకుండా బాబు ప్రత్యేక తెలంగాణాకు సై అంటూ తీర్మానం చేశారు. ఎన్టీయార్‌ వున్నంత కాలం 'తెలుగు' 'తెలుగు' అంటూ తెలుగువారి నందరినీ కలిపి వుంచారు. ఆయనే వుండివుంటే తెలుగుకి ప్రాచీనభాష హోదా ఎప్పుడో వచ్చివుండేది. పాలనావ్యవహారాల్లో తెలుగు భాష అమలు కూడా ఎంతో మెరుగ్గా వుండేది. ఈ ప్రాంతీయవాదం తలెత్తేదే కాదు.

కార్పోరేట్‌ సిఈఓ వేషం కట్టిన బాబుకి యిదేమీ పట్టలేదు. గ్రామసీమలను, యితర ప్రాంతాలను ఎండగట్టి కేవలం హైదరాబాదుకే పట్టం కట్టారు. ఇప్పుడేమైంది? హైటెక్‌ బంగళాలు, ఫ్లయిఓవర్లు కట్టి ప్రత్యేకవాదులకు కానుకగా సమర్పించినట్టయింది. గుడ్లన్నీ ఒకే బుట్టలో పెట్టకూడదన్న సామెత ఆయన మర్చిపోయారు. వైయస్సార్‌ వచ్చాకనే అన్ని ప్రాంతాలకూ పెట్టుబడులు పంచడం జరిగింది.

ఎన్టీయార్‌ సమైక్యవాదానికి టిడిపి కట్టుబడి వుండి వుంటే యీ రోజు దాని ప్రభ ఎంతో బాగా వెలిగి వుండేది. కోస్తా, సీమల్లో ప్రజాగ్రహానికి వెరచిన కాంగ్రెస్‌వారు ఆ పార్టీలో చేరివుండేవారు. అచ్చమైన సమైక్యవాదిగా నైతికబలంతో అది మొత్తం రాష్ట్రంలో అత్యధిక సరఖ్యలో వున్న సమైక్యవాదుల హృదయాలను గెలిచి వుండేది. విభజన తర్వాత కూడా కోస్తా, సీమల్లో ఎదురే వుండేది కాదు. తెలంగాణాలో మొదటిసారి తెరాస గెలిచినా, తర్వాతి టెర్మ్‌కైనా గెలిచి వుండేది. టిడిపికి గట్టి క్యాడర్‌ వున్నది తెలంగాణాలోనే!

అధికారం పోతుందనే భయంతో కాంగ్రెస్‌ ఎమ్మెల్యేలు రాజీనామాలు విత్‌డ్రా చేసుకుంటారు. టిడిపివాళ్లు విత్‌డ్రా చేసుకోవడానికి కారణం ఏముంటుంది? అధికారం ఎలాగూ లేదు, ప్రజల మెప్పు పొందుదామనైనా రాజీనామాలపై పట్టుబట్టవచ్చు. తను చేసిన తెలంగాణా తీర్మానం వెనక్కి తీసుకోవడానికి బాబు ఒప్పుకోకపోవచ్చు. సోనియాలాగే ఆయన మొండివాడు. కాలక్రమేణా పార్టీ ప్రాంతాల వారీగా చీలిపోవచ్చు. బాలకృష్ణ నాయకత్వం వహించాలని కోస్తా నాయకులు కోరవచ్చు. బాబు మనసులో సమైక్యవాది అని అందరికీ తెలుసు. అధికారంకోసం అడ్డదారి తొక్కి, పార్టీలోని సమైక్యవాదులను నోరుమూయించినందుకు పట్టిన దుర్గతి యిది! - ఎమ్బీయస్‌ ప్రసాద్‌

డిసెంబరు 16, 2009 ఎడ్వాంటేజ్‌ - రాజగోపాల్‌

గత రెండు రోజులుగా న్యూసంతా రాజగోపాలమయమే! కెసియార్‌ కంటె ఫాస్ట్‌గా హీరో అయిపోయేట్టున్నాడాయన. రాజగోపాల్‌ తన హీరోయిజాన్ని యింతకుముందు ప్రదర్శించినా ఆయన్ను మెగాహీరో చేస్తున్న ఘనత మాత్రం పోలీసులకు వెళ్లాలి.

క్లయిమాక్స్‌లో నీ డెన్‌కు వస్తున్నానని చెప్పి వెళ్లిన హీరో తరహాలో ఢిల్లీనుండి రాజగోపాల్‌ ఎయిర్‌పోర్టులో దిగారు. వెంటనే అరెస్టు. సిఎం దగ్గరనుండి వచ్చి ఎల్‌ బి స్టేడియంలో ఉత్తినే కూచుంటా అంటే అరెస్టు. చివరకు అర్ధరాత్రి విజయవాడకు దింపేసి వచ్చి చేతులు దులుపుకున్నారు. ఈ లెక్కప్రకారం చూస్తే విజయవాడవాళ్లు విజయవాడలోనూ, వరంగల్‌ వాళ్లు వరంగల్‌లోనూ దీక్షలు చేసినా, వాహనాలు బద్దలు కొట్టినా ఫర్వాలేదు కానీ వేరే వూళ్లో చేయకూడదని పోలీసులు భావిస్తున్నట్టు వుంది. వారి కేంద్రమంత్రి రాష్ట్రవిభజన ప్రక్రియ ప్రారంభమైంది అని ఎనౌన్సు చేసి వూరుకున్నాడు. వీళ్లు మాత్రం జిల్లాలవారీగా విభజించి పడేస్తున్నారప్పుడే. జస్ట్‌ సిగ్నల్‌ యిస్తే చాలు అల్లుకుపోయేరకం.

రాజగోపాల్‌ ముందే బోర విరుచుకుని తిరిగే నాయకుడు. నిజానికి సమైక్యవాదుల్లో అంతో యింతో గొంతెత్తినవాడు అతనే. ఇప్పటి అయోమయ పరిస్థితికి కారణాలలో ప్రధాన కారణం - సమైక్యవాదులు యిన్నాళ్లూ పాటించిన మౌనం. తెరాసవాళ్లు వాళ్లకు ఎదురుదెబ్బ తగిలినప్పుడల్లా, వాళ్లలో వాళ్లు కొట్టుకున్నప్పుడల్లా - 'ఇది సమైక్యవాదుల కుట్ర' అంటున్నపుడు ఒక్కడూ ఖండించలేదు. ప్రత్యేకవాదంలాగానే సమైక్యవాదం కూడా ఒక వాదం. సమైక్యపంథాకు కట్టుబడడం దేశద్రోహం అన్నంత కలర్‌ యిచ్చారు. అది ముదిరి ముదిరి మొన్న అసెంబ్లీలో తెరాస వాళ్లు ' జై తెలంగాణా' అని అరిచినపుడు కొందుర 'జై ఆంధ్రప్రదేశ్‌' అంటే తెలంగాణా కాంగ్రెస్‌ నాయకులు కూడా అభ్యంతర పెట్టారు. ఆంధ్రప్రదేశ్‌ అన్నా కూడా బూతుమాటే అయిపోయింది చూడండి.

మొన్న ఆందోళన సమయంలో కాసు బ్రహ్మానంద రెడ్డి విగ్రహాన్ని ధ్వంసం చేసినపుడు ఎవరూ ఖండించలేదు. అటువైపున్న కాంగ్రెస్‌వాళ్లు, యిటువైపున్న కాంగ్రెస్‌ వాళ్లు కూడా. ఆయన కాంగ్రెస్‌ పార్టీ తరఫున పెద్ద నాయకుడు. చాలాయేళ్లు రాష్ట్రాన్ని పాలించినవాడు. ఆయన స్మృతిని అవమానిస్తే అభ్యంతర పెట్టేవారే లేరా? ఆయన చేసిన నేరం ఏమిటి? తను నమ్మిన సమైక్యవాదాన్ని ఆచరించడం! అంతేగా!

నిజానికి ప్రత్యేక రాష్ట్రవాదులు విగ్రహాన్ని ధ్వంసం చేయాలనుకుంటే తామిచ్చిన మాన్‌డేట్‌ను స్వార్థ ప్రయోజనాలకు అమ్మేసుకున్న నాయకుడు చెన్నారెడ్డి విగ్రహాన్ని బద్దలు కొట్టాలి. ఆనాడు ఆయన స్థాపించిన తెలంగాణా ప్రజా సమితిలో నాయకులుగా వుండి, ప్రత్యేక వాదుల ఓట్లతో నెగ్గి, ఆ తర్వాత పార్టీని పదవుల కోసం అమ్మేసుకున్న నేతలు - నేడు కాంగ్రెస్‌ సీనియర్లుగా చెలామణీ అవుతున్నవారు - వారిని నిందించాలి. ఘొరావ్‌ చేయాలి. 'అప్పట్లో తప్పులు చేశాం' అని యిప్పుడు లెంపలు వేసుకుంటే చాలదు. 'వృద్ధనారీ పతివ్రతా' అని వాళ్లని యీసడించి, యిప్పటికైనా ప్రజా జీవితంనుండి వైదొలగమనాలి.

ఇవేమీ జరగలేదు. పైగా ఇక్కడ స్థిరపడిన కోస్తా సీమవాదులు మాత్రమే వలసవాదులు. పరీక్షలు పాసయి ఉద్యోగాలు తెచ్చుకున్నవారు దోపిడీ దొంగలు. కష్టపడి వ్యాపారం చేసుకునేవారు మా పొట్టకొట్టేవారు - ఇలాటి అర్థం పర్థం లేని నినాదాలు చాలా వినిపించారు. వీటిని ఎదుర్కొన్నవారు కాంగ్రెస్‌లో కాని, టిడిపిలో కాని, పీఆర్పీలోకాని ఎవరూ లేరు. తిట్టే హక్కు తెలంగాణా వాదులకు దఖలు పరిచి సమైక్యవాదులందరూ నోరు మూసుకుని కూచున్నారు. సమైక్యవాదుల్లో కాస్త నోరు తెరిచినవారు నాకు ముగ్గురే కనబడుతున్నారు - జెసి దివాకరరెడ్డి, టిజి వెంకటేష్‌, రాజగోపాల్‌.

విభజిస్తే హైదరాబాదు మాటేమిటి అన్న వాదన, మేం కర్నాటకకు వెళ్లిపోతాం అన్న వాదన వరకే జెసి పరిమితమయ్యారు. ఇక టిజి అంటే సీమ గురించే మాట్లాడారు. ఫాంటాస్టిక్‌ డిమాండ్స్‌ ముందు పెట్టి మరో వితండ వాది అనిపించుకున్నారు. ఇక రాజగోపాల్‌ సమైక్యం, సమైక్యం అంటూ తెరాసతో కలహానికి సిద్ధపడ్డ వ్యక్తి. హైదరాబాదుకి వచ్చి ఫలానా చోట వుంటాను. నాతో తలపడండి అని ధైర్యంగా చాటిన వ్యక్తి. తెరాస వాళ్లు చుట్టుముట్టి ముష్టిఘాతాలకు దిగినా, ఆయన జూబిలీహిల్స్‌ ఆయన కంపెనీపై రాళ్లేసినా చలించకుండా నిలిచారు.

ఇన్నాళ్లూ వానపాముల్లా పడి వుండి అర్జంటు రాజీనామాల ద్వారా ఇన్‌స్టంట్‌ పాప్యులారిటీ పొందేద్దామని చూస్తున్న కాంగ్రెస్‌, టిడిపి నాయకులకు విభిన్నంగా మొదటినుండీ గళమెత్తిన వ్యక్తి రాజగోపాల్‌. తెరాసతో ఆయన ఒకే ఒక్కడుగా తలపడినప్పుడు ఆయన పార్టీ కొలీగ్స్‌ ఎవరూ ఆయనకు కాపుదలగా నిలబడలేదు. అయినా ఆయన బెదరలేదు. చాణక్యుల కంటె ప్రజ ఎప్పుడూ ధైర్యవంతుల్నే మెచ్చుకుంటుంది. వైయస్‌కి పేరు వచ్చినది అందుకే. ఈ రోజు రాజగోపాల్‌ రాష్ట్రంలో ఒక హీరోగా ఉదయిస్తున్నాడు. హైదరాబాదులో వున్న ఆస్తులు కాపాడుకోవడానికే యిదంతా అన్న ఆరోపణకు ఆయన ఆల్‌రెడీ సమాధానం చెప్పాడు. '15 రాష్ట్రాలలోనూ, విదేశాల్లోనూ కూడా వున్నాయి ఆస్తులు.' అని. చంద్రబాబుకి లేవా? జగన్‌కి లేవా ఆస్తులు? వాళ్లందరూ యింత ధైర్యంగా దిగారా?

రాజగోపాల్‌ హీరో అయితే ఏం జరగబోతుంది? వచ్చే వ్యాసంలో..

గతవ్యాసంలో ఓ పొరబాటు జరిగింది. ఎం సత్యనారాయణరావు ఛాలెంజ్‌పై కెసియార్‌ కరీంనగర్‌లో గెలిచిన తర్వాత.. అని రాయబోయి ఎం. సత్యనారాయణరావుపై కెసియార్‌.. అని రాశాను. కెసియార్‌ ఓడించినది జీవన్‌ రెడ్డిని. పొరబాటుకు క్షంతవ్యుణ్ని. ఎత్తిచూపిన పాఠకులకు ధన్యవాదాలు. - ఎమ్బీయస్‌ ప్రసాద్‌

డిసెంబరు 17, 2009 రాజగోపాల్‌ హీరో అయితే...

రాజగోపాల్‌ రెండువేలమంది రౌడీలను తీసుకుని వస్తున్నారని నాయిని నర్సింహారెడ్డి చెప్పేరు. ఆయన గణితప్రావీణ్యం నాకు తెలియదు కానీ యిది నిజంగా నిజమైతే హైదరాబాదుకే అవమానం. ఆ పాటి రౌడీలు యిక్కడ లేరా? ఇప్పటికే కోస్తావాళ్లలో కొందరు అతివాదులు హైదరాబాదు వాళ్లకి వ్యవసాయం నేర్పామని, వ్యాపారం నేర్పామని అంటున్నారు. రేపు రౌడీయిజం కూడా నేర్పాల్సి వచ్చిందని గొప్పలు చెప్పుకుంటారు. హైదరాబాదులో యిన్ని వ్యాపారాలు చేస్తున్న రాజగోపాల్‌ రెండు వేల మంది రౌడీలకోసం విజయవాడ నుండి దిగుమతి చేసుకోవలసి వచ్చిందా? ఆయనకు యిక్కడ డబ్బు లేదా? పరపతి లేదా?

ఇలాటి అవసరాలకైనా లోకల్‌ టాలెంట్‌ను విస్మరించి పెట్టుబడిదారులు తమ స్వస్థలాలనుండి మనుష్యులను తెచ్చుకుని స్థానికుల అవకాశాలు దెబ్బకొట్టడం అన్యాయమని భావిస్తున్నాను. ఇటువంటి ధోరణే ప్రాంతీయ అసమానతలను పెంచుతుందని, యిదే కొనసాగితే కొన్ని చోట్ల స్కిల్‌డ్‌ మాన్‌పవర్‌ దొరకని పరిస్థితికి దారితీస్తుందని భావిస్తున్నాను.

ఏది ఏమైనా రాజగోపాల్‌ను ఒకటికి రెండుసార్లు అరెస్టు చేసినపుడు యీ ఇంపోర్టెడ్‌ రౌడీలు ఏం చేశారో నాకు అర్థం కాలేదు. ఏ టీవీ ఛానెలూ వాళ్లని చూపలేదు. అర్ధరాత్రి తమ బాస్‌ను జీపులో వేరే వూరికి తీసుకెళుతున్నపుడు వీళ్లు వెనక్కాల పరుగులు పెట్టారా? కనీసం సినిమాల్లో చూపినట్టు చెట్లు కొట్టి పడేసి జీపు ఆపేరా? స్మోక్‌ బాంబులు విసిరి కిడ్నాప్‌ చేశారా? ఏమ్‌హీ చేయలేదు. ఈ పాటిదానికి ఎక్కణ్నుంచో తేవడం దేనికి? నీతి - ఎల్లప్పుడూ స్థానికంగా లభించేదానినే వాడుడు. నాయినిగారి ఆరోపణల్లో పస ఎంతో తెలిసింది కదా. ఇలాటి ప్రలాపాల వలననే హీరోలను తయారుచేస్తున్నారు.

రాజగోపాల్‌ హీరో అయితే ఏమవుతుందో వూహించి చూద్దాం. ప్రస్తుత పరిస్థితులు చూస్తూ రాబోయే పరిణామాలు వూహించి రాస్తున్నాను. ఈ అంచనాలు తప్పవచ్చని మీకూ తెలుసు, నాకూ తెలుసు. కాంగ్రెస్‌ హై కమాండ్‌ చిదంబరం స్టేటుమెంటును సాంతం వెనక్కి తీసుకోలేదు. తీసుకుంటే తెలంగాణాలో యిప్పటిదాకా శాంతంగా వున్న సమైక్యవాదులకు సైతం కోపం వస్తుంది. నిన్న షకీల్‌ అహ్మద్‌ స్టేటుమెంటు లాటి ఓ అయోమయపు ప్రకటన యిచ్చి కోస్తా, సీమ కాంగ్రెస్‌వాళ్లను రాజీనామాలు వుపసంహరించుకోమంటారు. వీళ్లు జీ హుజూర్‌ అంటారు (కాకపోతే కాంగ్రెస్‌ కల్చరే కాదు). ఇక ప్రత్యేకవాదులకు కూడా అనుకున్నది పూర్తిగా కాని, వెంటనే గాని లభించదు. 'ప్రక్రియ ప్రారంభమైంది. విభజన తర్వాత కూడా హైదరాబాదు చండీగఢ్‌లాగ కామన్‌ క్యాపిటల్‌ ఓ 10,15, 20.., 25 ఏళ్లు వుంటుంది.' అని చెప్తారు. ఆస్తుల పంపకానికి కమీషన్‌ వేశామంటారు.

ఈ నాటకాలు 1969, 1972లో చెల్లాయి. ఇప్పుడు చెల్లవు. కోస్తా, ఆంధ్రలలో నిరాశ. సోనియాపై రోషం, కోపం. కాంగ్రెస్‌వాళ్లు విలువ పోగొట్టుకుంటారు. అది టిడిపికి అడ్వాంటేజి. టిడిపిలో తెలంగాణా యూనిట్‌ ఏర్పడుతోంది కాబట్టి టిడిపి ఆంధ్ర యానిట్‌ సాలిడ్‌గా సమైక్యానికో, కోస్తా, సీమ వాసుల ఆకాంక్షకు అనుగుణమైన ఆలోచనకో మద్దతుగా నిలబడవచ్చు. కాంగ్రెస్‌వారిలో పదవులు లేనివారు అటు చేరవచ్చు.

తెలంగాణాలో మొదటిసారి ఎన్నికలలో తెరాసకే మద్దతు పలుకుతారు, కెసియార్‌ పట్టుదల వలననే ప్రత్యేక రాష్ట్ర డిమాండ్‌ యీ స్థాయికి వచ్చింది కాబట్టి. కాంగ్రెస్‌ ఎలాగూ రాదు. అటు కోస్తా, సీమల్లోనూ పోతుంది. అందువలననే కాంగ్రెస్‌ లోపాయికారీ ఒప్పందంతో రాజగోపాల్‌ను దింపి వుండవచ్చు. ఆయన చేత ప్రస్తుతం ప్రాంతీయ పార్టీ పెట్టించి, ఎన్నికల తర్వాత కాంగ్రెస్‌లో విలీనం చేయించవచ్చు.

గ్రేటర్‌ రాయలసీమ ఏర్పాటు కష్టం. నెల్లూరు, ప్రకాశం ఆ నాలుగు జిల్లాలతో కలవవు. ఉత్తరాంధ్రలో నాయకత్వమూ పెద్దగా లేదు. అందువలన ప్రత్యేక ఆంధ్రంటూ ఏర్పడితే కోస్తా, సీమలను కలుపుకునే ఏర్పడుతుంది. కృష్ణా, గుంటూరు జిల్లాలలో రాజకీయ చైతన్యం ఎక్కువ కాబట్టి రాజధాని విజయవాడ, గుంటూరు మధ్య పెట్టమని పోరాడి సాధించగలరు. వైజాగ్‌ వాసుల్లో అంత చొరవ లేదు. కృష్ణా గుంటూరు జిల్లాలలో అగ్రస్థానంలో వున్న కమ్మవారు 2009లో చంద్రబాబుకు మద్దతు యిచ్చి యిచ్చి తీవ్రనిస్పృహకు లోనయ్యారు. వారు రాజగోపాల్‌ వెంట నిలబడడానికి అవకాశం వుంది. ఎందుకంటే చంద్రబాబుకి రాజకీయంగా వున్న మచ్చలు యితనికి లేవు. ఒక ధైర్యవంతుడైన పారిశ్రామికవేత్త యిమేజి వుంది. పోట్లాటలో అతి పోకడలు వుండడం ఓ నెగటివ్‌ పాయింటే కానీ, క్రమేపీ అది తగ్గించుకోవచ్చు.

ఒక ప్రాంతీయపార్టీ పతాకం కింద రాజగోపాల్‌ వుద్యమిస్తే పదవులు లేని కాంగ్రెస్‌వారు, టిడిపివారు అతనికి చేరువ కావచ్చు. పంపకాల సమయంలో యిలాటి నోరున్నవాడు మన ప్రయోజనాలు కాపాడగలడన్న నమ్మకంతో కోస్తా, సీమ ప్రాంతీయులు అతనికి ఓట్లేయవచ్చు. నెగ్గినతర్వాత చివరకు జై సోనియా అని తన పార్టీని కాంగ్రెస్‌ పార్టీలో కలిపేసినా కలిపేయవచ్చు. ప్రస్తుత పరిస్థితి చంద్రబాబుకి అనువుగా మారుతోంది కాబట్టి, అతనికి పోటీగా మరో ర్యాలీయింగ్‌ పాయింట్‌ను తయారు చేయడానికే కాంగ్రెస్‌ యీ పథకంతో రాజగోపాల్‌ను దింపి వుండవచ్చు. ప్రస్తుతం అతన్ని ఏవేవో యిబ్బందులు పెట్టి, సింపతీ కలిగేట్లా చేసి కోస్తా, సీమవాసుల్లో మెగాహీరోగా నిలబెడుతూండవచ్చు.

మొదటే చెప్పినట్టు యిదంతా నా వూహే! నిజం కావచ్చు, కాకపోవచ్చు. నాకు యిన్‌సైడ్‌ యిన్‌ఫర్మేషన్‌ ఏమీ లేదు. ఇలా ఎందుకు కాకూడదు? అని ఆలోచించి చూస్తే తట్టినది. అంతే! ఇదే సందర్భంలో ఓ సూచన. ఆంధ్ర, తెలుగు పదాలు సమానార్థకాలైనా ప్రస్తుతం 'ఆంధ్ర'ను పరిమితార్థంలో వాడుతున్నారు కాబట్టి రాజగోపాల్‌ అభిమానులు ఆయనను 'ఆంధ్రా పులి' అనడం కంటె 'తెలుగు పులి' అనడం వినసొంపుగా వుంటుంది. - ఎమ్బీయస్‌ ప్రసాద్‌

డిసెంబరు 18, 2009 ఆ ముక్క లెక్కెట్టుకోడానికి ముందు చెప్పాలి...

తెలుగుప్రజకు ముళ్లపూడి వెంకటరమణగారు అద్భుతమైన పదబంధాన్ని అందించారు తన 'ముత్యాల ముగ్గు' ద్వారా. ఆ సినిమాలో విలన్‌ వద్ద పనిచేసే సెక్రటరీ బాస్‌కు డబ్బిస్తూ కాస్త నొక్కేస్తాడు. అతను అనుకోని విధంగా విలన్‌ లెక్కపెట్టుకుని చూసుకుని డబ్బు తగ్గిన వైనం గ్రహిస్తాడు. అప్పుడు సెక్రటరీ ఎపాలిజిటిక్‌గా 'అవసరం పడి కాస్త తీసుకున్నా' అంటాడు. అప్పుడు విలన్‌ అతన్ని ఫెడీల్‌మని చెంపదెబ్బ కొట్టి 'ఆ ముక్క లెక్కెట్టుకోడానికి ముందు చెప్పాలి. అసలే లెక్కపెట్టనని గదూ నా పాడు ఆలోచన...' అని పాఠం చెప్తాడు. ఈ మాట పదే పదే తట్టడానికి కారణం యివాళ్టి రాజకీయాలు.

కోర్‌ కమిటీలో ఓ నిర్ణయం తీసుకుని కాబినెట్‌లో గాని, సెషన్‌లో వున్న పార్లమెంటులో గాని, యుపిఏ భాగస్వాములతో చర్చించకుండా చిదంబరప్రకటన చేయించిన కాంగ్రెస్‌ దాన్ని యుపిఏ నిర్ణయంగా బుకాయించిన నాలుగు రోజులకు యుపిఏ భాగస్వాములను పిలిస్తే, వాళ్లు అన్నారట - 'ఆ ముక్క లెక్కెట్టుకోడానికి ముందు చెప్పాలి. అర్ధరాత్రి ప్రకటనలు చేసేముందు మేం అనేవాళ్లం ఒకళ్లం వున్నామనీ, మీ చర్యలకు మా రాష్ట్రాలలో ప్రతిచర్యలు వుంటాయనీ ఆలోచించాల్సింది' అని.

శరద్‌ పవార్‌ ఆ మాట అనగానే సోనియా - 'ఆ ముక్క లెక్కెట్టుకోడానికి ముందు చెప్పాలి. హైదరాబాదు కెళ్లి కెసియార్‌ను ఎగదోసినపుడు, ప్రత్యేక తెలంగాణాకు సై అన్నపుడు మీ రాష్ట్రంలోనూ ఓ విదర్భ అంశం వుందనీ, దానికోసం అథవాలే అటూ, సమైక్య రాష్ట్రం కోసం రాజ్‌ ఠాక్రే యిటూ ఉద్యమించినపుడు, మీ రాష్ట్రమూ ఆంధ్రలా మరో అగ్నిగుండమై మీకు అటూ యిటూ బూడిదే మిగులుతుందని ఆలోచించాల్సింది' అని వుంటారు.

పనిలో పనిగా మారన్‌కు కూడా - 'కెసియార్‌ చెన్నయ్‌ వెళ్లివచ్చి 'కరుణానిధి నా ఆలోచనకు శభాషన్నార'ని ప్రకటన యిచ్చినపుడు మీకూ దక్షిణ తమిళనాడు రాష్ట్రం ఏర్పడి ఎల్‌టిటియీ తిష్టవేసే ప్రమాదం వుందని గుర్తెరిగి కెసియార్‌ ప్రకటనను ఖండించి వుండాల్సింది. ఇప్పుడనే యీ ముక్కలు 'మేం లెక్కెట్టుకోడానికి ముందు చెప్పాలి. మేం అసలు లెక్కేపెట్టమని కదూ మీ పాడూహ' అని వుంటారు.

ఇంటెలిజెన్సు వర్గాలు చిదంబరం వద్దకు వెళ్లి 'కోస్తా, సీమల్లో చాలా అల్లర్లు జరుగుతున్నాయండి, ప్రజలంతా సమైక్యమే అంటున్నారు'అని చెప్తే ఆయన 'ఆ ముక్క లెక్కెట్టుకోడానికి ముందు చెప్పాలి. రాష్ట్రాన్ని ముక్కలు చేసినా ఎవరూ నోరెత్తరని మీరన్నారు కాబట్టే యింతకు తెగించాం. ఇప్పుడు అనుభవిస్తున్నాం' అని చికాకు పడివుంటారు.

బిజెపి వెంకయ్యనాయుడు యిప్పుడు ఆదరాబాదరా నిర్ణయంతో హైదరాబాదు భవిష్యత్తును గందరగోళంలోకి నెట్టారని కాంగ్రెస్‌ను విమర్శిస్తూంటే ఆంధ్రప్రాంతపు బిజెపి లీడరు - 'ఆ ముక్క లెక్కెట్టుకోడానికి ముందు చెప్పాలి. 'మూడు నిమిషాల్లో మూడు రాష్ట్రాలిచ్చేశాం. ఒక్క ఓటు వేస్తే, రెండు రాష్ట్రాలు ఫ్రీ' అని చాటుకున్నపుడు హైదరాబాదు ఏమవుతుందో ఆలోచించి వుండాల్సింది. ప్రత్యేక తెలంగాణా అన్నా అక్కడ ఓట్లు రాలలేదు కాబట్టి ప్రజలకు అది అక్కరలేదన్నమాట అని పునరాలోచించుకోవాల్సింది. అక్కడ పునాదులు పడటం లేదు, యిక్కడ మాత్రం సమాధి అయిపోయాం మీ పాలసీ పుణ్యాన.' అంటాడు.

ఇవాళ చిరంజీవి కూడా ప్లేటు ఫిరాయిస్తున్నారు.తన ఎన్నికల రైలింజన్‌కు తగిలించిన ప్రత్యేక (గట్టిగా మాట్లాడితే 'సామాజిక' అని ఇంకో విశేషణం చేర్చి 'ప్రత్యేక ప్రత్యేక' చేశారు) బోగీని విడదీసేసుకుని సమైక్యవాద పొద్దు పొడిపిస్తున్నారు. ఈ నినాదంతో మళ్లీ ప్రజలు వద్దకు వెళితే వాళ్లూ అంటారు - 'ఆ ముక్క లెక్కెట్టుకోడానికి ముందు చెప్పాలి. వాళ్లయితే రాజకీయ నాయకులు. ప్రజలనాడి ఐదేళ్లకు ఓ సారిగాని తెలియనివాళ్లు. నువ్వు సినిమా వాడివి. ఆర్నెల్ల్లు కష్టపడి సినిమా తీస్తే వెలువడిన సాయంత్రానికే ప్రజలు తమ స్పందన చెప్పేస్తారని తెలిసినవాడివి. మేం రమ్మంటేనే సినిమాల్లోకి వచ్చానని చెప్పుకున్నావు కదా. మరి సమైక్యం గురించి మా మనోభావాల సంగతి ఎరగలేదా?' అని.

ఇప్పుడు సమైక్యవాదం పేర విజయవాడలో భుజాలు భుజాలు రాసేసుకుంటున్న కాంగ్రెస్‌, టిడిపివారిని తెలంగాణాలోని సమైక్యవాదులు అడగవచ్చు - 'ఈ సమైక్యవాదం ముక్క బలాబలాలు లెక్కెట్టుకోడానికి ముందు చెప్పాలి. ఇక్కడ మా కెవ్వరికీ నచ్చని కెసియార్‌కు కాంగ్రెస్‌ యింత పట్టం కడుతూంటే మీరేం చేశారు? కెసియార్‌ దీక్ష మొదలుపెట్టగానే ప్రతిగా మీరు అక్కడేం చేశారు? ఇక్కడ పొట్టి శ్రీరాములు విగ్రహం బద్దలు కొడుతూంటే ఆపమని కెసియార్‌ ప్రకటన యిచ్చాడు కానీ మీరు ఏమీ చేయలేదేం? ఇప్పుడు చేస్తానంటున్న దీక్ష అప్పుడే యిక్కడకు వచ్చి శ్రీరాములు విగ్రహం వద్ద చేయలేదేం? కెసియార్‌ నిరాహారదీక్ష ప్రారంభమైన వారం రోజుల తర్వాత ఆంధ్రా యూనివర్సిటీలో కొద్దిమంది ర్యాలీ తప్ప కోస్తా, సీమల్లో కదలికే కరువైందేం? టిడిపి పార్టీ ఎర్రం నాయుడు కమిటీ వేసినపుడు మీ టిడిపి లెజిస్లేటర్లు ఏం కాస్తున్నారు? కాంగ్రెస్‌ రోశయ్య కమిటీ అని ఎనౌన్సు చేసి వూరుకుంటే కమిటీ త్వరగా పనిపూర్తి చేసి యీ నిరంతర జ్వాలను ఆర్పండి అని అడక్కుండా మీ కాంగ్రెస్‌ లెజిస్లేటర్లు ఏ గడ్డి పీకుతున్నారు? కాంగ్రెస్‌ తెలంగాణాకు ఎలాగూ జెల్ల కొడుతుందనీ, ఆ నిప్పు మీ కొంపలకు తాకదనీ కదా మీ పాడు ఆలోచన..మీ పుణ్యాన యిప్పుడు తెలంగాణాలో మేం నోరెత్తితే తన్నే స్థితి వచ్చింది' అని. - ఎమ్బీయస్‌ ప్రసాద్‌

డిసెంబరు 19, 2009 సీమాంధ్ర అంటే...?

మీడియా కొత్తగా 'సీమాంధ్ర' అనే మాట కాయిన్‌ చేసింది. కోస్తా, రాయలసీమ రెండు ప్రాంతాలకు కలిపి అలా నామకరణం చేసి తెగ వాడేస్తోంది. కూడబలుక్కున్నట్టు అన్ని పేపర్లూ, టీవీ మీడియా యీ మాటను యిప్పుడు విరివిగా వాడేస్తున్నాయి. అంటే దీనిలో సీమ అనేది రాయలసీమకు ఆంధ్ర అనేది కోస్తాకు అన్వయిస్తుందన్నమాట. ఇది అత్యంత శోచనీయం. ఆంధ్ర పదం అన్వయం నానాటికీ తగ్గిపోయి చివరకు కృష్ణా, గుంటూరు జిల్లాలకు పరిమితమయ్యే రోజు దూరంలో లేదనిపిస్తోంది.

ఆంధ్ర, తెలుగు పదాలు సమానార్థకాలు. తెలుగుమాట్లాడేవారందరూ - ఏ ప్రాంతానికి చెందినవారైనా సరే - తాము ఆంధ్రులమనే చెప్పుకున్నారు. నాకు మెయిల్స్‌ రాసే కొంతమంది తెలంగాణావారు తమను ఆంధ్రులంటే వూరుకోమని రాస్తున్నారు. ఆంధ్ర, తెలుగు సమానార్థకాలు అవునో కాదో హైదరాబాదులోని ఆంధ్ర సారస్వత పరిషత్‌కు అధ్యక్షులుగా వున్న కరీంనగర్‌ జిల్లావారైన సి. నారాయణరెడ్డిగారిని అడిగి తెలుసుకోవలసినదిగా వారిని కోరుతున్నాను. దేశంలోనే, కాదు విదేశాలలో వున్న తెలుగువారు ఓ సంఘం పెట్టుకుంటే దానికి ప్రవాసాంధ్ర సంఘం/సమితి అని పెట్టుకుంటారు తప్ప ప్రవాస తెలంగాణా సంఘం అనో, ప్రవాస రాయలసీమ సంఘం అనో పెట్టుకోరు. తెలుగుభాషను రోమన్‌లిపి ద్వారా వ్యాప్తి చేయడానికి నేను కొంతకాలం కృషి చేశాను. ఆ సందర్భంగా ప్రవాసంలోవున్న తెలుగు సమాజాల వివరాలు సేకరించి వారికి రాశాను. అందువల్ల అంత ధాటీగా చెప్పగలను. ఇంకా అనుమానాలుంటే తెలుగు యూనివర్శిటీ వారు యిలాటి సమాజాల అడ్రసులతో ఓ పుస్తకం వేశారు. చూసుకోండి. అంతెందుకు? తెలంగాణాపై ఫోకస్‌ చేస్తూ ప్రారంభించిన తెలుగు దినపత్రికకు 'ఆంధ్రభూమి' అని పేరు పెట్టారుగా!

1953లో మద్రాసునుండి కోస్తా, సీమ ప్రాంతాలు విడిపోయినప్పుడు దానికి ఆంధ్రరాష్ట్రం అని పేరు పెట్టారు. 1956లో నిజాం రాష్ట్రంలోని తెలంగాణాతో కలిపినప్పుడు మొత్తం రాష్ట్రానికి ఆంధ్రప్రదేశ్‌ అన్నారు. తర్వాత అడ్మినిస్ట్రేటివ్‌ వ్యవహారాలలో కూడా కోస్తా, సీమ ప్రాంతాన్ని ఆంధ్ర అని తక్కిన ప్రాంతాన్ని తెలంగాణా అని వ్యవహరిస్తూ వచ్చారు. దీనివలన రాష్ట్రం బయట అందరం ఆంధ్రులమే అయినా రాష్ట్రంలోపల ఆంధ్రులంటే కోస్తా, సీమవాసులు మాత్రమే అన్న అర్థం వచ్చింది. అంతమాత్రం చేత తెలంగాణావారు ఆంధ్రులు కాదని కాదు.

గుజరాత్‌లో గుజరాత్‌ ప్రాంతం, సౌరాష్ట్ర ప్రాంతం వున్నాయి. సౌరాష్ట్రవారు గుజరాతీలు కాదని కాదు. ఎవరైనా అడిగితే తాము గుజరాతీలమనే చెప్తారు. కానీ తరచి ప్రాంతం గురించి అడిగితే అప్పుడు సౌరాష్ట్ర వాళ్లమంటారు. పశ్చిమబెంగాల్‌లో వున్నవారందరూ బెంగాలీలే అనుకుంటాం మనం. వాళ్లూ అలాగే చెప్పుకుంటారు. కానీ తరచి చూస్తే వారిలో వారికి బెంగాలీలంటే తూర్పు బెంగాల్‌నుంచి వచ్చినవారే అర్థం. పశ్చిమబెంగాల్‌లో మొదటినుండీ వున్నవారిని ఘోటీలంటారు.

ఇంకోరకం కేసులు కూడా వున్నాయి. మనం తమిళనాడు వాళ్లందరినీ అరవవాళ్లు అంటాం. కానీ అరవనాడు అన్నది ఆంధ్రప్రాంతాన్ని ఆనుకుని వున్న ప్రాంతం మాత్రమే. కోయంబత్తూరు పరిసరప్రాంతాన్ని కొంగునాడు అంటారు. అది కర్నాటకను ఆనుకుని వుంటుంది కాబట్టి కన్నడవాళ్లను తమిళవాళ్లందరినీ కొంగాట్టి లంటారు.

1969 తెలంగాణా ఉద్యమంలో ప్రత్యేక వాదులు తాము ఆంధ్రులు కానట్టు, ఆంధ్రులపై బూతులు కురిపించారు. 1972లో కోస్తా, సీమల్లో ఉద్యమం చెలరేగినప్పుడు దాన్ని 'జై ఆంధ్ర' వుద్యమం అన్నారు, తెలంగాణా ప్రాంతం ఆంధ్ర కానట్టు. ఇలా ఆంధ్రపదం అర్థం కుంచించుకుపోతూ వచ్చింది.

అందుకే సమైక్యవాదాన్ని నినాదం చేసుకున్న ఎన్‌టియార్‌ మన రాష్ట్రం పేరును 'తెలుగునాడు'గా మారుస్తానన్నారు. ఆ ప్రకటన వెలువడినపుడు నేను కలకత్తాలో వుండేవాణ్ని. అక్కడి ప్రసిద్ధ న్యూస్‌ పేపర్‌ 'ది టెలిగ్రాఫ్‌'లో అప్పటి దాని ఎడిటర్‌ ఎం.జె.అక్బర్‌ ఆ ప్రకటనను విమర్శిస్తూ 'బాల్కనైజేషన్‌' (ప్రాంతీయవిభేదాలు రెచ్చగొట్టి దేశాన్ని విచ్ఛిన్నం చేయడం) పేరుతో ఎడిటోరియల్‌ రాశారు. నేను అక్బర్‌ను విమర్శిస్తూ లేఖ రాస్తే దాన్ని ప్రచురించారు. ఆ లేఖలో నేను ఆంధ్రపదం వాడకం క్రమేపీ ఎలా సంకుచితం అయిపోయిందో వివరించి, తెలుగునాడు అనే పేరు దేశవిచ్ఛిత్తికారకం కాదనీ, రాష్ట్ర సమైక్యతకు దోహదపడుతుందనీ వాదించాను. అది చదివిన తెలుగేతర వ్యక్తులెందెరో తమకీ విషయాలు తెలియవనీ, ఆంధ్రప్రదేశ్‌ వాళ్లందరినీ తాము ఆంధ్రులుగానే వ్యవహరిస్తామనీ చెప్పారు.

దురదృష్టవశాత్తూ 'తెలుగునాడు' కార్యరూపం దాల్చలేదు. ఇటీవల కాలంలో ఆంధ్ర పదం కోస్తాకే పరిమితం చేస్తూ మాట్లాడుతున్నారు. వరదబాధితుల సహాయార్థం నవంబరులో సినీనటులు పాల్గొన్న కార్యక్రమంలో మాట్లాడుతూ పరుచూరి వెంకటేశ్వరరావుగారు 'మనిషికి రెండు కళ్లు, కానీ మన రాష్ట్రమాతకు మూడు కళ్లు - ఆంధ్ర, రాయలసీమ, తెలంగాణా అన్నారు.' కోస్తా అనే బదులు ఆంధ్ర అని ఎలా అన్నారో నాకు తెలియలేదు. అంటే రాయలసీమను ఆంధ్రనుంచి అవతలకు పంపేశారన్నమాట. సినిమా పరిభాషలో రాయలసీమను సీడెడ్‌ అని, కోస్తాను ఆంధ్ర అనీ, తెలంగాణాను నైజాం అనీ అంటారు కాబోలు. ఆ భాషలో ఆయన అలా సెలవిచ్చారు.

ఇప్పుడు మీడియా సీమాంధ్ర అనడంలో అదే ధోరణి కనబడుతోంది. సమైక్యాంధ్ర పేర వుద్యమం నడిపేవారు యీ విషయాన్ని గుర్తించాలి. ఆంధ్రపదం కోస్తాకే వర్తిస్తే సమైక్యాంధ్ర 'సమైక్య కోస్తా'కేనా? ఈ విపరీతార్థం వలన మీడియావారు కోస్తాంధ్ర పదం వాడడం మానేయాలని విజ్ఞప్తి చేస్తున్నాను.

ఇప్పటికైనా మన రాష్ట్రం పేరును 'తెలుగునాడు'గా మార్చాలని అభ్యర్థిస్తున్నాను. మీకీ వాదన నచ్చితే, మీకు వీలుపడితే యీ అభ్యర్థనను సాధ్యమైనంత ఎక్కువమందికి అందేట్లా చేయండి. - ఎమ్బీయస్‌ ప్రసాద్‌

డిసెంబరు 21, 2009 ఎమ్బీయస్‌ - నిమ్స్‌ నిషిద్ధులు

రాజగోపాల్‌ నిమ్స్‌లో వైద్యం చేయించుకోవడానికి తగడనీ, వెంటనే బయటకు పంపేయాలనీ ఆందోళనలు జరిగిపోతున్నాయి. నాకు వీటిల్లో లాజిక్‌ ఏమిటో తెలియటం లేదు.

ఖమ్మంలో వైద్యం పనికి రాదని కెసియార్‌ పేచీ పెడితే నిమ్స్‌కు తరలించారు. మరి రాజగోపాల్‌ వద్దకు వచ్చేసరికి కుదరదంటున్నారు. ఎందుకో మరి!

దేశవిదేశాలనుండి హైదరాబాదుకి వచ్చి వైద్యం చేయించుకోగా లేనిది రాష్ట్రపౌరుడై వుండి, హైదరాబాదులో వ్యాపారాలు చేస్తూ, వేలాది మందికి ప్రత్యక్షంగా, పరోక్షంగా ఉద్యోగాలు కల్పిస్తున్న రాజగోపాల్‌ చేయించుకో కూడదా?

వీళ్లు చెప్పే కారణం ఏమిటి? అతను వస్తే శాంతిభద్రతల సమస్య తలెత్తుతుందట. ఆ సమస్య లేవనెత్తినదెవరు? కెసియార్‌ నిరాహారదీక్ష కార్యక్రమం ప్రకటిస్తూ 'నేను పద్మవ్యూహంలో వుంటాను. మొదటిదళంలో మహిళలుంటారు, రెండవ దళంలో పిల్లలుంటారు, మూడోదళంలో కిరోసిన్‌ సీసాలతో ఆత్మాహుతి దళం వుంటుంది' అని ప్రకటించి ప్రజల్లో భయాందోళనలు రేకెత్తించారు. రాజగోపాల్‌ అలాటి పనేమీ చేయలేదే! ఆయన పాటికి ఆయన వచ్చి పక్క ఎక్కితే వీళ్లకు బాధేమిటి?

కెసియార్‌ కోస్తా, సీమ వాళ్లను అన్నట్టుగా దొంగలని రాజగోపాల్‌ తెలంగాణావారిని అనలేదే! అందరూ కలిసి వుండాలి అనే అంటున్నారు. అటువంటివాడు శాంతిభద్రతల సమస్య ఎలా లేవనెత్తుతాడు?

కెసియార్‌ ప్రత్యేకవాది ఐనట్టుగానే, రాజగోపాల్‌ సమైక్యవాది! సిద్ధాంత రీత్యా బద్ధవిరోధులైన కమ్యూనిస్టులు, బిజెపివారు ఒకే ఆసుపత్రిలో వైద్యం చేయించుకోవడం లేదా? కొందరికి సమైక్యవాదం నచ్చకపోయినంత మాత్రాన రాజగోపాల్‌కు నిమ్స్‌లో చికిత్స లభించకూడదా? ఇకపై నిమ్స్‌లో చేరేవారందరూ తాము ప్రత్యేకవాదులమంటూ అఫిడవిట్‌లు సబ్మిట్‌ చేసుకోవాలా?

తక్కిన అందరికీ యిది వర్తించదు, రాజగోపాల్‌కు మాత్రమే అంటారా? అతనికి మాత్రం ఎందుకు? అతని వెనక్కాల రెండువేలమంది సాయుధులైన గూండాలు వస్తున్నారని ప్రత్యేకవాదులు ఆరోపించారు. ఇప్పటిదాకా వారెవరూ కానరాలేదు. రాజగోపాల్‌ ఒక్కడూ వచ్చి చేరాడు. నిమ్స్‌లో కానవస్తున్నది రాజగోపాల్‌ గూండాలు కాదు. తెరాస ఆందోళనకారులు.

రాజగోపాల్‌ అక్కడకు రావడం వలన ఆందోళనలు జరిగి, నిమ్స్‌లో సాధారణ రోగులకు యిబ్బంది కలుగుతోందని వాపోతున్నారు కొందరు. కెసియార్‌ నిమ్స్‌లో వున్నపుడు ఆయన అనుచరులు డప్పులు వాయించి, పాటలు పాడి అందరికీ నిద్ర పట్టకుండా చేశారని వీళ్లకు తెలియదా?

శాంతిభద్రతలకు భంగం కలగకుండా ఆందోళనకారులను అదుపు చేయవలసినవారు పోలీసులు. అయితే ఆ పోలీసులు సరిగ్గా వ్యవహరించకుండా చేస్తున్నది సాక్షాత్తూ హోం మంత్రే! ఉస్మానియా వర్శిటీలో విద్యార్థులను రెచ్చగొట్టకుండా తెరాస నాయకులను నిరోధించినందుకు పోలీసాధికారిని బదిలీ చేయించేవరకూ నిద్రపోలేదు మన హోం మంత్రి! కావాలంటే రాజీనామాయైనా చేస్తానని బెదిరించిందామె! ఇక పోలీసు వారికి నైతిక స్థయిర్యం ఎలా వుంటుంది? ఇప్పుడు రాజగోపాల్‌ కారణంగా కొందరు పోలీసులు సస్పెండ్‌ అయ్యారని మొసలి కన్నీరు కార్చేవారు మొదట తప్పు పట్టవలసినది హోం మంత్రినే!

పోలీసుల కాళ్లకు చేతులకు సంకెళ్లు వేసి పనిచేయించే హోం మంత్రి వుండగా యిలాటి అలజడి సమయంలో తీవ్రవాదులు చొరబడడం ఎంతసేపు? మావోయిస్టులున్నారు, ఐయస్‌ఐ ఏజంటున్నారు, లష్కరె తొయిబా వాలంటీర్లు వున్నారు. ఎవరైనా వచ్చి రాష్ట్రానికి తీరని నష్టాన్ని కలిగించగలరు. వారిని పట్టుకోగలిగినవారెవరు? అసలు రాష్ట్రంలో అడ్మినిస్ట్రేషన్‌ ఏమైనా నడుస్తోందా? అటో యిటో తేల్చి చెప్పవలసిన కేంద్రం నోరు విప్పకపోయినా గట్టిగా అడిగేవారు లేరు.

'వారాలు గడిచిపోతున్నాయి, రాష్ట్రం మండుతోంది, గందరగోళ ప్రకటనలవలన ఇరుపక్షాలూ ఆశలు పెంచుకుంటూ పోతున్నాయి. ఆలస్యం అయిన కొద్దీ మరింత జటిలం అయిపోతుంది. ఏదో ఒకటి చప్పున తెమల్చండి' అని గట్టిగా అడిగే ముఖ్యమంత్రే లేకపోయాడు. అన్నీ సవ్యంగా వుంటే పరిపాలనలో 'భేషయ్య' అనిపించుకునే రోశయ్య తను 'రోషయ్య' కాదని నిరూపించుకున్నారు. నాయకుడికి వుండవలసిన రోషం ఆయనలో కొరవడింది. 8 కోట్ల తెలుగువారికి ప్రాతినిథ్యం వహించే తనను కేంద్రమంత్రులు లెక్క చేయకపోతే ఆయనకు రోషమే రాలేదు. తనకు ఒక ప్రకటన చూపించి మరొకటి విడుదల చేస్తే కనీసం గట్టిగా ధిక్కరించనైనా లేదు. 'మీరు చెప్పినది హై కమాండ్‌కి చెపుతా. హై కమాండ్‌కి చెప్పినది మీకు చెపుతా' అనేవాడు తపాలా బంట్రోతు కంటె ఎక్కువ గౌరవాన్ని ఆశించలేదు.

ఇటువంటి బంట్రోతులు రాజ్యం చేస్తూ వుంటే నిమ్స్‌లో చికిత్సే కాదు, ఏ హోటల్‌లో ఎవరికి భోజనం పెట్టాలో ఎవరికి పెట్టకూడదో కూడా శాసించే దళాలు తయారవుతాయి. ఇప్పటికే ఏ హీరో సినిమా చూడాలో, ఎవరిది చూడకూడదో ఫత్వాలు జారీ చేస్తున్నారు. ఇది యిలాగే సాగనిస్తే త్వరలో సినిమాహాళ్ల ముందు హోర్డింగ్‌లపై యిలా రాస్తారు - 'ఈ సినిమాకు తెరపై గాని, తెరవెనుక గాని పనిచేసినవారిలో సమైక్యవాదులు ఎవరూ లేరని యిందుమూలముగా హాలు యాజమాన్యము హామీ యిచ్చుచున్నది. దరిమిలా వారిలో ఏ ఒక్కరైనా తమ అభిప్రాయము మార్చుకున్నట్లు సినిమా ప్రదర్శన సమయంలో సమాచారం అందినచో ప్రదర్శన వెంటనే నిలిపివేయుదమని గ్యారంటీ యిచ్చుచున్నాము.' - ఎమ్బీయస్‌ ప్రసాద్‌

డిసెంబరు 22, 2009 ఎమ్బీయస్‌ - ప్రకటన ఎలా రాబోతోంది..?

కొద్ది గంటల్లో కేంద్రం నుండి ప్రకటన వెలువడబోతోంది. అది ఎలా వుండబోతోంది అన్న వూహలతోనే యీ వ్యాసం. నిన్నరాత్రి మూడుగంటల పాటు కోర్‌కమిటీ హేమాహేమీలందరూ తలలు బద్దలు కొట్టుకున్నాక పన్నెండు దాటేదాకా ప్రణబ్‌, మొయిలీ వంటివారు విడిగా తలలు చేర్చి మరిన్ని మంతనాలు చేశారట. ఏదో ఒక నిర్ణయానికి వచ్చే వుండవచ్చు. సరే ప్రకటన ఎలా చేస్తుందో వూహించి చూద్దాం. ఇదంతా గెస్‌వర్కే. కెసియార్‌ నిరాహారదీక్షకు సోనియా తొణకదని యిలాగే గతంలో వూహ చేసాను. అది తప్పింది. నేను లాజిక్‌ ప్రకారం వెళ్లాను. ఆవిడ లాజిక్‌ ప్రకారం వెళ్లక, పరిస్థితులపై తప్పుడు నివేదికలపై ఆధారపడి వెళ్లింది. దాని ఫలితం ఆవిడా, ఆవిడ పార్టీ అనుభవించడమే కాదు, మొత్తం రాష్ట్రం అనుభవిస్తోంది. అందువలన మనం మాత్రం లాజిక్‌ను వదలవద్దు.

చిదంబరం ప్రకటన తర్వాత సోనియా యిరకాటంలో పడింది. సమైక్యాంధ్ర నినాదం యింత గట్టిగా వినిపిస్తుందని, యుపిఏ భాగస్వాములు చివాట్లు వేస్తారనీ ఆమె వూహించలేదు. కానీ ఆ ప్రకటనను సాంతం రివర్స్‌ చేస్తే ఇప్పటిదాకా తెలంగాణాలో తటస్థంగా వున్న వున్నవారినీ కూడా రెచ్చగొట్టినట్టవుతుంది.

వెనుకడుగు వేసినట్టు కాకుండా ప్రత్యేక రాష్ట్రం ఆలోచనను ముందుకు తీసుకెళుతున్నట్టే వుండాలి, వెంటనే ఏ నిర్ణయమూ తీసుకోకూడదు. అలాటి పరిస్థితిలో శరద్‌ పవార్‌ అందివస్తాడు. ఆయన రెండో ఎస్సార్సీ అంటున్నాడు. సోనియా దాన్ని సమర్థించవచ్చు. రెండు, మూడేళ్లలో ఏ విషయమూ తేల్చేయాలని నిబంధన పెట్టవచ్చు.

లేదా నేను గతంలో రాసినట్టు పార్లమెంటుదాకా తీసుకుని వచ్చి విప్‌ జారీ చేయకుండా పరోక్షంగా వీగిపోయేట్లు చేసేయవచ్చు. ఒకాయన నాకు రాశారు - ప్రభుత్వం ప్రవేశపెట్టిన బిల్లు వీగిపోతే వాళ్లు రిజైన్‌ చేయవలసి వస్తుందని. అది విశ్వాస తీర్మానానికి మాత్రమే వర్తిస్తుందనుకుంటాను. (ఎవరికైనా కరక్టుగా తెలిస్తే రాయండి) అలాటి పరిస్థితిలో ప్రయివేటు సభ్యుడి బిల్లుగా ప్రవేశపెట్టవచ్చు.

అసెంబ్లీ తీర్మానం ప్రవేశపెట్టి తీరతాం అన్నారు చిదంబరం. కెసియార్‌ నిరసన దీక్ష మానేయడానికి పెట్టిన షరతుల్లో యిది కూడా ఒకటి. ఇప్పుడు మాట మార్చి అసెంబ్లీ తీర్మానం అంటే వాళ్లమీద కోర్టు కేసు పెడతాం అంటున్నారు కెసియార్‌. అసెంబ్లీలో తీర్మానానికి అనుకూలంగా, ప్రతికూలంగా పడిన ఓట్లు చూసి దానిపై విషయం పునరాలోచిస్తాం అని తాత్కాలికంగా పరిస్థితిని శాంతపరచవచ్చు.

సోమవారం ఆంధ్రభూమి డైలీలో వార్తలు వచ్చాయి. రాష్ట్రవిభజనకు రంగం సిద్ధమైందని, హోం శాఖ ఫైళ్లను చురుకుగా కదుపుతోందనీ. హెడ్‌లైన్స్‌గా 'హైదరాబాద్‌ వేరే రాష్ట్రం?' అని కూడా వచ్చింది. రంగారెడ్డిజిల్లాలోని కొన్ని గ్రామాలను గ్రేటర్‌ హైదరాబాదు పరిధిలోకి కలిపేందుకు చర్యలు తీసుకుంటున్నారని రాశారు. ఎమ్మెల్యేలు వ్యతిరేకించినా రెవెన్యూ శాఖ అనుమతి యిచ్చేసిందట. ఆంధ్రప్రదేశ్‌ను మూడు ముక్కలు చేసి ఆంధ్ర, తెలంగాణా, హైదరాబాదుగా విడగొడతారని కథనం. దీని సాధ్యాసాధ్యాలు చూద్దాం.

సాధ్యం కావడానికి వుండే కారణాలు - హైదరాబాదు వేరే రాష్ట్రం అంటే కోస్తా, సీమలలో శాంతించవచ్చు. హైదరాబాదుపై ప్రత్యేకవాదుల పెత్తనం వుండదు కాబట్టి ఎవరికీ భయాందోళనలు వుండవు. గ్రేటర్‌ హైదరాబాదులో అన్ని జాతులవారూ వున్నారు కాబట్టి, సమైక్యవాదానికి పెద్ద యెత్తున ఓట్లు పడ్డాయి కాబట్టి వారికి చింత లేదు. రియల్‌ ఎస్టేటు రంగం ఈ ఐడియాను బ్యాక్‌ చేస్తుంది. ఆంధ్ర ప్రాంతం వేరుపడితే అక్కడ మరో రాజధాని ఏర్పడుతుంది. అది కేంద్రంగా అక్కడ అభివృద్ధి జరుగుతుంది. కొత్త రాజధాని అంటే కాంట్ట్రార్లకు పండగే.

అయితే యిది అసాధ్యం అనిపించడానికి కారణం - హైదరాబాదు లేని తెలంగాణా ప్రత్యేకవాదులకు సమ్మతం కాదు. హైదరాబాదు తెలంగాణాలో భాగం. దాన్ని ఎలా విడగొడతారు? అనవచ్చు.

దీనికి కేంద్రం చేయగల కౌంటర్‌ ఆర్గ్యుమెంట్‌ - 'ఆంధ్రప్రదేశ్‌లో తెలంగాణా 53 ఏళ్లగా భాగమైనా విడగొడుతున్నాం కదా. అలాటప్పుడు తెలంగాణాలో భాగమైన హైదరాబాదును విడగొడితే అభ్యంతరం దేనికి? అక్కడ ప్రత్యేకవాదమూ, యిక్కడ సమైక్యవాదమూనా? అయినా తెలంగాణా నుంచి ఎవరూ రాకూడదు అని చెప్పటం లేదు కదా. తెలంగాణాలో మరో రాజధాని వస్తే నష్టం ఏముంది? ఇప్పటిదాకా తెలంగాణాలో హైదరాబాదు ఒక్కటే అభివృద్ధి చెందిందంటున్నారు కదా. ఇకపై తక్కినవీ చేసుకోండి. వరంగల్‌, కరీంనగర్‌ మాత్రం వద్దు. మావోయిస్టు ప్రభావిత ప్రాంతాలవి. రాజధాని వాళ్ల చేతిలో పడితే మాకు కష్టం. ఇక నిజమాబాద్‌ లాటిదేదైనా చూసుకోండి.'

కొత్త రాజధాని అంటే కొత్త కాంట్రాక్టులు కదా అన్న సంతోషంతో కాంట్ట్రార్లు, వాళ్లచే ప్రభావితులయ్యే నాయకులూ రాజధాని వస్తుందనుకునే జిల్లా నాయకులు, పక్క జిల్లా నాయకులు దీనికి సై అనవచ్చు.

రెండు రాజధానులకు డబ్బు కేంద్రానికి ఎలా వస్తుందో నాకు తెలియదు. కొద్దికొద్దిగా యిస్తాం, ఈ లోపున హైదరాబాదును ఉమ్మడి రాజధానిగా వాడుకోండి అనవచ్చు.

ఇది చదివి ప్రత్యేకవాదులు నాపై మండిపడవచ్చు. తెలంగాణా సోనియా యిచ్చేస్తోంది. హైదరాబాదు సాధించి తీరతాం అని. అడిగినవన్నీ దక్కడం లోకంలో ఎక్కడా లేదు. ఉమ్మడి మద్రాసు రాష్ట్రం నుండి ఆంధ్ర కోరినప్పుడు మద్రాసు వదులుకోవలసి వచ్చింది. గుజరాత్‌ ఏర్పడినపుడు బొంబాయి వదులుకోవలసి వచ్చింది. ఘోరతపస్సు తర్వాత వరాలు యిచ్చినపుడు కూడా బ్రహ్మ ఏదో మెలిక పడతాడు. 'అది మాత్రము దక్క....' అంటూ.

చూదాం ఏమవుతుందో..! - ఎమ్బీయస్‌ ప్రసాద్‌

22 Dec 09

MBS - What do you mean by “Andhra?”

These days some people from Telengana region are objecting to be called Andhras. And media has started using the word “Seemandhra” to indicate Coastal and Rayala Seema areas together. What is meaning of scope of Andhra? Is it shrinking day by day? Let us see.

Andhra and Telugu are synonymous. If anyone has any doubt, I will ask them to ponder over following points:

· Pothana called his Bhagavatham as Andhra Maha Bhagavatam, not Telengana Bhagavatam or something

· When Telugus in Telengana formed associations to fight Nizam, they formed “Andhra Maha Sabha”

· Dr. C.Narayana Reddi, (born in Karimnagar dist.) heads Andhra Saraswat Parishad situated in Hyderabad to spread Telugu in Telengana.

The word Andhra indicates all the Telugu people. Outside AP, all the residents refer to themselves as Andhras. That is why you have ‘Pravasandhra Samithis’. Not Pravasa Telengana Samithis or Pravasa Seema Samithis.

All along all the Telugus were united in some or other way. In 2500 yrs., of recorded history, for less than 200 years (1770-1956) they were divided among British and Nizam. That is why even our tastes are common. If a film flops, it flops in all the three regions. If a magazine sells well, it sells well thru out the state.

But because of administrative jargon, the world “Andhra” came to represent only certain parts of present A.P. Between 1953-56 coastal and Rayalaseema regions were called Andhra state. So in 1956 when AP is formed, employees from that state were called ‘Andhra’ while employees from erstwhile Nizam state were called ‘Telengana’.

· Just because a particular area is called that way for administrative convenience, it does not mean remaining people are not Andhras.

· In West Bengal, the word ‘bangalee’ refers to a person from East Bengal while person from west Bengal is called ‘ghoti’. But everyone calls himself ‘bangalee’ for outside world.

· Similarly, in Gujarat, ‘Gujarati’ refers to person from eastern part while western part people are called ‘Saurashtrians’. But all of them together say that they are ‘Gujaratis’.

Those in Telengana who refuse to be called as ‘Andhra’ have to notice these facts.

In 1969, the word ‘Andhra’ was much misused by Chenna Reddy and co. So when NTR came to power he tried to change the name of the state as “Telugu Nadu” to inculcate sense of unity.

MJ Akbar, the then editor of “The Telegraph”, Calcutta has criticized this move as “Balkanization” (splitting country on regional basis). I was residing in Calcutta those days and wrote a letter rebutting Akbar’s thesis, explaining the logic behind the change of name. After the letter was published, many of my non-Telugu friends were surprised at the limited usage of “Andhra” within AP. For them, all the Telugus are Andhras.

They would have been further surprised had they come to know that these days “Andhra” is used for only coastal area. This is the handiwork of media. Even in “Jai Andhra” movement days, Andhra meant Coastal + Rayalaseema.

These days, media is calling only coastal areas as “Andhra” and Rayalaseema as “Seema”. To indicate both the areas together they are using “Seemaandhra”. If you think media is uninitiated, listen to Mr. Parachuri, when he spoke on the occasion of Star nite for flood victims.

He said “A person has only two eyes. But our Telugu Talli has 3 eyes, namely – Andhra, Rayalaseema and Telengana!”

If this trend continues, I am afraid, ten years hence “Andhra” means only Krishna and Guntur districts!

MBS PRASAD

mbsprasad@gmail.com

23 Dec 09

MBS – KCR’s Oneupmanship

KCR is at it again. Even while addressing joint press meet at Jana Reddy’s place, he grabbed the opportunity to go down in the history as the first one to have resigned in the wake of 23 Dec statement.

On this eventful day, when center released much-awaited statement, there were studied reactions. While MPs from both sides hailed it, MLAs did not react much. In Coastal and Seema areas, while Congress leaders gave up fasts, TDP leaders continued. They wanted to prove to public that they are more loyal to Integrated Andhra than their Congress counterparts. After all, they have to atone for their past sin of abandoning NTR’s path in this respect.

While veteran journalists like Potturi saw the statement as one step forward towards political solution, KCR was hesitant to react. He said he needed time till tomorrow to consult his fellow soldiers to understand the implications. Then he went to Jana reddy’s residence. After all, it is not easy to understand a statement drafted by Pranab Mukherjee (I clearly see his hand in the statement. In older days, we were having ‘dwarthi (double-entendre) kavyas’ in Telugu like ‘Raghava Pandaveeyam’. If you adopt certain parameters it reads as Ramayana and if you adopt another, it can be interpreted as Maha Bharatha. Similarly Pranab’s statement means pro-separation for Telengana MPs while simultaneously it looks as anti-separation for Coastal and Seema MPs.)

Our homespun Jana Reddy is no less in these matters. When he was home minister his statements on encounters sounded different things for different people. Maoists were angry with YSR but not with Jana, though he was the home minister. He used to present himself as a ‘Nimittamatra’ in these matters. He used to take such a long time in completing a sentence that the reporters could never make out whether he was praising the police for ‘fake’ encounters or castigating them.

So it is but natural for KCR to go to Jana Reddy to make out what Pranab meant to say. Only two unintelligible persons can vibe well each other. After Jana Reddy explained the true meaning waiting to be explored between the lines, the import of the statement sank into KCR’s brain and soon he was livid with anger. By then English TV Channels started calling “T-issue on back burner / deep freezer” (Why use this kitchen jargon, I wonder. Sonia should complain against gender specific terminology) etc. etc.

They held joint press meet. KCR berated center’s ‘betrayal’ along Rosaiah’s incompetence and announced that all the Telengana leaders from different parties would submit resignations by 12 noon tomorrow to cause downfall of his government. Then he handed over mike to Jana Reddy least suspecting his oratory skills. But Jana Reddy, the home minister and Jana Reddy, the agitator are two different entities. He talked non-stop for fifteen minutes condemning imposition of section 144 and announced 48 hrs. bandh. Then he said they could not contact their TDP friends from the region and together they would take a decision on resignations as MLAs.

Within quarter of an hour, news flash appeared on TV channels announcing KCR’s resignation to his MP post. He wanted to march over his Congress comrades and paint himself as the most sincere, dedicated champion of separate T movement. He is not ready to share the honors with anyone, even with his followers. He has to be the first! That’s all!

In fact, this attitude has alienated him from his co-travelers on T-path. He wants to hog all the limelight. With this kind of leadership for T-movement, God alone knows how long it trudges along.

MBS PRASAD

mbsprasad@gmail.com

డిసెంబరు 23, 2009

ఎమ్బీయస్‌ - అబ్బే, ఇదేం ప్రకటన ..?

రెండువారాలుగా ఎదురుచూసిన ప్రకటన వచ్చింది. శ్రీశ్రీ గేయం ఒకటి కాస్త కాస్త గుర్తుకు వస్తోంది.

'మోసుకొచ్చాం స్వరాజ్యమ్మూట.. మూట విప్పితే ఏమీ లేదు...'

'అందరూ గజీతగాళ్లమే.. అంగుళం ప్రగతి లేదు.. మెడలోతు నీళ్లలో నిలువీత యీదుతున్నాం..'

ఇవే మాటలు కాకపోయినా, యిలాటి అర్థంలోనే వుంటుంది. ఇలాగే వుంది యీ ప్రకటన. నన్నడిగితే యీ ప్రకటన 9 న రావలసిన ప్రకటన - అందర్నీ సంప్రదించి ఏదో ఒకటి చేస్తాం అని. అదేమో కేసులు ఎత్తేస్తాం, అసెంబ్లీతీర్మానం పెట్టిస్తాం అంటూ తెలంగాణా ప్రత్యేకవాదుల్లో ఆశలు రేకెత్తించి, యిన్నాళ్లకు యిలా యిస్తే ఎలా?

ప్రకటన వెలువడగానే అందరూ తబ్బిబ్బు పడ్డారు. ఎలా రియాక్టవాలో ఎవరికీ తెలియలేదు. కోస్తా, సీమ వాళ్లు ఆశించినట్టు మొదటిదాని కంప్లీట్‌ రివర్సల్‌ కాదు. ప్రోగ్రాం యింకా నడుస్తోంది అన్నట్టు ధ్వనిస్తోంది. ఈ పరిస్థితుల్లో యింతకంటె ఏమిస్తారులే అనుకుని వాళ్లు చల్లబడ్డారు. అదైనా కాంగ్రెస్‌వాళ్లు మాత్రమే! కొందరు టిడిపివాళ్లు ఓ గంట ఆగి దీక్ష విరమించినట్టున్నారు. కాంగ్రెస్‌వాళ్లు అవకాశవాదులు, మేము వీరసమైక్యవాదులం అని చూపించుకోవాలి కదా. రాజకుమారిగారు యింకా మానినట్టు లేదు. రిటర్న్‌కిస్‌లు యివ్వవలసిన వాళ్లు యింకా అటువైపు రాలేదు మరి!

ఇక తెలంగాణా నాయకుల్లో అయితే కన్‌ఫ్యూజనే కన్‌ఫ్యూజన్‌. తెలంగాణా ఎంపీలకు చూపించే ప్రకటన రిలీజ్‌ చేశారట పాపం చిదంబరం. అందుకే ప్రకటన రాగానే అద్భుతంగా వుంది అని సర్వే సత్యనారాయణ, పొన్నం ప్రభాకర్‌ ఆనందంతో గంతులేశారు. అమ్మో, యిది తమ విజయంగా కాంగ్రెస్‌వాళ్లు చాటుకునే ప్రమాదం వుంది అనిపించింది కెసియార్‌కు. మోహన్‌బాబుయూనిట్‌ మీద దాడి చేయించేది తను, అల్లు అర్జున్‌యూనిట్‌ మీద దాడిచేయించేది తను, కష్టమంతా తనది, తనవాళ్లది. ఇప్పుడు క్రెడిట్‌ కొట్టేయడానికి కాంగ్రెస్‌వాళ్లు తయారయ్యారు హమ్మా అనుకున్నారు కెసియార్‌.

స్టేటుమెంటుని ఖండించి పారేద్దామని ఓ పట్టాన కొరుకుడు పడలేదు. తయారుచేసినదెవరు? యమబుర్ర వున్న ప్రణబ్‌. ఒక్క సూర్యుండు సమస్త జీవులకు అన్నట్టు.. ఏ భావంతో చూస్తే అలా కనబడేట్లా (యద్భావం తద్భవతి అన్నారు పెద్దలు) తయారుచేశాడు ఆ ప్రకటనను. 'రాఘవ పాండవీయం' అనే ద్వర్థి కావ్యాన్ని రామాయణపరంగా చూస్తే రామాయణంలా తోస్తుంది. భారతపరంగా చూస్తే భారతంలా తోస్తుంది. అటువంటి ప్రజ్ఞతో ప్రత్యేకవాదులకు, సమైక్యవాదులకు యిద్దరికీ తమదే అనిపించేలా డ్రాఫ్ట్‌ చేసిన ప్రణబ్‌ అంతరార్థం గ్రహించాలంటే అంతే అయోమయంగా మాట్లాడగల ప్రతిభాశాలి జానారెడ్డే శరణ్యం.

అందుకే కెసియార్‌ అందరితో ఆలోచించి రేపు ఏ విషయం చెపుతానని ప్రెస్‌కి చెప్పి తను జానారెడ్డి యింటికి వెళ్లారు. అక్కడ మాటామంతీ జరిపి ప్రెస్‌ని పిలిచి అటువైపు యిటువైపు కాంగ్రెస్‌వాళ్లను కూచోబెట్టుకుని (వాళ్లు కిమ్మంటే ఒట్టు) రోశయ్యను చెరిగిపారేశారు - ఉరుము వురిమి మంగలంమీద పడినట్టు! మధ్యలో రోశయ్య ఏం చేశారట? ఇధర్‌ కా మాల్‌ ఉధర్‌, ఉధర్‌ కా మాల్‌ యిధర్‌ అన్నట్టు మీరు చెప్పినది పై వారికి చెప్తారు. పై వారు చెప్పినది మీకు చెప్తారు.

రోశయ్య తిట్టుడు కార్యక్రమం ఐపోగానే అందరికంటె ముందుగా కెసియార్‌ రిజైన్‌ చేశారు - ఓ పక్క గురువారం మధ్యాహ్నం 12 గంటలదాకా అని ముహూర్తం పెడుతూనే! ఉద్యమం నాదే, నాదే, కాంగ్రెస్‌ వాళ్లు అతిథినటులు మాత్రమే అని చూపించాల్సిన తరుణం యిది. అన్ని పార్టీలవారూ జెండాలు పక్కకు పెట్టి ఉద్యమంలో చేరతారని గ్రాండ్‌గా ప్రకటించారు. ఆయన చంద్రబాబును తిట్టిన తిట్టు తిట్టకుండా యిచ్చిన ప్రసంగాలూ, టిడిపి నుండి తెరాసలోకి గెంతిన వారిని ప్రశంసిస్తూ పలికిన వాక్యాలూ ఇంకా చెవుల్లో మారుమ్రోగుతూనే వున్నాయి. అయినా టిడిపివారు తన నాయకత్వం అంగీకరించాల్సిందే దీనిలో నేనే ఛాంపియన్‌ను అన్నట్టు ఫస్ట్‌ ఆయనే రిజైన్‌ చేశారు. 48 గంటల బంద్‌ ప్రకటించి మళ్లీ ఉద్యమంలోకి దూకారు. హై కమాండ్‌కి ఓ సారి మాట యిచ్చినతర్వాత కట్టుబడి వుండాలి అని కోస్తా, సీమ నాయకులకు సుద్దులు వల్లించిన పెద్దలే యిప్పుడు హై కమాండ్‌కి ఎదురు తిరిగారు.

ప్రకటన అద్భుతంగా వుందన్న ఎంపీలు కూడా పొలోమని దూకేశారు. రాజీనామాలు ఎడాపెడా యిచ్చేస్తున్నారు. మీరు ఔనంటేనే కదా, మేం రిలీజ్‌ చేశాం అని కేంద్ర నాయకులు అంటే ప్రజలు వినటం లేదు అని చెప్పి తప్పించుకుంటారు. ప్రజలను నడిపించేవాడు నాయకుడనిపించుకుంటాడు. ఆ నిర్వచనం ప్రకారం చూసుకుంటే యిప్పుడు నాయకుడనేవాడు ఒక్కడూ కనబడడు. ప్రజలకు ఏది మంచిదో నిక్కచ్చిగా చెప్పగలిగేవాడూ లేడు, చెప్పి ఒప్పించగలిగేవాడూ లేడు. ఎటు జూసినా బుజ్జగింపులే. తాము వాళ్లను ఆడిస్తున్నామని మురిసిపోయారు యిన్నాళ్లూ. ఈ అంశంలో అన్ని ప్రాంతాల ప్రజలూ వాళ్ల నాయకులకు ప్రెవేటు చెప్పేశారు. మొదటనుండీ ఒకే మాట మీద నిలబడిన సిపిఎం జోలికి ఎవరూ వెళ్లలేదు చూడండి. నిజాయితీగా మాట్లాడినవాడిపై ఆ గౌరవం వుంటుంది.

ఇంతకీ యీ ప్రకటనలో ప్రధానలోపం ఏమిటంటే - యిది ఎటూ తేల్చలేదు. తర్వాత చూద్దాంలే అంది. ఆ చూసేదేదో యిప్పణ్నుంచీ చూడడం మొదలుపెడితే ఐదేళ్లకో, పదేళ్లకో తేలుతుంది కదా. ఇంగ్లీషులో 'టూ లేట్‌ అండ్‌ టూ లిటిల్‌' అంటారు. మనం కాస్త మార్చి 'టూ లేట్‌ అండ్‌ టూ యాంబిగ్యువస్‌' అనవచ్చు. కేంద్రం యిప్పటికైనా ఆటలు మాని, ఏదో ఒకటి స్పష్టంగా చెప్పేస్తే ప్రజలు మానసికంగా దానికి సిద్ధమవుతారు. ఈ తరహా గందరగోళంలో ప్రజలు శాంతంగా వుండలేరు, రాష్ట్రంలో పెట్టుబడులు పెడదామనుకున్నవారు అసలే కానరారు.

- ఎమ్బీయస్‌ ప్రసాద్‌

డిసెంబరు 24, 2009 ఎమ్బీయస్‌ - తెలంగాణా సిఎంలు

కెసియార్‌ దీక్ష మొదలుపెట్టిన దగ్గర్నుంచీ అందరికీ తెలుగువాళ్ల చరిత్రపై ఆసక్తి పెరిగింది. అసలు మనం ఎవరు? అందరం ఒకటేనా? మనం వేరూ, వాళ్లు వేరూనా? అని. దీనికి తోడు గతంలో జరిగిన ఉద్యమాలేమిటి? ఎందుకు జరిగాయి? వీళ్లు చెపుతున్న స్టాటిస్టిక్స్‌ అన్నీ సరైనవేనా? అని. సందట్లో సడేమియాగా కొందరు 'మనకు ప్రత్యేక రాష్ట్రం ఎందుకు కావాలంటే..?' అంటూ ఫార్వార్డ్‌లు పంపేస్తున్నారు. మరి కొందరు నాకు అర్జంటుగా గణాంకాలన్నీ పంపండి అంటూ ఆర్డర్లేస్తున్నారు. ఏది నిజం? ఏది అబద్ధం? కాస్త నిదానంగా అన్నీ పరికిద్దాం.

మొదటగా నేను చెప్పదలచుకున్నది - నాకు తెలిసినంత మేరకే నేను రాయగలుగుతాను. నా జ్ఞానమూ పరిమితమే. నేను రాసినదాంట్లో తప్పులు వుంటే ఎత్తి చూపండి, సవరించుకుంటాను. అంతే తప్ప నువ్వు ఫలానా ప్రాంతం వాడివి కాబట్టి యిలా రాశావ్‌ వంటి శుష్క ఆరోపణలు మానండి. మొన్న ఎలక్షన్‌ సమయంలో పాఠకులలో చాలామంది కులాలవారీగా చీలిపోయి వాళ్లు అనుకున్నది రాయనందుకు నన్ను కులపక్షపాతిగా (నేనే కులమో తెలియకపోయినా) తిట్టిపోశారు. ఇప్పుడు వాళ్లే ప్రాంతాల వారీగా చీలిపోయి మరోలా తిడుతున్నారు. రాష్ట్ర విభజన గురించి నేను స్పష్టంగా 13 భాగాల్లో మే 2009లోనే వ్యాసపరంపర రాశాను. ప్రస్తుత పరిస్థితుల బట్టి మాట మార్చడం లేదు. అప్పుడు రాసిన అభిప్రాయాలకే కట్టుబడుతున్నాను. అప్పుడు చదివి వుండకపోతే ఆర్కైవ్స్‌లో యిప్పుడు చూడవచ్చు.

విభజనవాదులు, సమైక్యవాదులు ఎవరు ఏ మేరకు నిజం చెపుతున్నారో తెలియాలంటే ప్రభుత్వమే ఓ శ్వేతపత్రం విడుదల చేయాలి. ఆంధ్రప్రదేశ్‌ ఏర్పడ్డాక జిల్లాల వారీగా అభివృద్ధి ఏ మేరకు జరిగిందో గణాంకాలు యివ్వాలి. అవి తెలిసిన రోజున అనేక అపోహలు తొలగిపోతాయి. అవి లేకుండా అక్కడక్కడ దొరికిన సమాచారం ప్రకారం చెప్పబోతే కాకిలెక్కల లాగానే వుంటాయి. రాజకీయ నాయకులు అర్థసత్యాలు, అసత్యాలు చాలా చెప్తారు. కొన్ని దాచేస్తారు. నిజాం పరిపాలన అద్భుతంగా వుండేదని కితాబులు యిచ్చేస్తున్న కెసియార్‌ 1956 నాటికి ఆదిలాబాద్‌లో విద్యుత్‌ సౌకర్యం కానీ, రైల్వే స్టేషన్‌ కానీ వుండేది కాదన్న విషయం ఎప్పుడైనా చెప్తారా? అవన్నీ 1956 తర్వాత జరిగిన ప్రగతి అని ఒప్పుకుంటారా? జరిగిన అభివృద్ధి చాలదని ఎవరైనా, ఏ ప్రాంతం గురించైనా చెప్పవచ్చు. రాష్ట్ర సరాసరి ఎంత? దానిలో తెలంగాణా జిల్లాల సరాసరి ఎంత? అనేది క్లియర్‌గా తెలిస్తే జరగవలసినంత జరగలేదని చెప్పవచ్చు. దానికి కారణాలేమిటో, బాధ్యులెవరో తర్వాత అన్వేషించవచ్చు. ఇలాటి విషయాలు ఫక్తు ఎకడమిషియన్స్‌ మాత్రమే నిక్కచ్చిగా చెప్తారు. వాళ్లవే మనం ప్రామాణికంగా తీసుకోవాలి.

ఈలోగా విభజనవాదులు చలామణీలో పెట్టిన ఒక వాదం గురించి కాస్త చెప్తాను. తెలంగాణా నుండి ముఖ్యమంత్రులు ఎవరూ లేకపోవడం వలననే అభివృద్ధి జరగలేదనీ ఒక వాదం వినిపిస్తోంది. తెలంగాణా సిఎంలు ఎవరినీ ఐదేళ్లపాటు పదవిలో వుండకుండా కోస్తా, సీమవాళ్లు కుట్రలు పన్నారని దీనికి కలిపారు. వీళ్ల వాదన ప్రకారం పివి నరసింహారావు, చెన్నారెడ్డి, అంజయ్య మాత్రమే తెలంగాణా బిడ్డలు. వెంగళరావు కాదు. ఎందుకట?

ఎందుకంటే వెంగళరావు సెటిలర్‌ట. తెలంగాణావాడు కాదట. వెంగళరావు ఖమ్మం జిల్లా వారనీ, వారి పూర్వీకులు పశ్చిమగోదావరి జిల్లానుండి వచ్చి ఖమ్మంలో స్థిరపడ్డారు కాబట్టి ఆయన్ని తెలంగాణావాడిగా లెక్కవేయకపోవడం అన్యాయాతి అన్యాయం. వెంగళరావు తను మంత్రిగా, ముఖ్యమంత్రిగా వున్నపుడు ఖమ్మం జిల్లాకు ఎంతో చేశారని అందరికీ తెలుసు. తన పూర్వీకుల జిల్లా కదా అని పశ్చిమగోదావరికి చేశారా? లేదే! ఖమ్మం తెలంగాణాలో లేదా? మరి వెంగళరావును లెక్కలోకి తీసుకుపోవడం దేనికి? ఎందుకంటే వాళ్ల థియరీకి అడ్డు వస్తున్నాడులా వుంది, తీసి అవతల పారేశారు.

ఇక ఐదేళ్లు సిఎంగా వుంటేనే అభివృద్ధి చేయగలరా? ఒక ఏడాది వుంటే దానిలో ఐదోవంతు చేయవచ్చుగా! అది చేశారా? దాన్ని బట్టి ఐదేళ్లూ పదవిలో వుంటే ఏం ఉద్ధరించేవారో లెక్క వేసి చూడండి. ఈ మధ్య ఎన్‌డిటివి వారు హైదరాబాదు పబ్లిక్‌ స్కూల్‌లో 'హైదరాబాదు బ్లూస్‌' అని కార్యక్రమం పెట్టి నాయకులందరినీ పిలిచి పౌరులచేత ప్రశ్నలడిగించారు. వారిలో ఓ కుఱ్ఱాడు కెసియార్‌ తనయుడు తారకరామారావును అడిగాడు - 'మీ నాన్న కేంద్రమంత్రిగా, ఎంపీగా వుండి తెలంగాణాకు ఏం సాధించారు?' అని. తారకరామారావు నోరు పెగలలేదు. 'ప్రత్యేక తెలంగాణా సాధనే ఆయన లక్ష్యం' అని ఏదో గొణిగాడు. ప్రత్యేక రాష్ట్రం రావడం సరే, యీలోపున దానికి ఓ ప్రాజెక్టో, మరోటో రావద్దా? కేంద్రమంత్రిగా తన శాఖ ద్వారా తన ప్రాంతానికి ఏదో ఒకటి చేయవచ్చుగా! వద్దన్నారా?'

కెసియార్‌ మాత్రమే కాదు, ఆయన సహచరులు రాష్ట్రంలో మంత్రులుగా వున్నారుగా! వాళ్లు మాత్రం తమ నియోజకవర్గాలకు ఏం చేశారు? ఏమైనా అంటే స్వంత రాష్ట్రం వచ్చాక ఏమైనా చేసుకుంటాం, అప్పటిదాకా యివన్నీ మాకు అనవసరం (610 జీవో విషయంలో కెసియార్‌ అన్నట్టు) అంటారు. మరీ రొక్కిస్తే కోస్తా వాళ్లు చేయనివ్వలేదు అంటారు. అన్నిటికీ పాపాలభైరవులు వాళ్లు ఒకరు దొరికారు కదా! తెలంగాణా కానీవండి, కోస్తా కానీయండి - ఏ ప్రాంతమైనా ఎదగవలసినంత స్థాయిలో ఎదగలేదంటే దానికి కారణం ఆ ప్రాంతపు నాయకత్వమే కారణమని గుర్తు పెట్టుకోండి. వేరేవాళ్ల మీద తోసేయడం అనవసరం.

అందువలన తెలంగాణా సిఎంలను మాత్రమే లెక్కపెట్టవలసిన అవసరం లేదు. 1956 నుండి యిప్పటిదాకా వందలాది తెలంగాణా మంత్రులున్నారు, వేలాది శాసనసభ్యులున్నారు. వీళ్లంతా పనిచేయకుండా ఎవరైనా కాపలా కాశారా? వాస్తవం ఏమిటంటే వీళ్లలో చాలామంది తమ స్వార్థం చూసుకున్నారు. ప్రత్యేకరాష్ట్రం రాగానే వీళ్లంతా అర్జంటుగా బుద్ధులు మార్చేసుకుంటారని నమ్మగలమా?

తెలంగాణావారు సిఎం గద్దె నెక్కితే చూసి ఓర్వలేక కోస్తావారు దింపేశారంటున్నారు. అది నిజమే ననుకుంటే చెన్నారెడ్డిని దింపేశాక అతని స్థానంలో మరో తెలంగాణా సిఎం అంజయ్యను ఎందుకు ఎక్కించారు? వారే వచ్చి కూచోక. గద్దె నెక్కాక నిలుపుకోవడంలో ఎవరి ప్రజ్ఞ వారిదే. అది పూర్తి రాజకీయపోరాటం. ప్రాంతంతో సంబంధం లేదు. మంత్రి పదవి దక్కక కెసియార్‌ తెరాస పెట్టారని అందరికీ తెలుసు. మూడేళ్లకు కాంగ్రెస్‌తో పొత్తు పెట్టుకుని చంద్రబాబును గద్దె దింపారని తెలుసు. దాని అర్థం ఓ మెదక్‌ జిల్లా వాడికి చిత్తూరు జిల్లా వాళ్లంటే పడదనా?

కొన్నాళ్లు పోతే దీన్నే వెలమవాళ్లు కమ్మవాళ్లను రాజ్యభ్రష్టులను చేశారని కూడా అన్వయించుకోవడం మొదలెట్టవచ్చు. రాజకీయంలో అనుచరులు, ప్రత్యర్థులు ఏర్పడడానికి కులాలు, ప్రాంతాలు కారణాలు కావు. అన్నాదమ్ములే వేర్వేరు పార్టీల్లో వుండవచ్చు. కలహించవచ్చు. ఎన్టీయార్‌ను చంద్రబాబు వెన్నుపోటు పొడిచి దింపేయలేదా? దానికి ఎన్టీయార్‌ కొడుకులు సహకరించలేదా? చెన్నారెడ్డి కానీయండి, అంజయ్య కానీయండి మరోరు కానీయండి - పదవి పోగొట్టుకుంటే రాజకీయక్రీడ సరిగ్గా ఆడలేదనే అర్థం. చెన్నారెడ్డికి కోస్తాలో అనేకమంది అనుయాయులున్నారు, ఎన్టీయార్‌కు తెలంగాణాలో ప్రగాఢ అభిమానులున్నారు.

రాజకీయ ఉత్థానపతనాలకు ప్రాంతీయ కలర్‌ అద్దడం తప్పు. ఇకపై మీకొచ్చే ఫార్వార్డ్‌లలో తెలంగాణా సిఎంల అంశం వుంటే వారికి యీ సమాధానం యివ్వండి.- ఎమ్బీయస్‌ ప్రసాద్‌

డిసెంబరు 25, 2009 ఎమ్బీయస్‌ - పులిమీద స్వారీ

విద్యార్థులను రాజకీయాల్లోకి తెచ్చినందుకు నాయకులు అనుభవిస్తున్నారు. విద్యార్థిదశలో ఆవేశం తప్ప ఆలోచన వుండదు. ఆలస్యం సహించలేరు. తమకు తోచినది చేయడమే తప్ప అవతలి ఏమనుకుంటాడనుకున్న బెదురు వుండదు. అందుకే వాళ్లను యిదివరకు రోజుల్లో రాజకీయ నాయకులు పావుల్లా వాడుకునేవారు. 'మీరు తలచుకుంటే ప్రపంచ చరిత్రనే తిరగరాయగలరు' అని వూరించేవారు. ఇరవై ఏళ్ల క్రితం దాకా విద్యార్థుల్లో రాజకీయాల పట్ల అభినివేశం వుండేది. కాలేజీలో చేరగానే ఎబివిపి వారో, ఎఐయస్‌ఎఫ్‌వారో, ఎస్‌ఎఫ్‌ఐ వారో తగులుకుని అటో యిటో లాగేవారు. ఇక ఆపై కొట్లాటలు. వీళ్లంతా గోడలమీద వియత్నాం గురించో, కొరియా గురించో ఎఱ్ఱ సుద్దలతో రాతలు. యూనివర్సిటీలో ఏ గోడా అందంగా కనబడేది కాదు. ఊళ్లో కూడా బస్‌స్టాండ్‌లో బస్‌టైమింగ్స్‌ చూపే టేబుల్‌పైన పోస్టర్లు అంటించేసి ప్రయాణీకులను యిబ్బంది పెట్టేవారు. చదువుకున్నా ఏం లాభం? నిరుద్యోగమేగా అన్న నిస్పృహ ప్రతీవిద్యార్థినీ పీడించేది. అందువలన యింటినుండి డబ్బు తెప్పించుకుంటూ హాస్టల్‌లో మెస్‌ బిల్లులు సాధ్యమైనంత ఎగ్గొడుతూ, గడ్డాలు పెంచుకుని, సిగరెట్లు కాలుస్తూ దేశాన్ని తిడుతూ కాలక్షేపం చేసేవారు.

ఆర్థిక సంస్కరణలు పరిస్థితిలో మార్పు తెచ్చాయి. చదివితే వుద్యోగాలు రాసాగాయి. ప్రభుత్వోద్యోగాలపై ఆధారపడడం తగ్గింది. బ్యాంకు రుణాలు అందుబాటులోకి వచ్చాయి. మనీ ఫ్లో పెరగడంతో ఏదో ఒక వృత్తిలో, వ్యాపారంలో, మంచి వుద్యోగంలో ఎదిగే అవకాశాలు పెరిగాయి. అమెరికా గేట్లు తెరుచుకున్నాయి. ధనార్జనపై ఆసక్తి పెరిగింది. ఆలిండియా కాంపిటీటివ్‌ ఎగ్జామ్స్‌లో తెలుగు కుఱ్ఱాళ్ల పేర్లు వినబడసాగాయి. ఇంజనీరింగు కాలేజీలు పెరిగాయి. ఐఐటీ ట్రెయినింగ్‌ సంస్థలూ పెరిగాయి. సమాజంలో అన్ని వర్గాల వారూ తమ పిల్లల్ని నైన్త్‌ క్లాస్‌ నుండీ ఆదివారాలు సైతం వృథా చేయకుండా చదువుకోవడంపై ప్రోత్సహించారు. అమెరికా వెళ్లి ఆర్జించిన పిల్లలు తమ తలిదండ్రులకు ప్రపంచం, కనీసం దేశం చూపించసాగారు. ఎంత చిన్న పల్లెలో నైనా అమెరికా వెళ్లిన కుటుంబం కనబడసాగింది. కుటుంబంలో ఒక్క చదువుకున్న కుఱ్ఱవాడు వుంటే చాలు, తరతరాలుగా మార్పులేని తన కుటుంబ స్థితిగతులను ఐదారేళ్లలో మార్చగలుగుతున్నాడు. చదువు విలువను గుర్తించిన కొద్దీ పోటీతత్త్వం పెరిగింది. డొనేషన్లు, ఫీజులెంత వున్నా లెక్క చేయకుండా కష్టార్జితాన్ని పిల్లలమీద వెచ్చిస్తున్నారు.

ఒళ్లు బలిసినవారి మాట ఎలా వున్నా, మధ్యతరతగతి, క్రింది మధ్యతరగతి కుటుంబాల పిల్లలు యిది గుర్తించి బాగా చదువుకుంటున్నారు. అంతర్జాతీయంగా భారతదేశ ప్రతిభకు గుర్తింపు వచ్చిందంటే, భారతదేశానికి విదేశీ పెట్టుబడులు తరలి వస్తున్నాయంటే దానికి కారణం మన రాజకీయనాయకులు కాదు, యిదిగో యిటువంటి యువతీయువకులే! ఈ యువతకు రాజకీయాలతో సంబంధం లేదు. వాళ్ల ముందుతరంవాళ్లు ఆ వయసులో కమ్యూనిజం అని, సోషలిజం అని, నాస్తికత్వం అనీ గంతులేసేవారు. కానీ వీళ్లకు అవేమీ పట్టవు. కష్టపడాలి, సంపాదించాలి, ఎంజాయ్‌ చేయాలి. వీసాలిప్పిస్తానంటే చిలుకూరు వెంకటేశ్వరుడికే కాదు, నంగా బాబాకు మొక్కడానికీ రెడీ. ఆదర్శాల జోలికి వెళ్లడం అరుదు. ఏదైనా పాలిటిక్స్‌ గురించి మాట్లాడాలంటే విసుగు. 'ఇందులో నాకేంటంట?' అన్న ఫిలాసఫీ.

అందుకే రాజకీయపార్టీలు వాళ్లజోలికి వెళ్లడం మానేశాయి. కెసియార్‌ కూడా వాళ్లను అంటుకోలేదు చాలాకాలం. పోనుపోను తన రాజకీయ విన్యాసాలకు సమాజంలో ఏ వర్గంలోనూ స్పందన కరవుకావడంతో విద్యార్థులను ఆశ్రయించారు. దీక్షలో కూచునేముందు మీరే శరణ్యం అనేసి వెళ్లి కూచున్నారు. దానికి అనుభవించారు కూడా. రోజున్నర దీక్ష తర్వాత దీక్ష మానేయబోతే విద్యార్థులు ఆయన దిష్టిబొమ్మ తగలేశారు. వాళ్లకు భయపడి మళ్లీ మొదలు పెట్టవలసి వచ్చింది. నిమ్స్‌ వైద్యులు కాపాడివుండక పోతే, ఢిల్లీ వాళ్లు హడావుడిగా గట్టున పడేయకపోతే ఆయన ఆరోగ్యం ఏ స్థాయికి చేరేదో ఎవరికి ఎరుక?

ఇప్పుడు కూడా 23 నాటి ప్రకటనకు కెసియార్‌ అందరితో చర్చించి మర్నాడు స్పందిస్తానన్నారు. కానీ ఓయూ విద్యార్థులు వూరుకోలేదే! అప్పుడే గొడవలు మొదలుపెట్టేశారు. జానారెడ్డితో కలిసి ఏర్పాటు చేసిన ప్రెస్‌మీట్‌లో కూడా మర్నాడు రాజీనామాలు చేస్తామన్నారు. ఇంతలోనే విద్యార్థుల మూడ్‌ కబురు వచ్చివుంటుంది. అప్పటికప్పుడు రాజీనామాలు మొదలెట్టారు. తామూ రాజీనామా చేశాం కదా అన్న ధైర్యంతో టిడిపి నాయకులు వెళితే వాళ్ల పట్ల విద్యార్థులు (కొందరు బయటవాళ్లు వున్నా, విద్యార్థులు కూడా పెద్ద సంఖ్యలోనే వున్నారని అర్థమౌతోంది) ఎంత అమానుషంగా ప్రవర్తించారో టీవీల్లో చూసి నిర్ఘాంతపోయాం. నాగం వంటి పెద్ద నాయకుడి పట్ల అంత దారుణంగా వ్యవహరించడం ఊహించను కూడా వూహించలేం.

రాష్ట్రవిభజన అనేది రాజకీయపరంగానే పరిష్కరించ గలిగిన వ్యవహారం. పట్టువిడుపులు అవసరం. కోరినదంతా దక్కదు. ఇచ్చిపుచ్చుకోవడాలు అనివార్యం. ఇది నాయకులకు అందరికీ తెలుసు. కానీ విద్యార్థులకు తెలియదు. తాము కిరోసిన్‌ చల్లుకుని ప్రాణం తీసుకుంటే చాలు, ఢిల్లీ పీఠం కదిలిపోతుంది అని నమ్ముతారు అమాయకంగా. కదలదురా నాయనా, యిలాటివి వాళ్లు ఎన్ని చూసి మొద్దుబారిపోయారో అని చెప్పినా వినరు. ఇప్పటి విద్యార్థులు వాళ్ల తలిదండ్రులను అడిగినా చెప్తారు - 'మేం 1969లో యిలాగే వుద్యమించాం. ఏడాది చదువు పోయి, కెరియర్‌ నాశనమై యిలా మిగిలాం. మా రక్తాన్ని, చెమటను అమ్ముకున్న నాయకులు బాగుపడ్డారు, మీరైనా జాగ్రత్త పడండి' అని. వీళ్లు అడగరు. వాళ్లంతట వాళ్లు చెప్పినా వినరు. మీరు చేతకానివాళ్లు. మేం వేరే. సాధిస్తాం' అంటారు. 30 ఏళ్లు పోయాక వీళ్లు వాళ్ల పిల్లలకు యిదే చెప్తారు. వాళ్లూ వినరు.

విద్యార్థులతో వ్యవహారం పులిమీద స్వారీ. తెలిసి తెలిసి కెసియార్‌ వాళ్లను లాక్కుని వచ్చారు. రాష్ట్రమంతా యీ జాడ్యం వ్యాపించింది. అనుభవిస్తున్నాం. - ఎమ్బీయస్‌ ప్రసాద్‌

డిసెంబరు 26, 2009 ఎమ్బీయస్‌ - తెలంగాణాలో టిడిపి కుంపటి

డిసెంబరు 9 ప్రకటన తర్వాత కెసియార్‌ ప్రవర్తనకు 23 ప్రకటన తర్వాత ప్రవర్తనకు చాలా తేవాడు వుంది. మొదటి ప్రకటన తర్వాత కొన్నాళ్లు ఆగి ఆ తర్వాత ఆయన చెలరేగి పోయాడు. తెలంగాణా, హైదరాబాదుతో సహా తన జేబులోకి వచ్చేసినట్టే అనుకుని టిడిపిని తిట్టిపోశాడు. కాంగ్రెస్‌ను తిట్టడంలో కాస్త సంయమనం పాటించినా టిడిపి వద్దకు వచ్చేసరికి ఆయనకు పట్టపగ్గాలు లేకపోయాయి. ఆ పార్టీని పూర్తిగా ఖాళీ చేయించేయవచ్చనే నమ్మకంతో ఆ పార్టీనుండి ఫిరాయింపులు ప్రోత్సహించారు. చంద్రబాబుని వదిలిపెట్టి వచ్చేయండని పెద్ద నాయకులను కూడా కవ్వించారు.

బాబు అంత తెలివితక్కువ వారా? తన పార్టీకి రెండు యూనిట్లు ఏర్పాటు చేసి ఎవరి పోరాటం వాళ్లను చేసుకోమన్నారు. దీనిలో విడ్డూరం ఏమీ లేదు. కాంగ్రెస్‌ దశాబ్దాలుగా చేస్తున్నదే యిది. ఉమ్మడి మద్రాసు రాష్ట్రంలోనుండి విడిపోవడానికి దశాబ్దాల ముందే ఆంధ్ర కాంగ్రెస్‌ ఏర్పడింది. మద్రాసు ఎవరికి చెందాలనే విషయంలో ఆంధ్ర కాంగ్రెస్‌ ఆంధ్రకు రావాలంటే తమిళ కాంగ్రెస్‌ తమిళప్రాంతాలకు రావాలనేది. హై కమాండ్‌ మద్దతు యిద్దరికీ వుంటుంది. అలాగే చండీగఢ్‌ విషయంలో పంజాబ్‌ కాంగ్రెస్‌ పంజాబ్‌కు రావాలంటే, హర్యాణా కాంగ్రెస్‌ హర్యాణాకు రావాలంటుంది. బెళగాం విషయంలో కర్నాటక కాంగ్రెస్‌ కర్నాటకకు రావాలంటే మహారాష్ట్ర కాంగ్రెస్‌ మహారాష్ట్రకు రావాలంటుంది. డిఎంకె, ఎడిఎంకెకు కూడా తమిళనాడు, పాండిచ్చేరి, కర్నాటకల్లో యూనిట్లు వున్నాయి. ఎక్కడి యూనిట్టు అక్కడి పాట పాడుతుంది. అలాగే రేపు తెలంగాణా టిడిపి హైదరాబాదు తెలంగాణాకు రావాలని, కోస్తా, సీమల్లో వున్న టిడిపి ఆ ప్రాంతాలకు రావాలనీ పోట్లాడవచ్చు. విడివిడి యూనిట్లకు వేర్వేరు అధ్యక్షులున్నా మొత్తం మీద చైర్మన్‌ హోదాలో బాబు వుంటారు.

బాబు వెంటనున్న పెద్ద నాయకులు మాత్రం తెలివితక్కువ వారా? జై తెలంగాణా అంటూ యిప్పుడు బాబును వదిలేసి కెసియార్‌ పంచన చేరితే తర్వాతి గతి ఏమిటి? బాబు వద్దనున్న నాయకత్వ గుణాలన్నీ కెసియార్‌ వద్ద వున్నాయా? అసలు కెసియార్‌ వద్ద గుప్పెడు నాయకులు తప్ప తక్కిన ఎవరైనా అంటిపెట్టుకుని వుండగలిగారా? తెలంగాణాలో టిడిపికి వున్న క్యాడర్‌ తెరాసకు వుందా? తెలంగాణా సాధించగానే కెసియార్‌ కాంగ్రెస్‌లో తన పార్టీని విలీనం చేసేసి విశ్రాంతి తీసుకుంటే..? తమ బద్ధశత్రువులైన కాంగ్రెస్‌వాళ్లు రేపు తమను బతకనిస్తారా? తమలోంచి బయటకు వెళ్లిన దేవేందర్‌ గౌడ్‌ కహానీ కళ్లెదురుగుండా ఆడుతోంది. అందుకే వారు బాబు గైడెన్సులోనే ముందుకు సాగుతున్నారు.

తెలంగాణాలో ప్రస్తుతం క్యాడర్‌ గల పార్టీ టిడిపియే. దానికి కారణం ఎన్టీయారే. తెలంగాణాలో మొదటినుండి జమీందార్ల పాలన వుండేది. అగ్రవర్ణాల వారు ఓ పక్క నిజాంకు కాలు మొక్కుతూ మరొకపక్క తమ గ్రామాల్లో తక్కినవారందరినీ పీడించేవారు. తమ పిల్లలను హైదరాబాదులో పెట్టి చదివిస్తూ, తమ గ్రామాలలో మాత్రం విద్యాసౌకర్యాలు ఏర్పరచక, విద్యాగంధం తక్కినవారికి అంటకుండా చూశారు. వారికి వత్తాసు పలికినది పటేల్‌, పట్వారీలు. (మునసబు, కరణాలు). వాళ్ల దమనకాండ పెచ్చుపెరిగిన కొద్దీ ప్రతిఘటన వచ్చింది. కమ్యూనిస్టులు దానికి నాయకత్వం వహించారు. ఆర్యసమాజం వారూ, కొందరు నిజాయితీ పరులైన కాంగ్రెస్‌వాళ్లూ కూడా నిజాం, జమీందార్ల పాలనను ఎదిరించి కష్టాలపాలయ్యారు.

1949లో పోలీసు చర్య జరిగి నిజాం గద్దె దిగిన తర్వాత, యీ జమీందార్లందరూ గాంధీ టోపీలు ధరించి, కాంగ్రెస్‌వారిగా అవతారాలెత్తారు. సాయుధ పోరాటం కాలంలో కమ్యూనిస్టులు పంచిన భూమిని మళ్లీ వెనక్కి గుంజుకున్నారు. 1956లో ఆంధ్రప్రదేశ్‌ ఏర్పడిన తర్వాత యితరప్రాంతాలతో సంపర్కం పెరిగినకొద్దీ బడుగుజీవులకు కూడా విషయాలు తెలిసి వచ్చాయి. స్కూళ్లు పెరిగాయి. చదువు అందరికీ అందుబాటులోకి వచ్చింది. త్వరత్వరగా ఎదగసాగారు. ఇది జమీందారీ కుటుంబాల వారిని బాధించింది. 'లేబర్‌' మాట వినడం మానేశారని బాధపడసాగారు. 1969 ప్రత్యేక తెలంగాణా వుద్యమం విజయవంతమైతే యితర ప్రాంతాల వారిని తరిమేసి, వీళ్లని మళ్లీ తమ అదుపులోకి తెచ్చుకోవచ్చని ఆశించారు. కానీ ఉద్యమం విఫలమైంది.

తెలంగాణాలో పాలకేతర వర్గాలు క్రమంగా ఎదుగుతూ వచ్చారు కానీ రాజకీయాధికారం దక్కలేదు. పదవులన్నీ అగ్రవర్ణాల వారికే. ఆ సమయంలో ఎన్టీయార్‌ తెలుగుదేశం పుట్టుకుని వచ్చింది. బిసిలకు ఆయన విరివిగా టిక్కెట్లు యిచ్చాడు. అధికారంలోకి వస్తూనే పటేల్‌, పట్వారీ వ్యవస్థను రద్దు చేశాడు. ఇక ఆ పై బిసిలు యితర వర్ణాలవారు చకచకా అన్ని విధాలా పైకి వచ్చారు. కెసియార్‌ ప్రత్యేక తెలంగాణా వుద్యమం విజయవంతమైతే మళ్లీ పాలకవర్గాలు అధికారం చేజిక్కించుకోవడానికి వలపన్నుతాయని వారి భయం. అందుకే తెరాసను మనస్ఫూర్తిగా బలపరచలేదు.

ఇప్పటికైనా - అంటే రాష్ట్రవిభజన అనివార్యం అనిపిస్తున్న యీ వేళలోనైనా - టిడిపి మద్దతుదారులు, నాయకులు తెరాస నాయకత్వం అంగీకరించడానికి సిద్ధంగా లేరు. అందుకే కెసియార్‌ నాయకత్వంలోని (తక్కిన ఎందరున్నా క్రెడిట్‌ కెసియార్‌కే పోతుందని అందరికీ తెలుసు) జెఎసిలో వారు చేరటం లేదు. వేరే వుద్యమం నడుపుతామంటున్నారు. నిజానికి జెఎసి కూడా వాళ్లను మనస్ఫూర్తిగా ఆహ్వానించడం లేదు. 23 సాయంత్రం కెసియార్‌, జానారెడ్డి గంటల తరబడి మంతనాలాడినప్పుడు ఒక్క టిడిపి నాయకుణ్ని కూడా పిలవలేకపోయారా? వ్యవధి లేదంటే నమ్మగలమా? ఫోన్‌ చేస్తే అరగంటలో చేరలేకపోయారా? అసలు ఫోనే చేయలేదట. మర్నాడు మీటింగులో టిడిపి వారికి ప్రాముఖ్యమే లేదు. నాగం సంఘటన సంగతి చెప్పనే అక్కరలేదు. ఘోరాతిఘోరం. తెరాస, కాంగ్రెస్‌వారికి భయం - తెలంగాణా విడిగా ఏర్పడితే క్యాడర్‌ వున్న టిడిపికి అధికలాభమని. అందువలన రాష్ట్రం తెచ్చిన ఘనత తామే కొట్టేయాలన్న తాపత్రయంతో వారిని వెనక్కి పెట్టేస్తున్నారు.

అందువలన ప్రత్యేక తెలంగాణా వుద్యమంలో మనకు రెండు పాయలు కనబడతాయి యిక. టిడిపి, టిడిపియేతర. దీనివలన నష్టం ఏమిటంటే అవతలివాళ్ల కంటె మేమే ఎక్కువ నిజాయితీపరులం అని నిరూపించుకోవడానికి ఒకరిని మించి మరొకరు హింసకు పాల్పడతారు. అదీ భయం! - ఎమ్బీయస్‌ ప్రసాద్‌

డిసెంబరు 27, 2009

ఎమ్బీయస్‌ - జాయింట్ల ఏక్షన్‌ కమిటీ

ఓ రెండు రోజుల పాటు జాయింట్‌ ఏక్షన్‌ కమిటీ భవిత అనుమానంలో పడింది. చంద్రబాబును దూషిస్తున్నారు కాబట్టి అంటూ టిడిపి దూరంగా వుంది. కాంగ్రెస్‌ హై కమాండ్‌ కూడా స్థానిక నాయకత్వాన్ని మందలించిందట - 'తెలంగాణాలో 40% కంటె ఎక్కువ సీట్లు మనవి. తెలంగాణా యివ్వబోయేది మనం. మీరంతా కెసియార్‌ చుట్టూ తిరగడం ఏమిటి?' అని. దాంతో కాంగ్రెస్‌ కూడా జెఎసి నుండి వెనక్కి తగ్గుతుందనుకున్నారు. నిజానికి కెసియార్‌ను అంటకాగిన వారిలో స్థానిక కాంగ్రెస్‌ నాయకులంతా లేరు. గతంలో హోం మంత్రి చేసి యీసారి ఏ పదవీ లేక అల్లాడుతున్న జానారెడ్డి, ఆయన నల్గొండ జిల్లా మాజీ మంత్రులు - వీళ్లే జెఎసిలో ఉత్సాహంగా పాల్గొన్నారు. అయినా తక్కిన కాంగ్రెస్‌ నాయకులు మిన్నకుంటే తెలంగాణా తెచ్చిన క్రెడిట్‌ యావత్తు కెసియార్‌కు ధారపోసినట్టు వుంటుందని కాంగ్రెస్‌ హై కమాండ్‌కు భయం పట్టుకుంది. అందుకని జెఎసికి దూరంగా వుండమన్నారట.

అయితే త్వరలో పరిస్థితి చక్కదిద్దుకున్నారు. కొన్ని షరతులపై జెఎసిలో చేరతామన్నారు టిడిపి, కాంగ్రెస్‌. ఎందుకీ సర్దుబాటు? తెరాసకు తెలంగాణాలో తప్ప వేరెక్కడా బలం లేదు (ఆ మాటకొస్తే తెలంగాణాలోనూ గట్టిగా లేదనుకోండి. వాళ్లకంటె టిడిపికి దాదాపు నాలుగురెట్లు, కాంగ్రెస్‌కు 5 రెట్లు సీట్లు వచ్చాయి.) బలం మాట అటు వుంచితే స్టేక్‌ లేదు. ఇక్కడ బాలన్స్‌ తప్పితే అటువైపు దెబ్బతింటామన్న భయం లేదు. అందువలన నోటికి వచ్చినట్లు మాట్లాడినా పోయేది ఏమీ లేదు, వస్తే గిస్తే తెలంగాణాలో సింపతీ పెరగవచ్చు తప్ప. టిడిపి, కాంగ్రెస్‌లది ఆ పరిస్థితి కాదు. ఇక్కడ హద్దు మీరితే యింత కన్నా పెద్ద ప్రాంతమైన అక్కడ దెబ్బ తినేస్తారు. అందువలన తెరాస, కాంగ్రెస్‌, టిడిపి ముగ్గురూ విడివిడిగా ఉద్యమం చేస్తే తెరాస చెలరేగిపోయి మాట్లాడి వేర్పాటువాదులనుండి మార్కులు కొట్టేయవచ్చు. తెరాసతో పోలిస్తే తూకంగా మాట్లాడే కాంగ్రెస్‌, టిడిపి వాళ్లను చూస్తే తెలంగాణాలోని ప్రత్యేకవాదులకు ఒళ్లు మండుతుంది.

అసలే కాంగ్రెస్‌, టిడిపి వాళ్ల హిస్టరీ అంతంత మాత్రం. తెలంగాణా పేరుతో దోబూచులాడుతూ యిన్నాళ్లు లాక్కుని వచ్చి యిప్పుడు కంపు కంపు చేసి వదిలిపెట్టారు. రాజకీయ పార్టీలు కాబట్టి సన్నాయినొక్కులు నొక్కుతూ వచ్చి విశ్వసనీయత పోగొట్టుకున్నారు. వాళ్లు మంచి వుద్దేశంతో సంయమనం పాటించమని చెప్పినా 'వీళ్లు అవతలివాళ్లకు అమ్ముడుపోయారు, తెలంగాణాకు ద్రోహం చేస్తున్నారు' అన్న ముద్ర పడిపోవడం ఖాయం. అందువలన తాము కెసియారంత కేకలు వేయలేరు కాబట్టి, అటునుండి నరుక్కురావడానికి కెసియార్‌ను తమంత కేకలే వేసేట్టు, అంతకన్నా ఎక్కువ దూకుడు లేకుండాను కంట్రోల్‌ చేయాలి. అందుకే కమిటీలో చేరారు. కెసియార్‌ మరీ హీరో అయిపోకుండా వీళ్లు మొదటి అడుగులోనే బ్రేకులు వేస్తారు. మొదటే చెప్పారు - మనలో మనం ఏమీ అనుకోకూడదు. అంతా కలిసి సమైక్యాంధ్ర నాయకులను తప్ప తెలంగాణాలోని భాగస్వామి పక్షాల నాయకులను, అధినాయకులను తిట్టకూడదు అని.

ఈ ఒప్పందం ప్రకారం కెసియార్‌ బాబు, సోనియా, రోశయ్యలను తిట్టకూడదు. వాళ్లను తిట్టకపోతే ఆయన ఉపన్యాసాల్లో మజా ఏముంటుంది? వైయస్‌ఆర్‌ను తిడదామంటే ఆయన చచ్చిపోయాడు. పోయినాయన్ని తిడితే జనాలు అసహ్యించుకుంటారు. ఇక మిగిలినది రాజగోపాల్‌. ఆయన ఎప్పుడు సీనులోకి వస్తాడా, హడావుడి చేస్తాడా అని ఎదురుచూపులు చూస్తూ కూచుంటే రోజూ మీడియాకు మేతేది? సెన్సేషనల్‌గా మాట్లాడకపోతే కెసియార్‌ను కవర్‌ చేసేవారెవరు? మరి యీ పరిస్థితిని కెసియార్‌ ఎంతకాలం భరిస్తారో, ఎంతకాలం మౌనంగా వుంటారో వేచి చూడవలసినదే! గట్టిగా తిడితే 'అదిగో మా వాళ్లను తిట్టాం' అని చూపించి టిడిపి, కాంగ్రెస్‌ తప్పుకోవచ్చు. అందరూ కలిసికట్టుగా వుంటేనే రాష్ట్రవిభజన సమయంలో బేరసారాలు గట్టిగా ఆడగలరని వీరందరికీ తెలుసు. అయినా అవతలివారిపై పై చేయి సాధిద్దామని అందరూ చూస్తారు. అది సహజం.

ఆయన మాటల్ని సోనియా సీరియస్‌గా తీసుకోలేదులే అనుకున్నంత కాలం కెసియార్‌ను కాంగ్రెస్‌వారు, టిడిపి వాళ్లు పెద్దగా పట్టించుకోలేదు. ఆయన తమను తిట్టినా నవ్వేసి వూరుకున్నారు. అయితే హఠాత్తుగా సోనియా కెసియార్‌ను సీరియస్‌గా తీసుకున్నారు. ఆయన ప్రాణం చాలా విలువైనదని భావించి, అప్పటికప్పుడు పెద్ద నిర్ణయం తీసుకున్నారు. దాంతో కెసియార్‌ సామాన్యుడు కాడని కాంగ్రెస్‌, టిడిపివారు గ్రహించారు. ఇప్పణ్నుంచి చెక్‌ చేయకపోతే నిజంగా పెద్దవాడై పోయి తమను శాసిస్తాడన్న భయం పట్టుకుంది. స్వాతంత్య్రం తెచ్చాక గాంధీగారిని కాంగ్రెస్‌వారు పక్కకు నెట్టేసినట్టే తన ప్రాణాన్ని పణంగా పెట్టి కెసియార్‌ తెలంగాణా రావడానికి కారణభూతుడైతే (గాంధీగారితో పోలిక అంతవరకే) ఆయన్ను పక్కకు నెట్టేయడానికి కాంగ్రెస్‌, టిడిపి యిప్పణ్నుంచీ ప్లానులు వేస్తున్నారు. ఇప్పటివరకూ చాలా గంభీరంగా వున్న సురేష్‌ రెడ్డిలాటి వారు కూడా 'తెలంగాణా యివ్వకపోతే నాలుగు కోట్ల హృదయాలు గాయపడతాయి' వంటి స్లోగన్‌లలోకి దిగిపోయారు. జయపాల్‌ రెడ్డి వంటి తటస్థులు గొంతు సవరించుకుంటున్నారు. పరుగుపందెంలో ఎక్కడ వెనకపడి పోతామోనన్న భయం అందరిదీ.

ఇన్నాళ్లూ కెసియార్‌ది ఖాళీ మైదానంలో ఒంటరి ఆట. ఇప్పుడు కండువాలు సవరించుకుంటూ హేమాహేమీలు దిగారు. ఎంతకాలం కెసియార్‌ను ముందువరసలో వుంచుతారో తెలియదు. వెనక్కి నెట్టినకొద్దీ కెసియార్‌ ఎలా రియాక్టవుతారో తెలియదు. ఇది జాయింట్‌ యాక్షన్‌ కమిటీకాదు. మనసు కలియని నాయకులు అతుకులతో కుట్టిన జాయింట్ల యాక్షన్‌ కమిటీ! దీని ఎలా సాగుతుందో వేచి చూదాం. - ఎమ్బీయస్‌ ప్రసాద్‌

డిసెంబరు 28, 2009

ఎమ్బీయస్‌ - బాబోయ్‌ ఫార్వార్డ్స్‌..

టాపిక్‌లోకి వెళ్లబోయే ముందు నాకు వస్తున్న మెయిల్స్‌ గురించి ఓ రెండు మాటలు - బాలన్స్‌డ్‌గా రాస్తున్నారంటూ మెచ్చుకుంటూ చాలామంది రాస్తున్నారు. సాధ్యమైనంతవరకూ థాంక్స్‌ మెయిల్స్‌ రాస్తున్నాను. కాస్త ఆలస్యమైనా నొచ్చుకోవద్దు. కొందరు ప్రత్యేక తెలంగాణా గురించి, సమైక్యాంధ్ర గురించి పద్యాలు, గేయాలు, నినాదాలు, దేశాన్ని ఏం చేస్తే బాగుంటుందో వారి ఆలోచనలు, సలహాలు రాసి పంపేస్తున్నారు. వాటి గురించి నా అభిప్రాయాలు అడుగుతున్నారు. నా రచనలపై పాఠకుల అభిప్రాయాలకోసం పెట్టిన మెయిల్‌బాక్స్‌ అది. వారి రచనలపై నా అభిప్రాయం కోసం కాదు. రాష్ట్రవిభజన కోరేవారు తయారుచేసిన పాయింట్ల ఫార్వార్డ్స్‌ సంగతైతే చెప్పనే అక్కరలేదు. వాటిలో నిజానిజాలు వాకబు చేయకుండా నాకు పంపేసి 'కళ్లు తెరుచుకో' అని హెచ్చరిస్తూ వుంటారు. నేనడిగేది - నా వ్యాసాల్లో లాజికల్‌గా లేనిదాన్ని ఎత్తి చూపమని! ఆ ఫార్వార్డ్‌ని క్షుణ్ణంగా చదివి, జీర్ణించుకుని నా వాదనను తార్కికంగా ఖండించేవారికే నా సలాం. అది చేయడం లేదు. దానిలో చెప్పిన ఓ పాయింటు 'వెంగళరావు తెలంగాణా సిఎం కాదనడం' ఖండిస్తూ నేను వ్యాసం రాశాను. నా వాదనలో తప్పు పడుతూ యిప్పటిదాకా ఎవరూ రాయలేదు. ఫార్వార్డ్‌లు మాత్రం వచ్చేస్తున్నాయి.

ఇక కొందరు రోమన్‌ లిపిలో పేరాలు పేరాల తెలుగు మెయిల్స్‌ పంపేస్తారు. అది చదవడానికి చాలా టైము పడుతుంది. ఇంగ్లీషులో రాయండి, లేదా తెలుగు లిపిలో రాయండి అని కోరితే కోపం తెచ్చేసుకుంటున్నారు. అలాటిది చదవడం రాని నేను జర్నలిస్టుగా వుండడానికి పనికిరానని ఒకాయన శపించాడు కూడా. నేను జర్నలిస్టును కాను, కాలమిస్టును అని పదే పదే చెప్పినా 'మీ మీడియా..' అంటూ నన్ను కూడా కలిపి తిడుతున్నారు.

బూతులు తిడుతూ రాసేవాళ్లు, నువ్వు ఫలానా ప్రాంతం వాడివి అయి వుంటావు కాబట్టి యిలా ఆలోచిస్తున్నావు అనేవాళ్లూ వున్నారు. ఎన్నికల టైములో నువ్వు ఫలానా కులంవాడివి అయి వుంటావు అంటూ నిందించారు. ఇప్పుడిలాగ.. ముత్యాలముగ్గులో చెప్పినట్టు - నేను ఎక్కడ పుట్టేనన్నది క్వశ్చన్‌ కాదు, నేను చెప్పే అంశంలో దమ్ము వుందా లేదా, లాజికల్‌గా, బాలన్స్‌డ్‌గా వుందా లేదా అన్నదే పాయింటు. ఆ తర్కాన్ని ఎదుర్కోలేక యిలా తిట్లకు లంకించుకుంటే ఎలా? నీ పిచ్చి రాతలతో ఆపాలని ఎంత ప్రయత్నించినా ప్రత్యేక తెలంగాణా రాకమానదు అంటూ కొందరు రాస్తూ వుంటారు. నాకు నవ్వు వస్తుంది. నా రాతలు చదివేసి సోనియా తన ఐడియాలు మార్చేసుకుంటుందన్న భ్రమలు నాకే లేవు, వీళ్లకు ఎలా వస్తున్నాయా అని. 'తెలంగాణా మనం యిచ్చేది లేదూ, ఆపేది లేదూ. ఆ కాడికి యీ గొడవల్లో చిక్కుకోవడం దేనికి' అని సాక్షాత్తూ చంద్రబాబే అనగా లేనిది, నా బోటివాడు రాసేది జరిగిపోతున్న విషయాలపై నా భావాలు మీతో పంచుకోవడానికే తప్ప, దేశానికి దిశానిర్దేశం చేసేయడానికి కాదు. ఇవి చదివేవారిలో ఎప్పుడైనా, ఎవరైనా ప్రజాజీవితంలోకి వచ్చి నిర్ణయాత్మక పాత్రను పోషిస్తే వారి ఆలోచనాధోరణిని యిది కొంతవరకు ప్రభావితం చేయవచ్చేమో తప్ప అంతకంటె మించిన విస్తృత ప్రయోజనం లేదు. జనరల్‌గా జ్ఞానసంపాదన ఆలోచనా పరిధిని పెంచుతుంది. కొత్త ఆలోచనలు వచ్చినపుడు స్వీకరించడం నేర్చుకుంటే, ఒక సమస్యను పలుకోణాల్లోంచి చూసే యీ పద్ధతి అలవరచుకుంటే దీన్ని మీకు ఎదురయ్యే సమస్యల పరిష్కారానికి అన్వయించుకుంటే యివి చదవడం వలన ప్రయోజనం సిద్ధిస్తుంది. అంతేగాని పాలకుల పాలసీలను మార్చిపారేసేటంత శక్తి దీనికి లేదు. ఇవి చదివి మీరు 'ఓహో యిలాకూడా ఆలోచించవచ్చు కదూ... ఔను సుమీ..., నిజమే, తట్టనేలేదు..అవునా, యిలా జరిగిందా, నాకు తెలియదు సుమా...' లాటి ఎక్స్‌ప్రెషన్స్‌తో ఆస్వాదించడం తప్ప వెంటనే కార్యాచరణకు సమకట్టేది ఎలాగూ వుండదు. ఎందుకంటే పాఠకులలో అధికశాతం మంది విదేశాలలో వుండేవారే. వాళ్లు ఓటు ద్వారా తమ అభిప్రాయాలను వ్యక్తం చేయలేరు. ఇక దేశంలో వున్నవారిలో పరరాష్ట్రాలలో వున్నవారు పోగా, తమ తమ నియోజకవర్లాలలో నివాసం వుండేవారిలో కూడా ఓట్లు వేసేందుకు ఎంతమంది వెళతారు? గ్రేటర్‌ హైదరాబాదు ఎన్నికలలో ఏం జరిగింది? వైయస్‌ పోయిన తర్వాత విభజనవాదులు మళ్లీ తలెత్తుతారని తెలుసు, మంత్రిపదవులు దక్కక నిస్పృహలో కూరుకుని పోయినవారు, వైయస్‌ చేత కట్టడి చేయబడిన తెలంగాణా కాంగ్రెస్‌ సీనియర్లు మళ్లీ కుచ్చిళ్లు సవరిస్తారని తెలుసు. గ్రేటర్‌ హైదరాబాదు ఎన్నికల ఫలితాలపై ఆధారపడి రాజకీయపార్టీలు తమతమ విధానాలను సవరించుకుంటాయని తెలుసు. అయినా రాజధానిలో నివాసముండే అటు విభజనవాదులు కానీ, యిటు సమైక్యవాదులుకానీ వచ్చి ఓటేశారా? లేదే! సగానికి సగం మంది ఓటేయలేదు. ఓటింగు శాతం 46 అనుకుంటా. దానిలో ఓటు విలువ తెలియకుండా ఓటేసేవారు కనీసం 35% వుండివుంటారు. ఇక 10,11% మంది మాత్రమే తమ అభిప్రాయాన్ని తెలిపారు. ఇదీ నిర్లక్ష్యం. ఇప్పుడు విభజనోద్యమం పేర రాజధానిని తగలేస్తున్నారని వాపోయి ఏం ప్రయోజనం?

ఇంతకీ చెప్పవచ్చేది నేను నా రాతలతో రాష్ట్రాన్ని విడగొట్టలేను, కలపనూ లేను. ఆఫ్గనిస్తాన్‌ ఓటర్లను వుద్దేశించి మన తెలుగు పత్రిక సంపాదకీయం రాసినట్టే వుంటుంది - నేను నాయకులను వుద్దేశించి రాస్తే. సోనియా ఏం చేయబోతోందో ఆవిడ యింటి గడప ఎక్కి దిగే ఆత్మీయులకే తెలియలేదు. వాళ్లు చెప్పినది ఆవిడ విన్నట్టు లేదు. ఆవిడ లెక్కలు ఆవిడకి వుంటాయి. రాష్ట్రవిభజన అనివార్యమని, మూడు రాష్ట్రాలు (ఆంధ్ర, తెలంగాణా, హైదరాబాదు) ఏర్పడతాయని యీ ఘడియలో అనిపిస్తోంది. అందువలన 'అరచేతితో ఉదయించే సూర్యుణ్ని ఆపలేవు, ప్రత్యేక తెలంగాణాను ఆపలేవు' అనే మెయిల్స్‌ నాకు రాయడం అనవసరం. అరచేయి అడ్డు పెడితే ఏమవుతుంది, సూర్యుడు ఉదయించాక ఏమవుతుంది? అన్న విశ్లేషణ వరకే నేను పరిమితం. రాష్ట్రవిభజన జరిగేదీ మానేదీ సోనియమ్మ యిష్టం. కానీ యిన్‌ ద ప్రాసెస్‌ - సమైక్యవాదులు కానీయండి, విభజన వాదులు కానీయండి వాళ్లు చెప్పే మాటల్లో వాస్తవాలు ఏ మేరకు వున్నాయి, వాళ్ల వాదనలు ఏ మేరకు హేతుబద్ధం అన్నది నాకు తెలిసినంతవరకు చెప్పడమే నా ధర్మం. ఇవాళ తెలంగాణా అయింది, రేపు రాయలసీమ కావచ్చు, మర్నాడు ఉత్తర తెలంగాణా, దక్షిణ తెలంగాణా విడిపోతామనవచ్చు. (అప్పుడే హైదరాబాదుతో కలిపి దక్షిణ తెలంగాణా ఏర్పడాలి, మాకూ ఉత్తర తెలంగాణా వారికి సంస్కృతిలో తేడా వుంది అని వాదిస్తూ ఓ సంఘం ఏర్పడి పత్రికలలో వ్యాసాలు రాస్తోంది.) ఎవరికి ఏం కావాలన్నా నిజాలకు మసిపూసి మారేడుకాయ చేయడం ఎలా జరుగుతోందో చెప్పడానికే నా కబుర్లు. నేను చెప్పే అంశాలలో అసత్యాలున్నా, నా వాదనలో తర్కం లేకున్నా నాకు రాయండి. అదే నేను కోరేది.

డిసెంబరు 29, 2009

ఎమ్బీయస్‌ - ప్రత్యేక ఉద్యమం వయసెంత..?

ప్రత్యేక తెలంగాణా ఉద్యమం వయసు చూస్తూండగానే పెరిగిపోతోంది. కొంతమంది 1956 నుండి లెక్కవేసి 53 ఏళ్లగా అంటున్నారు. కెసియార్‌ 'నేను పుట్టకపూర్వమే ఇడ్లీ సాంబార్‌ గో బ్యాక్‌ వుద్యమం వచ్చింద'న్నాడు. అంటే కాస్త వెనక్కి వెళ్లాడన్నమాట. మొన్న 9 వ తారీకు ప్రకటన తర్వాత ప్రణబ్‌ని కలకత్తాలో తక్కిన రాష్ట్రాలను కూడా విభజిస్తారా? అని అడిగితే 'అబ్బే తెలంగాణా కేసు వేరు. అక్కడ 60 యేళ్లగా డిమాండ్‌ వుంద'న్నాడు. అంటే 1949 నుండి లెక్క వేశాడన్నమాట. రేపు ఎవరో వచ్చి తానీషా కాలంనుంచో, శాతవాహనుల కాలం నుండో అని కూడా అనేయగలరు. కాస్త నిదానించి ఆలోచిద్దాం.

1949లో ఏం జరిగింది? నిజాం రాష్ట్రం ఇండియన్‌ యూనియన్‌లో కలవను అన్నాడు. పాకిస్తాన్‌లో కూడా కలవకుండా విడిగా సామ్రాజ్యం పాలించుకుంటానన్నాడు. అబ్బే ఇండియన్‌ యూనియన్‌లో కలవాల్సిందే అని భారతప్రభుత్వం, ముఖ్యంగా పటేల్‌ ఒత్తిడి చేస్తే రజాకార్లను వుసి కొలిపి పోరాడాడు. ఇప్పుడు ప్రణబ్‌గారు చెప్పినది యూనియన్‌లో కలవను, విడిగా వుంటాను అన్న నిజాం డిమాండ్‌ అన్నమాట. దాన్ని కూడా మన్నించి లెక్కవేస్తున్నారన్నమాట. శభాష్‌! ఇది చూసే మోహన్‌బాబు 'పదండి, మొత్తమంతా నిజాం నవాబు వారసులకు అప్పగించేద్దాం' అన్నట్టున్నారు!

ఇక ఇడ్లీ సాంబార్‌ గ్యోబాక్‌ వుద్యమం గురించి చెప్పుకుందాం. కెసియార్‌ పుట్టినది 1954. అంతకు రెండేళ్ల క్రితమే ఈ ఉద్యమం వచ్చిందన్నాడు. అంటే 1952. అప్పటికి ఆంధ్రరాష్ట్రమే ఏర్పడలేదు. మరి అది కోస్తా, సీమవాళ్లకు వ్యతిరేకం ఎందుకవుతుంది? జరిగినదేమిటంటే 1949లో పోలీసు యాక్షన్‌ తర్వాత నైజాం స్టేటు ఎడ్మినిస్ట్రేషన్‌ను మెయిన్‌స్ట్రీమ్‌లో తీసుకురావడానికి మద్రాసు రాష్ట్రం నుంచి అధికారులను తెచ్చారు. అప్పట్లో అధికారులందరూ తమిళులు. నిజాం పాలనలో వుండే ప్రొసీజర్స్‌ (కొన్నిట్లో అవి బ్రిటిష్‌ విధానం కంటె మెరుగ్గా వుండేవిట) డిసిప్లిన్‌ (ఈ విషయంలో మాత్రం బ్రిటిష్‌వారిదే మెరుగు, అక్కడ భయభక్తులుండేవి. ఇక్కడ దిలాసా వుండేదిట) మద్రాసు ప్రెసిడెన్సీలో అవలంబించే బ్రిటిష్‌ విధానాలకు చాలా తేడా వుంది. ఇక్కడ నిజాం దర్బారు వర్క్‌ కల్చర్‌కి అలవాటు పడ్డవారికి, వారిని దారిలో పెట్టడానికి వచ్చినవారికి మధ్య ఘర్షణ రావడం సహజం. టైముకి ఆఫీసుకి రండి, మాటిమాటికి చాయిలకు పోకండి, మీ పాత ప్రొసీజర్స్‌ మూలన పడేసి మా విధానాలే మళ్లీ కొత్తగా నేర్చుకోండి అన్నా చాలు వీళ్లు తిరగబడడానికి. అందుకే అరవ్వాళ్ల మీద కోపంతో ఇడ్లీ సాంబార్‌ గ్యోబాక్‌ అన్నారు. అది కొందరు వుద్యోగుల మధ్య జరిగిన కొట్లాట. సామాన్య జనాలకు దాని గురించి తెలియనే తెలియదు. దాన్ని పట్టుకుని వచ్చి 'కోస్తా, సీమవాళ్లకు వ్యతిరేకంగా అప్పుడే తిరగబడ్డారు, ఉద్యమంలో అదో పెద్ద ఘట్టం' అని చెప్పడం చరిత్రను వక్రీకరించడమే.

1956నుండి లెక్కవేసే వాళ్ల గురించి - విలీనం తీర్మానం గురించి కాస్త చెప్పాలి.'1955 నవంబరు నెలలో బూర్గుల వారు ఏకీకరణకు శాసనసభలో తీర్మానం ప్రవేశపెట్టారు. చర్చలో 105 మంది పాల్గొన్నారు. 20 మంది మాత్రమే తెలంగాణా విలీనానికి వ్యతిరేకంగా మాట్లాడారు. చర్చ జరుగుతూండగానే తెలంగాణా ప్రత్యేకంగా వుండాలని పోరాడే కె వి రంగారెడ్డి (చెన్నారెడ్డి మామ) ఢిల్లీ వెళ్లి కాంగ్రెస్‌ హై కమాండ్‌ నుంచి తీర్మానాన్ని ఓటుకు పెట్టవద్దని ఆదేశం తెచ్చారు' అని ఒకచోట చదివాను. '147 మంది పాల్గొన్న అసెంబ్లీ సమావేశంలో 103 మంది విశాలాంధ్రకు అనుకూలంగా, 29 మంది వ్యతిరేకంగా, 15 మంది తటస్థంగా వున్నారని' మరొకచోట చదివాను. ఏది నిజమో పాత రికార్డులు తిరగవేస్తే తప్ప తెలియదు. వావిలాల గోపాలకృష్ణయ్యగారు విశాలాంధ్రపై పుస్తకం రాశారని గుర్తు. అది దొరికితే కరక్టుగా తెలుస్తుంది. ఏది ఏమైనా 20% మంది వ్యతిరేకించినంత మాత్రాన వేర్పాటు ఉద్యమం అప్పటినుండీ నడిచినట్టు లెక్క కాదు.

ఇక 1969 ఉద్యమం రావడానికి కారణాల గురించి మరో వ్యాసంలో చర్చిద్దాం. కానీ ఉద్యమం ఉధృతంగా వచ్చిందని చెప్పక తప్పదు. అన్ని జిల్లాలలోనూ అగ్నిజ్వాలలు రేగాయి. అయితే ఎంతకాలం? 1971 ఎన్నికలలో తెలంగాణా ప్రజాసమితి పేర ఎన్నికైనవారు కాంగ్రెస్‌లో విలీనమైపోయి ప్రత్యేక రాష్ట్ర డిమాండ్‌ను సమాధిచేసినప్పుడు ప్రజలు తిరగబడలేదు.

ఆ తర్వాత ఏడాదే 1972లో ప్రత్యేక ఆంధ్ర వుద్యమం చెలరేగింది. అప్పట్లో హైదరాబాదు ని వాళ్లు క్లెయిమ్‌ చేయలేదు. మా మానాన మమ్మల్ని పోనిస్తే చాలన్నారు. అయినా తెలంగాణాలో చలనం లేదు. అప్పట్లో ముఖ్యమంత్రిగా వున్న పివి నరసింహారావు గారు తెలంగాణా వ్యక్తే. తెలంగాణాలో వేర్పాటు వాంఛ బలీయంగా వుంటే వారి హృదయాన్ని గ్రహించి విడిపోవడానికి యిదే అనువైన సమయమని తలచి రాష్ట్రాన్ని విభజించమని ప్రధానిని కోరేవారు. కానీ అలా కోరలేదు. నెలల తరబడి ఉద్యమం సాగినా దాన్ని అణచి వేయడానికే చూశారు తప్ప రాష్ట్రాన్ని విడదీయలేదు. విడదీయమని తెలంగాణా నాయకులు ఎవరూ అడగలేదు. అప్పట్లో పివి ఇందిరా గాంధీ ఆదేశాలు పాటించవలసి వచ్చింది కాబట్టి అని సాకు చెప్పబోతారేమో! పివి ఆ తర్వాత ప్రధానమంత్రి కూడా అయ్యారు. కావాలంటే పార్లమెంటులో బిల్లు తెచ్చి తెలంగాణాను విడగొట్టేసి వుండేవారు. కానీ చేయలేదంటే దాని అర్థం ఏమిటి?

పివి తర్వాత వెంగళరావు వచ్చారు. పోనీ ఆయన విడగొట్టారా? లేదే! పైగా తెలుగువాళ్లమంతా ఒక్కటే అని చాటి చెప్పడానికి ప్రపంచ తెలుగు మహాసభలు తెలంగాణాలో నిర్వహించారు. ఎమర్జన్సీ టైములో ప్రభుత్వం విస్తృత అధికారాలు ఎంజాయ్‌ చేసింది. కావాలంటే అప్పుడు రాష్ట్రాన్ని విడగొట్టగలిగి వుండేవారు. విడగొట్టారా? అడ్డుకున్నదెవరు?

ఆ తర్వాత వచ్చినది చెన్నారెడ్డి. ప్రత్యేక తెలంగాణా ఉద్యమ సారథి. ఆయన ముఖ్యమంత్రి కాగానే దొరికిందే ఛాన్సు అని విడగొట్టారా? లేదే! పైగా మద్రాసుకు నుండి హైదరాబాదుకి చిత్రపరిశ్రమను లాక్కుని వచ్చారు - అనేక కన్సెషన్లు యిచ్చి. చిత్రపరిశ్రమలో కోస్తా, సీమవాళ్లు గణనీయమైన సంఖ్యలో వున్నారని ఆయనకు తెలియదా? తెలంగాణా ప్రజలలో విడిగా వుందామనే ఆకాంక్ష వుంటే ఆయనకు తెలియదా? 1956లో తెలంగాణా ప్రత్యేకంగా వుండాలని కలవరించి, దాదాపు 400ల ప్రాణాలు బలిపెట్టిన 1969 ఉద్యమాన్ని నడిపిన చెన్నారెడ్డికి 1978 నాటికే ప్రత్యేక వాంఛ చల్లారిపోయిందని తెలిసింది కాబట్టే ఆయనా వూరుకున్నారు. తర్వాత వచ్చిన అంజయ్య సంగతీ అంతే!

1969 తర్వాత చల్లారిపోయిన తెలంగాణా వుద్యమాన్ని మళ్లీ నెత్తి కెత్తుకున్నది కెసియారే! అదీ 2001లో! టిడిపిలో వున్నంత కాలం ఆయనకు తెలంగాణా అన్యాయమై పోయిందని తోచనే లేదు. మంత్రిపదవి దొరక్క తను 'అన్యాయ'మై పోయాకనే ఆయనకు తెలంగాణా అన్యాయం గుర్తుకు వచ్చింది. అందువలన ప్రస్తుత ప్రత్యేక తెలంగాణా ఉద్యమం వయసు 9 మాత్రమే! జయశంకర్‌ గారు 2010ని కూడా కలుపుకుని రౌండ్‌ ఆఫ్‌ చేసి '10 సంవత్సరాల నుంచీ వుద్యమం నడుస్తోంది కదా...' అన్నారు, (సాక్షి డిసెంబరు 29, 2009 ఫ్యామిలీ పేజీ 4). పెద్దాయన, ప్రొఫెసర్‌ కాబట్టి ఆయన మాటే మన్నిద్దాం. ఉద్యమం వయసు 10! దాన్ని 60 ఏళ్ల ముసలిదాన్ని చేయకండి!- ఎమ్బీయస్‌ ప్రసాద్‌

డిసెంబరు 30, 2009 ఎమ్బీయస్‌ - తెలంగాణాలో టిడిపి రోడ్‌మ్యాప్‌

ప్రత్యేక తెలంగాణా ఏర్పడుతుందేమోనని అనిపిస్తున్న కొద్దీ ఏర్పడితే ఏం చేయాలి అన్న దానిపై అన్ని పార్టీలు కసరత్తు చేస్తున్నాయి. తెరాసకు ఏ చింతా లేదు. వాళ్లకు బలం వున్నది తెలంగాణాలోనే! అవతలివైపు సమాధానం చెప్పుకోవలసిన బాదరబందీ లేదు. సిపిఐ, సిపిఎం, బిజెపిలకూ పెద్దగా యిబ్బంది లేదు. వాళ్లకు వున్న ఓట్‌బ్యాంక్‌ వాళ్లేం చేసినా ఓటేస్తారు. క్యాడర్‌ కూడా పార్టీ విడిచి పోదు. వాళ్ల క్రమశిక్షణ అలాటిది. మజ్లిస్‌ ఎటూ చెప్పలేకపోవడానికి కారణం - ప్రత్యేక తెలంగాణా ఏర్పడే పక్షంలో ప్రత్యేక హైదరాబాదు కూడా కావలన్నది వారి కోరిక. అది ఏ సమయంలో బయటపెట్టాలా అని ఆలోచిస్తున్నారు. ముందుగానే చెప్పి పోట్లాటలు తెచ్చుకునే కంటె విభజన సమయంలోనే పుల్ల వేసి, తామనుకున్నది సాధించవచ్చని చూస్తున్నారు. మొన్న మేయర్‌ ఎలక్షన్‌లో టిడిపి, కాంగ్రెస్‌ యిద్దరితోనూ సరసాలాడి మంచిబేరం తగిలేవరకూ బెట్టుగానే వున్నారు.

ఇక వచ్చిన చిక్కల్లా కాంగ్రెస్‌, టిడిపిలదే. రెండు చోట్లా బలం నిలుపుకోవాలి. దేవుడు మేలు చేస్తే అధికారంలోకి రావాలి. తెలంగాణాలో బలం నిలుపుకోవడానికి, పెంచుకోవడానికి టిడిపి ఏం చేయబోతోందో వూహించడమే యీ వ్యాస లక్ష్యం.

కాంగ్రెస్‌ సమయానుకూల పార్టీ అని అందరికీ తెలుసు. మీ దగ్గర మీ మాట చెప్తారు, మా దగ్గర మా మాట చెప్తారు, ఇద్దరం కలిసికట్టుగా నిలదీస్తే హై కమాండ్‌ అంటారు. అయితే హై కమాండ్‌ని అడిగే చెప్పు అంటే మాది జాతీయపార్టీ అరుణాచల్‌ నుండి కేరళ దాకా అన్ని యూనిట్లతోనూ చర్చలు జరిపి అపుడు చెపుతాం, టైము పడుతుంది అని చెప్పి తప్పించుకుంటారు. ఇటువంటి వాళ్ల ప్రణాళికలు ఎలా వుంటాయో వూహించడం కష్టం. ఆ ప్లాన్లన్నీ వీళ్ల నడిగి చేయరు ఢిల్లీవాళ్లు. ఇంటెలిజెన్సు రిపోర్టుమీదనే వారికి నమ్మకం. తమ నాయకుల సత్తా, నిజాయితీ వాళ్లకు బాగా తెలుసు.

టిడిపికి మాత్రం ఆ సౌలభ్యం లేదు. వాళ్ల హై కమాండ్‌ కళ్లెదుటే కనబడతాడు. అపాయింట్‌మెంట్‌ కోసం వారాల తరబడి వెయిట్‌ చేయనక్కరలేదు. డిసెంబరులో కాస్త కనుమరుగై పోయారు కానీ చంద్రబాబుగారు ప్రెస్‌ కాన్ఫరెన్సులలో సులభంగా దొరుకుతారు. సోనియా వద్ద కాంగ్రెస్‌ నాయకులు వణికినట్లుగా చంద్రబాబు వద్ద టిడిపి నాయకులు వణకనక్కరలేదు. మా గతి ఏమిటి? అని ఖచ్చితంగా అడగగలరు.

నా వుద్దేశం ప్రకారం టిడిపి తెలంగాణాలో కోస్తా, సీమ వారికి అండగా వుండే పార్టీగా రూపు దిద్దుకుంటుంది. కోస్తా, సీమవాసుల గురించే మాట్లాడుతున్నపుడు హైదరాబాదు గురించే మాట్లాడుతున్నారు తప్ప వారు తెలంగాణాలోని యితర ప్రాంతాలలో కూడా వున్నారన్న విషయం మర్చిపోతున్నారు. ఒక అంచనా ప్రకారం తెలంగాణాలోని (హైదరాబాదుతో కలిపి) కోస్తా, సీమ నుంచి వచ్చి స్థిరపడిన వారి సంఖ్య కోటి వుంటుందట. ప్రస్తుతం తెరాస, జీవన్‌రెడ్డి, మధు యాష్కీ వంటి వీరప్రత్యేక వాదుల ప్రలాపాల వలన వాళ్లు యిప్పటికే భయపడుతున్నారు - రాష్ట్ర విభజన తర్వాత తమ గతి ఏమవుతుందా అని. కడుపులో పెట్టుకుంటాం, కనురెప్పల్లా కాపాడుతాం అని ఓ పక్క స్టేటుమెంటు యిస్తూనే వుంటారు. దొంగలంటారు, దోపిడీదారులంటారు, ఆక్రమణదారులంటారు. పైగా 'మీ పెట్టుబడితో పెట్టిన వ్యాపారాలలో మేం చెప్పిన మా వారికి వుద్యోగాలివ్వండి' అని షరతులు పెడుతూనే వుంటారు.

కాంపిటీటివ్‌ ఎగ్జామ్స్‌లో పరీక్ష రాసి పాసయి, హైదరాబాదులో పోస్టింగ్‌ తెచ్చుకుని కష్టార్జితంతో యిల్లూ వాకిలీ ఏర్పాటు చేసుకున్నవాడిని కూడా దోపిడీదొంగ, ఆక్రమణదారు అనేయగలడు - ఆ యింటిమీద వేసిన పక్కింటి నాయకుడు. నిజానిజాలు తెలుసుకునే ఓపిక ఎవరికుంది? భూమి డబ్బిచ్చి కొన్నాడో, జెండా పాతి కబ్జా చేశాడో చూద్దామంటే రికార్డులు దొరకాలి. ఆందోళన సమయంలో ఆఫీసు దస్తావేజులు కాల్చేశారు అని నెపం పెట్టి ఏ విషయం తేలకుండా చేయవచ్చు.

ఇలాటి అనేక భయాలమధ్య వున్న వారికి అండగా టిడిపి నిలబడవచ్చు. గ్రేటర్‌ హైదరాబాదు ఎన్నికలలోనే వారు హామీ యిచ్చారు. 'ఇలాటివారికి మేం రక్షణ కల్పిస్తాం' అని. అల్లు అరవింద్‌ ఆఫీసుపై దాడి జరిగినపుడు పరామర్శకు వెళ్లినవారు టిడిపివారే. (తక్కినవారు వెళ్లినట్టు నేను వార్తలు చూడలేదు) తలసాని శ్రీనివాస యాదవ్‌ మొదటినుండీ యిటువంటి వారికి ఛాంపియన్‌గా వున్నాడు. ఫోన్‌ నెంబరు యిచ్చి ఎవరైనా బెదిరిస్తే మాకు కాల్‌ చేయండి అన్నాడు. సమైక్యవాదం గురించి హైదరాబాదులో ఓ ప్రదర్శన నిర్వహిద్దామని తీగల కృష్ణారెడ్డి అన్నట్టు వార్తలు వచ్చాయి.

ఇలా చేస్తే ప్రత్యేక వాదులు టిడిపిపై కత్తి కట్టి దూరం కావచ్చు కదా అనుకోవచ్చు. ఇక్కడ బెంగాల్‌లో కమ్యూనిస్టుల అనుభవం గుర్తుకు తెచ్చుకోవాలి. ఒకప్పుడు బెంగాల్‌లో కాంగ్రెస్‌ దే హవా. దేశవిభజన తర్వాత పశ్చిమ బెంగాల్‌లోకి వచ్చిపడిన తూర్పు బెంగాల్‌ కాందిశీకులకు కమ్యూనిస్టులు అండగా నిలిచారు. వాళ్లకు శిబిరాలు ఏర్పాటు చేయడం, రేషన్‌ కార్డులు యిప్పించడం, పేవ్‌మెంట్‌పై దుకాణాలు పెట్టించడం యిలా చేసి ఒక ఓటుబ్యాంక్‌ను కల్పించుకున్నారు. ఒరిజినల్‌ పశ్చిమ బెంగాల్‌ వాసులైన ఘోటీలు కాంగ్రెస్‌కు అండగా నిలిచారు. కమ్యూనిస్టులు యిలా తూర్పు బెంగాల్‌ నుండి వచ్చిన బంగాల్‌లను కల్టివేట్‌ చేసుకోవడంతో బాటు రైతులను, కార్మికులను మచ్చిక చేసుకుని 20 యేళ్లు గడిచేసరికి అంటే 1967 నాటికి ఒక నిర్ణాయక శక్తిగా ఎదిగారు. ఆ పాటికి అక్కడి కాంగ్రెస్‌లో చీలిక వచ్చి బంగ్లా కాంగ్రెస్‌ ఏర్పడి వీరి సహాయంతో మిశ్రమ ప్రభుత్వం ఏర్పాటు చేశారు. తర్వాత చాలా ఎగుడుదిగుళ్ల తర్వాత 1977 నుండి లెఫ్ట్‌ఫ్రంట్‌యే బెంగాల్‌ని పాలిస్తోంది.

తెలంగాణాలో టిడిపి కూడా యిదే స్ట్రేటజీ అవలంబిస్తుందని నా వూహ. కోస్తా, సీమవాసులకు రక్షణ కల్పించే పార్టీగా పేరు నిలబెట్టుకుంటూ, అదనంగా తన విధానాల ద్వారా, ఉద్యమాల ద్వారా జనరల్‌ తెలంగాణా ప్రాంతీయులను ఆకర్షించే ప్రయత్నం చేయవచ్చు. చూదాం ఏమవుతుందో!

డిసెంబరు 31, 2009 ఎక్కడవున్నా ఏమైనా..

సంవత్సరం చివరకి వచ్చేశాం. వచ్చే ఏడాది ఎక్కడుంటామో తెలియదు. ఆంధ్రప్రదేశ్‌లో వుంటామో, ప్రత్యేక రాష్ట్రాలలో వుంటామో గోచరించటం లేదు.

ప్రత్యేక రాష్ట్రం ఏర్పడుతుందా లేదా, ఏర్పడితే ఎప్పుడు ఏర్పడుతుంది ఎవరూ చెప్పలేకపోతున్నారు. 'చిదంబరం చర్చలకు పిలిచారు కదా, జనవరి 6 న తెలంగాణా ఏర్పాటు చేసేస్తారు. కాంగ్రెస్‌వాళ్లు యింతదాకా వచ్చారు కాబట్టి వాళ్ల ఐడియా స్పష్టంగా తెలుస్తోంది. ఇక వాళ్లు అలా అన్న తర్వాత తాము వెనకపడితే తెలంగాణాలో ఉప్పూ, పత్రీ లేకుండా పోతామన్న భయంతో టిడిపి తల వూపుతుంది. విభజన తథ్యం, హైదరాబాదుతో సహా తెలంగాణా యిస్తారా, లేకుండా యిస్తారా అన్నదే ప్రశ్న' అని కొందరు అంటూ వుంటే, 'చూస్తూ వుండండి, విభజన చేపడితే పార్లమెంటులో తక్కిన భాగస్వాములందరూ ఎదురు తిరుగుతారు. ఇతర రాష్ట్రాలలో చిచ్చు ముట్టించినందుకు ఆయా రాష్ట్ర ప్రభుత్వాలు తిట్టిపోస్తాయి. వీళ్లను పిలిచి కమీషన్‌కో, కమిటీకో, అభిప్రాయ సేకరణకో ఒప్పిస్తారు చూడండి. 2014 నాటికి రాజెవరో, రంగడెవరో, అప్పుడే చూసుకుందాం అనుకుంటారు. యీ గవర్నరు ద్వారా యీ ఆందోళనలు నెల్లాళ్లలో అణిచేస్తారు. అలిసిపోయిన జనం మళ్లీ వాళ్ల వాళ్ల పనుల్లో పడతారు.' అని కొందరు వాదిస్తున్నారు.

ఏది ఏమైనా గవర్నరు వ్యవస్థ గట్టిపడుతోంది. 30 నాటి బంద్‌ చక్కగా హేండిల్‌ చేశారు. ప్రభుత్వం తనంతట తానే బస్సులు, రైళ్లు ఆపేస్తే బంద్‌ సక్సెస్‌కాక మరేమవుతుంది అనుకున్నా, శాంతియుతంగా జరిగిందని ఒప్పుకోవాలి. ఇక మావోయిస్టుల బంద్‌, విద్యార్థి గర్జన ఎలా హ్యేండిల్‌ చేస్తారో చూస్తే వరస తెలిసిపోతుంది. మన ట్రాఫిక్‌ కానిస్టేబుల్‌ రోశయ్యగారు యిన్నాళ్లూ సమస్యలకు ఢిల్లీ మార్గం చూపించేవారు, యిప్పుడు రాజభవన్‌ మార్గం చూపిస్తున్నారు. రోశయ్యగారి లాటి సిఎం వుంటే రాష్ట్రపతి పాలన విధించనక్కరలేకుండానే రాష్ట్రపతి పాలించేయవచ్చు. గవర్నరు చోటులో కూచోబెట్టిన పెద్దమనిషి ఇంటిలిజెన్సు వాడు. తప్పుడు ఇంటిలెజెన్సు రిపోర్టుల వలననే 9 వ తారీకు ప్రకటన అంతటి గందరగోళం సృష్టించిందని అర్థం చేసుకున్న హస్తిన ఇంటిలెన్సు చీఫ్‌ నే (మాజీయే అనుకోండి, కానీ అలవాట్లు ఎక్కడికి పోతాయ్‌) యిక్కడకు పంపింది. దిగీదిగగానే ఇక్కడనుండి రిపోర్టులు పంపడమే ఆయన పని. హోం మినిస్టర్‌ని పిలిపించే ధైర్యం సిఎంకు లేకపోయినా ఆయనకుంది. ఫలానా స్టెప్‌ తీసుకుంటే రాజకీయంగా లబ్ధి చేకూరుతుందా లేదా అన్న వర్రీ ఆయనకు లేదు. పోలీసులకు నైతిక స్థయిర్యం వచ్చినట్టు కనబడుతోంది. అది వుంటే చాలు అసాంఘిక శక్తుల ఆటకడుతుంది.

ఇదే వూపులో కోస్తా, సీమల్లో కూడా తలెత్తుతున్న అల్లర్లను ఆపేయాలి. అక్కడ ప్రత్యేక ఆంధ్ర అన్నవాళ్లపై సమైక్యాంధ్ర అంటూ దాడి చేస్తున్నవాళ్లను అడ్డుకోవాలి. ప్రత్యేక అనే హక్కు ఎలా వుందో, సమైక్య అనే హక్కు మరొకడి కుంటుంది అని మోహన్‌బాబు అన్న మాటలు కరక్టు. ఆయనే ప్రత్యేక వారిపై సమైక్యులు చేసే యీ దాడులను ఖండిస్తే బాగుంటుంది. ఏ వాదం చేపట్టినా ఎవరి కారణాలు వారి కుంటాయి. ఉండకపోవచ్చు కూడా. సహేతుకమో, అహేతుకమో - ప్రజాస్వామ్య వ్యవస్థలో అభిప్రాయం చెప్పనీయకపోతే ఎలా? ఎవరూ ఎవరిపై దాడి చేయడం, నోరు మూయించడం సరికాదు. చిరంజీవి, జెసి దివాకరరెడ్డి హైదరాబాదులో సమైక్య నినాదంతో మీటింగు పెడతానంటే పెట్టనివ్వాలి. నాలిక చీలుస్తాం, వస్తూంటే దారిలో గోడలు కట్టేస్తాం, టైర్లకు తూట్లు పొడుస్తాం అనడం పద్ధతి కాదు.

అలాగే కోస్తా, సీమవాళ్లకు పాలు, నీళ్లు, కరంటు ఆపేస్తాం అని ఆదిలాబాదులో తెరాస ఎమ్మెల్యే ప్రకటించడమూ సరికాదు. ఆయన చెప్పగానే వాళ్లింట్లో వాళ్లయినా విని అమలు చేస్తారో లేదో నాకు తెలియదు కానీ తెరాస నాయకత్వం ఆ ప్రకటనను ఖండించాలి. అలాగే కోస్తాలో బిజెపి ప్రత్యేక మీటింగులపై కాంగ్రెస్‌ పార్టీ తరఫున సమైక్యవాదులు దాడి చేయడాన్ని కాంగ్రెస్‌ పార్టీ ఖండించాలి. మౌనంగా వుంటే సమ్మతించినట్టే లెక్క వేసుకుంటారు. ఇక కెసియార్‌ ప్రకటనలు చూస్తే రాష్ట్ర జనాభాలో సగం మందికి అదురు పుడుతుంది. ఆయన నోటికి కాస్త విరామం యిస్తే హరీష్‌రావు అందుకుంటారు- తమ వుద్యమానికి విద్యార్థులను పంపని కార్పోరేట్‌ కాలేజీల పీచమణచివేస్తానని (విద్యార్థుల తలిదండ్రులకు హెచ్చరికలు చేసే ధైర్యం లేదు) ఈ మధ్య తారకరామారావు కూడా మొదలెట్టారు - వీసా పరిమితి అయిపోగానే తాను అమెరికానుండి వెనక్కి వచ్చేసినట్టు (ఉద్యమంలో పాల్గొనడానికై బంగారుబాతు లాటి ఉద్యోగాన్ని వదులుకుని వచ్చారని యిన్నాళ్లూ చెప్పారు మరి) తెలంగాణా రాష్ట్రం ఏర్పడగానే కోస్తా, సీమవాళ్లు మూటా ముల్లె సర్దుకుని హైదరాబాదు విడిచి వెళ్లాలని! జీవన్‌రెడ్డి పేట్రేగిపోతున్నారు - ఇక్కడి తిండి తింటున్నారు కాబట్టి వాళ్ల వుద్యమానికి వత్తాసు పలకాల్సిందేనని. ఎవరైనా ఎవరికైనా వుచితంగా తిండి పెడుతున్నారా? నెత్తురు, చెమట తీసుకునే కాస్త మెతుకులు విదిలిస్తున్నారు. ఆ కాడికి అవతలివ్యక్తికి యిష్టాయిష్టాలు, వ్యక్తిగత అభిప్రాయాలు వుండకూడదా?

మొన్నటిదాకా రాష్ట్రస్థాయిలో, కేంద్రస్థాయిలో మంత్రిపదవులు వెలగబెట్టినవాళ్లే యింత బాధ్యతారహితంగా మాట్లాడుతూంటే పండగ మామూలుకు వచ్చి దబాయించే గల్లీ లీడరు యింకెలా వదరుతాడో ఆలోచించండి. అందుకే 2010 భయాందోళనల మధ్య ప్రారంభమౌతోంది. వాళ్ల పదవుల కోసం నాయకులు మన జీవితాలతో ఆడుకుంటున్నారు. కొత్తరాష్ట్రాలు వస్తే వాళ్లకు మంత్రిపదవులు, చైర్మన్‌ పదవులు, గవర్నరు గిరీలు పెరుగుతాయి. మనకు ఒరిగేదేముంది? మంచి పరిపాలన మన మొహం మీద రాసి లేదు. ఏ ప్రాంతం వాడైనా సరే, యిప్పటిదాకా గొప్పగా, న్యాయంగా పాలించివుంటే అసలీ గొడవలే వచ్చేవి కావు. ఇప్పుడు మాత్రం కొత్త నాయకత్వం ఏమైనా వస్తోందా? అవే మొహాలు, అవే వేషాలు. ఏదో యిప్పుడే నిద్ర మేల్కొని వెనకబాటుతనం గుర్తించినట్టు నాటకాలు! అవతలివాళ్లు మహా శత్రువులైనట్టు నిప్పులు కురవడాలు, ప్రెస్‌ మీట్‌ అయిపోగానే వాళ్లతో కలిసి యికయికలూ, పకపకలూ..!

ఇలాటి పరిస్థితుల్లో మనలాటి సామాన్యులం ఒకరినొకరు విష్‌ చేసుకోవడం ఎలా? పాత పాట ఒకటి గుర్తు చేసుకుందాం - 'ఎక్కడ వున్నా, ఏమైనా, మన మెవరికి వారై వేరైనా, నీ సుఖమే నే కోరుతున్నా...'

నూతన సంవత్సర శుభేచ్ఛలతో.. - ఎమ్బీయస్‌ ప్రసాద్‌